
Pentru mai multe detalii, vizitaţi 

Pentru Gg Re și Billy, cu drag și felicitări 


Chloe King are 
A —teŢi 


R 
P 


Unu 


— HEI, KING, cum te simţi? 

Chloe închise ochii și oftă, împotrivindu-se 
tentației de a-și lăsa capul pe dulăpiorul din 
spatele ei. Știa că Scott doar încerca să se arate 
prietenos — nici măcar nu făcuse o glumă — dar 
situația în care se afla Chloe era epuizantă. 
Toată viaţa fusese mulțumită să navigheze pe 
apele puţin adânci ale iazului popularității 
școlare, delectându-se cu starea de anonimat. 

Desigur, acum se terminase cu asta. 

— Încă sunt puțin slăbită, răspunse, 
întorcându-și spre el fața și zâmbind palid. Dar, 
în general, mai bine. Mersi. 

— Nene, porcăria asta e chiar serioasă. 
Văru-meu a avut-o, și a trebuit să facă școala 
acasă, pe timpul verii, atât de mult rămăsese în 
urmă. 

Scott își potrivi mai bine căștile și făcu spre 
ea un gest ca și cum ar fi amenințat-o cu un 
pistol. 

— Pace ţie! 

De ce-o fi trebuit să aleagă tocmai 
mononucleozaL? se întrebă pentru a cincizecea 
oară în ziua aceea. Contaminarea cu Epstein- 
Barr fusese pretextul inventat de Serghei, 
despre care informase conducerea școlii, pentru 
îndelungata absenţă a lui Chloe; și, chiar și- 
acum, când se mai așternuse praful, Chloe nu 


era de părere că dezvăluirea adevăratului motiv 
al absenței sale ar putea fi primită prea bine. 

Îmi pare rău pentru chestia asta, că n-am 
mai apărut la școală timp de câteva săptămâni, 
se închipui Chloe spunându-i directorului. Stiti, 
eu sunt om-pisică și a trebuit să mă ascund cu 
alții din rasa mea într-un enorm conac numit 
Firebird, care mai găzduiește și o companie 
imobiliară, cât timp a încercat să mă vâneze 
cultul ăla străvechi de tip masonic, crezând că l- 
am omorât pe unul dintre asasinii lor. A, și, în 
plus, am nouă vieți și se pare că sunt liderul 
spiritual al poporului meu, care crede că a fost 
creat de zeițe ale Egiptului antic. 

Nt. Chloe nu-și putea închipui că ar ţine. 

— Dar nu s-ar fi putut măcar să fie o 
tumoare pe creier? Sau chiar o rinoplastie? se 
întrebă ea cu voce tare. 

Î urmări cu privirea pe Scott, 
îndepărtându-se pe coridor și bătând palma cu 
adevărații lui prieteni. Era un tip pe care Chloe 
îl cunoscuse până acum doar vag, însă cel puțin 
reacția lui era de preferat față de a altora. Keira 
Henderson, de exemplu, le tot spunea tuturor că 
ar trebui să existe o clasă specială pentru cei 
suferinzi de boli venerice și pentru Chloe. 

Dintre toate relele pe care i le făcuse 
Serghei, minciuna cu mononucleoza / „boala 
sărutului” era printre cele mai urâte. În fine, 
dintre cele pe care ea chiar putea dovedi că le 
făcuse el, adică. Era greu de precizat momentul 
în care ţinerea ei la adăpost față de asasini se 
transformase în ţinerea ei închisă pur și simplu. 
Și, din moment ce Ordinul A Zecea Lamă era o 
organizație al cărei unic scop declarat era să 
extermine poporul Mai, membrii ei o răpiseră 
pe mama lui Chloe, insistând că era pentru 


propria ei protecție. La întâlnirea de la Presidio, 
când se dăduseră cărțile pe faţă, liderul 
Ordinului jurase că Serghei nu s-ar da în lături 
de la nimic ca să-i reteze legăturile lui Chloe cu 
prietenii ei umani și cu familia, și chiar dacă ea 
ajunsese să vadă în Serghei un fel de tată- 
surogat, pe durata ultimelor câteva săptămâni, 
se pomenise întrebându-se dacă nu cumva e 
adevărat. 

Chloe chiar sperase că viaţa ei va reveni la 
normal, atunci când îi părăsise pe Mai, se 
întorsese acasă și reîncepuse să meargă la 
școală. Vezi să nu. În orice caz, nu încă. Ordinul 
era acum rezonabil de potolit, după ce Chloe își 
sacrificase una dintre vieți ca să-și salveze 
mama, și toată lumea își dăduse seama că ea era 
„Aleasa”. Plus că — și Chloe nici măcar nu mai 
vorbea cu cineva de la Firebird, în prezent — 
sentimentele ei față de Serghei erau încă 
nelămurite, Brian dispăruse și, în fine, ea era 
încă împărțită între acesta și Alek. Și toată 
lumea crede că am mononucleoză. Grozav. 

Chloe își scoase telefonul mobil și-l sună pe 
Brian, însă imediat îi intră mesageria vocală, așa 
cum se întâmplase la ultimele ei douăzeci de 
încercări. Și mesageria lui vocală era plină. Nu 
mai auzise nimic despre el încă din seara în care 
ea murise și înviase, salvându-și mama din 
schimbul de focuri dintre Mai și oamenii 
Ordinului. Brian, fiul conducătorului Ordinului, 
trecuse de partea ei... și-și atrăsese jurămintele 
de răzbunare din partea celor din A Zecea 
Lamă. Își luase rămas-bun de la ea la fereastră, 
când se sărutaseră prin geam, după care 
dispăruse prin orașul întunecat. 

— Hei, Selina, ce faci? o întrebă Paul, 
ducându-se spre dulăpiorul lui. 


Începuse să-i spună așa de când ea le 
povestise, lui și lui Amy, despre adevărata ei 
natură. Selina era alter-egoul lui Catwoman și, 
după cum bănuia ea, felul lui de a se împăca, 
oarecum, cu faptul că ea avea superputeri, în 
timp ce el, fanaticul benzilor desenate, rămânea 
un om normal. Dacă-l ajută, să fie, se gândi 
Chloe. 

— Pe bune, pe lângă că sunt obosită tot 
timpul și toată populația de vârstă școlară își 
pate joc de mine, mai sunt și alte simptome ale 
mononucleozei pe care ar trebui să le cunosc? 

— Știu că nu poți să te duci în unele țări din 
Africa, din cauză că Epstein-Barr 
interacționează cu nu știu ce ciupercă ciudată și- 
ți poate provoca moartea, răspunse Paul, 
diplomatic. 

— Nu ţări africane, nu ciuperci ciudate. 
Bifat, bifat. 

Se gândi, vag, la Semeţia din New Orleans, 
alcătuită în principal din Mai care preferaseră 
să rămână în Africa, după ce fuseseră forțați să 
plece din Egipt, și, până la urmă, emigraseră în 
Louisiana. 

— Cum te descurci, cu întoarcerea și tot 
restul? 

Chloe oftă și se rezemă de dulăpioare, cu 
mâinile împreunate la ceafă. 

— Să vedem. Trei săptămâni de lecţii ultra- 
complicate la trigonometrie de recuperat, am 
reușit cumva să ratez și Reconstrucția după 
Războiul Civil, și trebuie să deduc de una 
singură în laborator, după ore, reacţiile de 
oxidare-reducție. A, zise, pocnind din degete, și 
Moby Dick. Tot tacâmul, carne de balenă, 
picioare de lemn și așa mai departe, până 
martea viitoare. 


— Asta, hm, e cam nașpa, zise Paul. 

— Nu cred să se fi inventat deocamdată un 
cuvânt mai presus de nașpa care să descrie 
adecvat situația mea școlară, declară Chloe. 

Porniră împreună pe coridor, Chloe 
târându-și picioarele spre ora de educaţie fizică, 
pradă unui grav acces de lene. Încă nu se 
hotărâse dacă să-i tulbure minţile domnului 
Parmalee executând brusc un slam-dunkZ, sau s- 
o dea pe Smallville: și să încerce să-și ascundă 
puterile secrete, comportându-se ca un copil 
normal, leneș și inapt din punct de vedere fizic. 

— Dar cu, știi tu... 

Paul își căuta cu stângăcie cuvintele, lucru 
care rareori i se întâmpla. Făcu un mic gest, 
mimând ghearele. 

— Cu adaptarea, ca om normal, la traiul cu 
maimuțe ca voi? replică sec Chloe. Chiar nu e 
mare brânză, Paul. Asta am făcut toată viața. 

Paul  încuviință, însă expresivele lui 
sprâncene ca două omizi se apropiară un pic, ca 
ale unui personaj de anime mimând 
îngrijorarea. Paul trecu ca o vijelie de-a lungul 
culoarului în nădragii lui de trening gen DJ 
exaltat, și Chloe își dădu seama că nu-l mai 
văzuse în pantaloni kaki încă de când... în fine, 
de dinainte ca ea să descopere cine era în 
realitate și să-i întâlnească pe Mai. Și, în timp ce 
intra în vestiar, o întrebare îi răsări în minte: 
Oare ce altceva am mai pierdut? 


În seara aceea, când se duse acasă la Amy ca să 
înveţe împreună, camera prietenei sale, deja 
plină de tot felul de bucăţi de materiale și 
dezordonată, arăta de parcă ar fi explodat o 
fabrică de confecţii: semn clar că se apropia 
sărbătoarea de Halloween. Peste tot se vedeau 
cutiuțe pline cu paiete, mărgele, nasturi și alte 


lucruri sclipitoare, presărate pe toate 
suprafețele disponibile. Frânturi de dantelă și 
bucăți de catifea erau împrăștiate peste tot. Un 
tub cu adeziv, o foarfecă, mai multe ace și o 
mașină de cusut stăteau, toate, cocoţate în 
echilibru precar într-un colț, parcă temându-se 
ca nu cumva să se prăbușească în haosul de 
dedesubt și să fie încorporate în vreo ținută 
ciudată. Precedentele realizări triumfale ale lui 
Amy atârnau pe umerașe, arătând ciudat de 
organizat prin comparaţie cu haosul din restul 
încăperii. Ea deja își pusese muzică de 
Halloween: Buffy: The Musical urla în 
demodatele ei boxe din lemn, ascunse pe sub 
resturile de materiale. 

— Mă gândesc la secolul al 
şaptesprezecelea, zise Amy, ducându-și un deget 
la buze. Ştii, prin intermediul morților-vii. 
Zombi, nu vampiri. 

— Mda. Vampirii sunt prea de domeniul 
trecutului, bombăni Chloe, ștergând rezultatul 
problemei de matematică la care lucra și luând- 
o de la capăt. 

Reușise să-și găsească un petic de loc într- 
un capăt al patului prietenei sale, și se folosea 
de un sul de muselină așezat pe genunchi în 
chip de pupitru portabil. În faţa ei, caietul se 
balansa, instabil, pe manualul de matematică, 
plin de sinusuri, cosinusuri și fragmente de 
ecuații. 

Amy luă de bun comentariul prietenei sale. 

— Da, știu! Nu-i așa că e ridicol? Dar astea 
vor fi grozave. De data asta, o să folosesc oase 
veritabile la corset... ai auzit de Dark Garden? 
Mi-au zis că pot să-mi vândă resturi din schelete, 
ca să le pot folosi. 


— Amy, eu încerc să mă concentrez aici, nu 
să bat pasul pe loc, îi atrase atenţia Chloe, 
ridicându-și manualul de matematică la vedere. 
Nu te supăra, dar chiar trebuie să-mi văd serios 
de lecţii. 

— A, mda, scuze, nicio problemă, zise Amy, 
strâmbând din nas, iar Chloe făcu eforturi să-și 
stăpânească râsul. 

Părul negru și creț al prietenei ei îi cădea 
acesteia peste față, explodând din fâșia de pânză 
cu care încercase să și-l lege. De umărul 
tricoului avea prinse uriașe ace de siguranţă, ca 
pentru scutecele bebelușilor, și în jurul gâtului îi 
atârna un metru de croitorie. 

— Sunt total pentru treburile școlărești, 
zilele astea, continuă aceasta. 

Dintr-un salt, se trânti pe pat, determinând- 
o pe Chloe să-și strângă în brațe manualul și să- 
și înșface calculatorul, ca să-l protejeze. 

— Ia uite-aici! exclamă Amy. 

Scoase o broșură din buzunarul de la spate 
al blugilor. În ultima vreme, purta tot mai mult 
pantaloni, iar acum chiar unii surprinzător — în 
cazul ei — de strâmți și de potriviţi. Ea obișnuia 
să se, hm, eschiveze de la purtarea lor, 
catalogându-i drept banali și prozaici, îşi zise 
Chloe în sinea ei, formulându-și cu grijă fraza, 
încercând să-și întrebuințeze vocabularul de 
zile mari. Luă broşura și începu să citească. 

— Fiti? Ce naiba mai e și asta, vreo dietă 
nouă? 

— Nu, e F-I-T, de la Fashion Institute of 
Technology. Din New York. E, cum să zic, cea mai 
bună facultate de design vestimentar din țară. 
Foarte prestigioasă. 

Chloe privi fotografiile: persoane îmbrăcate 
bizar — cam ca Amy — stând în săli de clasă, 


plimbându-se fericite pe străzi, prinzând cu 
bolduri tot felul de lucruri pe manechinele din 
plastic, proiectând bijuterii pe computer. 

— Fain. Arată grozav, zise, restituindu-i 
broșura. Dar, hm, mai ai cam mult până s-ajungi 
acolo, știi? Suntem abia în anul doi, ai uitat? 

— Mda, recunoscu Amy, înroșindu-se și 
lăsând capul în jos. Eu, hm, mă cam gândeam să 
absolv cu un an mai devreme. 

— Ce? strigă Chloe, lăsându-și cartea 
deoparte. 

— Chloe, eu am terminat aici, zise Amy, 
oftând. Deja am început să urmez un curs din 
anii superiori... cu trei ani avans, până vara 
viitoare aș putea să îndeplinesc toate cerințele. 

— Păi... pe naiba, zise Chloe, neștiind ce 
altceva să mai spună. 

Singura persoană despre care știa că 
absolvise liceul înainte de termen fusese fratele 
mai mare al lui Halley, un geniu recunoscut, 
care se dusese imediat la MIT, nu la FIT. Nu era 
genul de realizări potrivite pentru unii ca ei: 
adică, pentru ea, Amy sau Paul. 

Încă un an și, dintr-odată, Amy avea să 
dispară din viaţa ei. 

— La drept vorbind, persoana ta — adică, 
tot ce s-a întâmplat cu tine — a contribuit în 
mare măsură la luarea hotărârii mele, îi explică 
Amy, cu sfială, privind-o cu ochii ei albaștri, 
deveniți acum mari și rotunzi. Știi, luna trecută, 
când tu n-ai fost pe-aici, când erai ocupată cu 
toată povestea aia cu Mai, și nimeni dintre noi 
nu știa ce se petrece... tu îți vedeai din plin de 
cealaltă viață a ta. Tu ești, cum să zic, un om- 
pisică, și conducătoarea poporului tău, și ai de-a 
face cu vrajbe datând de secole, și, cum să zic, ai 


doar șaisprezece ani. Și încă mergi la școală. 
Vreau și eu să am o viață deosebită. 

Tăcură amândouă pentru câteva clipe. 

— Dar nu sunt „conducătoarea poporului 
meu”, bâigui în cele din urmă Chloe, 
deschizându-și din nou cartea de matematică. 

Pe parcursul următoarelor câteva ore, 
interacționară normal: Amy o tot întrerupea pe 
Chloe din învăţat, întrebând-o mereu ce părere 
are despre câte o stofă, sau dantelă, iar Chloe 
riposta aruncând cu tot felul de lucruri în ea. 
Luară o pauză la opt și jumătate, și doamna 
Scotkin le prepară câte un espresso și biscuiţi cu 
umplutură de bezea și de ciocolată. Pe la zece, 
cele două prietene își încetară activitatea și 
stătură să urmărească The Daily Show with John 
Stewart. 

Când o conduse acasă cu mașina, în timp ce 
sporovăia, entuziasmată, despre FIT și despre 
planurile ei pentru anul viitor, Amy o tot privea 
pe furiș pe Chloe. A tot vrut să-mi spună despre 
asta de ceva vreme, își dădu seama Chloe. Dar a 
amânat până a găsit cuvintele potrivite. 

În clipa în care pătrunseră pe aleea din fața 
casei, Chloe își văzu mama privind pe fereastra 
bucătăriei, așteptând-o. Amy își flutură mâna în 
semn de salut. Chloe oftă și scrâșni din dinți. 
Anna King nu obișnuia să facă așa ceva, iar dacă 
într-adevăr o aștepta, mereu avea grijă să dea 
impresia că face altceva, cum ar fi să stea la 
televizor, sau să citească. Filosofia ei era să-și 
respecte fiica adolescentă și să aibă încredere în 
ea: principiu cu care fostul ei soț nu fusese de 
acord. Cu toate că abia dacă-și mai amintea de 
el, Chloe știa totuși că tatăl ei adoptiv avusese o 
atitudine exagerat de protectoare în privinţa ei. 
Ba chiar îi spusese doamnei King că fata lor nu 


are voie să iasă niciodată cu băieți. Niciodată. 
Chloe se întrebă dacă era posibil ca el să fi știut 
tot timpul ce anume era ea — o Mai, o leoaică 
umană — și că orice om cu care ar întreţine 
relaţii intime ar muri. 

Chloe trase de timp cât putu de mult, 
făcându-i semne cu mâna lui Amy, până când 
autoturismul Malibu negru dispăru în noaptea 
la fel de neagră, cu farurile lui roșii de poziție 
micșorându-se tot mai mult, așa cum se stinge 
flacăra unui chibrit. În sfârșit, veni vremea să 
intre. 

— Bună, zise Chloe, intrând în căldura din 
casă. 

— Bună, Chloe. Cum ţi-a mers azi? 

Mama ei i se adresase pe un ton liniștit, în 
timp ce spăla ceva în chiuvetă. Doar pentru o 
clipă, Anna King dădea impresia că ar fi o 
gospodină oarecare de cartier, nu o mamă 
singură, care ziua își vedea de avocatură, iar 
seara trebuia să se ocupe de ciudăţenia ei de 
fiică-leoaică adoptivă. Chiar dacă, în esenţă, 
situația se rezolvase până la urmă, Chloe tot nu 
putea să-și ierte faptul că mama îi fusese răpită 
din cauza ei. 

— Foarte bine. Mi-am făcut cea mai mare 
parte din temele la mate acasă la Amy... dac-aș 
reuși să dau gata măcar cincizeci de pagini din 
Dick în seara asta, ar fi foarte tare. 

— Zău că mi-ar plăcea să nu mai vorbești 
astfel, zise Anna, cu un zâmbet afectat care — 
doar pentru o secundă — o făcu să arate a 
avocat și a mama de altădată. Vrei să mănânci 
ceva? 

Dintr-odată, frigiderul conţinea foarte 
multă carne, și deși Chloe ar fi vrut ca mama ei 
să înceteze cu strădaniile de a fi atât de subtilă și 


de a-și manifesta, cu atâta stângăcie, sprijinul, în 
taină îi era recunoscătoare. Nu aderase în 
totalitate la principiile dietei Atkins de când 
începuseră să-i iasă ghearele, dar categoric își 
descoperise o înclinație deosebită față de 
alimentele sărate și roșii, în ultima vreme. 

Vampirii sunt prea de domeniul trecutului, 
își zise. Acum sunt la modă pisicile. 

— O să iau ceva, peste puţin timp. Chiar 
vreau să termin cu astea, răspunse, începând să 
urce spre camera ei. 

— Chloe? 

Se opri, crispându-se când auzi tonul ferm 
al mamei sale. 

— Sunt cu adevărat mândră de tine! 

Mama își pieptănase părul tuns pixie pe 
spate și-l prinsese în două codițe la ceafă, dar tot 
reușea să aibă o înfățișare maternă și matură în 
clipa aceea. 

— Nu doar pentru... toate cele prin care-ai 
trecut, dar și pentru cât trudești ca să recuperezi 
ce-ai pierdut la școală. Cred că te descurci de 
minune. 

— Mersi, îi răspunse Chloe. 

Nu știa precis dac-ar fi trebuit să mai spună 
și altceva, însă mama ei doar îi făcu un semn de 
încuviințare și se întoarse la spălatul vaselor. 

După confruntarea de la Presidio, ele două 
purtaseră o mare discuţie de la om la om, despre 
multe subiecte. Claire îi povestise totul despre 
puterile ei secrete, despre poporul Mai, despre 
Ordinul A Zecea Lamă, care o răpise, și despre 
cum își văzuse mama biologică în timp ce fusese 
moartă. Mama ei tăcuse, ascultând-o și sorbind 
dintr-un pahar de scotch. La urmă, amândouă 
plânseseră și se îmbrățișaseră, și asta fusese tot. 


Dar lucrurile chiar se schimbaseră între ele, 
și ea se simțea stânjenită chiar și numai 
gândindu-se la asta. Nu se putea face abstracţie 
de realitatea faptului că-i salvase viața mamei 
lăsându-se lovită de glonţ și murind, pierzându- 
și una dintre cele opt vieți care-i mai 
rămăseseră. Era un fapt important și greu de 
acceptat pentru o mamă, o mamă care încă se 
considera ca îndeplinind rolul de protector și de 
păzitor. 

Iar lui Chloe nu-i plăcea mersul ca pe coji 
de ouă al mamei sale, care tot încerca să-și dea 
seama cum ar fi cel mai bine să se comporte cu 
fiica sa adolescentă, dotată cu puteri de super- 
erou. Ar trebui să fac ceva rău și să fiu pedepsită, 
își zise, aproape hotărâtă. Asta ar îndrepta 
lucrurile chiar foarte repede. 

Telefonul ei mobil sună; sau, mai bine zis, 
telefonul mobil al lui Amy, cel prevăzut cu GPS, 
care le permisese prietenilor lui Chloe să-i dea 
de urmă atunci când încercase să li se ofere ca 
prizonieră celor din A Zecea Lamă, în schimbul 
eliberării mamei sale. Chloe nu i-l dăduse 
deocamdată înapoi; era încă o reminiscență a 
întregului incident. Dar nu și cea mai 
importantă. 

— Bună, zise, recunoscând numărul lui 
Alek. 

— Bună, Chloe, fată! Ghici de unde te sun! 

— De la petrecerea de după All-State? 
încercă ea. 

— Indiscutabil. Îţi vine să crezi? Nu au 
deloc bere! 

— Incredibil. Și tocmai în capitala statului 
nostru! zise Chloe, zâmbind istovită și lăsându-și 
jos cărțile. Cum a fost la concert? 


— N-a fost prea rău. Dar încep să cred că 
flautul e pentru fraieri. O să învăţ să cânt la 
piculină; la început, mi s-a părut că e numai 
pentru gay, însă tipii ăștia chiar le iau pe toate 
gagicile după ce fac câte un solo. 

— Drăguţ, Alek. 

— Hei, trebuie să închid, dar ne vedem 
mâine, da? 

— Mada, ne vedem mâine, zise Chloe, 
trimițându-i un sărut prin telefon. 

El îi răspunse la sărut și ea închise. 

Își scoase din geantă exemplarul din Moby 
Dick și se întinse pe spate în pat, deschizând 
încet la pagina la care rămăsese. 

OK. E unsprezece și un sfert. Doar două ore, 
și pe urmă nani. 

Însă ochii începură s-o usture. Faptul că 
ajunsese la partea cu balena numită spermă 
nici măcar n-o amuză. Își strecură degetul între 
pagini, ca să nu uite unde a rămas, și privi afară, 
pe fereastră. 

Răsărise o lună rotundă, diformă, prea albă 
ca să poată fi numită luna recoltei?. Amy va fi 
foarte dezamăgită: n-o să fie lună plină de 
Halloween, ci după, deja pălind. Lucru pe care 
nu l-ar fi știut și nici nu l-ar fi observat vreodată, 
înainte de a deveni Mai în toată legea. Ceaţa, sau 
pâcla, sau fumul încețoșau partea de jos a lunii, 
şi făceau să clipească stelele din emisfera 
inferioară a cerului. 

Brian era pe undeva, pe acolo. Cel din urmă 
fir lipsă al confruntării. Toţi ceilalți actori din 
rolurile-cheie dăduseră deja socoteală. 

Chloe mai privi afară vreme de câteva clipe, 
după care se întoarse, în sfârșit, la cartea ei. 


1 Boală infecțioasă acută, provocată de un virus, denumită 
popular „boala sărutului”. 

2 Termen din baschet desemnând procedeul prin care un 
jucător introduce mingea în coș de deasupra acestuia. 

3 Serial american de televiziune, având la bază benzile 
desenate cu Superman. 

4 Cuvântul fit este interpretat aici în sensul de „a fi în 
formă”. 

5 Abreviere pentru Massachusetts Institute of Technology, 
una dintre cele mai mari universități specializate în 
cercetare din lume, cu sediul în localitatea Cambridge 
din statul Massachusetts. 

6 Dietă alimentară având la bază reducerea consumului 
de carbohidrați, carnea, lactatele și ouăle fiind permise 
în cantități mai mari. 

7 Allstate Corporation este una dintre cele mai mari 
societăți americane din domeniul asigurărilor, important 
sponsor al multor manifestări sportive (ca și al 
Comitetului Olimpic American), printre care și al 
campionatului universitar de fotbal american, la finala 
căreia, numită Sugar Bowl, probabil că se referă aici 
personajele. 

8 Joc de cuvinte intraductibil, sperm whale însemnând, în 
limba engleză, „cașalot”. 

9 în original, harvest moon, denumire care desemnează 
luna plină din preajma echinocţiului de toamnă, când 
agricultorii din emisfera nordică își culeg recoltele și 
după apusul soarelui. 


Doi 


AVEA DIN NOU visul acela. 

Știa că e un vis, dar nu putea să împiedice 
tot ce avea să urmeze. Pe brațele lui erau spirale 
și înflorituri de tuș, și ţesuturi cicatrizate, 
alcătuind cuvintele Sodalitas Gladii Decimil?. 
Veșmintele îi erau de un negru mat, ceea ce-l 
făcea să pară o umbră. Avea ochii albaștri, cu un 
licăr nebunesc în ei. 

Ia stai, e ceva familiar aici... 

Și apoi, fugi. 

Fugi pe o alee, chiar dacă știa că exact asta 
nu trebuia să facă. Numai că, în coșmarul ei, era 
singurul lucru pe care putea să-l facă. 
Întunericul o înghiţi cu totul și, până să poată 
țâșni afară de pe alee, pe la celălalt capăt al ei, se 
pomeni cu o poartă cu sârmă ghimpată 
deasupra înălțându-se în față. 

Prima steluță zburătoare o nimeri în 
gambă. O a doua, în încheietură. Căzu, și el deja 
apăru deasupra ei, fluturându-și pumnalul din 
argint care avea să-i răpească toate cele opt 
vieți. Zâmbi, aproape cu tristeţe, și-i tăie 
beregata. 


Chloe se ridică în capul oaselor, pe patul ei, 
scăldată în sudoare. 

— Șapte vieţi, își zise, cu voce tare. Mai am 
doar șapte. Asta a fost sora mea, nu eu. 


Visele erau mereu despre sora ei, cealaltă 
posibilă Aleasă, care fusese asasinată ceva mai 
devreme, în anul acela. Foarte rar, îi mai apărea 
în vis mama ei biologică, și încercările ei de a 
unifica poporul Mai din Europa de Est, de acum 
două decenii. Însă Chloe nu visase niciodată 
ceva legat de fratele despre care i se spusese că 
ar fi posibil să-l aibă... oare asta să fi însemnat 
că el trăia și acum? Oare ea, noaptea, nu retrăia 
decât amintiri ale celor răposați? 

Afișajul aparatului ei de radio îi indica ora 
4:17. Afară era încă întuneric, iar stelele 
străluceau, în cea mai friguroasă parte a nopții. 
Chloe se ridică și deschise fereastra, lăsându-se 
răcorită de aerul înghețat. Prea curând oricum 
n-avea cum să mai adoarmă. 

Îndreptând o ultimă privire spre patul ei, 
Chloe sări pe pervaz și, de acolo, jos, pe pământ, 
dispărând apoi în întuneric. 


10 Ordinul A Zecea Lamă, în limba latină. 


Trei 


— CHLOE? CHLOE? 

O voce familiară, sâcâitoare, o... în fine, o 
sâcâia, trezind-o. Chloe pluti, ameţită, spre 
starea de luciditate, și deodată deveni conștientă 
de faptul că brațul ei încă zăcea, amorțit, strivit 
de pupitru. 

— Poate tu chiar ai mononucleoză, zise 
Paul, lovind cu piciorul în scaunul ei, ca s-o 
trezească mai bine. S-a terminat ora de 
trigonometrie, dragă prietenă. Vestea bună e că 
Abercrombie s-a repezit afară ca să dea un 
telefon. 

Chloe mormăi ceva, străduindu-se să-și 
pună gura în funcţiune. 

— Dar ce-i cu tine? Ai făcut noapte albă? Nu 
ai de recuperat decât vreo câteva săptămâni. 

— Mda, dar mi-e greu să mă pun la punct 
cu toate astea. Știi cum e, că nu poți să dresezi 
pisicile să facă tot felul de șmecherii, nu? Cam 
așa și cu mine. Sunt o pisică proastă. 

Se întinse și, pentru că tot nu era nimeni 
prin preajmă, își scoase ghearele. Paul, nefiind 
încă întru totul obișnuit cu așa ceva, făcu ochii 
mari. Iarăşi îi minţi. Ce mod grozav de-a o lua de 
la capăt! 

— Mda, de-asta ești la grupa de super- 
avansați la mate, replică Paul, sec. De proastă ce 
ești. 


Chloe ridică din umeri, preferând să nu-i 
răspundă. 

— Kim o să mă ajute mai târziu, cu 
franceza. 

— Kim ştie franceză? 

— Perfect. E oarecum sinistru. 

Da, desigur, s-o vezi pe fata Mai, cu urechile 
ei mari de pisică și ochii oblici și colți ascuţiţi, 
făcând orice lucru normal părea sinistru, dar, 
dintr-un anume motiv, conjugarea verbelor și 
cititul cu voce tare din Les Liaisons 
Dangereusesll era, în mod special, ceva 
tulburător. 

— Şi, o să te duci... ăăă... acolo? o întrebă 
Paul, referindu-se la Firebird. 

Ea bănuia că, dacă vreodată Paul ar fi 
folosit cuvântul Mai, l-ar fi pronunţat în șoaptă, 
așa cum proceda bunica ei cu termenul de 
homosexual. 

— Nu, nu cred. O să ieșim să bem un ceai, 
sau o cafea, zise Chloe, îndesându-și caietul în 
ghiozdan și punându-și stiloul după ureche. 

— Nu-ţi face plăcere să te întorci acolo, nu? 
insistă Paul. 

Avea absolută dreptate. Când fusese dusă 
pentru prima oară acolo, lui Chloe i se păruse 
un soi de refugiu: nu numai că Alek, Olga și 
Serghei o apărau de asasinii Ordinului A Zecea 
Lamă, ci îi și prezentau o lume cu totul nouă. Și 
o ajutau să descopere cine-i era mama biologică. 
O sprijineau, și o primeau printre ei... 

„„„Și o ţineau acolo. Orice făcea ea, trebuia 
să facă împreună cu ei. Nici măcar să plece de 
una singură nu putea, „pentru propria ei 
protecție”. Abia spre sfârșitul șederii ei acolo 
începuse să-i vadă ca pe un fel de sectă. 


Luaţi individual, membrii ei erau grozavi, 
cum se întâmpla cu Alek și cu Kim, una dintre 
cele mai noi și apropiate prietene ale ei. Iar Igor 
și Valerie erau inofensivi, chiar dacă aderau la 
întreaga filosofie a locului. 

Serghei era cel la care nu voia să se 
gândească. 

Nu exista nici cea mai mică dovadă asupra 
faptului că el ar fi trimis membri ai clasei 
războinice din cadrul poporului Mai, pe așa- 
numiții kizekh, ca să-i omoare mama. În 
decursul unicei evadări veritabile a lui Chloe de 
la Firebird, din vremea când ei o „apărau” de A 
Zecea Lamă, Amy și Paul o informaseră că, după 
părerea lor, se petrecea ceva ciudat la ea acasă: 
de exemplu, că mama ei nu mai era niciodată de 
găsit. De îndată ce Chloe își dăduse seama că 
mama ei fusese răpită, Kim își oferise voluntar 
talentul ei felin aparte pentru căutarea de 
indicii în casa King. Fata cu urechi de pisică nu 
adulmecase numai urmele oamenilor care 
aparțineau Ordinului, ci și prezența unor Mai. 
Ce să fi căutat aceștia din urmă pe-acolo? Dac-ar 
fi fost vorba doar să-i supravegheze și să-i 
protejeze mama, în mod sigur, Serghei i-ar fi 
spus-o... nu? 

Kim doar îi sugerase, vag, lui Chloe, că ea n- 
ar fi primul caz de Mai crescută de oameni, ai 
cărei părinți să „dispară”, astfel încât orfana să 
fie readusă în cadrul turmei. Dar chiar dacă 
Serghei nu plănuise cu adevărat să-i omoare 
mama, oricum el refuzase s-o salveze de A Zecea 
Lamă. lar când Chloe, în cele din urmă, se 
hotărâse să „dreagă” totul, oferindu-și libertatea 
la schimb cu a mamei sale, ambele tabere își 
făcuseră apariţia la Presidio — plus Kim, Alek, 
Paul și Brian — pentru o confruntare capitală, 


care avusese ca deznodământ pierderea unei 
vieți pentru Chloe. 

Serghei trăsese atunci un foc de armă, însă 
Chloe tot nu era sigură cui îi fusese destinat 
glonţul. Să fi fost, într-adevăr, îndreptat spre 
Brian, și nu spre mama ei? Sau, poate, să fi fost 
ţintit spre Chloe? Serghei o adoptase și o tratase 
ca pe o fiică a lui, dădăcind-o, jucând șah cu ea, 
cinând cu ea, și făcând tot felul de alte lucruri 
paterne, de care ea nu se bucurase din partea 
adevăratului ei tată, și nici a celui adoptiv, care- 
și preluase rolul când ea era foarte mică. Și nici 
la toată povestea cum că ea ar fi Aleasa nu voia 
să se gândească. Ar fi fost, efectiv, o răutate din 
partea ei, dacă i-ar fi uzurpat lui Serghei rolul de 
conducător al poporului Mai, și nu era un lucru 
pe care ar fi vrut în mod deosebit să-l facă, și 
nici să discute despre el. 

— Mda, în clipa de față nu prea am chef de 
chestia asta, cu adăpostul pentru pisici, 
recunoscu ea. 

— Nu te condamn. Hei, ţi-am zis că o să dau 
o probă de DJ pentru balul bobocilor? își aminti 
Paul, ridicând vreo câteva discuri de treizeci de 
centimetri și fluturându-le entuziasmat. 

— O să-i faci să scoată la lumină un platan? 
întrebă Chloe, pe un ton sec. 

Porniră spre biroul de redacţie al Lanternei, 
ziarul școlii la care lucra, oarecum, Paul, astfel 
încât să poată avea acces în sediul și la 
computerele acestuia. 

— Ce? Nu. Nu sunt atât de moderni. Dar am 
cumpărat discurile astea de la Justin. Și-mi 
folosesc iPod-ul și un computer. 

— Uau. E tare demodat. 

— Tacă-ţi gura, King. Măcar o să se-asculte 
ceva muzică bună anul ăsta. 


— Da, dar o să și putem dansa pe ea? 

— Mă bazez pe tine să ajuţi la umplerea 
ringului, până când se încălzește lumea, 
mărturisi, cu sinceritate, Paul. Ba chiar le-am 
promis lui Amy și câtorva dintre cele mai goth 
prietene ale ei c-o să pun ceva Switchblade 
Symphonyi2 și New Orderł3, în prima parte a 
programului. 

— Ştii, chiar ar fi cazul să scrii într-adevăr 
ceva pentru ziar, la un moment dat, îi zise Chloe, 
în timp ce Paul descuia ușa redacției Lanternei. 

Ea, personal, nu lucra la ziarul școlii, însă 
deseori profita de canapeaua și de computerele 
acestuia, la care avea acces prietenul ei, datorită 
poziţiei lui de redactor. 

— Să-ţi pui vastele cunoștințe în valoare, 
argumentă ea. Să scrii o rubrică de „Noi 
apariții”, sau ceva asemănător. Să acumulezi 
vreo câteva puncte pentru dosarul de admitere 
la facultate. 

— Hm, mormăi el, oprindu-se să se 
gândească la propunerea ei. Sigur ar fi mult mai 
bine decât să corectez porcăriile de editoriale 
ale bobocilor. Ei bine, de-aia zic eu că ești 
creierul operaţiunii. 

— Noo, doar mușchii. Și ghearele, adăugă 
Chloe, târșâindu-și picioarele înăuntru după ce 
el îi deschise ușa, pregătindu-se să-și arunce 
ghiozdanul pe canapea, așa cum obișnuia să 
procedeze înainte de a se trânti și ea, însă se 
opri la jumătatea elanului, exact la timp cât să 
nu-și trimită geanta de cinci kilograme drept în 
capul lui Amy, care răsfoia un exemplar din The 
Nation, cu picioarele încrucișate ostentativ, 
prefăcându-se că nu-și dă seama de 
surprinderea lui Chloe și-a lui Paul. 


— Bună, le zise, pe un ton nepăsător. Ce 
faceţi? 

— Nu mare lucru... tu cum ai intrat? se 
miră Paul. 

Nu părea atât de entuziasmat pe cât ar fi 
trebuit, probabil, să fie: iubita lui se hotărâse să- 
i facă o surpriză, apărând brusc într-un spațiu 
semiprivat. De îndată ce avea să plece Chloe, 
probabil ar însemna că urmează o serioasă 
repriză de pupături... cum era asta? 

— Carson m-a lăsat înăuntru, răspunse 
Amy, indicând cu degetul mare peste umăr. 

Cineva scotocea prin camera cu materiale. 

— Eu aș putea s-o șterg..., propuse Chloe. 

Ar fi însemnat să-și caute alt loc în care să 
tragă un pui de somn... poate pe sub băncile din 
sala de sport? Singurii care ar putea s-o 
descopere acolo ar fi  îngrijitorii, sau 
administratorii, și sigur că niciunul dintre 
aceștia nu-și făcea apariția înainte de 
terminarea orelor. 

— Noo, e OK, zise Amy, lăsând jos revista. 

— Bine. 

Chloe suspină ușurată și se lăsă să cadă 
lângă Amy, ghemuindu-se fără să mai stea pe 
gânduri și punându-și capul pe una dintre 
foarte uzatele și ușor slinoasele perne ale 
canapelei. 

Carson ieși din camera cu materiale și-i 
privi chiorâș pe toți trei. 

— Paul, tu ești redactor. Lucrezi aici; nu se 
poate să te tot folosești de birou ca și cum ar fi al 
tău, personal. 

— De fapt, acum sunt titular de rubrică, îl 
corectă Paul, cu un zâmbet răutăcios. 

— Am o idee, rosti somnoroasă Chloe, de pe 
canapea. Tu nu sufli o vorbă despre prezența 


noastră aici, iar noi n-o să divulgăm față de 
Keira că ţi-ai făcut de cap aseară cu Halley. 

Carson nici măcar nu încercă să 
tăgăduiască; doar pufni și se răsuci pe călcâie, 
întorcându-se în debaraua cu materiale. 

— Şi cum de știm noi așa ceva? se interesă 
Amy, privind-o pe Chloe. 

Paul își arătă nasul și apoi, cu o mică 
mișcare a mâinii, sugeră ghearele. 

— A, corect. Bine lucrat, Chlo. 

Însă Chloe deja dormea tun. 


Alek chiar o scoase la cină în seara aceea — într- 
un local oarecare, dar bine măcar că nu era 
McDonald's — și-i relată bârfele culese din 
călătoria cu orchestra. Era la fel de ahtiat după 
așa ceva ca o fată: îi sclipeau ochii de încântare 
în timp ce-i relata reușitele și catastrofele 
diverselor cazuri de agăţat petrecute. Nu era de 
mirare că pe el nu-l deranjau componentele 
sectante de la Firebird: pentru el, totul nu era 
decât o amplă telenovelă. 

Iluminatul localului era deprimant de 
fluorescent, iar decorul nu era decât un material 
plastic de un albastru-verzui spălăcit, de la 
tejgheaua zgâriată a barului și până la banca de 
care-și lipise Chloe fesele. Dincolo de ochiurile 
mari de geam ale ferestrelor, bezna era deplină, 
cu excepţia farurilor autobuzelor care treceau, 
când și când: oarecum ca în celebrul tablou al 
lui Edward Hopperit. Departe rău de Firebird, 
cu draperiile sale din catifea și birourile din 
lemn de mahon. 

Era același local în care mâncaseră Alek, 
Kim, Paul și Amy, după lupta de la Presidio, când 
se întrebaseră ce avea să se-ntâmple mai 
departe. Atunci, Chloe și mama ei se duseseră 
acasă, și avuseseră marea discuţie despre tot ce 


ascunsese ea pe parcursul ultimelor două luni: 
ghearele, apartenența la poporul Mai, totul. 
Ulterior, Brian își luase rămas-bun de la Chloe, 
prin fereastra dormitorului ei. 

Probabil că n-ar fi trebuit să se gândească 
la el cât timp lua cina cu Alek, însă îi venea greu 
să nu o facă. Clătina aprobator din cap când i se 
părea că e cazul, și mai scotea câte un mormăit, 
la intervale regulate. 

— „și atunci am început să arunc găini în 
flăcări pe cur, încheie Alek, mușcând dintr-un 
cartof pai în care-și înfipsese furculita. 

— Xăă... ce? Scuză-mă, zise Chloe, când își 
dădu seama de ce anume spusese el. 

— Nici măcar nu asculţi! Se vorbește chiar 
despre numirea unui rege și a unei regine a 
balului bobocilor... cam ca într-un film vechi de 
duzină, sau pe-acolo. 

— Ah. Bizar, zise ea, privind afară, pe 
fereastră, prin întuneric, și concentrându-se să 
nu-și lase ochii să se îngusteze ca la pisici. 

— E ceva despre care ai vrea să vorbești cu 
mine, Chloe King? 

Își însoţise întrebarea de o încruntare 
comică, însă Claire tot reuși să-i descifreze 
îngrijorarea din ochi. 

Aceasta era șansa ei de a fi sinceră, de a-i 
aduce la cunoștință cât era ea de tulburată în 
legătură cu el și cu Brian, chiar dacă Brian nu 
era de găsit pe nicăieri. 

Nt. Nu încă. Pur și simplu, nu putea. 

— Ţi-aduci aminte când am luat mâncare 
chinezească, zise, în loc de asta, și tu mi-ai 
povestit cât îţi e de greu, uneori, să te adaptezi la 
relaţiile cu oamenii normali și la viaţa normală 
a oamenilor? 


— Da. Am mâncat pui și lo mein cu zece 
legume, își aminti el, bucuros. 

— Şi cum reușești? îl întrebă Chloe, cu 
seriozitate. 

El își înălță sprâncenele, surprins de cât de 
directă era întrebarea fetei. 

— Nu ştiu... 

Se foi, stânjenit, la fel ca un adolescent 
normal. O șuviță de păr blond îi căzu peste ochi. 

— Mă distrez cu toată lumea la școală, dar 
nu le sunt chiar atât de apropiat, să știi. Ei cred 
că e din cauză că sunt rus, sau un tip super tare, 
sau mai știu eu ce. Și... 

Se încruntă, stând să se gândească mai 
bine. 

— Și o am pe mama, și pe tata, când se mai 
deranjează să vină pe-acasă, și pe toți ceilalți... 
Am crescut ca un Mai, știi? Înconjurat de ei. E 
ușor să fii „normal” ziua, când poţi să te relaxezi 
seara cu alții la fel ca tine. 

— Mda. Corect, îl aprobă Chloe, 
posomorâtă, închipuindu-și propria mamă și 
casă, seara. 

Nu tocmai relaxant. Presupuse că, dacă ar fi 
existat o carte intitulată Cum să te comporți cu 
copilul tău adoptat din neamul Mai, mama ei ar 
fi citit-o până acum și s-ar fi decis să se asigure 
că fiica ei îi apreciază cultura nativă. Cam dificil, 
când originea mea etnică e un vechi secret, și 
poporul meu e capabil să doboare — și chiar 
doboară — căprioarele din fugă, numai cu 
ghearele goale. 

— Iar tu... ești altfel, Chloe, continuă el, cu 
delicateţe. Chiar și decât noi. Tu ești liderul 
nostru spiritual: ai nouă vieți. Chloe, tu ai murit, 
și te-ai întors la viață. De două ori. Iar asta te 
face să fii altfel decât toată lumea. 


Chloe începu să soarbă cu zgomot din 
milkshake-ul ei cu ciocolată, nevrând să mai 
audă așa ceva. Existau anumite probleme 
majore — moartea, viața de după, zeițele 
poporului Mai, Dumnezeu în general — 
concepte vechi de milenii, sau de-o eternitate, la 
care chiar nu se simțea pregătită să se 
gândească în clipa de faţă. Poate chiar niciodată. 
Să mori și să revii la viață era ceva ciudat. Și ea 
nu voia ca asta să aibă ceva de-a face cu 
actualele ei sâcâieli de la școală. 

— Îmi pare rău, zise imediat Alek, 
observându-i privirea. Îi mângâie ușor obrazul. 
Nu e nevoie să discutăm despre asta. Dar tu m-ai 
întrebat. Cred că, poate, readaptarea la vechea 
ta viaţă o să fie... cam grea, Chloe. 

— Asta tare nu seamănă cu răspunsul pe 
care-l doream, rosti ea, printre dinţi. 

— OK, atunci ce zici despre asta: dacă vrei 
să faci sex cu mine — adică, sex de-a binelea — 
îți garantez că s-ar rezolva totul. Inclusiv acneea 
ta. 

Chloe se strică de râs. Asta era ceea ce-i 
trebuia ei în clipa aceea: să râdă, chiar dacă asta 
doar amâna, pentru scurt timp, gândul la 
inevitabil. 

— la stai, exclamă ea, redevenind dintr- 
odată serioasă. Care acnee? 


11 Legături primejdioase (în limba franceză, în original), 
cunoscut roman epistolar al scriitorului francez Pierre 
Choderlos de Laclos, apărut pentru prima dată în anul 
1782. 

12 Formaţie din San Francisco, promovând un stil care 
îmbină sonorităţile clasice cu rockul gotic, orchestraţia 


încărcată de sunetele sintetizatoarelor fiind dublată de 
părți vocale eterice. 

13 Celebră reprezentantă a curentului new - wave 
electronic. 

14 Este vorba despre lucrarea intitulată Nighthawks 
(Păsări de noapte), realizată în anul 1942 de pictorul 
realist american Edward Hopper (1882-1967), înfățișând 
o cafenea în noapte, cei câţiva clienți ai săi, total 
necomunicativi, fiind prezentaţi în necruțătoarea lumină 
a unor becuri electrice. 


Patru 


— IL FAUT QUE NOUS PARLIONSIS, repetă Kim, 
răbdătoare. 

— Il faut que nous parlions, zise și Chloe, 
încercând să imite întocmai sunetele. 

— E mai bine. Acum, poţi să-mi spui toate 
formele de subjonctiv prezent ale verbului 
parler? 

Stăteau pe acoperișul clădirii care găzduia 
Cafe Eland, Chloe cu o latte și Kim cu ceaiul ei 
verde. Deși cealaltă fată Mai era din ce în ce mai 
curioasă în legătură cu viața cotidiană a lui 
Chloe în San Francisco, și la ceea ce făceau 
adolescenţii „normali”, era încă prea timidă ca 
să întrebe. Fusese nevoie de o mulțime de 
rugăminţi din partea lui Chloe — ca și de un 
instructaj personal cu privire la modul de 
funcţionare a autobuzelor și a liniilor BARTIS — 
ca s-o convingă pe Kim să fie de acord cu o 
întâlnire în oraș, și nu la Firebird. 

— Parle, parles, parle, parlons, parlez, 
parlient... 

— Parlent, o corectă Kim. 

Deodată, una dintre urechi îi zvâcni pe 
spate și, doar pentru o clipă, ochii i se îngustară. 

— Prietenii tăi sunt aici... în cafeneaua de 
sub noi. Tocmai au intrat, o anunţă ea. 

— Amy și Paul? N-am întâlnire cu ei astă- 
seară, zise Chloe, mirată. Și dispusă să facă 


orice, numai să nu conjuge verbe. 

— Poate doar au ieșit împreună, își dădu cu 
părerea Kim. 

— Poate, acceptă Chloe, târându-se spre 
răsuflătoarea sistemului de încălzire și lipindu- 
și urechea în apropierea ei. 

Nu avea nici pe departe auzul la fel de bun 
ca al lui Kim, dar tot era cu mult mai sensibil 
decât al unui om normal. Avu nevoie de câteva 
secunde în care să sorteze zgomotele străine — 
scaunele scrâșnind în contact cu podeaua, 
clinchetul casei de marcat, discuţiile altora — 
până când individualiză vocile prietenilor ei. 

— Mda, s-a cam speriat când i-am zis. 

Era vocea lui Amy, care tocmai se instala 
într-unul dintre scaunele mari, confortabile. 
Chloe și-o putea imagina  strecurându-și 
picioarele lungi sub ea și arătând ca o fetiță pe 
un scaun prea mare. Afectată, dar drăguță. 

— Păi, e o veste importantă! 

Acesta era Paul, care-și mai pusese zahăr în 
cana cu ciocolată caldă și acum îl amesteca. 

— Tu nu te-ai speriat. 

— Eu vreau tot ce-i mai bun pentru tine. 

Urmă o scurtă perioadă de tăcere, punctată 
de câteva zgomote părând niște scaune care se 
trag, probabil făceau loc cuiva care dorea să 
treacă pe lângă ei. 

— Eşti dispus la o relaţie pe termen lung? 

Amy își formulase întrebarea pe un ton 
infatuat, însă în vocea ei era ceva deosebit, o 
oarecare încordare. Ceva de încercare: ca și cum 
de întrebarea aceasta depindeau multe alte 
lucruri. 

Paul scoase un oftat, pe care încercă să și-l 
camufleze suflând în ciocolata caldă. 


— Amy, nu știu sigur dacă noi suntem 
dispuși la o relaţie pe termen scurt, zise până la 
urmă. 

Se așternu o tăcere prelungită, glacială. 
Până și Chloe își tinu respiraţia. 

— Asta ce-ar trebui să însemne? 

— Eu... noi... N-a fost... Tu n-ai simţit nimic 
ciudat în ultima vreme? 

— Păi, mda, răspunse Amy, care probabil că 
avea pe chip acea expresie sarcastic-mânioasă 
din momentele în care strâmba din nas. Cu 
salvarea lui Chloe, și chestiile astea cu oamenii- 
pisică, și apropierea Halloweenului, și tot 
restul... Ce tot spui, Paul Chun? 

— Nu știu. De când s-a întors Chloe, e cam 
ca în vechile vremuri. Poate că asta — cu noi — 
e un fel de aberaţie. Una frumoasă, se grăbi el să 
adauge. Dar poate că încercăm să facem prea 
mare caz dintr-o oarecare tensiune sexuală și 
toate celelalte lucruri care se întâmplă. 

— Dar nu e ca în vechile vremuri, 
dobitocule, se răsti Amy. De obicei, folosea acest 
cuvânt cu tandrete, însă de data aceasta era 
prea puțină căldură în vocea ei. Chloe e un 
afurisit de om-pisică. Și care trăiește alături de 
alți oameni-pisică. Care sunt vânaţi de alți 
oameni nebuni. 

Chloe simţi că i se strânge stomacul. Amy, 
de fapt, nu spunea nimic rău despre ea, dar 
faptul că auzea vorbindu-se despre propria 
persoană și despre viaţa ei recentă, în astfel de 
termeni, o făcea să simtă... frig. Kim privi în altă 
parte, prefăcându-se că nu auzise. 

— Şi, dacă e vreo problemă între noi, atunci 
e între noi, continuă Amy. N-o mai amesteca pe 
Chloe aici. 


Urmă un nou moment de tăcere care sigur 
fusese oribil de stânjenitor pentru cei doi 
prieteni ai ei. Iar când se auzi din nou, în vocea 
lui Amy se ghiceau lacrimile. 

— Eu... eu am fost destul de fericită în 
ultima vreme, zise ea, cu o voce firavă, 
pronunţându-și cuvintele cu mici înghițituri, așa 
cum se întâmplă cu cineva care încearcă să-și 
stăpânească plânsul. Știu că am fost ocupată... 
Ce e în neregulă? 

Chloe își îndepărtă capul de răsuflătoare, 
nevrând să audă mai multe. Se simţea un pic 
dezgustată de sine pentru faptul că auzise 
atâtea. Dac-ar fi fost oricine altcineva, sau doar 
unul dintre prietenii ei, vorbind cu altcineva, n- 
ar fi deranjat-o absolut deloc. Probabil c-ar fi 
ascultat în continuare. Dar așa, era ceva mult, 
mult prea intim. 

— Se despart, zise, pe un ton inexpresiv, 
târându-se înapoi spre Kim. Sau îi dă Paul 
papucii, am impresia. 

Kim nu zise nimic, ci doar o privi cu ochii ei 
mari și verzi, de pisică, fără să clipească. 

— Trebuia să-mi dau seama că se întâmplă 
ceva, continuă Chloe. Trebuia să fi observat: în 
ultima vreme n-au mai petrecut prea mult timp 
împreună, iar Paul nu prea pare să mai aibă 
cine știe ce chef s-o vadă în preajma lui. 

— Şi care a fost vestea ei importantă? se 
interesă Kim, dar deodată își aminti că se 
prefăcuse neatentă. 

Își roti privirea în jur, nesigură, dar fără să 
se îmbujoreze. Exact ca o pisică, își zise Chloe, 
zâmbind un pic în sinea ei. 

— Vrea să termine școala cu un an mai 
devreme. Și chiar m-a speriat, mărturisi, oftând. 
Până acum n-a mai vorbit niciodată despre 


asta... nu știu, a fost, pur și simplu, cam prea 
dintr-odată. 

— Se pare că fiecare dintre voi trei începe 
să se îndrepte într-o cu totul altă direcţie decât 
ceilalți, rosti lent Kim. 

— Sper că n-o să începi iar să-mi spui 
despre toată porcăria aia cu Aleasa, zise Chloe, 
pe un ton mai aspru de cât ar fi vrut. 

Kim își lăsă privirea în manualul de 
franceză. 

— Am vrut să spun exact ce-am spus. Însă 
ţie chiar îţi va fi mai greu decât crezi să scapi 
de... moștenirea ta. 

Chloe se bucură că prietena ei nu folosise 
cuvântul soartă, însă chiar și-așa tot nu-i făcea 
plăcere. 

— M-am săturat să-mi tot spună lumea 
chestiile astea! exclamă, ridicându-se. Am 
șaisprezece ani. Mi-am petrecut întreaga viaţă ca 
un „om normal”. Nu se poate să se schimbe totul 
dintr-odată. Vreau să iau note bune, să mă duc 
la petreceri, la discoteci, să intru la facultate. 
Ceea ce, și-așa, e destul de greu, cu atâtea 
săptămâni câte am pierdut! Nu am timp pentru 
așa ceva, nici pentru despărțirea dintre Paul și 
Amy, nici pentru cât de ciudat se poartă mama 
când sunt eu prin preajmă... 

— Vrei să te întorci la vechile vremuri. 

— Da, vreau... Taci! 

— Ce-ai de gând să faci după ce terminăm 
aici? o întrebă Kim, descumpănind-o. 

— Cum adică? 

— După ce terminăm lecţia de franceză, ce 
vrei să faci? 

— Să mă duc... ăăă... 

Să ajung acasă, să citesc un pic, și pe urmă 
să dorm. Cuvintele acestea erau bine pregătite, 


repetate și întrebuințate de multe ori de când se 
întorsese de la Firebird. Însă nu putea să mintă 
privind în ochii mari, de pisică, ai lui Kim. Se 
gândi la ce spusese Amy despre ea, întrebându- 
se dacă mai păcălea pe cineva, în definitiv. 

— Să mă duc să alerg, încheie, cu stângăcie, 
convinsă că va ști Kim foarte bine despre ce 
vorbește. 

Kim se aplecă spre ea și, printr-o mișcare 
rarisimă, chiar o atinse pe Chloe, cuprinzându-și 
mâna în laba ei cu gheare. 

— Indiferent ce te-ai hotărî să faci, rosti ea, 
pe un ton egal, nu te minţi pe tine însăți, Chloe. 


Chloe se gândi la cuvintele lui Kim în timp ce 
alerga de-a lungul orizontului, sărind și făcând 
tumbe peste acoperișuri și stâlpi electrici. Nu 
putea ignora faptul că trișa, ieșind pe timpul 
nopții, răpindu-și din timpul dedicat temelor 
pentru școală și minţindu-i pe alţii. Înainte — cu 
doar câteva săptămâni în urmă — fusese 
capabilă să ignore toate acestea și doar să 
savureze libertăţile nopții. Acum, însă, nu mai 
putea. 

Chloe. 

Se opri brusc. Fusese o șoaptă, o aproape- 
voce care părea s-o cheme pe nume. Vântul se 
întețise și șuiera printre vechile antene moarte 
care încă împodobeau unele acoperișuri, 
precum ţepii cactușilor. Chloe își înălță nasul în 
vânt și întoarse capul, încercând să-și încordeze 
auzul către acel sunet. 

— Miau. 

Fără să stea pe gânduri, se întoarse și urmă 
sunetul, sărind peste spațiul dintre două case, pe 
acoperișul clădirii din fața ei. Acolo, stând 
afectat în faţa hornului rotund al unei sobe pe 
motorină, era un motan negru. Mustăţile și 


pieptul îi erau albe, ca și lăbuțele. Motan de 
lăptărie, l-ar fi numit mama ei. Unul care umblă 
pe lângă fermele de lactate, prinzând șoareci și 
primind, în schimb, castroane cu lapte proaspăt. 

Ce caută acolo, sus? se întrebă Chloe. Și, în 
timp ce căuta cu privirea o ușă, sau un 
luminator lăsat deschis, motanul își ridică, sfios, 
o lăbuţă și începu să și-o lingă, cu un aer de 
parcă ar fi dispus de tot timpul din lume. De 
parcă n-ar fi fost un motan mititel, pe un 
acoperiș rece dintr-un mare oraș așteptând 
sosirea iernii. 

— Salut, micuţule, zise Chloe. 

Își închipuise că, fiind Mai, ar fi trebuit să 
poată vorbi pisiceasca, sau ceva asemănător... 
dar se părea că nu era așa. Motanul se opri din 
lins pentru o clipă, după care își văzu mai 
departe de treabă. 

— N-ar trebui să fii aici. Te-ai rătăcit? 

Chloe se strecură mai aproape de pisoi, 
șoptind acele cuvinte cunoscute, pis-pis-pis, la 
care motanul lui Amy venea întotdeauna fuga. 
Se ghemui și începu să-și întindă brațul, însă 
micul motan sări în vârful hornului, unde nu 
putea să-l ajungă. 

— Miau! făcu din nou, acum ceva mai tare. 

— Haide, ușurel, zise Chloe, înfigându-și 
ghearele de la picioare în cărămizi și 
pregătindu-se să se propulseze. Poate că ești tu 
în stare să întreci în fugă un om normal, dar mă 
tem că... 

Își avântă mâna, însă micul motan sări jos 
şi alergă mai repede decât izbuti Chloe să-și 
întindă ghearele, dând din picioare ca în 
desenele animate. 

— Pisi! îl strigă Chloe, începând să se 
enerveze. 


Alergă de-a curmezișul acoperișului după 
el, însă pisoiul sări dincolo de marginea clădirii. 

— Nu! exclamă Chloe, coborându-și 
privirea spre stradă. 

Nu putea să vadă prin întunericul de 
dedesubt, nici măcar cu agerimea ei de pisică. 

— Miau! 

Chloe își ridică privirea la loc: motanul era 
pe acoperișul unei clădiri mai îndepărtate, 
așteptând-o răbdător. Probabil că plonjase până 
pe pervazul unei ferestre și apoi se cățărase iar. 

— Mi-au! 

— Acum am înțeles. Vrei să ne jucăm, asta 
era? Jucăm leapșa? 

Nu era un pisoiaș rătăcit: era un motan al 
străzii, sau un motan al cerului, mai degrabă. 
Aici era lumea lui, și nu voia decât să se joace cu 
o nou-venită. 

— OK! zise Chloe. 

Zâmbi și sări. Motanul așteptă o clipă, ca și 
cum ar fi vrut să-i ofere un avantaj, după care-și 
luă tălpășița... dar oprindu-se, din când în când, 
ca să vadă dacă ea îl urmărește. 

E de-a dreptul grozav. Neapărat trebuie să- 
mi iau o pisică, se hotărî Chloe. Și nu se putea 
aștepta ca mama ei să mai aibă acum obiecții în 
această privinţă. 

Ori de câte ori ajungea prea aproape, Chloe 
își încetinea înaintarea; nici ea, nici tovarășul ei 
de joacă nu-și doreau ca hârjoneala să se 
sfârșească prea repede. Zâmbi, întrebându-se 
cum ar arăta totul în ochii unui trecător 
întâmplător: o vrăjitoare și familiarul ei, 
zburând la nivelurile superioare ale orașului? O 
pisică mare, hăituind una mai mică? Sau poate 
că, pur și simplu, n-ar lua nimic în seamă. 


Sărbătoarea de Halloween bătea la ușă: orice 
ţinea de supranatural era posibil. 

Deodată, motanul de lăptărie coti la stânga, 
sărind în vârful unei scări de incendiu. 

— Ha! Ai obosit? îl tachină Chloe. 

Dar motanul îi aruncă o privire despre care 
ar fi putut jura că e răutăcioasă. 

— Bine, dar să știi că nu pot să mă mai joc 
prea mult timp pe străzi cu tine, îl avertiză ea. 
Nu pot să mă las văzută de alți oameni. 

— Miau! 

Motanul se întoarse și se lăsă să alunece pe 
treptele metalice, ca un Slinkyl? negru. 

— Aici e casa ta? Vrei să-mi arăţi unde... 

Deodată, Chloe se opri, uitând complet de 
motan. Scara de incendiu dădea spre o alee 
înfundată și întunecată, aparent nefolosită, cu 
excepția colectării gunoiului. Cea mai mare 
parte a asfaltului era ciuruită și plină de mici 
băltoace negre de apă menajeră lucitoare. 

Iar în locul acela zări un contur sinistru, 
mare, semănând suspect de mult cu un trup 
omenesc. 

Și mai era și un miros... un miros familiar... 

Chloe sări imediat în jos de la etajul al 
doilea, aterizând ghemuită la doar câțiva 
centimetri de marginea acelei siluete. Se târi 
mai aproape și, pe măsură ce ochii i se adaptau, 
văzu că într-adevăr era un corp omenesc, 
nemișcat și părând zdrobit. 

Era Brian. 


15 Trebuie să vorbim, în limba franceză în original. 

16 Abreviere de la Bay Area Rapid Transit, rețea de 
metrou care leagă East Bay de San Francisco printr - un 
tunel subteran, inaugurată în 1972. 


17 Jucărie de forma unui arc elicoidal, care se întinde și se 
reformează de la sine. 


Cinci 


— OH, DOAMNE... 

Chloe îi puse mâna pe gât, având grijă ca 
mai întâi să-și retragă ghearele. Avea puls... însă 
foarte slab. Pielea îi era rece și lipicioasă, de 
parcă organismul n-ar mai fi putut să lupte cu 
frigul care-l înconjura. 

— Chloe? rosti Brian, răgușit. 

Chloe își plimbă mâinile pe corpul lui, 
încercând să vadă și să simtă ce era în neregulă. 
El gemu și se împotrivi un pic; nu părea să aibă 
rupte nici gâtul, nici coloana. 

Își ținea mâinile în dreptul stomacului, 
chiar sub piept. Când Chloe i le dădu deoparte, 
un sânge cald, vâscos, începu să se scurgă de- 
acolo. Toată cămașa îi era îmbibată, și râulețe de 
sânge i se scurgeau într-o parte și-n cealaltă, 
coagulându-se în apă. Era o rană de cuțit. 
Evident că era o rană de cuțit. Dacă membrii 
Ordinului A Zecea Lamă foloseau nouă pumnale 
ca să răpească toate cele nouă vieţi ale unui 
conducător de Semeţie, era suficient unul singur 
pentru asasinarea unui membru al Ordinului 
care trădase. 

— Era vorba că fugi... că dispari, strigă 
Chloe, străduindu-se să nu intre în panică. 

Brian încercă să spună ceva, însă nu reuși 
să scoată vreun sunet. Inspiră adânc și deschise 
ochii. Pentru o clipă, o văzu limpede — sau, cel 


puţin, îi zări contururile, din moment ce era 
prea întuneric pentru vederea omenească — și-i 
zâmbi. Apoi, leșină din nou. 

— Mama mă-sii, înjură Chloe. 

Unde ar fi putut să-l ducă? Dacă-l ducea 
într-un spital de stat, ar fi însemnat o țintă 
sigură pentru asasinii Ordinului, care și-ar fi dus 
treaba la sfârșit. Ea n-avea cum să-l apere non- 
stop, și nu știa cum se procedează dacă vrei să 
angajezi un bodyguard... cu atât mai puțin unul 
care să nu lucreze pentru compania de 
securitate a tatălui lui Brian. 

Mai putea să-l ducă la ea acasă, așa cum 
procedase și cu Alek, atunci când fusese rănit de 
Brian, pe pod. Dar, oricât ar fi tentat-o gândul 
acesta, Chloe luase decizia fermă de a nu-și mai 
supune mama la riscuri din cauza vieţii ei 
ciudate. A Zecea Lamă deja le pătrunsese o dată 
în casă, răpindu-i mama; dacă ar fi dus acolo un 
om a cărui moarte o doreau nu însemna decât 
să caute necazurile cu lumânarea. Așa că nu-i 
rămânea decât o singură variantă posibilă: 
conacul Firebird. Centrul administrativ al 
poporului Mai. 

— Halal dreptate, Batman, bombăni ea, în 
timp ce îngenunchea să-l ia în braţe pe Brian. 

Încă o dată, asemănările dintre Chloe și un 
veritabil super-erou se sfârșeau: de data aceasta, 
se întâmplă când își dădu seama că era foarte 
dificil să-l care tocmai până la Sausalito, și pe 
deasupra ar fi durat mult. Și nici gând să poată 
găsi un taxi al cărui șofer să fie dispus să ia o 
fată împreună cu iubitul ei rănit, plin de sânge. 
Evident, și autobuzul ieșea din discuţie. 

Așa că recurse la singura super-armă de 
care dispunea: telefonul mobil. Formă la 
repezeală numărul. Alek avea mașină, dar 


numai când fura câte una. Prin urmare, nu 
rămânea decât... 

— Alo? auzi în aparat vocea veselă a lui 
Amy. 

— Amy, am nevoie de tine... e o urgenţă. L- 
am găsit pe Brian sângerând de moarte pe o 
alee. Am nevoie de ajutor pentru el. 

— Aoleu, mamă! Unde ești? 

— Undeva pe lângă Chinatown, răspunse, 
privind în jur, dar degeaba, fiindcă aleea nu 
avea nume. Mă găsești cu telefonul tău, adăugă. 

Amy avea celălalt telefon mobil cu GPS, 
astfel încât să se poată găsi una pe cealaltă; 
unicul inconvenient consta în faptul că ecranul 
nu era prea mare, și Amy trebuia să-l cerceteze 
în timp ce conducea. 

— Ajung acolo cât pot de repede. 

Odată ce mica repriză de conversaţie 
normală se încheie, Chloe deveni mai conștientă 
de singurătatea aleii și de tăcerea lui Brian. Nu 
reușea să-și amintească mare lucru din 
cursurile de prim-ajutor urmate în primul an de 
liceu, și spera că procedează cum trebuie 
sfâșiindu-și mânecile bluzei și legând rana cu 
fâșiile de pânză. În afară de asta, și de faptul că-l 
ţinea să nu se agite și să atingă apa murdară din 
băltoacele din jur — cu toate că nici măcar 
suprafața uscată a pavajului din piatră cubică 
nu era tocmai un mediu steril — Chloe nu prea 
mai avea ce să facă, decât să-i ofere alinare și să 
aștepte. 

— Ce se-ntâmplă aici? 

Chloe se întoarse să vadă cine era 
proprietarul acestei noi voci. Doi băieți, prea 
viguroși ca să fie oameni ai străzii, și prea 
încrezători ca să le fie frică de o alee lăturalnică. 


Amândoi, musculoși. Asiatici. Îmbrăcaţi complet 
în negru... membri ai unei bande. 

— Ai vreo problemă? o întrebă celălalt, 
zâmbind. 

Lăsând deoparte tupeul și tatuajele, se 
vedea clar că au cel mult douăzeci de ani. Și, la 
drept vorbind, arătau destul de bine. 

Poate să fie ori albă, ori neagră, își dădu 
seama Chloe. Exista posibilitatea ca ei să fie doi 
băieți rezonabil de cumsecade de prin părțile 
locului, care nu voiau decât să fie de ajutor. Însă 
Chloe n-avea de gând să aștepte ca să vadă dacă 
nu cumva era vorba despre cealaltă — mult mai 
probabilă — variantă. 

Așa că, scoțând un sâsâit înfricoșător, sări 
în picioare, scoțându-și la maximum ghearele de 
la mâini și de la picioare și având grijă ca ochii 
ei oblici să reflecte lumina. Din două salturi, fu 
la un pas de ei, urlând și șfichiuind cu ghearele. 

— Li Shou! strigă unul dintre ei. 

Imediat, făcură stânga-mprejur și o rupseră 
la fugă. 

— Aproape prea simplu, murmură Chloe. 

Își retrase ghearele și se întoarse la Brian, 
care dintr-odată i se păru că este mult prea 
rigid. Îngenunche lângă el și începu să-l 
mângâie pe păr. 

— Rămâi treaz... trebuie să rămâi treaz... 

El gemu, ca răspuns, însă buzele i se mișcau 
ca și cum ar fi încercat să-i spună ceva. 

— Lasă-mă, șopti, până la urmă. Ei se vor 
întoarce. S-a terminat... 

— Nici să nu te gândești, dragule, replică 
ea, cu un zâmbet forțat. Ajutorul e pe drum. 

— Chloe... 

Buzele i se mai mișcară, însă fără să mai 
iasă vreun sunet. Chloe se aplecă mai aproape. 


Însă el căzu înapoi, fără simtire. 
— Brian, nu, şopti ea, şi ochii i se umplură 
de lacrimi. 


După aproximativ zece minute, Amy își făcu 
apariția în vechiul break negru al fratelui ei. 
Chloe îl ridică pe Brian, având grijă să-i preia 
cea mai mare parte a greutăţii, datorită forţei ei 
deosebite, însă avea nevoie ca Amy să-l ţină 
drept și nemișcat, pentru eventualitatea în care 
chiar ar fi avut vreo problemă cu coloana. 

— Mama mă-sii, fu singurul comentariu al 
prietenei sale. 

Îl așezară cu grijă pe bancheta din spate; 
complet lipsit de simțiri, el nici măcar nu gemu. 
Pielea îi era de o paloare cadaverică. 

— Scuze, zise Chloe, așezându-se la volan. 
Ascunzătoarea unde îl ducem e cam secretă, și 
tu va trebui să... să-ți acoperi cumva ochii ca să 
nu vezi. 

Amy păru puțin înțepată, însă numai 
pentru o clipă. 

— Nui problemă. În calitate de 
credincioasă aghiotantă, ar trebui să mă aștept 
că voi fi pusă în situații ridicole. 

Așa că sări pe scaunul din dreapta și-și 
trase geaca peste față. 

Chloe demară făcând să iasă fum din 
cauciucuri și, când coti intrând pe stradă, o 
umbră care semăna cu o siluetă omenească se 
lipi de zid aproape de capătul aleii, privind cum 
trece automobilul. Însă o singură persoană n-ar 
fi putut să-i facă asta lui Brian... Arăta de parcă 
ar fi fost lovit din toate părţile deodată. Și nu era 
stilul celor din A Zecea Lamă să pândească prin 
întuneric: dacă ei ar fi știut că e acolo o fată Mai, 
ar fi ieșit la iveală și-ar fi încercat s-o omoare și 
pe Chloe. 


Respirația nu-i reveni la normal până când 
nu ajunseră pe pod, trecând vâjâind pe lângă 
oamenii din Garda Naţională, care erau pe 
urmele ei de când cu marea încăierare cu 
Coţcarul. 

Neluând în seamă indicatoarele de 
intersecție și de drum cu prioritate, Chloe scoase 
mașina de pe carosabil de îndată ce coti pe 
drumul care ducea spre Firebird. 

— Mă omoară frate-meu..., bombăni Amy, 
de sub geaca ei. 

Chloe manevră până în spatele clădirii și 
claxonă, strigând „Eu sunt!” în timp ce se 
repezea spre poarta pe care paznicul o deschise 
exact la timp ca automobilul să nu se ciocnească 
de ea. În filmele văzute mai demult la televizor, 
Batmobilul intra vâjâind printr-un tunel ascuns 
cu discreţie în conacul Wayne; Batman nu avea 
nevoie ca Alfred să-i dea drumul înăuntru. 

Trebuie făcut ceva cu asta. 

Opri în dreptul ușii bucătăriei, intrarea din 
spate în casă, și sări afară din mașină. Între 
timp, o femeie deschisese deja ușa, curioasă să 
vadă cine putea să apară la ora aceea târzie. 
Când văzu despre cine era vorba, femeia Mai își 
înclină capul. 

— V-aţi întors, Conducătoarea noastră. 

— Am nevoie să-l duc într-un pat, ceva, 
porunci Chloe. Ajută-mă. 

Femeia deschise ochii și adulmecă aerul. 

— Dar el... și ea... sunt oameni! 

— Acum pot să-mi scot asta? întrebă Amy, 
încă stând pe scaunul din dreapta, cu geaca pe 
cap. 

— Te rog, nu! Te implor! strigă Chloe, 
disperată. 


— Cea Aleasă nu are nevoie să implore, 
murmură femeia. 

Apoi, strigă ceva în spate, fie pe rusește, fie 
în limba Mai; Chloe nu fusese îndeajuns de 
atentă, încât să poată sesiza diferenţa. 

Asta-i Eleni, își zise ea, distrată, în timp ce 
femeia se repezea spre automobil, s-o ajute cu 
Brian. Eleni era o femeie Mai sosită de curând 
din Turcia, de unde era și familia biologică a lui 
Chloe. 

— Mai stai numai două minute, îi zise lui 
Amy. 

Printre ceilalți Mai care-și făcură apariția — 
unii cu ochii cârpiţi de somn, alţii pe deplin treji 
— se afla și Ellen, acea kizekh care-i fusese un fel 
de bodyguard lui Chloe, în perioada când locuise 
acolo permanent, nu demult. Partenerul «ei, 
Dmitri, n-o însoțea, ceea ce era neobișnuit. 
Femeia îi zâmbi lui Chloe, după care îi făcu o 
ușoară plecăciune, sincer bucuroasă că o vedea 
întoarsă. Toţi ceilalți se înclinară adânc și, cu 
politeţe, o dădură deoparte pe Chloe, ca să-l 
transporte înăuntru pe Brian. 

— Unde-l duceţi? se interesă Chloe. 

— În salonul pentru urgenţe, Venerată 
Conducătoare, îi răspunse Ellen, făcându-i cu 
ochiul. Nu vă îngrijoraţi: îl facem să arate ca 
nou. 

Și tot grupul de Mai dispăru în pas 
alergător pe coridoarele casei. 

— În salonul pentru urgenţe? Avem un 
salon pentru urgente? se miră Chloe, în timp ce o 
lua pe Amy de mână și pornea în urma lor. 

Chiar exista un întreg mic univers între 
pereții aceștia. 

Era, în mod evident, una dintre cele mai 
vechi părți ale clădirii. Chloe nu mai fusese 


acolo până acum, și fu surprinsă de îngustimea 
coridoarelor cu pereţi din piatră și de aerul rece, 
mirosind a umezeală... de parcă ar fi fost, prin 
apropiere, un puț, sau un beci. Simţi o oarecare 
reținere: era o casă veche, parcă scoasă dintr-un 
film de pe postul public de televiziune, și ea 
avea permis de liberă trecere prin ea. Putea 
chiar să locuiască în ea, dac-ar fi vrut. 

Ajunseră într-o încăpere întunecoasă, ale 
cărei lumini se aprinseră la o secundă după ce 
intrară ele; cea care apăsase pe întrerupător 
fusese o femeie Mai care, frecându-se la ochi, își 
îmbrăca un halat alb, de laborator. Înăuntru 
erau două paturi ca de spital, ceea ce semăna 
suspect de mult cu o sclipitoare masă pentru 
operații, din oțel inoxidabil, așezată pe mijlocul 
podelei, și străvechi dulapuri metalice pline cu 
echipamente medicale. Podeaua era din lemn 
vechi, într-un vizibil contrast cu natura sterilă a 
tuturor celorlalte elemente din cameră. 

Ellen și cealaltă femeie Mai care-l ducea pe 
Brian îl întinseră cu grijă pe masa pentru 
operații. 

— Un om? se miră doctorița. 

Era o femeie măruntă, cu un corp de parcă 
ar fi fost Clopoţica și ochi enormi, căprui-închis 
— aproape brun — culoare neobișnuită printre 
Mai. Probabil că se apropia de patruzeci de ani, 
însă era greu de spus cu precizie. 

Ellen își întoarse brusc, fără vorbe, capul 
spre Chloe. 

— A! exclamă doctorita. 

Își înclină capul și-și desfăcu braţele, cu 
palmele în sus, într-un gest curtenitor, însă 
sincer, de respect. Apoi, se apucă imediat să-l 
examineze pe Brian, care începu să geamă ușor 
în timp ce ea îl consulta. 


— De ce stă cealaltă ființă umană cu o 
geacă pe cap? o întrebă în șoaptă Ellen pe Chloe. 

— Încerc să păstrez secret locul în care se 
află Firebird, îi răspunse Chloe, nevrând să-și ia 
ochii de la Brian. 

Doctorita tocmai desfăcea pansamentele 
improvizate de Chloe și cerceta rana. Și, în loc 
de instrumente medicale normale, își folosea 
ghearele, cu o uimitoare precizie. 

— Cineva să-l curețe pe omul acesta cu 
prosoape sterile, cât timp mă ocup eu de el, se 
răsti apoi. lar restul — își ridică privirea, 
reușind să fixeze în mod egal pe toată lumea — 
afară! Vă rog, Venerată Conducătoare, adăugă 
după o clipă, privind spre Chloe. 


Chloe patrula neliniștită prin micul birou de 
alături, care servea drept sală de așteptare. Toţi 
ceilalți se duseră la culcare, făcându-i plecăciuni 
supuse și retrăgându-se cu spatele, exact așa 
cum îi văzuse procedând cu Serghei. Gesturile, 
însă, păreau un pic mai riguroase, mai pornite 
din inimă, faţă de cele pentru el, totuși. Ellen 
chiar își dusese la frunte dosul palmei lui Chloe 
în timp ce se înclinase, așa cum făceau cavalerii 
în Evul Mediu, când jurau credinţă. Și totul i se 
părea lui Chloe puţin cam stânjenitor. 

Se așteptase la multe lucruri pentru 
momentul în care avea să se întoarcă în conacul 
Mai: dezamăgire, faţă de hotărârea lui Chloe de 
a pleca de-acolo, furie din cauza dragostei sale 
pentru oameni, tristețea de a fi „pierdut” pe 
cineva în favoarea lumii exterioare. La o 
oarecare răceală, cel puţin. Și, poate, din partea 
acelora mai abili, care și-o doreau întoarsă în 
turmă, îmbrățișări și sărutări și o dragoste 
sufocantă. Dar, în mod cert, nu venerație. 


Se pare că ar fi dispuși să facă orice pentru 
mine, medită ea, absentă. Acordul lor imediat de 
a-l ajuta pe Brian era de necrezut. Nu doar că el 
era om normal, nu numai că fusese până de 
curând membru al Ordinului A Zecea Lamă, ci 
mai era și fiul căpeteniei Ordinului. Inamicul se 
afla în tabăra lor, și ei îl primeau cu brațele 
deschise. În fine, într-un fel... 

— Așa, ia stai, ce ziceai tu mai devreme? Că 
eu sunt eroina, iar tu, aghiotanta mea? întrebă, 
într-un târziu, încercând să se distragă de la 
gândurile sale prin revenirea la conversaţia 
avută cu Amy, în mașină, cu ceva timp în urmă. 

— Mda, ca Batman și Robin. Sau Xena și 
Gabrielle, se auzi vocea de sub geacă. 

— Hm, dar noi nu suntem gay. Cel puţin, eu 
nu. Și cum rămâne cu Paul? El cine ar fi? 

Tăcere. 

— Ultra-maleficul personaj negativ, poate, 
ripostă până la urmă Amy. Antagonistul, 
eventual. Deja e gelos pe puterile tale. În clipa 
asta, e posibil să comploteze la pierzania ta. 

— Tu... ăăă... ai vrea să stăm de vorbă 
despre ceva anume? se hazardă Chloe. 

Era un moment ciudat pentru o astfel de 
conversație: când ea era îngrijorată pentru 
Brian, și se aflau la Firebird, iar prietena ei își 
ținea o geacă pe cap. Și totuși, i se părea un 
moment la fel de potrivit ca oricare altul. 

Urmă o nouă tăcere. 

— Nu, răspunse Amy, cu încăpățânare, dar 
fără să dea impresia că ar fi prea sigură de asta. 

— V-am auzit, pe tine și pe Paul, discutând 
ceva mai devreme, la cafenea. Nu vă spionam, 
adăugă Chloe, în grabă, ca reacție la 
strâmbătura pe care era convinsă că o făcea 


prietena ei. Eu repetam conjugarea verbelor, pe 
acoperiș, cu Kim. 

— El vrea să ne despărțim, mărturisi Amy, 
încetișor. 

— Şi tu...? 

— Mie mi s-a părut că e destul de bine așa... 
adică, n-a fost chiar perfect: el e destul de greu 
de înţeles, câteodată. Dar era o relaţie adevărată. 
Nu cum a fost cu oricare dintre băieţii cu care 
am mai umblat înainte... Era așa cum trebuia. 
Mai întâi, prieteni, știi? 

— Mda, dar... Chloe își mușcă buza, 
neștiind sigur cum trebuia să-și formuleze 
întrebarea. Lăsând filosofia deoparte, ţie îţi 
place de el? 

— Da, răspunse Amy, cu un nod în gât. Când 
nu e o pacoste! 

— A început să se poarte așa înainte, sau 
după ce i-ai spus că vrei să termini școala cu un 
an mai devreme? 

— De ce întrebi? vru să știe prietena ei. 

— Păi, e un lucru important, Amy. Și apărut 
cam din senin, zise Chloe, dându-și seama că nu 
mai vorbea acum despre Paul. Adică, doar n-o 
să-mi spui că-ți planificaseși asta de la început... 

— Ei bine, și transformarea ta în pisică s-a 
produs peste noapte! se răsti Amy, indignată. 

Chloe inspiră adânc, forțându-se să nu 
riposteze la replica asta. Dar îi venea greu. 

— Mda, dar asta înseamnă c-o să ne 
părăsești. Definitiv... ar fi începutul sfârșitului, 
știi? Mi-e greu să-mi imaginez că te-aș pierde. Și 
pariez că e și mai greu pentru Paul, care e pe 
cale să-și piardă și familia. Părinţii lui aproape 
că nici n-au mai vorbit între ei, de când a 
început divorțul. 


Amy tăcu, părând să se retragă un pic în ea 
însăși, ca și cum chiar ar fi stat să se gândească 
la spusele ei. 

Tocmai atunci, intră Kim în încăpere, 
liniștită, 

— Bună, Chloe. Bună, Amy, zise. 

Încă o dată, fata cu uriașele urechi de pisică 
nu se lăsa descumpănită de nimic; se comporta 
de parcă le-ar fi așteptat. 

— Bună, Kim, răspunse Amy, de sub geacă, 
în stilul Vărului It18. 

— Cred că poți să-ți descoperi ochii acum, 
dacă despre asta e vorba, zise Kim. 

Nu zâmbise, însă Chloe începuse să se 
obișnuiască de acum cu simţul umorului extrem 
de sec al celeilalte fete. 

Îi ridică geaca lui Amy cu toată blândețea 
posibilă. Cu toate acestea, părul creț al prietenei 
sale se electriză oricum, ridicându-i-se în jurul 
capului de parcă era un clovn goth. 

— De unde-ai știut că sunt eu? se interesă 
Amy, trecându-și mâinile prin păr, în încercarea 
— eşuată — de a-l aranja. 

— După miros, îi răspunse Kim, strâmbând 
din nas. 

— Da? zise Amy, strâmbând la rândul ei din 
nas și încercând să adulmece. Pentru că veni 
vorba, categoric miroase zdravăn a pisică pe- 
aici... 

Kim păru uimită și oarecum jignită. 

— Așadar, aici e Grota Pisicilor, hm? 
Ascunzătoarea secretă? întrebă Amy, rotindu-și 
privirea avidă în jur. 

— Îţi ofer mai târziu turul de onoare, îi 
promise Chloe. 

— Ce s-a întâmplat? întrebă Kim. 


— L-am găsit pe Brian zăcând pe jumătate 
mort în stradă. Cred că asasinii trimiși de A 
Zecea Lamă și-au închipuit, probabil, că l-au 
omorât de-a binelea, sau poate o fi trecut cineva 
și le-o fi întrerupt „treaba”... 

— Şi l-ai adus aici. 

Erau aici o afirmaţie, o întrebare mascată și 
o acuzaţie, toate într-o singură propoziţie. 

— Ce altceva ar fi trebuit să fac? ripostă 
Chloe. Știu că e ciudat, și-mi pare rău... Aș putea 
să promit că n-o să se mai întâmple niciodată, 
dar nu cred că mai pot să promit ceva vreodată. 
Mă revanșez eu cumva... 

Se așeză pe canapea, cuprinzându-și capul 
în mâini. 

— Oricum, nimeni n-a părut să fie prea 
deranjat, adăugă, parcă vorbind cu podeaua. 

— Asta pentru că tu ești Aleasa, Chloe, îi 
atrase atenția Kim, cu blândețe, așezându-se 
grațioasă pe canapea, lângă ea. 

Amy își trase un scaun plușat în faţa lor. 

— Ar fi în stare să moară pentru tine, dacă 
le-ai porunci, continuă Kim. 

— E caraghios, bombăni Chloe. 

— E adevărul. Știu că ţi-e greu, dar ne ești 
lidera spirituală. Mereu ne-ai fost. Nu e vorba 
atât despre destinul tău, cât despre un drept din 
naștere. 

— Dar unii dintre cei de-aici sunt prea 
tineri încât să fi avut măcar vreodată o... hm, o 
Aleasă! Și-atunci, de ce mă acceptă așa, dintr- 
odată, ca pe noua lor conducătoare? 

— Chloe, să fii Aleasa nu înseamnă că 
moștenești o anume poziție, ca un rege, sau ca 
unii președinți republicani, zise Kim, cu un 
zâmbet aproape imperceptibil, iar Chloe îi 
înțelese gluma. Doar pentru că e cineva Cel Ales, 


nu înseamnă că și copilul lui, sau al ei, va fi la 
fel. Aleasa trebuie să fie altfel: nu doar un suflet 
pur, o persoană puternică, hotărâtă și dornică să 
facă bine, ci trebuie să fie aleasă și 
binecuvântată de Zeiţele Gemene cu talentul de 
a și putea înfăptui toate acestea. Să aibă nouă 
vieți, ca să-și poată conduce poporul în bătălie, 
iar și iar, la nevoie. Să aibă o legătură cu 
trecutele, precedentele Alese. O legătură cu 
prezentul, cu Semeția ei, într-un mod care 
transcende metafizicul. 

Chloe o privi, uimită. 

— Cu ultimele două, nu știu, zise. 

Dar apoi își aminti de o prezenţă în moarte, 
de senzația că mama ei ar fi fost acolo. 
Aducându-i mângâiere, ca o protectoare 
puternică, atât de puternică, încât să poată birui 
moartea. 

— Bine, se corectă, atunci numai cu ultima. 

— Ai făcut să înceteze, de una singură și cu 
mâinile goale, o luptă între Semeţia ta și A Zecea 
Lamă, îi atrase atenția Amy. 

— Dar am murit, nu ți-aduci aminte? Asta a 
fost ceea ce a pus stop încăierării. 

— Chiar și-așa, încuviință Kim. 

Chloe se lăsă pe spate, simțindu-se oarecum 
învinsă în fața veșnic calmei — și seninei — fete 
de lângă ea. 

— Şi totuși, tu nu mă venerezi, așa e? zise, 
cu o voce firavă. Ești, cum să zic, singura mea 
prietenă adevărată pe-aici. 

Kim își înclină capul într-o parte, stând 
pentru o clipă să se gândească. 

— Eu... venerez poziția Alesei și sacrele sale 
îndatoriri, rosti, cu glas tărăgănat. Și niciun 
conducător nu poate fi vreodată perfect, nici 
măcar cei cu harul divin. Tu, ca fiecare Ales de 


dinaintea ta... categoric ai avea nevoie de o 
sfătuitoare. 

— Hei, zise Chloe, iritată, dar amuzată. Eu 
am zis prietenă, nu sfătuitoare. 

Kim își întoarse palmele în sus, ridicând 
din umeri, însă pe buze avea un zâmbet 
ambiguu. 

— Cred că în zilele care vor veni vei 
descoperi că ai nevoie de amândouă. 

— Eu aș putea fi prietena, interveni, cu 
diplomaţie, Amy. Iar tu, sfătuitoarea. 

— Dar eu n-am zis niciodată că voi accepta 
așa ceva, le atrase atenția Chloe. Eu provin 
dintr-o civilizaţie care crede în libertatea 
alegerii, știți? Nu în predestinare. 

— Așa cum spunea și bătrânul din filmul la 
care m-ai dus. Firește, tu trebuie să faci ceea ce 
consideri că e potrivit, zise Kim, referindu-se la 
seara în care se duseseră în grup să vadă 
Războiul Stelelor. Dar, indiferent ce alegere ai 
face, în calitate de Aleasă, ea nu poate să fie 
decât potrivită. 

— Da, dar fără presiuni, bombăni Chloe, 
sarcastică. 

Mai întâi, Amy se oferă să-i fie Jet Girl 
pentru tanc1?, iar acum, Kim vrea să fie Obi- 
Wan, pentru alei Luke20. Era oarecum bizar. 

Ușa salonului pentru urgenţe se deschise, și 
doctorița ieși, cu mâinile adânc înfundate în 
buzunare, exact ca personajele din filmele de la 
televizor. Ba chiar se și înclină ca ele. Și, chiar 
dacă i se părea ciudat să se tot încline lumea în 
faţa ei, îi făcea tare bine pentru amorul propriu. 
Ca și cu simpaticii chelneri dintr-un restaurant 
japonez. Evident, va trebui să fac să înceteze 
toate astea. 


— OK, zise doctorița, prietenul tău e destul 
de bumbăcit. Nu numai că a pierdut o mulțime 
de sânge, însă are la ceafă o rană care pare 
gravă. Braţul drept e fracturat, cinci coaste 
rupte, piciorul stâng fracturat, și câteva dintre 
degetele de la picioare i-au fost zdrobite. 

Se opri să aștepte, cu o privire întrebătoare. 
Chloe nu zise nimic, neștiind sigur ce voia de la 
ea. 

— Pot să întreb...? se aventură până la 
urmă doctorița. 

— El a cam plecat din A Zecea Lamă, lucru 
care bănuiesc că nu se face. Și a făcut-o tocmai 
când ne băteam cu toţii la Presidio, încercând să 
ne salvăm, eu și mama, de oamenii Ordinului, 
când el trebuia să lupte alături de ei. Așa că l-au 
pus pe primul loc pe lista lor de ucideri. Chiar 
dacă e un fel de prinț moștenitor al Ordinului A 
Zecea Lamă, sau cam așa ceva, adăugă Chloe. 

— El e Brian Rezza? Fiul lui Whitney, șeful 
Ordinului? se miră doctorița, scoțând un șuierat. 
Și chiar ai lui i-au făcut toate astea? 

— Mi se pare evident că nu mai sunt ai lui 
acum, replică, sec, Kim. 

— Şi când te gândești că pe noi ne numesc 
sălbatici, oftă doctorița. O să fiu sinceră cu tine: 
încă nu știu ce gravitate au leziunile de la cap, și 
dacă va avea noroc să-și revină, refacerea va fi 
un proces îndelungat și dureros. Nu știi ce grupă 
sanguină are, nu? Oricare ar fi, cineva trebuie să 
facă rost de vreo doi litri de sânge. 

Chiar dacă se strădui din răsputeri, Chloe 
nu-și putu împiedica ochii să se umple de 
lacrimi. Adevărații lideri nu plâng atât de ușor. 
Nu era decât o dovadă în plus a faptului că 
avusese dreptate. 


— O să dreg aici ce-o să pot, dar dacă nu 
vrei să-l duci la un spital adevărat, o mare parte 
din procesul de vindecare o să depindă de 
propriul lui organism. 

Își trecu o mână, cu ghearele acum ascunse 
la loc sigur, prin părul ei șaten, lung până la 
umeri. 

— Nu ni s-au făcut încă prezentările, cred. 
Sunt doctorița Calie Lovsky. 

Îi întinse mâna, și Chloe i-o întinse pe-a ei, 
crezând că vor efectua acea strângere de mână 
specială și „secretă” învățată de ea de la Igor: cu 
o ușoară întindere a ghearelor, astfel încât să 
atingă ușor palma celeilalte persoane. În loc de 
asta, însă, la fel ca Ellen, doctorița își duse la 
frunte dosul palmei lui Chloe. Dar, spre 
deosebire de Ellen, nu se înclină. 

— O să... ăăă... facă toată lumea așa, 
mereu? se interesă Chloe, întorcându-se spre 
Kim. 

— Fiecare kizekh, da. Restul, numai prima 
oară când îți sunt prezentați oficial. 

— Mă bucur foarte mult că ești aici, îi zise 
doctorița Lovsky, vârându-și la loc mâinile în 
buzunare. Chiar avem nevoie de tine. 

Ușurința cu care trecea de la ipostaza de 
medic la cea de slujitoare plină de venerație îi 
produse un șoc emoţional lui Chloe. Femeia era 
mai în vârstă decât ea, muuuuult mai bine 
educată, plus că era și medic. Ce naiba o face să 
mă respecte atât? 

— Pot să-l văd? întrebă, în cele din urmă. 

— Mda, dar știi vechea placă: să nu stai 
prea mult, are nevoie de odihnă. 

Chloe dădu să treacă pe lângă ea și să intre 
în salon, dar deodată se opri. 


— Îmi... îmi pare foarte rău pentru faptul 
că am adus aici un om. 

— Orice dorește Aleasa, replică doctorița, 
ridicând din umeri. 

Între timp, îl mutaseră pe Brian într-un pat 
și-i înlocuiseră hainele murdare cu o simplă 
tunică din bumbac, de spital. De asemenea, 
fusese îmbăiat: cea mai mare parte din sângele 
închegat dispăruse. Ca și doi dintre dinţii lui, 
constată Chloe, cutremurându-se de oroare. Ca 
și cum l-ar fi lovit cineva cu piciorul în gură, în 
timp ce era căzut. Un cearșaf alb, curat, îl 
învelea până la gât. 

— Hei, zise încetișor Chloe. Ce mai faci? 

Un gâlgâit tulburător ieși din adâncul 
gâtului lui Brian. Tuși de câteva ori, încercând 
să și-l curețe de sânge, însă tresări din cauza 
durerii din piept. Pleoapele, și ele cu urme de 
răni, îi zvâcniră, ridicându-se pe jumătate. Când 
o văzu pe Chloe, îi zâmbi. Ea îi puse o mână pe 
obraz. 

— O să te faci bine, îi șopti. 

Brian încercă să spună ceva, însă ieși un 
sunet ciudat, ca un horcăit de om bătrân. Ea se 
aplecă mai aproape, ciulindu-și urechile. 

Folosindu-și toată energia care-i mai 
rămăsese, Brian se împinse ușor în sus. 

Și o sărută. 

Își prelungi sărutul cât putu de mult, până 
când căzu la loc pe pat, leșinat. 

Chloe încremeni, refuzând să creadă că tot 
ceea ce tocmai se petrecuse era adevărat. 

El o sărutase. 

Asta însemna condamnarea la moarte 
pentru un om normal. Între oameni și Mai, 
iubirea nu era posibilă, încă de când începuse 


războiul dintre aceste două rase, cu milenii în 
urmă. 

Chloe o știa mult prea bine: accidental, îl 
omorâse, sau aproape că-l omorâse — încă nu 
știa cu precizie — pe un tip pe care-l agățase 
într-un club, înainte de a afla toate acestea. 
Ultima dată când îl văzuse pe Xavier, acesta era 
plin de răni, și avea faţa într-atât de umflată, 
încât devenise de nerecunoscut. Atunci, ea 
sunase la 911 și fugise. 

Iar acum, fiind convins că oricum va muri, 
Brian nu mai considera că ar avea importanţă. 


18 Cousin Itt, personaj din seria de filme Familia Addams, 
purtând în permanenţă ochelari fumurii, mănuși și 
pălărie de tip gambetă. 

19 Referire la Tank Girl, serial de benzi desenate a cărui 
protagonistă este o fată care locuiește într - un tanc. 

20 Personaje din seria de filme Star Wars (Războiul 
Stelelor), Ben „Obi - Wan” Kenobi fiind mentorul lui Luke 
Skywalker, după ce, înainte, îi fusese mentor tatălui 
acestuia, Anakin. 


Șase 


CHLOE REUȘI SĂ SE STRECOARE în propria ei 
casă exact când ceasul arăta cinci și jumătate. 
Grozav, două ore întregi de somn. Se dezbrăcă și 
se cufundă într-o toropeală profundă înainte 
chiar de a atinge perna. 

Două ore mai târziu, când cobori, 
împleticindu-se, la parter, cu greu se putea 
spune că ar fi fost trează. Mama ei o aștepta cu 
gogoși și cafea. I le așeză pe masă, cu servieta 
diplomat agăţată încă pe umăr, și-i zâmbi 
bucuroasă. 

— În dimineaţa asta au avut cu kremă-de- 
ciocolată-cu-k, din cea care-ţi place atât de 
mult..., începu Anna. Ia stai, dar tu arăţi 
groaznic. Ce-ai păţit? 

— Mersi, mormăi Chloe. 

Asta fusese partea veselă; acum, urma cea 
dificilă. Oare să pornească iarăși avalanșa 
minciunilor? Sunt doar stresată de examenul 
restant de mâine, la trigonometrie. Abia dac-am 
putut să dorm. Două propoziţii, cincisprezece... 
ba nu, șaisprezece cuvinte, și mama ei ar fi lăsat 
baltă toată povestea. Dar dacă i-ar spune 
adevărul? Hei, mami, prietenul, hm, iubitul meu 
uman, știi, l-am găsit aproape mort pe stradă, 
azi-noapte, pe la 2, când bântuiam pe străzi, așa 
că l-am dus la cei care m-au cam ţinut captivă 
timp de câteva săptămâni. 


Ea și mama ei se priviră în ochi, și fiecare 
dintre ele își prelungi ezitarea. 

— Ei, puţină cafea o să te facă să te simţi 
mai bine, îi zise în cele din urmă mama, 
întorcând repede capul în altă parte. 

Chloe cobori și treptele rămase, simțind, în 
același timp, o infinită ușurare, și o extremă 
tulburare. Stânjeneală. N-ar trebui să te simți 
stânjenită fată de mama ta. Așa te simţi față de 
cei mai buni prieteni, când îi trădai, bârfindu.-i, 
sau de cei care nu te înghit așa cum ești, sau de 
diriginţii de la școală, când sunt ferm convinși 
că ai „iarbă” în dulăpiorul din vestiar. Poţi să te 
enervezi pe ea, dar să te simți stânjenită? Pur și 
simplu, nu părea normal. 

— Mersi, zise, îndesându-și în gură o bucată 
de gogoașă cât mai mare cu putinţă, așa cum 
făcea când era mică. A, așta ziceam..., molfăi ea, 
venindu-i greu să articuleze corect cuvintele 
prin atâta kremă delicioasă, groasă, total 
artificială, fără pic de lapte. Ai putea să mă ajuţi 
diseară la lecţii? Vreau să fac câteva teste, ca să 
mă pregătesc. 

Chloe intenționase să sune ca o ofertă de 
pace adresată mamei sale, dar se nimeri să fie 
exact ce trebuia să spună: doamna King zâmbi, 
aproape la fel de larg ca mai devreme, și-și 
îndesă după ureche o șuviță rebelă de păr. 

— Fără discuţie! Comandăm mâncare 
chinezească și facem o seară ca între fete. 

— O seară între fete cu trigonometrie, 
replică, pe un ton inexpresiv, Chloe, înălțând o 
sprânceană. 

Ho-pa, uite că încep să vorbesc în genul lui 
Kim. 

Mama ei se aplecă și o sărută pe creștet. 


— O seară între fete cu trigonometrie. Hai, 
trebuie să fug, nu uita să... 

— Încui după tine, mda, mda. M-am prins. 

Chloe își urmări cu privirea mama, cum își 
înșfacă geanta și ochelarii, apoi iese ca vijelia pe 
ușă, ca un miniatural vârtej de Ferragamo și 
Anne Klein. Apoi, își cobori ochii spre ce-i mai 
rămăsese din gogoaşă, și oftă. 


La școală, Chloe trecu pe coridoare ca prin 
ceață, privind forfota matinală a elevilor, care-și 
întrebuinţau cum știau ei mai bine cele câteva 
minute libere de dinaintea începerii orelor. 
Copii de la National Honor Society lipeau afișe 
despre cine știe ce activitate de voluntariat, sau 
altceva în care voiau să-i implice pe alţii. 
Maniacii stăteau strânși ciorchine, discutând 
avizi despre episodul de aseară din Stargate. 
Majoretele încercau să le vândă tuturor celor 
care treceau acadelograme de Halloween. 
Pentru un dolar, îi puteai oferi oricui din școală 
o acadea însoțită de un bilet, având posibilitatea 
de a i le trimite acasă chiar în dimineața de 
Halloween. În vremea gimnaziului, erau acadele 
din cele ieftine și tari. Acum, erau mici ciocolate 
Godiva ambalate. 

În fiecare an, de Valentine's Day, de Paște, 
de Halloween și de Crăciun / HannukkahzZl / 
Kwanzaa22 / Diwali22, Amy și Chloe își trimiteau 
reciproc bileţele misterioase din partea unor 
„admiratori secreţi”, pornind de la filosofia de 
sitcom că băieții aveau să vadă câte 
acadelograme primește fiecare și să presupună 
că Amy și Chloe sunt două fete populare și 
râvnite. Nu le ieșea niciodată, evident. Nu că 
Amy ar fi și avut nevoie de așa ceva, în ultimii 
câţiva ani. Chiar mă întreb, oare o să-i trimită 
vreuna lui Paul? 


— O acadelogramă? îi propuse, cu o voce 
voioasă, o majoretă micuță, stil vedetă de 
televiziune. 

Avea un trup minuscul și purta uniforma 
de rigoare, cu tot cu infima fustiță roșu cu alb. 
Stătea puţin ridicată pe vârfurile picioarelor, 
săltându-se în sus și-n jos. 

Însă Chloe nu reușea să-și adune nici măcar 
atâta energie cât s-o deteste: scutură doar din 
cap și-și văzu de drum. În spaţiul deschis din 
mijlocul acelui X care marca intersecția 
coridoarelor spre aripile de clădire pentru 
matematică-științe naturale și engleză-istorie, 
câțiva elevi urcați cu picioarele pe scaune 
agăţau fanioane în culorile frunzelor de toamnă 
în jurul unui uriaș — și de un surprinzător bun- 
gust — afiș pe care scria Ceva periculos se 
apropie: Cumpăraţi-vă biletele la balul bobocilor, 
azi, în pauza de prânz! 60$ perechile, 35$ 
persoanele singure. 

— Ce părere ai? o întrebă Alek, năpustindu- 
se asupra ei din spate și sărutând-o pe obraz. 

— Cred că bat apropouri pentru cei care nu 
mai au altă ocazie ca să se cupleze, răspunse 
Chloe, strecurându-și degetele mari pe după 
bretelele rucsacului. 

— Mda, și, cine nu e în stare să se cupleze? 

— Cei care nu sunt străini, sexy, și mortal 
de superbi, zise ea, întorcându-i sărutul pe 
obraz. 

Era ceva neobișnuit: în mod normal, s-ar fi 
sărutat pe gură, nefiind prin preajmă profesori 
habotnici, sau supraveghetori ai coridoarelor. 
Însă, în clipa de față, pur și simplu nu i se părea 
potrivit. 

Mai ales după ce s-a întâmplat azi-noapte. 
De îndată ce ajunsese la școală, Chloe sunase să 


afle ce mai făcea Brian, însă doctorița îi spusese 
că e cam în aceeași stare, poate un pic mai bine 
decât înainte. Nu pomeni despre alte simptome, 
„noi”, nici măcar când o descusu, cu prudenţă, 
Chloe. Fu nevoită să se împotrivească din 
răsputeri tentaţiei de a suna iar, la fiecare cinci 
minute, ca să ceară vești și să se asigure că 
sărutul dintre ei nu avea să-l omoare. 

— Ei bine, nu toţi pot să aibă atât noroc, 
zise Alek, petrecându-și brațul pe după umerii 
lui Chloe și întorcându-se astfel încât să poată 
admira amândoi afișul. Am pus-o pe Hannah 
Ellington să răspundă de afișe și de programe, îi 
destăinui el. 

— Tu ai pus-o? Credeam că nu ești decât în 
comisia care se ocupă de muzică. 

— Toţi aveau nevoie de ceva... ajutor, 
răspunse Alek. 

Și se părea că el își folosea puterile în 
folosul binelui, totuși; deja, evenimentul dădea 
impresia c-o să iasă mai bine decât cel de anul 
trecut, nu doar o serbare tâmpită de-a liceenilor, 
ci, mai degrabă, un bal al bobocilor ca de 
facultate. 

— Ai auzit ce s-a întâmplat azi-noapte? îl 
întrebă Chloe, când se întoarseră și porniră spre 
clasa unde aveau ora de istorie. 

Alek scutură din cap. Ea îi povesti totul, dar 
omițând partea în care Brian o sărutase. 

— „Și, ca și cum asta n-ar fi de-ajuns, îmi 
vine chiar foarte greu să mă împac cu toată 
chestia asta, cu „Aleasa”. Apropo, ar trebui să te 
înclini în fața mea, să știi, adăugă, expediindu-i 
un cot în burtă. 

— Eu cred că alesul Alesei poate fi scutit, 
replică el, ridicând din umeri. 

— Dar tot mă vei venera, nu? 


— Nu te-am venerat totdeauna? zise Alek, 
trecându-și mâna prin părul ei — exact cum 
făcuse ea cu Brian azi-noapte — și-i zâmbi 
afectuos. 

Era ceva rar pentru el: nu avea o privire 
pofticioasă, nici glumeaţă... doar afectuoasă. 

Merseră împreună spre ora de istoria 
civilizaţiei americane, trecând pe lângă una 
dintre puţinele ferestre de pe coridor, care 
dădea spre fâșia de iarbă muribundă și gardul 
care despărțeau școala de restul lumii. 

Ceva nu era tocmai în regulă. Chloe se 
întoarse să privească iar, însă tot ceea ce văzu 
putea foarte bine să fie rămășița unei urme de 
picior în iarbă, dispărând repede, pe măsură ce 
tulpinile tari, îngălbenite, se ridicau la loc. 

— Hei... ai văzut ceva? întrebă, trăgându-l 
de mânecă pe Alek și arătându-i spre fereastră. 

— Nu... ce? se miră el, încruntându-se. 

— Nu știu, doar că... Am ajuns să fiu foarte 
sperioasă în ultima vreme, mărturisi ea, 
ridicând din umeri. Tot am impresia că văd pe 
cineva, sau că mă urmărește cineva. 

— Stresul. Și știi cum se rezolvă asta? 

— Prin sex. Da, știu, răspunse Chloe, 
râzând. 

Se așezară în bănci alăturate. Când 
începuseră să fie împreună, el se mutase, ca să 
stea mai aproape de ea: lucru rar întâlnit, într-o 
fază atât de înaintată a semestrului. Chloe 
tocmai se gândea că ziua ar putea să-i decurgă 
normal, fără să aibă de-a face cu nimic legat cu 
adevărat de Mai, când îi sună telefonul. Nu 
cunoștea numărul. 

— Alo? răspunse. 

— Chloe? Sunt Serghei. 


Chloe simţi că-i tresaltă inima, stomacul 
urmând-o degrabă. Iată un alt fir foarte deșirat 
din seara confruntării. Da, Serghei o adoptase și 
o tratase ca pe o fiică, purtându-se ca tatăl pe 
care ea nu-l avusese niciodată, însă era posibil 
ca el, de asemenea, să fi trimis asasini ca să-i 
omoare mama și să-i reteze lui Chloe orice 
legături cu lumea umană. Și, deși începea să-și 
dea seama că lumea era mai complicată decât 
crezuse ea până de curând, încă nu avea chef, și 
nici abilitatea necesară, să se ocupe de încurcata 
ei relaţie cu Serghei. În ultima vreme, ea reușise 
să se împace cu situaţia forțându-se să nici nu se 
gândească la Conducătorul Semețţiei. 

— Serghei, zise, simțindu-și stomacul 
strângându-se dureros. 

Alek își înălță sprâncenele, încercând să 
asculte și el. 

— După voce, pari să fii bine, Chloe. 

— Chiar sunt, mersi. Mai mult sau mai 
puţin. 

— Am văzut că ai adus un mic musafir azi- 
noapte... 

Aha, asta era. Domnișoara Barker tocmai 
ștergea tabla, pregătindu-se să-și înceapă ora, și- 
i săgeta cu priviri severe pe toţi cei care încă 
vorbeau la telefoanele mobile. Lăsând deoparte 
faptul că era conducătoarea unei străvechi rase 
de oameni-felină, Chloe tot nu voia să fie ca 
potăile alea respingătoare care ridicau mâna, 
rugându-și profesorul să „stea puţin” până 
termină de vorbit la telefon. Și-așa avea destule 
probleme la școală, și fără asta. 

— „m-am gândit că noi doi, poate și cu 
Olga, ar fi bine să ne întâlnim și să avem o mică 
discuţie pe anumite teme. 


— Mda, hm, sigur, răspunse Chloe, 
străduindu-se să pară veselă și binedispusă, ca și 
cum ar fi considerat că e o idee grozavă. 

— Atunci, să rămână pentru azi, când vii 
să-ți vizitezi prietenul? 

În realitate, chiar nu sunase ca o întrebare. 

— Foarte bine. 

— Excelent, atunci abia aștept să te văd. 
Succes la școală. 

Tac. 

Chloe închise încetișor telefonul. 

Hai să ne înțelegem, expedie ea un mesaj 
mental la adresa Sorţii, sau a Zeițelor Gemene, 
sau a mamei sale biologice, sau a indiferent cui 
ar arunca zarurile pentru viaţa ei. Nu s-ar putea 
să delimitezi măcar pe săptămâni situaţiile de 
criză? Ca, de exemplu, una pentru școală, 
următoarea pentru Amy și Paul, și cealaltă 
pentru orice altceva? Chiar trebuie să se-ntâmple 
toate în același timp? 

Ceva o lovi în cap cu un mic, dar ascuţit buf, 
și-o smulse din gândurile ei. Pe podea, lângă 
banca ei, văzu o ciocolățică Godiva, puţin 
strivită. Alek zâmbea cu viclenie: probabil c-o 
șterpelise de la vreo majoretă, sau i-o smulsese 
cu vorbe dulci. 

Chloe îi răspunse la zâmbet și-i șopti un 
mulțumesc, desfăcând imediat ambalajul și 
vârându-și ciocolata în gură. 

Dumnezeu chiar are căile Lui nepătrunse, se 
gândi ea. 


Pauza de prânz se desfășură într-o atmosferă 
glacială, care aproape c-o făcu să-și dorească să 
treacă mai repede ziua de școală, astfel încât să- 
și poată înfrunta următoarea serie de porcării. 
Chloe stătu la masă faţă în față cu Paul și cu 
Amy, care se străduiau vizibil să interacționeze 


normal — dar fără ca măcar să se atingă unul pe 
celălalt, sau să-și întâlnească privirile — până 
când se auzi soneria, iar Paul îi dădu lui Amy un 
sărut formal de rămas-bun. Nu fusese atât de 
multă tensiune la masă, cât o completă înghețare 
a comportamentului normal, relaxat. Știam eu 
că așa o să se-ntâmple, se gândi Chloe. Când 
Amy îi spusese, prima oară, că ea și Paul se 
cuplaseră, îi fusese evident că, dacă nu cumva 
rămâneau împreună până când intrau la 
facultate, nu putea să se termine decât cu 
lacrimi pentru cei trei prieteni. 

Rămase timp de încă o oră după școală, ca 
să recupereze unul dintre numeroasele cursuri 
la laboratoarele de chimie de la care lipsise, 
numit „Formarea compușilor ionizați”. Doamna 
Mentavicci era mult mai atentă în astfel de 
ocazii, și când nu nota vreo lucrare — sau nu 
juca solitaire — chiar putea să fie de ajutor. 
Chloe începu să simtă plăcerea de a fi dădăcită. 
Fără să mai existe opreliștea unei limite de timp 
de patruzeci și cinci de minute, și fără obligaţia 
de a suporta un partener, putea să lucreze încet 
și metodic, și chiar să înțeleagă ce făcea. 

Pe urmă, luă un autobuz spre Sausalito. Nu 
voia să vină o mașină s-o ia: oricât ar fi fost de 
luxoasă, ar fi fost, în același timp, ceva incredibil 
de restrictiv; s-ar fi simţit total controlată de 
Mai. Așa, avea un excelent loc pentru meditaţie, 
în tremurătoarea lumină fluorescentă din 
autobuz, care făcea ca totul să pară mai limpede 
și mai real. Fiecare nit din podea, fiecare 
cusătură din dezagreabila tapiţerie a scaunelor 
ieșea în evidenţă. 

Totuși, ea nu se putea concentra decât 
asupra unui singur lucru: exista posibilitatea ca 


Brian să fie mort deja, sau pe moarte, când 
ajungea ea la Firebird. 

Efectul nu fusese imediat în cazul lui 
Xavier, tipul cu care se sărutase în club. Când îl 
găsise ea, după câteva zile, zăcând în 
apartamentul lui, era plin de răni și nici nu 
putea să respire ca lumea... însă trăia, încă. De- 
abia. Doar câteva ore — poate chiar minute — în 
plus, și ar fi fost mort. Ea nu reușise niciodată să 
afle ce se-ntâmplase cu el, până la urmă. Acum, 
era categoric momentul să redeschidă această 
direcție de cercetare. 

Când opri autobuzul, Chloe fu singura care 
coborî. Cerul era acoperit, norii înghesuindu-se 
în înaltul cerului. Se înveli cât putu de bine cu 
gluga, apărându-se de vântul rece care străbătea 
printre crengile copacilor și stâlpii de telefon. 
Pășea intenționat apăsat, cu zgomot, forțându-se 
să scoată sunete urâte, omenești, ca o sfidare la 
adresa cerului, a vântului, și a graţioasei femei- 
leoaică din ea. Izbi cu piciorul pietre și 
pietricele, dorindu-și să fi avut iarăși 
treisprezece ani. Sau, măcar, cincisprezece, 
înainte ca totul să se schimbe. 

Ajunse la poartă și se gândi cât de măruntă 
arăta, probabil, prin comparație cu ea: o 
adolescentă prăpădită, într-o bluză de trening 
decolorată și o pereche de blugi, sub ghereta de 
pază a uneia dintre cele mai mari companii 
imobiliare din San Francisco... ca și a 
muribundei rase a unor străvechi războinici 
felini. 

— Ah, domnişoară King... vreţi să vă trimit 
o mașină? 

— Nu, mulțumesc, merg pe jos, zise, 
strecurându-se prin aproape invizibila 
minusculă „Ușă” pietonală care se 


întredeschisese lângă impozantele porţi duble și 
dădea spre lunga alee acoperită cu pietriș. 

Chloe nu se putu împiedica să nu observe 
copacii și tufișurile, și arbuștii tunși ornamental, 
și toate acele frumuseți ale grădinii pe care n-o 
explorase niciodată cât timp stătuse aici. 
Rămăsese înăuntru, cu excepţia cazurilor în 
care evadase ca să-și vadă prietenii. 

Preferă să intre prin spate, evitând antreul 
și întâlnirea cu persoana de la recepție și cu 
mulțimea care probabil s-ar fi aflat acolo. 
Holbându-se la ea. Înclinându-se în faţa ei. 
Îndrumând-o spre Serghei. 

Cu toate că nu-și amintea precis unde era 
salonul de spital, își puse frânturile de amintiri 
cap la cap și-și întrebuință simțul olfactiv. 
Ciocăni în ușă, înainte de a o deschide și de a 
intra, la fel de discret cum pătrunsese și pe 
poartă. 

— Bună, o întâmpină doctorița Lovsky, care 
tocmai examina ceva pe foaia de observaţie a lui 
Brian. 

Femeia execută în fața ei și o mică 
plecăciune. 

Brian se afla într-o poziţie ușor diferită față 
de cea în care-l văzuse ultima dată, și avea 
prinse de el tot felul de tuburi și de fire. Un ac 
pentru perfuzii în braţ. Ceva în nas. Avea o 
înfățișare fragilă și acea nuanță palidă a 
grăsimii de pasăre. Mărunt. 

— Cum se simte? se interesă Chloe, în 
șoaptă. 

— Poţi să vorbești oricât vrei de tare. A luat 
atâtea calmante, încât ar fi nevoie de un 
cutremur ca să-l trezească, zise doctorița Lovsky, 
agățând la loc foaia de observaţie la picioarele 
patului. E stabilizat... azi o să-i examinez și 


capul mai îndeaproape. E destul de viguros 
pentru un om. 

— Fiindcă veni vorba despre oameni... 

Chloe închise ochii și scrâșni din dinţi. Unui 
conducător nu-i e teamă să spună adevărul. 
Gândește-te la Washington și la cireș2t. Sau la 
Cinstitul Abe25. 

— „probabil că ar fi trebuit să vă spun mai 
devreme, dar, când el credea c-o să moară, m- 
a... ăăă... m-a sărutat. 

Mapa îi alunecă periculos din mână 
doctoriței Lovsky, până când ajunse să-i atârne 
doar de vârful unei gheare. 

— C-cât de tare? izbuti ea să bâiguie. 

— Hm, destul de tare, bănuiesc, răspunse 
Chloe, foindu-se stânjenită. Puțin de tot și cu 
limba, adăugă, năpădită de o roșeaţă violentă. 

— De ce nu mi-ai spus până acum? ţipă 
ascuţit doctorița, trecându-și mâna cu ghearele 
scoase prin păr. Venerată Conducătoare. 

— Am crezut că atunci o să-l lăsaţi baltă, 
presupunând că oricum o să moară. 

Ciudat lucru, doctorita Lovsky n-o 
contrazise aici. Părea să se numere printre acele 
rare cazuri de persoane care nu protestează 
atunci când știu că interlocutorul are dreptate. 

— Am mai sărutat și alt băiat, înainte de a 
şti cine sunt... 

Femeia nu făcu decât să-și ciocănească 
dinții cu o gheară. Chloe își drese glasul. 

— O să fie bine? Puteți să faceți ceva pentru 
el? 

Doctorița clătină din cap. 

— Am fost... implicată într-un caz, cu ani în 
urmă, când o Mai și un om s-au sărutat, doar. El 
a murit. La spital nu s-a putut face nimic... Și 


arăta al naibii de bine, mult mai bine decât orice 
de-aici. 

Chloe se simţi intimidată, redusă la tăcere: 
exista, categoric, o poveste în spatele și dincolo a 
ceea ce spusese ea. 

Apoi, însă, Calie se încruntă, arătând 
nedumerită. 

— Doar că... n-am observat nici cel mai mic 
semn de șoc toxic, sau de orice asemănător, cel 
puțin până acum. E destul de neobișnuit... O să 
stau cu ochii pe el și-o să-i prepar ceva efedrină, 
zise ea, și ieși din încăpere, tropăind, clătinând 
din cap și bombănind ceva în barbă. 

Iar acum, să-mi înfrunt soarta. 

În timp ce urca treptele, Chloe începu un 
joc mental cu ea însăși, încercând să se decidă 
ce ar prefera, în loc să se întâlnească și să stea 
de vorbă cu Serghei. Să-și ciugulească o pieliță 
de la unghie... categoric. Să-și trateze o ciupercă 
infecțioasă, poate. Să-și deretice prin cameră, 
aproape sigur. Să lucreze în tura de noapte la 
Pateena, absolut. Să-și petreacă o după-amiază 
la tanti Isabel? Poate. Aici era la limită. 

Dar lucratul la Pateena, cu atât mai puţin în 
tura de noapte, nu mai reprezenta, în realitate, o 
opţiune, totuși. Din moment ce proprietara 
magazinului de haine vintage originale îi 
spusese să nu se mai deranjeze să se întoarcă 
vreodată, dacă nu-și făcea apariţia într-o zi de 
miercuri, de acum câteva săptămâni, Chloe 
renunțase la serviciul ei, considerându-l 
iremediabil pierdut. 

Încercă să se strecoare pe lângă secretara 
îmbrăcată în haine modeste, care stătea singură 
în insula ei din lemn de mahon, din mijlocul 
antreului. Singurul lucru care-i ţinea companie 
era o uriașă vază cu flori scumpe. 


— Te așteaptă în biroul lui, o informă, fără 
să-și ridice privirea. Venerată Conducătoare. 

I se păruse, sau fusese și o mică notă de 
sarcasm în tonul ei? 

Chloe oftă și se furișă spre ușa biroului lui 
Serghei. Ciocăni. Ușa păru să se deschidă din 
proprie inițiativă, și Olga o pofti înăuntru. Ochii 
ei negri se luminară puţin la vederea lui Chloe... 
însă arăta și îngrijorată, în același timp. 

— Chloe! Venerată Conducătoare! Intră! 

Se mărgini la o ușoară strângere a 
umărului, nu tocmai o îmbrăţișare. Mâna 
dreaptă a lui Serghei era o femeie directă, lipsită 
de complicaţii și de prefăcătorii. Chloe era destul 
de convinsă că putea să știe la ce să se aștepte cu 
ea în oricare clipă. 

Serghei se ridică din spatele biroului său și 
făcu în fața lui Chloe o plecăciune extrem de 
cuviincioasă, adâncă. Ar fi trebuit să i se pară 
amuzant, dat fiind cât era el de scund și de 
îndesat, însă cum stătea, cu călcâiele lipite, și cu 
barba lui perfect tunsă, dădea impresia unui 
demnitar străin. Ușa se închise în urma ei. Ei 
bine, începe balul, îşi zise Chloe, așezându-se pe 
un scaun lângă Olga. Dacă, într-adevăr, eu sunt 
Aleasa, atunci de ce nu mă simt așa ceva? 

— Chloe, zise Serghei, lăsându-se pe 
spătarul scaunului, dă-mi voie să încep prin a 
spune cât de mult mă bucur să te revăd. Ne-a 
fost dor de tine, cât timp ai fost plecată. 

— Cât timp am fost acasă, se pomeni Chloe 
că-l corectează. 

Și-și dori să nu fi făcut-o. Minunata Artă a 
Legării Prieteniilor și a Influenţării Celorlalți, nu 
de Chloe King. 

— Da, cât timp ai fost acasă, acceptă cu 
lejeritate Serghei, ca și cum n-ar fi constituit o 


problemă. Prin urmare, să înțeleg că nu te-ai 
întors pe termen lung, așa este? 

care-ţi cade, neexplodată, la picioare. Ce faci, o 
ridici, sau o rupi la fugă? 

— Încă nu știu care-mi vor fi planurile de 
viitor, rosti, precaută, Chloe. 

Doamne, Dumnezeule, doar sunt un copil de 
șaisprezece ani! N-ar trebui să fiu obligată la 
luarea unor decizii pentru tot restul vieții mele, 
sau să vorbesc cu atâta prudență — ca de 
politician — faţă de cineva de trei ori mai mare 
decât mine, ca vârstă, și de zece ori mai priceput 
la așa ceva! Eu ar trebui să ies cu băieţii, să mă 
cert cu mama și să-mi storc coșurile în fața 
oglinzii. 

— Deocamdată, o să stau cu mama, zise 
apoi. 

— Ne-ai cam făcut o mică surpriză la 
Presidio, plecând așa, cu prietenii tăi, zise 
bărbatul mai vârstnic, lăsându-și pentru o clipă 
privirea spre podea, apoi ridicând-o iar spre ea, 
ca și cum ar fi fost vorba despre o amintire 
dureroasă. Chiar m-a... durut, adăugă el, 
încetișor. 

Chloe simţi că-i vine să vomite. Exact acolo, 
pe loc, în clipa aceea. Oare să fi fost el cel mai 
mare actor din lume, și total malefic — ceea ce 
cam prefera ea să creadă în momentul acesta — 
sau doar un bărbat care crezuse că-și găsise o 
fiică de suflet și căruia îi fusese zdrobită inima? 

— Îmi... îmi pare rău. Doar că... 

— Ţi-a fost greu, te înțelegem, zise Olga, 
întinzându-și brațul și începând s-o mângâie pe 
mână. Toată violenţa aceea probabil că a fost un 
şoc pentru tine. 


— Dar noi ne aflam acolo ca să te sprijinim, 
Chloe. Ştii asta, nu? adăugă Serghei, pe un ton 
care aproape implora. 

Iată. O foarte mică scânteie de mânie. 
Prinde-o, Chloe; ia-i urma, până la sursă. Era 
unica „putere” de care simţea că ar mai dispune 
acum. 

— Atunci am murit, pentru numele lui 
Dumnezeu! A doua oară! explodă ea. Spune-mi 
că n-ai vrea să stai cu propria mamă, după așa 
ceva. 

— Totuși, zise Serghei, punându-și picior 
peste picior și încercând o cu totul altă tactică, 
faptul că ai fugit pentru o vreme e total de 
înțeles, așa cum a spus Olga. Noi vom fi 
totdeauna aici, așteptându-te. Dar să aduci un 
om în complexul nostru? 

Nu ridicase tonul, însă i-l simţise rece, 
fiecare cuvânt încheindu-se cu o tăcere tăioasă. 

Chloe se așteptase la asta; și totuși, chiar și- 
așa, era complet nepregătită să răspundă. 

Deschise gura, însă tocmai atunci se auzi un 
mic sunet, și ușa se deschise în spatele ei. Kim 
intră fără alt zgomot în încăpere, la fel de calmă 
și de liniștită ca o briză într-o oază scăldată de 
soare. Se înclină în faţa lui Chloe și a lui Serghei 
și-și trase un scaun. 

— Kim, aceasta este o întâlnire particulară, 
îi atrase atenția Serghei, în același timp 
dezorientat, dar și sever. 

Fata cu uriașele urechi de pisică făcu un 
semn de încuviinţare, netezindu-și o cută 
invizibilă de pe poalele rochiei lungi și negre, ca 
de preoteasă. 

— Discutaţi despre transmiterea conducerii 
către Aleasă, corect? întrebă, calmă. 


— Corect, răspunse Serghei, printre dinţii 
încleștaţi. 

— Şi eu, la rândul meu, trebuie să-mi cedez 
puterea: nu mai reprezint organismul spiritual 
al acestei Semeţii. Chloe este acum Înalta 
Preoteasă. Și subiectul acesta trebuie discutat. 

Se așeză, și cu asta încheie discuţia. 

MULŢUMESC! îi transmise Chloe, în gând, 
lui Kim. De o mie de ori, mulțumesc. Și, dacă fata 
cealaltă o fi observat privirea lui Chloe 
îndreptată spre ea, oricum n-o luă în seamă, ca 
și cum n-ar fi fost decât ceva obișnuit. Însă în 
ochi avea un licăr aproape insesizabil, evident 
neobservat de cei doi adulți. 

Acum, dacă faptul de a fi Aleasa aduce odată 
cu el urechile de pisică, și coadă, și orice altceva 
înfricoșător la vedere, aș putea și eu să fac 
șmecherii din astea fără să clipesc, își zise Chloe 
în sinea ei, cu un pic de gelozie. Kim se scotea 
din foarte multe datorită impresionantei sale 
bizarerii. 

Conducătorul Semeţiei scoase un oftat 
adânc, ca și cum ar fi capitulat, modificându-și 
atitudinea. 

— Chloe, este, pur și simplu, foarte dificil. 
Dintr-o serie de motive, zise el, pe un ton 
deschis, în afara celor personale: eu chiar vreau 
ca tu să te întorci aici. Îmi plăceau micile noastre 
partide de șah, şi discuţiile, și... să te am în 
preajmă, adăugă el, la repezeală, ca și cum s-ar 
fi simțit puţin cam jenat. 

Indiferent ce altceva ar mai fi fost adevărat 
în legătură cu el, bărbatul acesta între două 
vârste, cu coama lui leonină, ţinea într-adevăr la 
ea, însă oare să fi ţinut la ea suficient de mult 
încât să fie în stare să-i omoare mama, ca s-o 
păstreze alături de el? 


— Şi, gândește-te la mine, continuă el, 
gesticulând spre pereţii din jurul lui. Mi-am 
petrecut întreaga viață și-am cheltuit milioane 
de dolari ca să clădesc, pentru noi toți, acest mic 
adăpost, acest mic imperiu imobiliar, și să-i 
strâng aici pe ai noștri. E un pic cam ciudat să 
trebuiască, dintr-odată, să dau totul pe mâna 
unei fete tinere. 

— Nu cred că e nevoie să se implice Chloe 
în partea care ţine de afacerile Semeţiei noastre, 
interveni Kim, pe un ton care dădea impresia că, 
mai degrabă, afirmă evidența. Cel puţin, nu 
deocamdată. În orice caz, nu face parte din „fișa 
postului” ei. Ea ne este lider spiritual, 
conducătoare în toate privințele care țin de 
particularitățile poporului Mai. Nu și în 
activitățile umane. 

— Asta ce înseamnă? întrebă, fără 
menajamente, Olga. 

— Păi, în vremurile străvechi, ea ne-ar fi 
condus riturile și ritualurile închinate Zeițelor 
Gemene, rosti Kim, gânditoare. Sau în 
războaiele împotriva dușmanilor noștri. Sau ne- 
ar fi condus vânătorile. S-ar fi sacrificat, la 
nevoie, pentru continuarea supraviețuirii 
Semeţiei. Acum, înseamnă să conducă Semeţia 
în oricare direcție ar fi necesar, pentru 
supraviețuirea — și prosperitatea — acesteia, 
astăzi, în era modernă, în lumea aceasta nouă. 

Olga, Serghei și Kim își întoarse privirile 
spre Chloe, așteptând, însă ea habar n-avea ce să 
însemne toate astea. Ce-ar fi trebuit ea să 
propună, ca să devină „mai moderni”? Poate, să 
conecteze un  MP3-player la sistemul de 
amplificare din foaier? 

— Primul lucru pe care cred că ar trebui să- 
l facem ar fi să convocăm o adunare generală a 


Semeţiei, hotărî Serghei. O întâlnire în care să te 
prezentăm tuturor, așa cum se cuvine. Sunt unii 
care n-ar crede că tu ești Aleasa, până când nu 
te văd cu ochii lor. Kim, ar trebui să-i predai un 
curs-fulger despre spiritualitatea noastră și 
despre riturile Zeițelor Gemene. Eu te voi pune 
la curent cu felul în care ne-am guvernat, mai 
mult sau mai puţin, în decursul ultimelor câteva 
decenii, adăugă, adresându-i lui Chloe un 
zâmbet slab. Ca și cu tradiţiile conducerii, și cele 
referitoare la kizekh. Am putea să comandăm 
pizza... 

O ofertă de pace. El chiar și-o dorea 
înapoi... chiar și numai cu program redus. 

— OK, zise ea, clătinând din cap în semn de 
încuviințare, și încercând să dea impresia că nu 
i se pare cine știe ce scofală. 

— Bun... am putea să ne întâlnim vinerea 
asta? 

Chloe ridică din umeri. Părea să fie bine. 

— Şi ar trebui să programăm întâlnirea la 
scurt timp după asta, adăugă Serghei, răsfoindu- 
și calendarul de birou. Pentru marți, poate. 

— Dar n-ar trebui să vezi mai întâi ce 
program are fiecare? se pomeni spunând Chloe. 

Până și Kim se stăpâni cu greu să nu-și dea 
ochii peste cap. 

— Chloe King, rosti Serghei, cu o severitate 
prefăcută, primul lucru pe care trebuie să-l 
înveţi despre Semeţia aceasta este că nu ai de-a 
face cu o democrație. 


Nu este o democraţie. În timp ce-o urma pe Kim 
spre sanctuarul în care li se aducea închinare 
zeiţelor-feline Bastet și Sekhmet, cuvintele 
acestea îi tot reveneau în minte lui Chloe. 

OK, hai să intrăm în joc. Să mă dau drept 
conducătoarea acestui întreg grup de feline. Ce 


cred eu că ar fi mai bine pentru ele? se întrebă 
Chloe. 

Mai multă integrare, fu răspunsul imediat și 
cel care îi răsună mai tare în minte. Trebuie să 
existe o modalitate de supraviețuire, din punct 
de vedere rasial și social, și nu să se recurgă la 
pitirea într-un conac de la periferia orașului, ca 
vampirii. Să joace jocuri video. Să meargă la 
cinematograf. Toţi tinerii să poată urma 
facultatea. 

— Kim, eu habar n-am ce așteaptă toată 
lumea asta să fac, ca Aleasă, și nici măcar ce ar 
trebui să fac, mărturisi ea cu voce tare, 
așezându-se pe o bancă, în timp ce Kim se 
înclina, rostind și câte o mică rugăciune, în fața 
fiecăreia dintre cele două zeițe: Bastet, pisica de 
casă, cu zâmbetul ei blând și cercelul în ureche, 
și Sekhmet, cu colții ei dezgoliți. 

Unicul sunet auzit în încăpere era susurul 
apei din „șanțul de apărare” care despărțea 
piedestalul zeițelor de restul spațiului, un mic 
pârâiaș menit să le amintească tuturor 
credincioșilor de Nil. 

— Ceea ce trebuie să faci vei afla cu timpul, 
îi răspunse Kim, ridicând din umeri. Ai doar 
șaisprezece ani, și lumea e mult mai complicată 
acum decât pe vremea când nu ne ocupam decât 
de vânat și de recoltat. Cât despre așteptările 
celorlalți, înțelepţii vor înţelege. Iar toți ceilalți 
vor fi nevoiţi să aibă răbdare. 

— Şi eu, ce se presupune că ar trebui să fac, 
între timp? Dacă m-ai întreba ce-aș face azi, aș 
zice că să aduc naibii ceva aer și lumină în locul 
ăsta. Ăăă... nu la templu mă refeream, ci la 
Firebird, adăugă repede, văzând-o pe Kim că se 
încruntă. Serghei are dreptate: poporul Mai n-ar 
trebui să fie captiv aici. Ar trebui să fie liber să 


interacţioneze cu restul lumii și să fie stăpân pe 
propriul destin, în loc să stea legat de cine știe ce 
blestem vechi de cinci mii de ani. Și de o 
companie imobiliară plicticoasă. 

Kim o privi curioasă, ascultând-o fără să 
comenteze. 

— Dac-ar fi după mine, continuă, lent, 
Chloe, gândindu-se la Xavier și la Brian, aș face 
tot posibilul ca să scăpăm de blestem. Ăsta ar fi 
scopul meu numărul unu. Nu e drept nici pentru 
noi, nici pentru oamenii cu care am ajunge, 
accidental, să avem legătură. Și, în plus, asta 
chiar sporește tot aerul sectant al Semețţiei. 
Neamestecul cu oamenii înseamnă să te cuplezi 
acasă și... mă rog, o presiune în plus de a păstra 
totul în familie. Leii migrează liberi cale de sute 
de kilometri, ducându-se unde poftesc și cu cine 
poftesc... și rămân împreună pentru că așa vor, 
nu fiindcă ar fi forțați, înţelegi? 

La drept vorbind, Chloe nu știa dacă ultima 
ei frază era și adevărată, însă îi suna bine. În 
visele ei, avusese o senzaţie de putere și de 
libertate, care în mod categoric lipsea în Semeţia 
ei atât de închisă. Iar Kim îi încuviință spusele, 
dând impresia că e aproape flămândă de 
libertate. 

— Dar, hai să zicem că reuşim asta, da? 
continuă Chloe, pleoștindu-se. Reușim, cumva, 
să scăpăm de blestem, interacțiunile dintre Mai 
și oameni redevin posibile, toți ne împrăștiem și 
trăim fericiţi, până la adânci bătrâneţi, de capul 
nostru. Libertatea poporului Mai înseamnă, 
până la urmă, integrarea și dispariţia lui. Altfel 
spus, sunt șase miliarde de oameni de cunoscut, 
de care să ne îndrăgostim, cu care să facem 
copii. În vreo două generații, poporul Mai ar 
înceta să existe... asta să fie ceea ce trebuie? 


Cum ar fi posibil să ai o deplină libertate 
individuală, și totuși să păstrezi civilizația Mai? 

Kim zâmbi ușor, și urechile i se lăsară puțin 
în jos. 

— Chloe, eu cred că e posibil să-ţi fi răspuns 
singură la întrebarea inițială. Poate că o călăuză 
spirituală, care să ne menţină legăturile dintre 
noi, este ceea ce ne trebuie, în epoca prezentă. 

Chloe clipi, nedumerită. 

— În orice caz, încă ai de ridicat blestemul 
vechi de cinci mii de ani, de câștigat aprecierea 
celorlalți, și de trecut la franceză, așa că 
deocamdată ai sacul destul de plin, cum se 
spune, adăugă prietena ei, aprinzând o 
lumânare și luând o mână de nisip, ca să-și 
continue blagosloveniile. 

— Mda, mersi pentru ajutor, bombăni 
Chloe, un pic abătută, readusă din visele ei 
filosofice cu ochii deschiși la realitatea temelor 
pentru școală. Și mersi pentru c-ai apărut la 
întâlnire, apropo. Situația cu Serghei începuse 
să devină un pic cam încordată. 

— N-ai pentru ce, răspunse Kim. 

Și părea ciudat să auzi cum replici atât de 
moderne ies din gura ei, cu micii colți scoși la 
vedere. 

— Dar, evident, lui o să i se pară cam ciudat 
să predea conducerea Semeţiei unei fete de 
şaisprezece ani, este? zise Chloe, privindu-și 
prietena și așteptând o reacţie din partea ei. 
Adică, în definitiv, cui nu i s-ar părea? 

Kim își întrerupse ritualul și o fixă cu 
privirea pe Chloe, fără să clipească, pentru un 
timp atât de îndelungat, încât Chloe chiar începu 
să se simtă stânjenită. 

— Hei, până la fund, zise Alek, închinând și 
dând pe gât o halbă brumată de bere India Pale 


Ale. 

Chloe își roti privirea prin bibliotecă, 
dându-și seama cât de mult îi lipsiseră 
cocteilurile din serile de joi de la Firebird. Toţi 
se îmbrăcau de sărbătoare și erau serviţi cu 
băuturi pe tăvi din argint. Cei mai bătrâni dintre 
Mai, care crescuseră în Abhazia, sau în Rusia, 
sau în Georgia, beau șampanie simplă, sau 
vodcă scumpă, în pahare din gheaţă. 

Igor, Valerie, Alek și ceilalți membri mai 
tineri ai Semeţiei preferau să bea bere, însă 
Chloe se înamorase de băuturile mai sofisticate, 
pe care nu și le-ar fi putut permite niciodată, 
cele despre care se povestea prin reviste sau în 
serialul Totul despre sex: cocteiluri 
cosmopolitane roz, martini sec cu trei măsline, 
Bellini cu șampanie și nectar din piersici. 

Cât timp locuise acolo, Serghei stătuse 
mereu cu un ochi vigilent îndreptat spre ea, și n- 
o lăsase niciodată să bea mai mult de un pahar, 
așa că se obișnuise să soarbă puțin câte puţin. 

Totuși, acum sunt Aleasa. Asta nu înseamnă 
că sunt îndeajuns de mare ca să pot bea? 

Totul era uluitor, se gândi, în timp ce se 
așeza pe un fotoliu dublu din catifea, printre 
ceilalți tineri. Iat-o, stând într-o bibliotecă 
desprinsă parcă dintr-un roman cu mistere, 
plină de oameni-lei — de ai ei — dintr-o rasă 
felină secretă care trăia printre oameni, cu toții 
formidabili. 

— Vreau un voal lung, anunţă Valerie, 
aruncând o mult-răsfoită revistă Martha Stewart 
Weddings pe măsuţa din faţa ei, astfel încât s-o 
vadă toată lumea. 

Destul cu lucrurile șic, sexy, secretoase, oftă 
Chloe; cu toate acestea, privi și ea, curioasă, 
fotografia. 


— E o tradiţie patriarhală pentru vremurile 
noastre, se împotrivi Simone. 

Era frumoasa dansatoare cu părul roșu pe 
care o cunoscuse Chloe la vânătoare. Atunci 
când făcea o mișcare — fie și neglijentă — 
oricui, fie bărbat, fie femeie, îi venea greu să-și 
dezlipească privirea de ea. 

— Cu toate că dantela e frumoasă, adăugă 
ea. 

— Patriarhală, cum o fi, nu mă interesează. 
Asta e ceea ce vreau. 

— Orice vrei, vei avea, încuviință Igor, 
sărutând-o pe frunte. 

Alek și Chloe își zâmbiră unul altuia, 
dându-și ochii peste cap. 

— Kim a propus să adaugi și ceva 
tradițional pentru Mai, insistă Simone. O să faci 
asta? 

Logodnicii se priviră, strângând din buze, 
cu înfățișări meditative. 

— Eu sunt de părere că e o idee bună, zise, 
în cele din urmă, Igor. 

Iar Valerie făcu un semn de încuviințare. 

Chloe nu participase decât la o „slujbă” de 
grup oficiată de Kim: în esenţă, era o religie cu 
caracter personal, după cum accentuase fata cu 
urechi de pisică, însă surprinzător de mulți Mai 
își făcuseră apariţia. În loc de cărți de rugăciuni, 
aveau suluri de pergament, scrise în limbi 
necunoscute de Chloe. O parte a slujbei fusese în 
engleză, însă restul se desfășurase în rusă și în 
limba Mai. Kim pusese mici cantități de carne 
uscată — semăna suspect de mult cu mâncarea 
pentru pisici — de miere și de vin la baza 
fiecăreia dintre statui. Fusese oarecum 
interesant, dintr-o perspectivă antropologică, 


însă nu ceva de care Chloe să se simtă într- 
adevăr pătrunsă. 

— Dar va trebui să arunci un buchet, 
interveni una dintre celelalte fete. Ca să putem 
să-l prindem noi, cele încă nemăritate. 

— De acord, zise Valerie, râzând. 

— Şi o să-l iei pe tatăl tău, ca să te aducă la 
altar? se interesă Chloe, cu gândul la alte 
posibile aspecte „patriarhale” ale slujbei. 

— Nu știu cine ar putea să fie tatăl meu, îi 
răspunse Valerie, ridicând din umeri. Probabil c- 
o fi murit. 

— Ah, exclamă Chloe. Nici eu nu-l cunosc 
pe-al meu. 

Fata cealaltă făcu un semn de încuviințare, 
ca și cum ar fi fost ceva de la sine înţeles. 

— E ciudat..., rosti Chloe, pe un ton 
tărăgănat, stând să se gândească. Toată lumea e 
cât se poate de preocupată să afle cine îmi este 
mama biologică, dar nimeni nu spune nimic 
despre tatăl meu. 

— Hm,  Venerată  Conducătoare, zise 
Simone, tușind delicat. Descendenţa, la Mai, se 
determină totdeauna pe linie maternă, fiindcă 
totdeauna știi precis cine îți e mamă. 

— Mda, dar... 

— Ce vrea ea să spună, Chloe, se amestecă 
Alek, este că, în trecut, soțul nu era neapărat și 
tatăl tuturor copiilor. 

Știa că era o lipsă de politețe, însă Chloe nu 
se putu împiedica să nu rămână cu gura căscată. 
Să fi fost aceasta o tradiţie pisicească? Sau doar 
o consecință a violenţelor și a haosului din 
Europa de Est? 

Dintr-un anume motiv, Chloe nu prea 
credea să fi fost cea de-a doua variantă. Iar 
implicaţiile... nu erau deloc plăcute. 


— Şi, tu și cu Alek aţi vorbit ceva? întrebă 
Valerie, schimbând subiectul. Știi, despre asta? 

Alek reuși să se înece cu berea. 

— Am șaisprezece ani! exclamă Chloe, 
năucită de subînţelesul întrebării. 

— Ah, dar nu mă refeream la acum, zise 
femeia, râzând cu poftă. Dar, știi tu... aveţi ceva 
planuri? Serioase? 

Toată lumea îi fixa, pe ea și pe Alek, cu 
priviri pline de interes, până și Igor. Și, de data 
aceasta, iubitul ei era cu desăvârșire mut, și de-a 
dreptul roșu la față. 

Dintr-odată, Chloe înțelese. Populaţia Mai 
era mai mică și decât cea a statului Rhode 
Island25; probabil erau mai puţini Mai și decât 
membrii sectei Amish. Așa că fiecare cuplu 
însemna o potenţială sursă de reproducere. 

— O, ia uite cât s-a făcut ceasul! Trebuie să 
plec, zise, fără să se mai obosească să-și 
camufleze stângaciul pretext. 

— Mda, și eu trebuie s-o caut pe mama. 
AĂăă... noapte bună, zise imediat și Alek, 
ridicându-se la rândul lui. 

— Of, Chloe, ciudată mai ești, zise Valerie. Și 
tu, Alek. Sunteţi o pereche perfectă. 

Iar perechea perfectă ieși cât se putea de 
repede, astfel încât să nu dărâme mobilele, sau 
cărțile de pe rafturi. 

— Păi... ăăă... noapte bună, îi zise Alek, 
când ajunseră afară. 

— Ăăă... mda, zise și Chloe. 

ÎI sărută, însă scurt și oarecum formal. Nici 
el nu insistă. Iar când, în sfârșit, se priviră în 
ochi, izbucniră într-un râs nervos. 


21 Sărbătoare evreiască întinsă pe durata a opt zile, 
începând din ziua a 25 - a a lunii Kislev (cea de - a treia a 
calendarului evreiesc și corespunzând aproximativ cu 
luna decembrie din calendarul gregorian). Marchează 
reînnoirea închinării Templului din Ierusalim, oficiată 
de Iuda Maccabeul în anul 165 î.H. 

22 Sărbătoare a populației afroamericane care debutează 
pe 26 decembrie și ţine până pe 1 ianuarie, avându - și 
originea în celebrarea primelor recolte de fructe 
(matunda ya kwanza însemnând, în limba swahili, 
„primele fructe”). 

23 Festival al populațiilor hinduse, cunoscut și ca 
Festivalul Luminilor, ţinut în lunile octombrie- 
noiembrie, prin care se celebrează Lakshmi, zeița 
luminii și a bogăției, ca și Anul Nou și povestea 
Ramayana. Oamenii aprind lămpi și lumânări (diwali 
însemnând „ghirlande de lumini”), invitând - o astfel pe 
zeiță în casele lor. 

24 George Washington (1732-1799), primul președinte al 
S.U.A. (1789-1797), despre care se povestește că, în 
copilărie, ar fi tăiat un cireș la care tatăl lui ținea foarte 
mult. Întrebat fiind dacă el 1 - a tăiat, el și - ar fi 
recunoscut fapta, declarând: „Nu pot să spun o minciună, 
tată.” 

25 Abraham Lincoln (1809-1865), cel de - al șaisprezecelea 
președinte al S.U.A. (1861-1865), și unul dintre cei mai 
cunoscuți conducători ai americanilor, devenit erou 
popular după moartea sa. 

26 Cel mai mic dintre Statele Unite ale Americii, cu o 
suprafață de numai 3 188 de kilometri pătrați, și o 
populație depășind cu puţin un milion de locuitori. 


Șapte 


A = 33 grade, B = 95 grade, a = 6 cm 
Care este lungimea lui b? 


ÎN DECURSUL ULTIMELOR DOUĂ LUNI, 
Chloe se pomenise că-i ies ghearele, se luptase 
cu un asasin, murise de două ori și devenise 
conducătoarea poporului său. 

Inspiră adânc, gândindu-se la repriza târzie 
de învățat, de aseară, cu mama ei. Teorema 
sinusurilor. 


a/sinA=b/sinB 
6 / sin 33 =b / sin 95 
6 / 0,5446 = b / 0,9962 
b = 10,97 


Părea să fie corect. 

Chloe oftă adânc și-și desprinse foaia cu 
lucrarea de tăblia băncii, de care se lipise din 
cauza apăsării și a palmei transpirate. Poate și a 
cotului. 

I-o întinse profesorului ei de analiză 
matematică și de informatică, domnul Hyde, 
care o aștepta, tăcut, la catedră, dezlegând 
enigmele din Scientific American. El îi luă 
lucrarea cu un aer de parcă ar fi și uitat de 
prezenţa ei, ușor surprins și încântat. Era ascetic 
de slab, numai sprâncene arcuite și logică 
ireproșabilă. 


— Ascultă, îi zise, pe un ton un pic mai 
ridicat decât cel moale care-i era caracteristic. 
Mă cam gândeam să te iau ca rezervă pentru 
echipa de matematică, pentru semestrul 
următor, de după Crăciun. 

Chloe fu cât pe ce să-și scape cărțile din 
mână. Pe ea? Dar nu era o tocilară: doar ceva 
mai bună la matematică. Sau, cel puţin, mai 
bună decât foarte mulți alți elevi din anul ei. 

— Nu știu... n-am fost niciodată cine știe ce 
om de echipă. 

— Gândește-te doar la propunerea mea, 
bine? o rugă el. Chiar mi-ar face plăcere să te am 
în echipă. Ai fi un model grozav pentru fetele 
din clasele mai mici. 

— Hm, sigur. La revedere, zise Chloe, ieșind 
din sală cât putu de repede și fluturându-și 
mâna din mers. 

Ea, în echipa de matematică? Dacă un 
singur lucru din viața mea o mai ia razna, doar 
un singur lucru, jur c-o să... 

— Hei, Chloe! Arăţi de parc-ai fi întâlnit o 
fantomă, o strigă Paul. 

Acesta tocmai își răsfoia cărticelele cu benzi 
desenate proaspăt cumpărate, ținându-și geanta 
maro sub braţ. 

— Jekyll și Hyde tocmai mi-a cerut, practic, 
să intru în echipa de matematică. Pe post de 
rezervă, se grăbi ea să adauge. 

— N-am ştiut că și talentul pentru 
trigonometrie se numără printre superputerile 
tale. Apropo, cum mai stau treburile prin casa 
cu pisici? 

— Mă vor să le fiu conducătoare, îi 
răspunse Chloe, rezemându-se cu spatele de 
perete și lăsându-se să alunece în jos până când 
ajunse așezată pe podea. 


Paul îi urmă exemplul. Ea își scotoci prin 
geantă, sperând să găsească vreo ciocolată, ceva, 
însă tot ce descoperi fu un vechi drajeu contra 
tusei. Mai era și puţin prăfuit, de cât stătuse pe 
fundul genţii, însă chiar și-așa îi desfăcu 
ambalajul și și-l aruncă în gură. Aromă de 
cireșe. Preferata ei. 

— Tu? îl întrebă, la rândul ei. 

— Tata și-a găsit o iubită, răspunse el, 
fixând podeaua cu ochii mari, fără să clipească. 

OK. Asta mai lipsea. Ultimul lucru care s-o ia 
razna. 

— De când? se interesă, tot cu privirea în 
podea. 

Paul se rușina foarte ușor și părea extrem 
de predispus să facă o criză, așa că i se păru 
abordarea cea mai sigură. 

— Păi... nu știu. Cred că se cunoșteau... știu 
că se cunoșteau... e fata unor prieteni de-ai 
părinţilor mei. 

Fata! 

— Coreeană? 

— Mda. Mult mai... tradiționalistă decât 
mama. Și mult mai tânără, adăugă, cu un 
zâmbet furios. E noua secretară a tatei. 

— Ei, nu pot să cred, exclamă Chloe, 
compătimitoare. 

O parte din furie îi mai dispăru lui Paul din 
zâmbet, care-i deveni mai larg, chiar dacă mai 
trist. 

— Nu cred să fi fost vreo relaţie între ei, 
înainte să demareze divorțul... nici măcar nu 
știu dacă s-o fi culcat cu ea până acum. Încă 
locuiește acasă la ai ei... are treizeci și doi de 
ani! 

Rămaseră o vreme tăcuțţi, stând umăr lângă 
umăr. Părea că asta își dorea Paul, în realitate: 


pe cineva care să-l asculte, să-l înțeleagă și să nu 
reacționeze. Iar Chloe îi înțelegea mult prea bine 
această nevoie. 

— Vrei... vrei să-mi faci un serviciu? o 
întrebă el, cu un mic zâmbet. 

Ea încuviinţă. 

— Să nu-i spui lui Amy? 

Chloe simţi că-i îngheaţă stomacul. Iată 
începutul unei cu totul alte probleme. 

— O să-i spun eu însumi, dar nu încă... abia 
am aflat, și... 

Sigur că era de înțeles: situația devenise 
deja ciudată între cei doi buni prieteni ai ei. 
Acum nu era momentul pentru noi complicaţii, 
pentru compătimire sau furie. Însă el și-o făcuse 
pe Chloe confidentă: încă o dată, trioul lor era 
despărțit, doi contra unu, însă acum Amy 
devenea cea lăsată pe dinafară. 

Iar dacă vreodată ea o să afle că am știut 
înaintea ei, și nu i-am spus, m-am ars. 

— Mda, cum vrei. Sigur, acceptă ea. 

Mai stătură acolo câteva minute, fără să 
rostească o vorbă. Chloe își îndreptă privirea 
spre coridorul gol care ducea spre aripa 
rezervată matematicii: era atât de tăcut, încât 
dădea impresia că deja clădirea ar fi fost 
evacuată, pentru vacanța de vară, sau de 
Crăciun. Lungi șiruri de dulăpioare verzi și 
albastre, recent revopsite, reflectându-și luciul 
în lespezile podelei și întinzându-se cu vreo doi 
metri într-un univers mai încețoșat. Uşi lăsate 
deschise, ici și colo, și o aproape insesizabilă 
boare de aer proaspăt, care izbutise să se 
strecoare printre străvechile mirosuri de lipici, 
praf, cărți şi coli de indigo. 

Foarte curând, își dădu seama Chloe, totul 
avea să rămână doar o amintire. Indiferent ce s- 


o mai întâmpla cu viaţa ei, fie ca pisică, fie ca 
om, după mai puţin de trei ani, tot ce va mai 
rămâne din zilele acestea agitate vor fi 
amintirile, ca imaginea aceasta mută și 
nemișcată a ei și-a lui Paul, așezați pe podea. 

Se auzi soneria, urmată de foiala generală a 
celor care avuseseră ore până mai târziu, sau 
fuseseră pedepsiți să mai rămână în școală, cu 
toții fiind acum liberi. Chloe se ridică și-l trase 
după ea pe Paul, cu ușurința pe care i-o dădea 
puterea ei de Mai. 

— Pariez că ai putea să mă duci în cârcă, 
glumi Paul, cu o voce firavă. 

— Nu mă provoca, zise Chloe, zâmbind. Știi 
ceva, aș putea să aranjez ca iubita tatălui tău să 
fie asasinată, rosti ea, pe un ton vesel, în timp ce 
porneau împreună pe coridor. Acum cunosc o 
întreagă organizaţie de asasini. De fapt, două 
organizații. 

— Oricât mi-aș dori să nu par un prea 
simțitor băiat New Age, replică Paul, oftând, 
cred că e posibil ca și tata să aibă ceva de-a face 
cu asta. Mai știi? 

Când ajunseră în holul mare, Amy îi văzu și 
le făcu semne cu mâna: ținea sub braţ ceva care 
semăna suspect de mult cu o uriașă mapă de 
prezentare. 

— Bună! Ce mai faceţi? 

Suna forțat. Chiar și pentru Amy. 

— Se putea și mai rău, răspunse Chloe. 

— Cum mai e Brian? 

Chloe își ciocăni ușor dinții cu unghia, 
aducându-și aminte în ultima clipă să nu-și 
scoată ghearele. Ar fi fost mult mai plăcut cu ele 
scoase, însă erau în public. În cele din urmă, se 
hotărî. Dacă tot nu putea să aibă control asupra 


restului vieţii sale, măcar putea să fie sinceră 
față de prietenii ei. 

— M-a sărutat, le mărturisi. 

Amândoi rămaseră cu gurile căscate, și 
Chloe își dori ca ei să se fi putut vedea în clipa 
aceea. La drept vorbind, alcătuiau o pereche 
destul de potrivită. Și era naşpa că se 
despărțeau, dat fiind faptul că se obișnuise cu ei, 
ca un întreg. 

— N-a murit, zise, cu o voce tremurată, 
sperând ca afirmaţia să-i fie încă adevărată. 
Trecuseră cel puţin două ore de când vorbise 
ultima oară cu doctorita Lovsky. Și încă n-a 
apărut vreun simptom îngrijorător, continuă ea. 
ÎL supraveghează destul de strict, așa că, dacă 
face vreun șoc anafilactic, să poată măcar să 
intervină. A fost un idiot, adăugă, înainte ca 
Amy să poată spune ceva. Probabil se gândea că 
oricum moare... era foarte slăbit, din cauza 
pierderii de sânge. 

— Mama mă-sii, exclamă Paul, pradă unui 
șoc mai puternic decât controlul asupra 
expresiilor licențioase. Taaare mă bucur că n- 
am petrecut două minute cu tine în debara, la 
petrecerea de aniversare a lui Amy, când a 
împlinit treisprezece ani. 

— Viață naşpa, comentă Chloe, lăsându-se 
copleșită pentru o scurtă clipă de nefericire, în 
atmosfera de siguranță pe care i-o dădea 
compania prietenilor săi. Apoi, scutură din cap. 
Trebuie să aflu ce s-o fi întâmplat cu Xavier, 
hotări ea. 

Amy ridică din umeri. 

— Am tot verificat prin ziare și prin 
comunicatele online ale poliţiei, în fiecare zi, de 
când m-ai întrebat tu, acum vreo două 
săptămâni: deocamdată, n-a apărut nimic 


despre el. Am văzut un anunț mortuar despre 
un anume Xavier Constantine, dar avea optzeci 
și șapte de ani. 

— Ei, asta-i o veste bună, cred. Nu cu 
bătrânul, adică. 

— O să te duci la apartamentul lui? se 
interesă Paul. Să vezi dacă o mai sta acolo? 

— Astă-seară, nu, răspunse Chloe, clătinând 
din cap. Sunt... cam obosită. Mă duc spre casă. 

În realitate, nu știa precis cum o să suporte 
vestea, dac-o să afle că, de fapt, Xavier ar fi 
murit; era unul dintre motivele pentru care-și 
amânase atât de mult cercetările. 

— A, deci ai treabă astă-seară, zise Amy, 
parcă puţin cam prea grăbită, după care se 
întoarse spre Paul. N-ai vrea să ne petrecem 
seara împreună, poate? Să vedem maratonul 
Star Trek? 

Oricât i s-ar fi părut că sună a clișeu, Chloe 
își zise că urmează o scenă catastrofică, la care 
nu poate participa decât în calitate de 
spectatoare. Tot ce spera era ca prietenii ei să nu 
spună inevitabilele cuvinte. Puteri 
supraomenești, vedere nocturnă, și nicio șansă de 
a salva următorul minut de conversație. Oftă. 

Paul își mută greutatea de pe un picior pe 
celălalt, stânjenit. 

— Astă-seară, nu, zise. 

Unu... 

— Ai alt program? insistă Amy, încă 
străduindu-se să pară veselă. 

Doi... 

— Nu, doar că... Nu mi se pare că ar fi o 
idee bună, în clipa de față. 

Și trei! 

Date fiind permanenta insistenţă a lui Amy 
și stupid de excesiva sinceritate a lui Paul în 


momentele nepotrivite, era de mirare că nu se 
produsese mai devreme o combustie spontană 
între ei. Chloe se pomeni că închide ochii, 
tresărind. 

— Oh, exclamă Amy, și culoarea îi năvăli în 
obraji. 

— Ei, eu ar trebui să plec, zise Paul, 
prefăcându-se că nu observă nimic din ce se 
întâmplase. 

Își potrivi mai bine geanta pe umăr — pe ea 
scria Aladdin Sane — și ieși pe ușa de urgenţă, 
care nu mai era conectată la sistemul de alarmă 
încă din anii șaptezeci, în timp ce șuvoiul 
elevilor începea să se reverse pe alei. Ieșirea din 
scenă a eroului laș. 

— Eu trebuie să mă duc la ședința pentru 
bal, anunță Amy, cu glas tremurat, încă prea 
şocată și necăjită ca să reacționeze. 

— Tu? Ești și tu în comitetul de organizare a 
balului bobocilor? întrebă Chloe, cu o doză de 
mirare mai mare decât cea strict necesară, în 
încercarea de a-și face prietena să zâmbească. 

— Alek a pus pariu cu mine că n-aş fi în 
stare să fac o treabă mai bună decât doamna 
Dinan... 

— Merg și eu cu tine, se oferi Chloe, 
gândindu-se la cât de inteligent putea să fie 
iubitul ei. 

Sala de sport era împodobită de elevi în 
şosete sau cu tălpile goale — Fără încălțăminte 
de stradă — cu diagrame și mape, cu mici șiruri 
de punctuleţe, arătând când spre tribune, când 
spre coșul de baschet, alături de ei fiind și 
profesoara de desen, care-și agita brațul de 
parcă ar fi vrut să picteze tavanul. Într-un colț 
zăceau aruncați mai mulți corbi de jucărie, 
alături de pungi cu mici păianjeni urâcioși și 


omizi din plastic fosforescent. Era singura 
împrejurare când vedea Chloe pe cineva 
entuziasmat de ceva în sala de sport. Însă, prin 
ferestre și prin luminatoare, vedea cerul tot mai 
mohorât, spre apropierea apusului, cu straturi 
peste straturi de nori albicioși, ca scamele 
rămase după ce scoţi rufele albe din mașina de 
uscat. Aceasta era partea neplăcută a toamnei: 
făcând abstracţie de Halloween, de frunze, de 
mere, de cidru, și de începerea sezonului 
petrecerilor, mai era bucăţica de anotimp care 
începea cam după Ziua Recunoștinței și dura 
până spre Crăciun: întunecoasă și posomorâtă, 
rece și lipsită de zăpadă. 

Chloe își conduse prietena până la cel mai 
apropiat șir de trepte, unde putea să plângă într- 
o relativă liniște. 

— Noi n-am... el n-a zis nimic clar... 
murmură Amy, și lacrimile își făcură, în sfârșit, 
apariţia. 

— Eu am impresia că a cam zis, o contrazise 
Chloe, cu toată blândeţea de care era în stare. 

Însă, uneori, prietena ei era atât de 
copleșită de propriile emoții, încât nu era 
capabilă să vadă limpede ceea ce se petrecea, de 
fapt, în jurul ei. 

— Hei, frumoase domnișoare, zise Alek, 
sărind frumos peste balustradă, drept pe treapta 
pe care stăteau ele, cu o ușurință și o grație 
complet neomenești. 

Nimeni dintre cei prezenţi în sala de sport 
nu era atent la ei. Amy se smiorcăi, înghițindu-și 
o lacrimă; Chloe știa că ei îi făcea plăcere să fie 
admisă în vieţile secrete ale unor Mai, și că până 
și Alek avea încredere să-i permită așa ceva. Cu 
toate acestea, nu uită să-și ridice repede eșarfa 


de un verde aprins, acoperindu-și fața și 
ștergându-se la ochi. 

— Hei, te așteptam, zise ea. 

— Mie tot nu-mi vine să cred că faci una ca 
asta..., murmură Chloe. 

Amy tocmai își sufla nasul și încerca să-și 
ascundă lacrimile, așa că, în locul ei, răspunse 
Alek. 

— Mhi, ne ajută la pregătirile generale. La 
asamblare, dacă vrei. 

Se auzi un smiorcăit și mai zgomotos de 
după eșarfă. 

— Hei, care-i problema? întrebă el, 
nonșalant. Și unde ţi-e micul prieten? 

Chloe îl pocni cu dosul palmei. 

— Ce, s-a dat, în sfârșit, în vileag? întrebă 
Alek, cu o prefăcută îngrijorare. 

— Nu e gay, protestă Amy, suflându-și nasul 
și mototolind șerveţelul. Ar fi fost mai ușor dacă 
era, adăugă, cu o voce firavă. 

— Ei, cam are ceva din băiatul mamei, 
comentă Alek. Adică, e drăguţ, și așa mai 
departe, dar nu tocmai un armăsar. Ei, hai 
odată, exclamă, apucând de capătul cu franjuri 
al eșarfei lui Amy și trăgând un pic de el. Pun 
pariu că nu te-a făcut niciodată să te înfierbânţi 
de-a binelea, pe o fată ca tine... 

O trase pe Amy spre el și-o făcu să se aplece 
atât de mult, încât părul ei creț ajunse la doar 
câţiva centimetri deasupra băncilor din lemn, 
iar faţa lui, la câteva degete de a ei. 

— Ce tot faci? îl luă la rost Amy, cu tristețea 
alungată momentan de pe chip. 

— Te înveselesc. Aș putea să-ți sorb 
lacrimile cu sărutările mele, dac-ai vrea, însă ti- 
ar fi fatal... nu-i așa? 


Amândoi  rămaseră  încremeniţi aşa, 
prelungind momentul. Nici Alek, nici Amy nu 
clipiră, nici nu-și  îndepărtară privirile. 
Atmosfera era încărcată de electricitate. 

Chloe se pomeni că se holbează la ei. După 
care își dădu seama că e cu adevărat nervoasă. 

— Dă-mi drumul, idiotule, se răsti în cele 
din urmă Amy, rupând vraja. 

— Cum poruncește  domniţa; sluga 
dumneavoastră, replică Alek. 

Și, cu o mișcare elegantă a braţului, o ridică 
la loc, apoi făcu o plecăciune protocolară. 

— Mersi pentru că... ăăă... ai stat cu mine, 
zise Amy, întorcându-se spre Chloe. Și pentru 
mica lecție despre cât de naşpa sunt toți 
bărbații, adăugă ea, privindu-l chiorâș pe Alek și 
pornind apoi spre profesoara de desen, care 
arăta acum de parcă ar fi dirijat o orchestră 
invizibilă, în locul baghetei ținând în mână o 
pensulă găsită pe undeva. 

Chloe își urmări cu privirea prietena 
îndepărtându-se; oricât de nervoși i-ar fi fost 
pașii, încă o văzu jucându-se cu eșarfa, acolo 
unde i-o atinsese Alek. 

— ASTA CE NAIBA A MAI FOST? îl luă la 
rost Chloe, întorcându-se spre el. 

— Încercam s-o înveselesc, după cum am și 
spus, răspunse el. 

Se așeză cu o treaptă mai sus faţă de Chloe 
şi luă de jos un fluturaș uitat de cineva acolo, cu 
un aer de parcă incidentul ar fi fost complet 
uitat. 

— Alek! 

Chloe îi smulse din mână bucata de hârtie 
cu un gest într-atât de violent, încât fusese cât pe 
ce să-i iasă ghearele la iveală. 


— N-aveam de gând s-o sărut, zise el, cu 
nevinovăție. Nu vreau să moară. 

— Dar nici nu glumeai când vorbeai cu ea 
despre sărutat, nu-i așa? 

Tăcerea care se așternu între ei fu la fel de 
profundă și de prelungită ca și cea dintre el și 
Amy... însă din cu totul alte motive. 

— Chloe, zise el, până la urmă, zâmbind, știi 
că n-am făcut decât să flirtez. Totdeauna ai știut 
că-mi place să flirtez. Face parte din pachet. 

Chloe îi aruncă o privire mânioasă. Știa că 
el avea dreptate, însă, orișicât... Una era când se 
întâmpla cu Keira, și cu Halley, și cu oricine 
altcineva. El îi spusese că, în realitate, nu simţea 
nimic față de ele... lăsând deoparte realitatea de 
neocolit a faptului că aparțineau speciei umane. 
Dar și cu cea mai bună prietenă a ei? Și chiar de 
față cu ea? 

— Și dacă ai fi putut? se răsti ea, cu gândul 
la Brian, și la Xavier, și la discuţia ei cu Kim. Ai fi 
sărutat-o? 

— Chloe, de ce te-ai enervat așa? o întrebă 
el, încruntându-se. Nu s-a întâmplat nimic: eu 
chiar încercam să-ți înveselesc prietena. 

Însă ea nu-l crezu. Era, categoric, ceva cu 
totul diferit între el și Amy, decât în cazul 
celorlalte fete. În primul rând, că ea îl ura. Și, în 
al doilea, că opusul dragostei nu e ura. E 
indiferența. 

— Păi, eu... 

Dar nu reușea să-și exprime gândurile în 
cuvinte. Era enervată, și gata. Atât: nu-i plăcuse 
ceea ce văzuse, și se enervase, și el era iubitul ei, 
ce Dumnezeu?! 

— Nu mi-am dat seama că ești atât de 
geloasă, zise el, puţin cam rece. Chiar crezi că ai 


avea dreptul... și-atunci, cum rămâne cu iubitul 
ăla al tău bolnav? 

Replica lui o lovi ca o palmă: el nu-i mai 
vorbise niciodată așa. Și totuși, încă din ziua în 
care-și văzuse pentru prima oară ghearele, când 
vorbea la telefon cu Brian și discuta pe 
messenger cu Alek, știuse că avea să vină și clipa 
aceasta. Era distracţie și joacă, având doi iubiţi, 
din două rase diferite, unul îndrăgostit de ea și 
celălalt, mă rog, distrându-se cu ea, însă acum 
venise și clipa socotelii. 

— Mi se pare corect, zise, înghițind în sec și 
încercând să-și stăpânească lacrimile, exact așa 
cum făcuse Amy cu doar câteva minute mai 
devreme, cu Paul. 

— Știu ce simţi pentru el, continuă încet 
Alek. 

În sfârșit, reușise să treacă dincolo de 
aparenţa lui nepăsătoare, glumeaţă, și iată-l. Eşti 
mulțumită acum, Chlo? 

— Am tot sperat c-o să te răzgândești, zise 
el mai departe. Dar, indiferent de ce-ar fi între 
noi, chiar dacă e numai ceva de faţadă, ar fi 
drăguţ din partea ta dac-ai menține aceleași 
reguli față de toată lumea. 

Fugi. 

Era un instinct puternic: o durea, și nu știa 
ce să facă, sau ce să spună. I se împotrivi: doar 
era Aleasa, nu? Mai înfruntase și până acum 
asasini psihopati. 

— Perfect, zise ea, printre dinţii încleștați. 
Ai dreptate. 

Se ridică și-și săltă geanta pe umăr. 

— Trebuie să mă mai gândesc la asta. Acum 
plec spre casă. 

— Chloe, zise Alek, pe un ton ceva mai 
blând și mult mai nesigur. N-am vrut să ne 


certăm pe tema asta... 

— Ba nu, ai dreptate. N-ar fi trebuit să vă 
țin pe amândoi în suspensie. Nu e bine. Am 
plecat, noapte bună, zise, pe un ton categoric, și 
porni spre staţia de autobuz. 


Chloe nu se dusese la autobuz decât ca să 
aştearnă ceva distanță între ea și Alek, însă 
după vreo două staţii, coborî. Singurele 
momente în care putea să se gândească erau 
atunci când se afla în mers, și voia să le 
prelungească pe cât posibil mai mult. În aerul 
rece al amurgului, de una singură, patima aceea 
iraţională i se mai stinse. Sigur, problema cu 
Alek și Brian oricum trebuia rezolvată cândva, 
până la urmă, însă nu acesta era adevăratul 
motiv pentru care se certaseră. 

Adevărata problemă era că ea nu putea să 
aibă o relație veritabilă cu Brian. Adevărata 
problemă era acel blestem stupid, din cauză că 
ea era Mai, și din cauza a ceea ce făcuseră cei 
din neamul ei, cu milenii în urmă. Dintr-odată, 
Chloe se simţi copleșită de panică: ea chiar 
putea să fie răspunzătoare pentru moartea lui 
Xavier și a lui Brian. Ei chiar puteau să moară, 
sau să fie deja morți. 

Se scutură, își trecu o mână peste față și se 
scărpină în creștet, întinzându-și ghearele și 
străduindu-se să se smulgă din starea aceea. Ar 
fi mai bine să... 

Chloe se opri brusc, sesizând un aproape- 
zgomot. Unul atât de ușor, încât până și auzul ei 
de Mai ar fi putut să nu-l remarce, sau să nu-l ia 
în seamă, considerând că e un zgomot oarecare 
— un şoarece, un șobolan, o cutie din tablă 
mișcată de vânt — însă se încheiase prea abrupt. 
În momentul în care-l remarcase ea. Un ușor 
scrâșnet de pietriș, un... 


Își reluă mersul, iuțindu-și pașii. Dacă era 
un tâlhar, sau un violator, sau orice altceva, nu 
se îndoia câtuși de puţin de faptul că ar putea să 
se descurce. Însă astfel de monștri erau de 
domeniul trecutului: temerile ei erau acum mai 
complicate și mai primejdioase. Scutură din cap 
şi merse mai departe. 

Mie îmi trebuie de fapt o vacanță. Mda, asta 
era. Un loc care să-ți inspire șlapi cu paiete, 
genţi de plajă cu floricele, cremă de protecție 
solară scumpă, și sucuri din fructe. Ea și mama 
ei ar putea să se ducă altundeva de Ziua 
Recunoștinței, nu la bunica și la nebuna de tanti 
Isabel; poate ar fi bine să-și ia un teanc de cărți 
de duzină, să zacă întinsă pe plajă, să înoate... 

Iată-l, din nou. 

Perfect sincronizat cu zgomotul pașilor ei. 

— OK, ieși la iveală! urlă, proptindu-se pe 
picioare și strecurându-și degetele mari de la 
mâini pe sub bretelele rucsacului. E clar că ţi-ai 
ales ziua nepotrivită în care să mă calci pe 
nervi! 

O rafală joasă de vânt îi izbi, rece, gleznele, 
scoțând un sunet sfâșietor în contact cu grilajele, 
gurile de apă și alte obstacole metalice. 
Pietricele mărunte se învolburară în jurul 
picioarelor lui Chloe, parcă prinse de un vârtej 
invizibil. Un bărbat trecu încet pe o Vespa, 
holbându-se la adolescenta ţicnită de pe stradă. 
Lanterna bicicletei nu avea putere să străpungă 
atmosfera cenușie, și nu reușea să se lumineze 
decât pe sine. 

— V-am avertizat! Suntem în armistițiu, 
strigă ea. 

Vântul își modifică direcţia și-i azvârli 
cuvintele înapoi, în propria față; nu reușiseră să 
răzbată decât la câțiva pași de ea. 


Nimeni nu-și făcu apariţia, nimeni care să 
se recunoască a fi autorul vreunui zgomot. 

— Nașpa, bombăni Chloe. Eu am plecat. 

Și atunci se întoarse și-o rupse la fugă. 


Opt 


— BUNĂ, MAMĂ, zise Chloe, cu o voce sleită, 
închizând ușa după ea. 

Și nu se prefăcea decât pe jumătate. Își 
azvârli ghiozdanul pe masa din bucătărie și se 
duse la frigider, căutând ceva ușor, sățios și 
reconfortant. 

— Ia ghiozdanul de pe masă, îi răspunse 
mama ei, fără să-și ridice privirea de pe revista 
din care citea, stând pe canapea: Utne Reader. 
Am luat ceva risotto de la Lixia, pe care putem 
să-l încălzim la microunde, și o salată, așa că nu- 
ți strica pofta de mâncare. 

Carbohidraţi. Drăguţi, plăcuţi, energizanți. 
Exact ce-și dorea Chloe. Își luă o Diet Coke cu 
lămâie verde și se trânti pe canapea, lăsându-și 
capul în poala mamei și ridicându-și picioarele 
pe braţul canapelei. 

Anna King își ridică privirea, peste revistă, 
spre fiica ei. 

— Ai avut o zi grea? Cum a fost la examen? 

— A, acolo a fost perfect. Tot restul e nașpa, 
zise Chloe, începând să enumere pe degete. Paul 
și Amy se despart. Cred că e posibil ca lui Alek 
să-i placă de Amy. Tatăl lui Paul deja a început 
să umble cu secretara lui. Eu am doi iubiţi, dar 
amândoi cam sunt... o povară în clipa asta. 
Domnul Hyde — care nici măcar nu e profesorul 
meu, atenţie — mă vrea în echipa de 


matematică. Și, din câte spune Kim, eu ar trebui 
să-mi conduc poporul leonin spre o nouă epocă 
de iluminare spirituală. 

— Tatăl lui Paul umblă cu secretara? repetă 
mama lui Chloe, stârnită, aplecându-se în faţă și 
lăsându-și jos revista. 

— Mamă... 

— Știu, dragă. Doar că... 

Ochii mamei se tulburară, semn că ea 
încerca să vizualizeze o imagine în minte. 

— Ușuratica aia? Arată ca un personaj de 
anime! Și încă unul dintre cele malefice! 

— Cu toate că-ți apreciez metafora 
adolescentină, n-am putea, te rog, să ne 
întoarcem acum la problemele mele? 

— Prezenţa ta în echipa de matematică ar 
da grozav în dosarul tău, aprecie Anna, 
începând să se joace cu o șuviţă răzleaţă de păr 
de-a fiicei sale, răsucind-o pe deget și încercând 
să i-o aranjeze în creștetul capului, strecurând-o 
pe sub altă șuviţă. 

— Da, la fel și faptul că sunt conducătoarea 
unei rase clandestine războinice de oameni- 
feline, mormăi Chloe. 

—  Presupun..., începu mama ei, cu 
precauţie, că dacă am formula totul în alți 
termeni, așa cum a procedat fata aceea în 
discursul din Whale Rider2?... La drept vorbind, 
ar fi un eseu grozav: despre cum ţi-ai căutat 
rădăcinile biologice, ca adolescentă, și ai 
descoperit cu mult mai multe decât te-ai fi 
așteptat... 

— Mamă, o întrerupse Chloe, ridicându-se 
în șezut și privindu-și mama drept în ochi. Ei 
chiar vor ca eu să-i conduc. Știi ce-i aia, să-i 
conduc? 


Urmă o tăcere prelungită. Mama ei deschise 
gura să spună ceva, și clipi de câteva ori, 
nesigură: situaţie în care Chloe n-o mai văzuse 
niciodată până acum. Avocatul Anna King nu 
rămânea aproape niciodată fără cuvinte. Nu i se 
întâmplase nici măcar atunci când fusese 
victima unei răpiri. 

— Atunci, ar fi cazul să te asiguri că intri la 
Berkeley, zise, în cele din urmă, cu un zâmbet 
fragil. 

Apoi, însă, își ridică bărbia și expresia feței 
îi deveni serioasă. 

— Chloe, îmi dau seama că nu înţeleg chiar 
tot ce se-ntâmplă cu tine și cu ceilalți... Mai, și 
nici măcar nu am vreo legătură cu toate astea. E 
mai mult decât evident ce cred unii dintre 
ceilalți... prieteni ai tăi despre mine, despre 
mama ta umană. Dar, indiferent ce te-ai hotări 
să faci, nu neglija educaţia. Regii străini, și 
familiile regale, și-au trimis mereu aici copiii, 
prinți și prințese, la facultăți. Ai fi o mult mai 
bună conducătoare pentru poporul tău, cu o 
licență universitară. 

Chloe stătu să se gândească la cuvintele ei, 
lăsându-se moale pe canapea. 

— Nu cred că pe Serghei l-ar deranja să 
rămână el mână forte, până când o să fiu eu 
pregătită. 

— El era cel cu părul roşu, și cu arma? 

— Hm, cu arma a fost numai de data aia. De 
obicei, își folosește ghearele. 

— Am avut impresia că voia să mă împuște 
pe mine. Sau pe Brian. Sau pe celălalt băiat, 
replică mama ei, pe un ton egal. 

— El măcar nu te-a răpit, încercă să replice 
Chloe, cu un palid contraargument. Și, ai de 


gând să-i dai în judecată? Pe cei din A Zecea 
Lamă? 

Mama ei făcu o strâmbătură. 

— Şi pe cine aș putea să iau ca martori? 
Care dintre Mai ar fi dispuși să depună mărturie 
în favoarea mea la tribunal? Iar Brian — care 
mi s-a părut că ar fi singurul cumsecade din 
toată adunătura — a dispărut. 

Chloe tresări, simțindu-se vinovată. Lăsând 
deoparte toate treburile pisicești, dacă i-ar fi 
dezvăluit mamei faptul că „singurul cumsecade 
din toată adunătura” — și, într-un fel, iubitul ei 
— fusese bătut până aproape de moarte de 
propriii lui prieteni... ei bine, asta ar fi tulburat 
și mai rău povestea cu relaţiile ei amoroase, și în 
mod categoric i-ar fi complicat și mai mult viața 
lui Chloe. 

— Nu pot să cred că ești dispusă s-o lași așa 
cum a picat. 

— Dar n-am zis c-o las așa cum a picat, îi 
răspunse mama ei, aproape absentă. Doar că am 
nevoie... să-mi dau seama care ar fi strategia 
potrivită. 

Pentru prima oară în ultimele câteva luni, 
Chloe se întrebă deodată dacă nu cumva mama 
ei îi ascundea ceva. Ceva neobișnuit, ilegal, sau 
îngrozitor. Părinţii, să aibă secrete... Nu era un 
gând prea liniștitor. Ceea ce-i amintea de alt 
subiect. 

— Hei, tu crezi că tata știa ceva despre ceea 
ce sunt eu? 

Anna King fu smulsă din reveria ei. 

— Nu, nu cred... 

Dar se întrerupse brusc și începu să se 
foiască, stânjenită, pe canapea. 

— Toate certurile noastre, pe tema creșterii 
tale... la un moment dat, el chiar voia să te dea 


înapoi poporului tău! Iar eu am crezut că se 
referea la ruși, rosti ea, lent. Era atât de... 
neclintit în anumite privințe. Mult, mult prea 
protector... 

— Și pe urmă a dispărut. Așa că ar exista o 
posibilitate, o întrerupse Chloe, cu mai multă 
înverșunare în glas decât ar fi vrut. 

Poate că tatăl ei fugise din oraș ca să evite 
asasinatele, răpirile și toate celelalte nebunii ale 
faptului de a fi prins între A Zecea Lamă și Mai. 
Sau poate că doar încerca s-o protejeze pe Chloe: 
omul care știa prea multe ieșea din scenă, astfel 
încât ea să poată duce o viață mai normală. 
Poate a crezut că mama e mai la adăpost dacă nu 
știe nimic. 

Dintr-odată, Chloe se simți sleită de puteri. 
Își lăsă din nou capul în poala mamei. 

— Ti-am spus cumva că Paul și Amy se 
despart? 

— Da, și-au ales un moment un pic cam 
prea bizar, cu divorțul dintre părinții lui, și tot 
restul, nu crezi? 

Mama ei se întinse după cana de cafea din 
care tot sorbise mai devreme. Spre deosebire de 
multe alte lucruri din casă, era una veche, a 
cărei toartă se spărsese și fusese lipită cu grijă 
acum aproape zece ani. Era într-o nuanță 
închisă de acvamarin, oarecum distonantă față 
de mobilierul și accesoriile din casă, încă de la 
începutul anilor optzeci, total contrastantă cu 
toate acele piese bazate pe jad și turcoaz 
potrivite cu stilul New Southwest abordat de 
doamna King. 

Distonantă, veche și  nemărginit de 
liniștitoare. Mama ei tot folosea cana aceasta de 
când se știa Chloe. Închise ochii, aranjându-și 


fundul într-o poziție mai confortabilă pe 
canapea. 

— Așadar, nu mai merg împreună la balul 
bobocilor? continuă mama ei, după ce sorbi cu 
zgomot. Poate că el te-ar lua pe tine. Sau ați 
putea să mergeţi toți trei, sau cam așa ceva. Și 
eu m-am dus la balul bobocilor, când am intrat 
la liceu, cu cele mai bune prietene ale mele. Ne 
dădeam drept Îngerii lui Charlie, sub acoperire. 
Și aveam pistoale cu bile din cartofi. 

— Oh, acei nebuni ani șaptezeci, comentă 
Chloe, străduindu-se să nu se gândească la Alek. 

Ea nu mersese împreună cu Amy și cu Paul 
la baluri decât atunci când insistase Amy. Dacă 
Brian ar scăpa cu viață — când s-ar simţi Brian 
mai bine — chiar va trebui să se hotărască la 
modul serios ce e de făcut cu el. Cu ei. Cu noi. 
Lucrurile deveniseră mult prea serioase. 
Desigur, rămânea încă valabilă problema cu 
nepotrivirea dintre Mai și oameni, și cu 
toxicitatea sărutărilor; doar pentru că Brian nu 
murise imediat, nu însemna că n-ar putea exista 
efecte cu manifestare ulterioară. 

Chloe oftă. 

Era momentul să-i facă o vizită lui Xavier. 


Nu mai fu nevoită să-și scotocească prin 
dezordinea din camera ei, de data aceasta, 
căutându-i cu disperare adresa; fie că era vorba 
despre încă un talent de Mai, fie de o calitate pe 
care o avusese totdeauna, dar n-o folosise 
niciodată, Chloe nu avu nici cea mai mică 
problemă să-și amintească precis unde-și avea el 
apartamentul. Totuşi, numai după anumite 
puncte de reper și coordonate generale, nu chiar 
numele străzii și numărul casei. 

Se duse a doua zi, imediat după ce termină 
școala; în după-amiaza aceasta nu avea ore de 


recuperat. Era plăcut să se îndepărteze de tot 
restul. Chiar am nevoie de ceva mai mult timp 
pentru mine, medită Chloe, fără pic de ironie, în 
timp ce urca în salturi treptele vechii clădiri. și 
nu doar noaptea, pentru alergat pe acoperișuri. 
Simţea nevoia unei cărți bune, a unui hobby, sau 
a unei ieșiri pe bicicleta primită cadou de la 
mama ei cu ocazia celei de-a șaisprezecea 
aniversări a zilei de naștere. 

Chloe sună la interfon, în timp ce vântul 
tăios de octombrie îi flutura eșarfa de la gât. Și, 
fără ca măcar s-o întrebe cine este, Xavier — sau 
altcineva — apăsă pe chestia care descuia ușa, și 
Chloe intră. 

Doar trei etaje de urcat, și-o să aflu dacă 
Xavier mai e viu sau a murit. 

Se năpusti pe scară, urcând din două în 
două trepte, și străduindu-se să ajungă cât mai 
repede, până n-o lăsau nervii. Încă o dată, 
mirosul de lemn și de soluţie de curățat cu 
aromă de lămâie din casa aceea veche o făcu să- 
și dorească dureros de intens să fi putut locui și 
ea într-o astfel de casă, chiar și numai într-un 
apartament. Își detesta casa: arăta la fel ca 
oricare alt mediocru ranch urban cu etaj de pe- 
acolo. Unul dintre lucrurile care o atrăseseră în 
primul rând atunci când locuise la Firebird, cu 
ceilalți Mai, fusese acela că se trezea într-o 
pătrână mansardă, cu scândurile strâmbe ale 
dușumelei și liniștea aceea prăfuită pe care 
numai casele vechi le pot avea. 

Când ajunse pe palierul căutat, ușa 
apartamentului lui Xavier era deja puţin 
întredeschisă. Ciocăni totuși, nevrând să intre 
direct. Nu ca ultima dată. 

— E deschis..., se auzi o voce de dinăuntru. 


Era o voce de bărbat... dar nu putea să-și 
dea seama dacă-i aparţinea lui Xavier, sau nu. Îi 
era și greu să mai audă ceva clar în clipa de faţă, 
peste bătăile iuți și greoaie ale inimii... iar 
singurele cuvinte pe care le schimbaseră între ei 
fuseseră strigate din adâncul plămânilor prin 
vacarmul din club, sau șoptite, afară, în parcare. 

Apartamentul arăta aproape la fel ca în 
seara în care dăduse peste el căzut pe podea, 
muribund. Se mai vedeau câteva reviste mai noi 
împrăștiate ici și colo, și o lumânare nouă, 
așezată pe pervazul ferestrei. Dar tot un interior 
sumar, scump, neprotocolar și euro-burlăcesc. 
După râcâitul unei spatule într-o tigaie, Chloe 
trase concluzia că-l nimerise în timp ce gătea 
ceva... Dar el să fi fost? 

— Ah! exclamă Xavier, făcându-și apariția 
dinspre bucătărie, cu un șervet pentru vase 
legat sub bărbie, tigaia într-o mână și spatula în 
cealaltă. 

Chloe simți că aproape i se întoarce 
stomacul pe dos de ușurare. Xavier era viu. Și 
nevătămat. 

Mai mult decât nevătămat, la drept 
vorbind. Chiar fu şocată văzându-l cât de bine 
arată, chiar și la lumina zilei: părul negru ca 
pana corbului, tenul adorabil de bronzat, și 
ochii de un incredibil și uluitor căprui-deschis. 
Extrem de exotic. Purta blugi și un tricou alb 
foarte bine călcat, de parcă tocmai s-ar fi 
pregătit pentru o ședință foto „casual”. 

— Chloe... nu? zise el, înălțându-și 
sprâncenele perfect conturate. Fata de la club? 

Rămase năucită de faptul că-și amintea. Din 
câte știa, el nu era decât un student străin, 
înstărit, amator să agaţe la întâmplare eleve 
americance de liceu. Bătăile inimii i se mai 


potoliseră, în sfârșit; pentru o clipă, șansele de a 
leșina fuseseră jumătate-jumătate. 

— Hm, mda, răspunse Chloe. 

Practic, nu-și făcuse niciun plan pentru 
clipa în care chiar va ajunge faţă-n față cu el, 
dacă mai era încă viu. Acum, că-l vedea, tot ce-și 
mai dorea era s-o rupă la fugă și să se ducă la 
Brian. Exista o speranţă. 

— Ai mâncat? o întrebă el. 

Dacă am mâncat? Era ora două și jumătate. 
Ce? Prânzul? Ceaiul? Gustarea de la ora 
unsprezece? 

— Xăă... da, mersi, răspunse ea, cu 
stângăcie. 

O mâncau palmele după telefonul mobil. 

— Da, zise el, așezându-și cu grijă tigaia pe 
o măsuţă. Nu te-am mai văzut la The Bank; dar, 
dacă stau să mă gândesc, nici eu n-am mai 
trecut prea des pe-acolo, în ultima vreme, 
adăugă, referindu-se la clubul în care se 
cunoscuseră, în ajunul zilei în care ea împlinea 
șaisprezece ani. 

— Ai fost bolnav, zise ea, pe cel mai neutru 
ton de care era capabilă, având grijă să sune 
atât ca o întrebare, cât și ca o afirmaţie, în 
același timp. 

— De unde știi? o întrebă, ridicându-și scurt 
privirea spre ea. 

— Păi... am trecut pe-aici la vreo două seri 
după ce ne-am cunoscut, recunoscu Chloe. Aveai 
ușa deschisă, și te-am găsit zăcând pe podea... 
sufocându-te, și plin de bășici și de alte alea. Am 
sunat la 911. 

— Tu ai fost? Muream dacă n-ai fi venit tu. 
Eram singur-singurel aici, zise el, 
cutremurându-se. 


Era ciudat, să-l vadă așa pe tipul sexy de la 
club... pe tipul cu care aproape că ajunsese să 
aibă relaţii sexuale. 

— Mi-au spus că eram sub stare de șoc, tot 
tacâmul, continuă el. Organismul meu începuse 
să se autodistrugă, și ei nu puteau să-și dea 
seama de ce. 

— Dar au reușit să te trateze, replică ea, la 
fel de neutru, străduindu-se să nu se observe că 
dorea să afle cât mai multe informații. 

El scutură din cap, însă frumosul păr negru 
îi rămase la fel de bine aranjat. 

— Ei n-au fost în stare să facă nimic. Am 
intrat în comă... și apoi, într-o zi, pur și simplu, 
mi-am revenit dintr-odată. M-am trezit, și așa s-a 
terminat totul. Ei mi-au zis că a fost de parcă 
organismul meu ar fi devenit subit capabil să se 
vindece singur, sau cam așa ceva. Fără vreo altă 
explicație. Pur și simplu, am înviat, pe data de 
19 octombrie. 

— Atunci, mă bucur că ești bine. De-asta am 
trecut, doar ca să văd ce mai faci, zise Chloe, și 
se întoarse să plece, intuind că era momentul 
potrivit pentru retragere. 

El întinse o mână, oprind-o. 

— Dar mi s-a spus că nu era nimeni în 
apartament, când a ajuns ambulanţa. 

— Mi s-a făcut frică și am fugit. Scuze 
pentru asta, răspunse Chloe, cu un mic zâmbet. 

De ce-i venea mai ușor să spună tot 
adevărul față de un străin, decât față de 
prietenii și de mama ei? 

— Dacă afla mama, adăugă ea, că am fost în 
apartamentul unui bărbat străin, noaptea — 
chiar dacă prin asta i-am salvat viaţa — cred că 
s-ar fi zis cu viaţa mea. 


Xavier izbucni în hohote: un râs sincer, cu 
ochii limpezi, care nu mai avea în el nimic din 
zâmbetul seducătorului din seara aceea, de la 
club. 

— La drept vorbind, acum ar cam trebui, 
probabil, să plec, zise ea. 

OK, deci n-ai murit. Prin urmare, aici se 
sfârșește povestea dintre Xavier și Chloe. Adio și 
mult noroc. Gata cu complicațiile. 

— Așa cum ţi-am spus, continuă cu voce 
tare, am vrut doar să fiu sigură că ești bine. 

— Dar vorbesc serios, Chloe: îți sunt dator, 
insistă Xavier, ridicându-se odată cu ea, 
ștergându-și gura cu dosul palmei într-un fel 
extrem de sexy, masculin. Aș fi murit, dacă n-ai 
fi fost tu. Dacă ţi-aș putea fi de folos cu ceva, cu 
orice, doar să-mi spui. Chiar dacă, să zicem, ar fi 
vorba să te ajut să te muţi undeva, adăugă, 
zâmbind și lăsând să i se vadă toată dantura, la 
fel de albă ca zidul văruit de pe ilustrata din 
Santorini, lipită de frigiderul lui Chloe. 

— Ăăă... o să țin minte, promise ea. 

Cu toate că ideea ca un tânăr și bogat 
playboy european să-i fie dator i se părea 
unei vacanțe gratuite în Grecia — Chloe era 
destul de convinsă că nu avea să-l mai vadă 
vreodată. 

— Hei, o strigă el, în timp ce ieșea. Ne-om 
mai vedea, poate, într-o seară pe la The Bank? 

— Poate! strigă și Chloe, peste umăr. 

Însă ajunsese deja cu două etaje mai jos. 


27 Film din anul 2002, a cărui eroină principală, o fată 
maori în vârstă de 12 ani, care - și dorește să devină 
conducătoarea tribului său, cu toate că o astfel de funcție 


le este rezervată numai bărbaților, ajunge să participe la 
un concurs interșcolar de discursuri, pe care - 1 câștigă. 


Nouă 


XAVIER TRĂIEȘTE. 

Chloe își tot repetă aceste cuvinte pe 
drumul ei cu autobuzul spre Sausalito, marcând 
fiecare secundă cu bătăile nerăbdătoare cu 
piciorul în scaunul din faţa ei. 

Rămânea încă în discuţie misterul legat de 
cum „își revenise el dintr-odată”, însă, după 
toate aparențele, sărutul ei nu-i fusese fatal; cel 
puţin, de data aceasta. Poate că nu va fi nici 
pentru Brian. Poate că blestemul își pierdea 
puterea, pe măsură ce treceau secolele, 
rămânând din el doar o poveste gogonată 
pentru speriat copiii. Poate că totul avea să fie 
bine. 

Un balon de speranţă începu să se umfle, 
necontro-lat, în adâncul minţii lui Chloe, 
amenințând să explodeze și să-i inunde starea 
de spirit cu un torent de bucurie. Încercă să-l 
stăvilească, nevrând să aibă parte mai târziu de 
o dezamăgire, dacă realitatea i-ar demonstra 
contrariul. Așa că-și canaliză toată această 
energie spre mișcare, sărind jos din autobuz la 
prima oprire și continuându-și în fugă drumul 
până la Firebird. 

De data aceasta, nu mai intră prin spate. 
Doar era conducătoarea Semeţiei, pentru numele 
lui Dumnezeu! Nu mai era nevoită să pătrundă 
pe furiș în propriul bârlog, stânjenită de 


prezenţa iubitului ei uman, și intimidată de 
Serghei. Așa că se duse drept spre intrarea 
principală și păși, cu un aer degajat, pe lângă 
secretară. 

— O să-l anunţ pe Serghei că ai sosit, îi zise 
femeia cu chipul colțuros, însoțindu-și cuvintele 
de o înclinare aproape imperceptibilă. 

— Spune-i că mă întorc imediat, zise Chloe, 
străduindu-se să nu se răstească, și nici să n-o 
privească peste umăr. Am ceva de făcut, adăugă 
ea. 

Oare cum trebuia să vorbească o 
conducătoare cu supușii ei? Nu că s-ar fi simțit 
ea astfel, în realitate... dar nici nu mai avea de 
gând să se lase tratată, de Serghei și de angajaţii 
lui, ca o adolescentă neajutorată. Până când 
găsea o cale de mijloc, avea să fie destul de 
complicat. 

Oricât de mult și-ar fi dorit — și ar fi simțit 
nevoia — să-l vadă pe Brian, Chloe trebuia să 
stea de vorbă mai întâi cu o altă persoană. 

Se duse drept spre sanctuar, ciocănind ușor 
în ușă înainte de a o întredeschide și de a intra, 
fără zgomot. Surprinzător, Kim nu era înăuntru, 
deși persistența unui miros de tămâie îi indica 
prezenţa recentă. În schimb, acolo se afla o altă 
femeie Mai: Valerie, logodnica lui Igor. Stătea 
aplecată spre podea, în fața statuilor lui Bastet și 
Sekhmet, murmurând ceva care suna a jelanie. 
Era frumoasă, o perfect credincioasă slujitoare a 
Zeiţelor Gemene, și ar fi putut părea desprinsă 
dintr-o pictură murală egipteană, dacă n-ar fi 
fost costumul ei într-o aprinsă nuanţă de 
levănţică, și pantofii cu toc cui. 

Chloe se retrase de-a-ndărătul până când 
ieși de tot, fără să închidă ușa de-a binelea, 
nevrând s-o deranjeze pe femeie. Oare pentru ce 


se ruga? Pentru căsătoria ei? Ca să aibă un 
copil? Sau era doar o vizită de rutină... așa, cum 
te duci la slujbă, în fiecare duminică? Chloe nu 
era convinsă că ea ar putea să arate atât de 
multă credinţă față de zeițele de la care se 
presupunea că și-ar fi primit puterile; așa cum, 
deși budismul i se părea interesant, ea avusese 
parte de o creștere prea occidentală, prea 
marcată de monoteismul iudeo-creștin, ca să 
mai poată trata alte străvechi zeități cu prea 
multă credință sau respect. 

Valerie doborâse o căprioară cu mâinile — 
și ghearele — goale, cu ocazia vânătorii la care 
participase și Chloe. Încă un lucru de care Chloe 
nu era convinsă că ar fi capabilă. Pe ea ar fi 
trebuit s-o aleagă, se gândi, întristată. Sau pe 
Kim. Persoane care chiar meritau să conducă 
poporul Mai. 

Se duse sus, în bibliotecă, în celălalt loc 
evident în care ar fi putut s-o găsească pe Kim, 
cu toate că mai întâi verifică și prin sufragerie, 
și prin mica bucătărioară de la Firebird. Gol, 
peste tot. Cu excepția obișnuiților trântori care se 
umflau cu cafea. 

Chloe se mustră în sinea ei. Mulţi ar fi fost 
cei dispuși să moară pentru șansa de a trăi în 
America și de a fi — în general — lăsaţi în pace, 
cu obiceiurile lor de Mai, să lucreze pentru o 
companie deținută de Mai, și să mai fie și destul 
de bine plătiți pentru asta. Chiar era cazul să 
înceteze să-i mai judece atât pe alţii, dacă într- 
adevăr avea să le fie conducătoare. 

Bingo. 

Își găsi prietena la capătul unui lung raft cu 
cărți, întorcând tăcută filele unui volum legat în 
piele, de dimensiuni monstruoase. Ferestrele 
lunguieţe erau umbrite și acoperite de draperii 


la fel de lungi, din catifea; firișoare de praf 
pluteau liniștite prin aer, netulburate de vreo 
rază răzleţită de soare. Asta era pentru 
protejarea volumelor vechi și rare, înțelesese 
Chloe, însă întunericul făcea, în același timp, ca 
sala să cam duhnească, oarecum, a funest. 

Kim își ridică privirea drept spre ea, deși 
Chloe ar fi fost în stare să jure că nu făcuse nici 
cel mai mic zgomot. 

— Bună, îi zise fata cu urechile negre și 
catifelate de pisică, pe un ton normal, ciudat de 
nepotrivit cu o încăpere care cerea să vorbești 
în șoaptă. 

— Bună, Kim... am o întrebare pentru tine. 

Urechile lui Kim zvâcniră spre spate, și 
ochii verzi, oblici, se concentrară, așteptând. 

— Există vreo șansă... 

Chloe își mușcă buza. Ea tocmai punea sub 
semnul întrebării toată credința celeilalte fete. 
Încercă să-și formuleze mai repede întrebarea. 

— Există vreo șansă ca toată povestea cu 
blestemul legat de Mai și de oameni să fie un 
pic, cum să spun, exagerată? 

Kim clipi, fluturându-și genele lungi și 
grele. 

— În care parte? Cea cu vechea vrajbă? Cu 
povestea fetei Mai care a fost omorâtă? 

— Nu, cu... ăăă... cu particularitățile 
biologice. E posibil să fie o gogoașă umflată, 
povestea că nu sunt posibile interacțiunile 
dintre oameni și Mai? 

— Chloe, spre deosebire de mulți dintre 
Mai, eu consider că tu ești liberă să-ţi alegi 
relațiile oricum dorești, însă nu te pot sfătui să 
testezi teoria asta pe orice om de care i-ar 
plăcea în mod special. 


— Nu, nu, zise Chloe, oftând și așezându-se 
pe marginea unei mese, gest pentru care, în 
orice altă bibliotecă din lume, s-ar fi tipat la ea. 

Kim, însă, de-abia dacă înălţă o sprânceană. 
Chloe nu se putu împiedica să nu remarce 
mufele pentru rețea și antenele wireless pentru 
internet broadband, care răsăreau pe mijlocul 
mesei, distonând cu lemnul vechi și cu lămpile 
din alamă mată. La Mai exista un atât de straniu 
amestec de modernitate îndrăzneață și de totală 
ancorare în trecut. 

— Uite, adăugă ea, deja am sărutat doi 
oameni... ăăă... doi băieți. 

Sprâncenele lui Kim se înălțară chiar și mai 
sus decât nivelul la care se ridicaseră cele ale 
doctoriței Lovsky. 

— Cel de la club... Olga mi-a pomenit 
despre el, zise Kim. 

— Mda. M-am dus să văd ce e cu el. Acum e 
perfect sănătos. 

Kim arăta ca și cum, dac-ar fi avut și coadă, 
ar fi biciuit aerul cu ea în toate direcţiile. 

— Şi pe cine altcineva? Pe Paul, cumva? 

Chloe tresări. 

— Ce? Nu știu, poate când eram copii. Nu, 
mă refeream la Brian. Chiar înainte ca el să 
leşine. 

Ce, Kim nu-și dăduse până acum seama cât 
de mult îi plăcea ei de el? Și ce legătură putea să 
aibă Paul cu toate astea? 

— Şi doctorița Lovsky afirmă că el se reface 
absolut normal, adăugă ea. 

Cele două fete se priviră îndelung. 

— Pare că blestemul nostru a fost ridicat, 
sau și-a mai micșorat puterea, rosti lent Kim, 
meditând. Și cum anume și-a „revenit” băiatul 
din club? 


— Nu știu. El zice că doar s-a trezit; i s-a 
spus că, dintr-odată, „a fost mai bine”. 

— Și când anume s-a întâmplat asta? 

— XĂăă... pe 19 octombrie. 

Kim făcu ochii mari. 

— Adică în seara în care ai murit... la 
Presidio, cu toată lumea de față. 

— Mda, și...? 

Chloe încă nu făcuse legătura, și tot nu 
înțelegea ce-avea de-a face moartea ei cu orice 
altceva. 

— Tu ești cea care ridică blestemul! strigă, 
practic, prietena ei, speriind-o pe Chloe cu 
ardoarea manifestată. 

— Ăăă... ce? 

— Ai murit salvând o ființă umană! 

— Dar e mama mea, Kim... 

— Da, dar ascultă... noi am fost blestemaţi 
din cauză că am omorât sate întregi de oameni! 
rosti, entuziasmată, Kim, cu colții sclipindu-i și 
un licăr un pic cam nebunesc în ochi. Poate, 
pentru că tu ai murit ca să salvezi un om, ne-ai 
ușurat prin asta povara. Și Brian? El cum se 
simte? 

— Acum mă duc jos să văd, dar doctorița 
zice că, până acum, n-a arătat niciun fel de 
simptome. 

Kim strălucea de entuziasm. 

— Trebuie să cercetez mai mult, anunţă ea, 
dispărând imediat printre rafturile cu cărți. Te 
anunț mai târziu, dacă găsesc vreun răspuns! 

În timp ce cobora spre salonul de spital, 
Chloe își zâmbi, în sinea ei, la gândul că ea ar fi 
cea care să ridice un străvechi blestem. Pe lângă 
faptul că toată lumea ar fi bine... cât de super 
putea să fie totul? În sfârșit, suna ca un lucru pe 
care să-l facă o veritabilă conducătoare. 


Brian zăcea încă, fără simtire, pe pat, cu tot 
felul de tuburi și perfuzii înconjurându-i trupul. 
Nu era aproape nicio schimbare sesizabilă față 
de alaltăieri, poate doar aceea că rănile păreau 
să-i fie mai închise, dând impresia că ar începe 
să se vindece pe la margini. Poate. Nici vorbă de 
semne ale morţii, sau ale vreunui șoc toxic. 

— Bună, îi zise încetișor Chloe, luându-i cu 
blândeţe mâna într-a ei. 

Și, fără să-și dea seama, ghearele îi ieșiră la 
iveală, printr-o mișcare lentă și delicată. Și le 
folosi ca să-i pieptene părul pe spate. 

— Ah, exclamă doctorița Lovsky, oprindu-se 
brusc când intră și-i văzu pe cei doi împreună. 
Eu... ăăă... să vă las singuri... 

— Nu, nu e nicio problemă. A dat vreun 
semn de... e cumva...? întrebă Chloe, neștiind 
cum să se exprime. 

— N-a existat vreun semn al niciunuia 
dintre simptomele asociate cu oamenii care... au 
avut interacțiuni apropiate cu vreun Mai, 
răspunse doctorița, clătinând din cap. Ba chiar 
m-am dus să caut prin cele mai vechi 
documente ale noastre descrierea a ce se- 
ntâmplă în astfel de cazuri. Umflături. Febră. 
Vânătăi și zgârieturi ciudate, enumeră ea, pe 
degetele cu gheare. Neputinţa de a respira. Ochii 
închiși. Sânge supurând din pori. Nimic din 
toate astea. Zero. Ioc. Canci. În afară de faptul că 
a fost bătut zdravăn, Brian n-are nimic. 

Balonul de speranţă al lui Chloe mai crescu 
un pic. 

— Nu înţeleg absolut deloc, continuă 
doctorița Lovsky, oftând neputincioasă. Sunt 
total entuziasmată pentru pacientul meu, dar... 
Am văzut ce se-ntâmplă când se sărută o Mai cu 
un om. În orice caz, cel mai bun lucru pentru el 


acum ar fi odihna — și o grămadă de antibiotice 
— care să-i permită organismului să-și vadă de 
vindecare. 

— Antibiotice, pentru ce? 

Doctorița Lovsky își miji ochii spre Chloe, 
ca și cum ar avea de-a face cu o tâmpită, și-și 
înălță o sprânceană, parcă vrând să-și ilustreze 
și mai clar sentimentul. 

— L-ai găsit după ce a fost rănit pe stradă, 
într-o  băltoacă. Vrei să-ți  înșir toate 
mărunţișurile cu care se poate pricopsi un 
organism deja vătămat? 

— Ăăă... nu, am înţeles, se grăbi Chloe să-i 
răspundă, ridicând o mână. E clar. Mersi pentru 
tot. 

Doctorița Lovsky ieși, iar Chloe se întoarse 
la loc spre Brian. 

El se foi în așternut... cu toate că piciorul pe 
care-l avea în ghips îi rămase înfricoșător de 
inert. 

— Chloe? șopti, răgușit. 

— Sunt aici, îi răspunse ea, tot în șoaptă, 
sărutându-l pe obraz cât putea de ușor. 

Chiar dacă era posibil să nu conteze, nu 
avea motive să provoace Soarta. 

— Unde sunt? întrebă el. 

După vreo câteva încercări, izbuti să-și 
ridice pleoapele rănite. Chloe își înghiți tristețea 
față de vătămările produse unei alte ființe 
omenești, de distrugerea frumoasei lui 
înfățișări. Brian avea ochii roșii, și se vedea o 
pată de sânge, sau de altceva, care i-l acoperea 
pe jumătate pe stângul; dreptul îi era cufundat 
într-o masă de carne tumefiată, purpurie. 

Ce prostie, ce prostie uriașă! era tot ce putea 
să-i treacă prin minte. 


— Eşti la adăpost, zise, fiind de părere că 
era răspunsul cel mai simplu. 

Brian pufni. Apoi, tuși: un acces prelungit, 
scrâșnit. 

— Nu, hârâi el. Serios, insistă, și ochii apoși 
reușiră să-i sclipească puţin. 

Chloe oftă. 

— Eşti în salonul pentru urgente al sediului 
Mai. Nu-ţi pot dezvălui locul exact; e secret. 

— Sunt... 

Brian mai tuși de câteva ori. Saliva îi ţâșni 
din gură și începu să i se scurgă pe bărbie. De 
data aceasta, fără sânge, după cum constată, 
ușurată, Chloe. Și, până să-și dea măcar seama 
ce face, își apucă marginea bluzei și-i șterse fața 
cu ea. 

— Unde? se miră el. 

— Păi, unde altundeva ai fi vrut să te duc? 
se răsti ea, cu o iritare prefăcută. 

În realitate, doar se bucura fiindcă el era 
capabil să vorbească atât de coerent. 

— Doctorița aceea... doamna...? întrebă el, 
arătând cu un deget moale spre ușă. 

— E Mai. 

Brian avu nevoie de atât de mult timp până 
să mai spună ceva, încât ea se temu că adormise 
cu ochii deschiși. 

— Mama mă-sii, gemu el, în cele din urmă. 
Ironia... 

— Șșșt. Odihnește-te. 

— Nu sunt... mort..., își dădu el seama 
deodată, și în ochi îi pâlpâi o lumină. 

Întoarse capul și încercă să-și miște trupul, 
astfel încât s-o poată privi. 

— Te-am sărutat! exclamă. Nu-s mort... 
Cum? 

Chloe scutură din cap. 


— Nu știu... Kim crede că e posibil ca 
blestemul să fi fost ridicat deoarece eu am salvat 
o viață omenească... pe a mamei, îi răspunse, 
hotărându-se să nu-l împovăreze, și mai mult, cu 
amănuntele despre Xavier. 

O lăsă pe mai târziu. Când avea să se simtă 
mai bine. 

— Sărută-mă, îi ceru el. 

Ea se conformă. 

El o trase, parțial, în pat cu el, și în afara 
unui singur moment neplăcut, când cotul ei se 
înfipse în ceea ce probabil era o coastă ruptă, 
rămaseră așa pentru o vreme... 


Chloe fu atât de distrasă de faptul că era posibil 
ca ipoteza lui Kim să fie corectă — blestemul 
chiar părea să fi fost ridicat — încât atunci când, 
în sfârșit, plecă să se întâlnească cu Serghei, uită 
să fie neliniștită, sau îngrijorată. 

— Bună, zise ea, intrând. 

Olga și Serghei stăteau amândoi aplecați 
asupra biroului, cu ochii pe un ziar, sau un 
contract, sau ceva. Părul femeii, scurt, platinat, 
contrasta atât de puternic cu portocaliul 
costumului din tweed, încât Chloe aproape că fu 
nevoită să privească în altă parte. 

Când Olga își ridică privirea și o văzu, 
zâmbi cu o autentică afecţiune și-și înclină 
capul. 

— Da, Chloe, zise Serghei, zâmbind la 
rândul lui, însă Chloe mai zări și altceva în ochii 
lui  albaștri-apoși: teamă, neîncredere, 
nerăbdare, nu putea să-și dea seama exact. A, 
avem confirmarea pentru marți, 28 octombrie, o 
anunţă el. Prezentarea ta în fața Semeţiei. 

— A, e grozav. Trebuie să-mi verific orarul 
de la școală și să vorbesc cu mama, dar nu văd 
de ce n-aș putea. 


Dar tot ce-și putea imagina Chloe era 
Serghei, pe scena unei uriașe săli de spectacole, 
vorbind de la o tribună drapată cu pânză 
albastră, în timp ce Chloe stătea lângă el, pe un 
scaun pliant, așteptând să fie prezentată. Toate 
perechile de ochi pe care putea să le vadă, 
dincolo de reflectoarele de la rampă și de sus, 
erau oblici, și din când în când se auzeau 
sâsâituri din public. 

— Ţi-a luat Kim măsurile pentru robă? o 
întrebă Olga, însemnându-și ceva în agenda 
electronică PalmPilot din mână. 

Dacă femeia asta și-ar da măcar seama cât 
de ridicol sună cuvintele astea, ieșind din gura 
ei... Chloe parcă și vedea înscris pe cererile ei de 
înscriere la facultate: echipa de matematică, 
franceza pentru avansați, și doi ani de limba și 
religia unui aproape-dispărut popor înrudit cu 
egiptenii antici. Ei bine, cel puțin cei de la 
Universitatea Brown? ar fi interesaţi. 

— Robă? 

— Trebuie să începi să înveţi Preceptele 
poporului Mai și cel puțin câte ceva din limba 
noastră, înainte de oficierea ritualului. 

— Ritualului? 

Scena din mintea lui Chloe se schimbă, 
trecând de la o adunare festivă de liceu la un fel 
de încrucișare dintre un bat mitzvah2 și o 
secvenţă desprinsă din Buffy. 

— Chloe, trebuie să începi să iei lucrurile în 
serios, îi atrase atenţia Serghei, cu severitate. Nu 
e vorba numai despre distracție și putere. 

Deschise gura, vrând să le spună despre 
teoria lui Kim, cu privire la blestem, și la 
posibilitatea ca ea să-l fi ridicat... însă ceva 
anume o determină să se răzgândească. Era 
ceva din ce-i spusese prietena ei cu urechi de 


pisică, în urmă cu câteva săptămâni, la 
începuturile șederii ei la Firebird, despre faptul 
că era bine să nu dezvăluie tot ce ştie. 

Serghei îi interpretă greșit expresia feţei și 
oftă. 

— Eu doar încerc să... Faptul de a fi 
conducător implică mult mai multe decât, în 
fine, „conducerea”, Chloe. Tu ai nevoie să 
înţelegi, într-adevăr, spiritul poporului nostru. 
Și, cu toate că te-ai născut cu o mai bună viziune 
naturală asupra obiceiurilor și a religiilor 
noastre, încă nu ai o legătură cu cei care duc o 
astfel de viață zi de zi. 

— Mda, știu, ai dreptate, recunoscu Chloe. 

— Chiar și aceia dintre noi cu mulți ani de 
experienţă pot încă să comită erori oribile... Mă 
simt îngrozitor pentru ce s-a întâmplat cu mama 
ta, Chloe, afirmă el, ca din senin, și cu rigiditate, 
ca și cum n-ar fi fost obișnuit să-și ceară scuze. 
Precedenta mea hotărâre, de a nu risca viețile 
unor Mai pentru mama Alesei — sau a oricărei 
Mai — a fost obtuză și nechibzuită și aproape că 
a dus la o mare catastrofă. Orice s-ar fi putut 
întâmpla, de îndată ce a fost răpită de membrii 
Ordinului... iar eu aș fi purtat o parte din vină. 

Unde-o vrea să ajungă cu toate astea? se 
întrebă Chloe. 

— Știu câtă importanță au, pentru tine, 
prietenii tăi umani, și familia ta umană. Cel 
puţin, acum știu, preciză el, bătând ușor cu 
degetul într-un dosar din manila de pe biroul 
său. Consideră că este o ofertă de pace, nu o 
mită. Am cerut departamentului nostru de 
resurse umane să-ți găsească tatăl adoptiv. 

Dintre toate lucrurile pe care s-ar fi așteptat 
Chloe să le audă din partea lui, acesta, categoric, 
nu se număra printre ele. Se simţea de parcă ar 


fi fost lovită cu o lopată în plină frunte, prea 
năucită ca să mai poată vorbi. 

— Pe tata? întrebă în cele din urmă, 
holbându-se la dosar, dorindu-și și nedorindu-și 
să întindă mâna spre el. 

— Deocamdată, n-am aflat nimic, preciză, 
cu blândeţe, Olga. Dar am abordat noi și cazuri 
mult mai grele: de orfani Mai anonimi, aflați de 
cealaltă parte a lumii. Îl găsim noi, adăugă. 

— Ah, exclamă Chloe, mutându-și greutatea 
de pe un picior pe celălalt. Mersi, zise apoi, 
ridicându-se și întorcându-se să plece, neștiind 
ce altceva ar putea să facă. Ne mai vedem, 
bănuiesc... 

— Chloe! strigă după ea Serghei. 

Ea își întoarse privirea. Văzu că el avea o 
expresie îndurerată pe față, ca și cum ar fi 
încercat într-adevăr să ajungă la sufletul ei, însă 
nu știa cum. 

— Olga și cu mine îţi stăm la dispoziţie, zise 
el, pentru orice ai avea nevoie. Orice. 

— Mersi, repetă Chloe, însă poate de data 
aceasta chiar gândind-o. 

Închise ușa după ea și rămase pentru 
moment în hol, încercând să conștientizeze ceea 
ce tocmai se petrecuse. El avea s-o ajute să-și 
găsească tatăl. Pe tatăl ei uman. Era, în mod 
evident, modalitatea lui Serghei de a-și cere 
scuze. 

— Venerată Conducătoare, o salută Igor, cu 
răceală, apropiindu-se de biroul lui Serghei. 

Ochii lui nu avuseseră niciodată un aspect 
mai felin decât acum, când lumina îi cădea 
direct pe irisuri, făcându-le să pară aproape 
roșii. 

— Igor, răspunse Chloe, stânjenită. 


Nu mai era nici urmă din fosta prietenie pe 
care i-o arătase el pe durata scurtei ei șederi la 
Firebird. 

— Am auzit despre marea întrunire... cu 
ocazia căreia vei prelua conducerea, șuieră el. 
Serghei și-a dedicat întreaga viață Semeţiei, să 
ştii. 

S-a zis cu acceptarea automată a liderului 
lor spiritual cu har divin, își zise ea, mâhnită. Și 
nu părea să existe vreo cale de ieșire din asta. 

— Eu nu încerc să i-o răpesc. Este vorba 
doar despre cum m-am născut, răspunse Chloe, 
cu un pic de disperare în glas. 

— Da. Dar, ţine minte, cât timp tu ai crescut 
printre oameni, Serghei contribuia la salvarea 
poporului Mai. 

Și plecă — în chip cam laș, se gândi Chloe — 
fără să-i mai dea vreo șansă de a-i răspunde. 

Lucrurile nu fac decât să meargă din ce în 
ce mai bine, bombăni ea. 


Situaţia păru să revină, în sfârșit, la normal în 
seara aceea. După ce-și făcu toate temele, Chloe 
se delectă urmărind un reality-show penibil și 
răsfoind ultimul număr din Vogue. Era cel dintâi 
răgaz de detaşare, agreabil, de care avusese 
parte de săptămâni încoace. 

— Hei! 

Mama lui Chloe apăruse dintr-odată lângă 
ea, îngenunchind lângă canapea, cu o expresie 
de așteptare pe faţă. Pentru a doua oară în ziua 
aceea, Chloe era destul de convinsă că nu avea 
să-i placă direcţia în care se pregăteau să se 
îndrepte lucrurile. 

— Mda? răspunse ea, bănuitoare. 

— Tocmai mă gândeam la Paul și Amy, și la 
tine, și la tot stresul la care ești supusă, și la, hm, 


ceilalți prieteni ai tăi... la Alek, și la cea cu 
urechile... 

— Da? repetă Chloe, la fel de bănuitoare. 

— Aşa, zise mama ei, aranjându-și după 
ureche o șuviță subțire de păr blond-cenușiu, 
încă o dată perfect tuns în stil pixie. 

Cerceii ei — care-i înlocuiau pe cei lăsaţi să 
cadă în ascunzătoarea Ordinului, atunci când 
fusese răpită — se legănau, ca două pendule 
hipnotice, de forma unor semiluni argintii. 

— Orice s-ar întâmpla, eu am neapărată 
nevoie să fiu mai bine informată cu privire la 
viața ta, și să ajung să-ți cunosc mai bine 
prietenii. 

Cu toate că tonul îi era lejer, în ochii Annei 
King se vedea o expresie care nu permitea vreo 
contrazicere. Era o Hotărâre Maternă. 

Chloe își adună puterile. 

— Mă gândeam să dau o mică petrecere cu 
pizza, pentru voi toţi, o informă mama ei, cu un 
zâmbet strălucitor de alb. 

Petrecerea-surpriză pe care o dăduse când 
împlinise Chloe șaisprezece ani fusese, la drept 
vorbind, destul de elegantă și de distractivă. 
Însă aceasta... 

— Auuu, mamă! Zău așa, exclamă Chloe, 
disperată. Ar fi fost frumos când aveam, să zic, 
zece ani... 

— Ar fi frumos şi-acum, insistă mama ei. 
Putem să facem un concurs, de-a prepară-ţi 
singur pizza... poate chiar să luăm blaturile de 
la Carlucci. Cu toppinguri diverse... ar fi ceva 
total retro. Ca o mică petrecere pre-Halloween. 

— Asta nu mi se pare o idee bună, se rugă 
Chloe. 

— Dar eu chiar aş vrea să-ți cunosc 
prietenii, rosti mama ei, printre dinţii încleștați. 


Din moment ce au venit să ne salveze, pe noi 
două. 

— Ştii cum se făceau, de exemplu, 
încrucișările între Angel și Buffy? Cum ar fi, cu 
Willow apărând în Angel, și Angel având o 
secvenţă în ultimul episod din Buffy? argumentă 
Chloe, străduindu-se ca vocea să nu-i sune 
plângăcioasă. Ei bine, cu Smallville și The O.C.30 
nu e așa. Și uite cum stau treburile: Paul și Amy 
se despart. Amy și Alek... aici se întâmplă ceva 
ciudat. Iar Kim? Mamă, tu nici măcar n-o 
cunoști... e o ciudată. Ţin la ea, dar nu e tocmai 
genul de petrecăreaţă, și nici nu-i place de Alek, 
pe deasupra... Pur și simplu, chiar nu pot să mă 
împac cu ideea asta, de ciocnire a atâtor lumi 
diferite. 


— Eu vreau. Să-ţi cunosc. Prietenii. 

Poporul Mai ar cam fi avut ceva de învățat 
cu privire la intimidare din partea acestei femei 
cu pupilele normale, rotunde, trase concluzia 
Chloe. 

Se lăsă să cadă, îndurerată, înapoi pe 
canapea. Nimic bun n-avea cum să iasă de-aici. 


28 Una dintre cele mai vechi instituții de învățământ 
superior din S.U.A., cu sediul în localitatea Providence, 
din statul Rhode Island. 

29 Ritual iudaic oficiat atunci când un copil împlinește 
vârsta legală a maturității și devine, astfel, obligat să 
respecte poruncile. Conform tradiției, această limită de 
vârstă este de 13 ani, pentru băieți (bar mitzvah), și de 12 
ani, pentru fete (bat mitzvah). 

30 Serial american de televiziune pentru adolescenți. 


Zece 


— BUNĂ SEARA, doamnă King. 

Mama lui Chloe îi deschisese ușa lui Kim, și 
acum stătea să se holbeze la ea. Avea pe cap o 
pălărie neagră din fetru, trasă foarte jos, astfel 
încât să-i acopere urechile, și blugi negri largi, 
cu un pulover negru, demodat, de parcă ar fi 
încercat să-și camufleze tot corpul, nu numai 
capul. Ochelarii de soare rotunzi, în stil John 
Lennon, cu lentile roșii, groase, îi ascundeau 
ochii oblici. Ridică o mână înmănușată și-i oferi 
Annei King un buchet de flori. 

— Poftiţi. Sper că este un cadou acceptabil 
pentru gazdă. Vă mulțumesc pentru că m-aţi 
invitat la petrecere. N-am mai fost niciodată la 
vreuna. 

Chloe închise ochii, copleșită de oroare și de 
epuizare. Amy se strădui să-și stăpânească râsul, 
fiind prima oară din toate timpurile când nu era 
ea cea mai bizară și mai puțin adaptată social 
persoană prezentă la o petrecere. 

— Poţi să-ţi scoţi toate astea, o îndemnă 
Chloe, încercând să pară veselă și politicoasă. 
Mama te-a văzut și la Presidio, și, oricum, știe 
cine ești. 

— Florile sunt minunate, Kim, mulțumesc, 
zise mama lui Chloe, care arbora expresia ei 
oficială, însă era sincer mișcată de gest. 


Începu să scotocească prin dulapuri după 
vaza cea mai potrivită. Kim își trase, în silă, 
mănușile din mâini, și-și scoase pălăria. 

— Uite, asta cred că merge, zise Anna King, 
întorcându-se spre ea cu florile frumos aranjate 
într-o vază din cristal albastru-cobalt, exact la 
timp cât s-o vadă pe Kim cum își trece ghearele 
prin păr, scărpinându-se la baza urechilor ei 
impunătoare, negre și catifelate. Ah, exclamă ea, 
străduindu-se să nu se arate surprinsă și 
căutându-și cu disperare acea înfățișare politic- 
corectă de nu-poţi-să-mă-șochezi pe care le-o 
rezerva de obicei transsexualilor, sau celor cu 
grave deformațţii fizice. 

— N-am mai interacționat așa cu oamenii 
până acum... dezbrăcată, adică, încercă să 
explice Kim, un pic stânjenită. 

— Hei, ia ceva de băut, îi propuse Amy, 
făcându-i semn spre un mic platou cu cocteiluri 
cu frișcă și suc de ananas, fără alcool, cu „sânge” 
de rodii scurgându-se pe marginile paharelor. 

Uneori, Chloe își dorea să fi avut o soră mai 
mică, doar ca mama ei să aibă pe altcineva cu 
care să se joace de-a Martha Stewart. 

Kim își alese, cu un aer bănuitor, un pahar 
din plastic, și limba îi țâșni din gură, gustând 
foarte puţin din vârf. După toate aparențele, i se 
păru acceptabil: făcu ochii mari și luă o 
înghițitură. 

— Mare dobitoc mai e, zise Amy, 
întorcându-se spre Chloe și continuând 
conversaţia de mai devreme, ca și cum nu s-ar fi 
întâmplat nimic. 

Kim încuviinţă cu un aer înțelept, ca și cum 
ar fi ştiut despre ce era vorba. 

— Tocmai mi-a dat naibii înapoi CD-urile pe 
care i le făcusem cadou, de parcă doar i le-aș fi 


împrumutat, sau cam așa ceva. „O, Amy, astea 
cred că sunt ale tale”, se maimuțări Amy, 
ridicându-se pe vârfurile picioarelor şi 
imitându-l. Ce mai e și cu asta? 

— Paul și Amy se despart, indiscutabil, o 
informă Chloe pe Kim, simțind nevoia s-o pună 
la curent cu noutăţile. 

În plus, îi găsea și o altă ocupaţie. I-ar fi fost 
ușor s-o consoleze pe Amy, dacă băiatul implicat 
ar fi fost cineva pe care de-abia să-l cunoască; în 
precedentele cazuri, i se alăturase cu un vesel 
refren de „poate să se ducă naibii”, dorindu-i 
respectivului felurite bube pe organele genitale. 

Acum, însă, chiar n-ar fi vrut să spună 
nimic de rău despre Paul... cu toate că el chiar 
fusese un dobitoc la faza asta, se gândi Chloe. 
Totuși, avea ea propriile porcării de care să se 
ocupe... Și chiar nu știa ce să spună, sau ce să 
facă, în clipa de faţă. 

— Şi e de rău? se interesă Kim, cu toată 
nevinovăția unui psihoterapeut vag interesat. 

— El... eu..., începu Amy, dar se întrerupse. 
Chiar a fost un dobitoc la faza asta! exclamă, 
până la urmă. 

— Tu ai vrea să rămâneţi împreună? zise 
Kim, pe un ton de parcă n-ar fi făcut altceva 
decât să repete întrebarea precedentă. 

— Nu știu. Nu, dacă ar fi să se poarte așa tot 
timpul. 

Chloe se minună de cât de bine dădeau 
impresia să se înțeleagă Amy și Kim. Păreau să 
se fi împrietenit încă și mai mult după seara de 
la restaurant; Amy își punea sufletul pe tavă în 
fața unei fete pe care, în mod normal, ar fi fost 
geloasă foc: frumoasă, exotică, și cu mult mai 
excentrică decât ea. 


— Nu știu cum să mă despart, recunoscu în 
cele din urmă Amy, trăgându-și de o șuviță de 
păr ca să și-o îndrepte. Nu știu dac-o să ne 
putem întoarce... dacă eu o să mă pot întoarce la 
vremea când eram doar prieteni. 

Se întrerupse, mușcându-și, nesigură, buza. 

— Eram intimi, știi? Am... 

— Termină, interveni Chloe, ajungând la 
concluzia că venise momentul să revină în 
conversație. Te rog. 

Tăcură toate trei pentru moment, sorbind 
din cocteiluri. 

— Nici nu era prea grozav, nu se putu 
abține Amy să declare. 

— Termină, o apostrofară, în același timp, 
Kim și Chloe. 

— Medalionul tău, începu Kim, încercând 
să schimbe subiectul, e fascinant: o reprezintă 
pe una dintre Zeițele Gemene ale noastre. 

— Pe Bastet, mda. Dar ce vrei să spui prin 
Zeiţele Gemene? se interesă Amy, jucându-se 
gânditoare cu mica amuletă în formă de pisică 
pe care o purta zilnic încă de la bat mitzvah. 

— Bastet și Sekhmet, zeițele poporului Mai. 
Al căror sânge divin ne curge prin vene, și pe 
care noi le cultivăm. 

— Fugi de-aici! exclamă Amy, entuziasmată. 
Sunteţi cu egiptenii, și politeismul, și așa mai 
departe? 

Chloe scutură din cap, în timp ce prietenele 
ei se lansară într-o discuţie însuflețită despre 
religie. Până și Amy ar fi o mai bună preoteasă 
Mai decât mine. Pe lângă că era evreică, prietena 
ei cea mai bună fusese totdeauna cea interesată 
de poveștile cu Wicca, și cu budismul, și cu 
panteonurile antice, și cu alte lucruri de genul 
acesta. 


Dar, tocmai când Chloe începea să se mai 
destindă, sosiră Paul și Alek... împreună. Ceea ce 
era ciudat, dintr-o serie de motive, nu în cele din 
urmă fiind acela că ultimul i se adresase 
primului cu destulă grosolănie, nu mai departe 
de acum vreo două zile. 

— Bună seara, doamnă King, zise Paul, care 
adusese o salată grecească. 

— Mă bucur să vă cunosc, mama lui Chloe, 
rosti Alek, atât fermecător, cât și nonșalant, 
politicos și indiferent. 

Asta e Alek. Ea nu prea vorbise cu mama ei 
despre el, sau despre Brian, de când fusese 
prinsă că umblă cu amândoi... pe când nu i se 
permitea să umble chiar cu nimeni. Ar fi 
însemnat să vorbească și despre Brian, iar 
acesta continua să reprezinte un subiect care 
era mai bine să fie lăsat deoparte, până când și- 
ar fi revenit el pe deplin. 

Și Alek îi adusese flori mamei ei, însă i le 
oferi cu mai multe înflorituri decât Kim. Încă o 
dată, Chloe se întrebă dacă unele dintre 
ciudatele obiceiuri ale noii sale familii erau 
rezultat al apartenenţei la poporul Mai, sau la 
Europa de Est. 

— Două buchete într-o singură zi, exclamă 
mama lui Chloe, instantaneu doborâtă de Alek, 
ca oricare altă femeie de pe planetă. N-am mai 
primit atâtea nici măcar de Valentine's Day! 

— Chloe, zise Alek, apropiindu-se de ea și 
sărutând-o pe obraz, pentru mai multă 
siguranţă. 

Paul și mama ei făcură schimb de 
amabilități, după care Paul se pomeni brusc 
interesat profund de un castron cu mazăre în 
glazură de wasabi. 


— Bună, îl salută Chloe, cu o oarecare 
nesiguranță. 

— Îmi pare rău..., începu Alek. Și ea, cumva, 
bănui că erau cuvinte pe care el nu prea 
obișnuia să le pronunţe. 

— Nu, ai avut totală dreptate, îl întrerupse 
Chloe. Eu... nu m-am purtat corect cu tine. 

Amy se retrăsese, cu discreție, la vreo 
câțiva pași mai încolo, examinându-le colecția 
de CD-uri și, până la urmă, aventurându-se spre 
Paul. Mama lui Chloe izbutise s-o încolțţească pe 
Kim și o interoga, cu toată politețea posibilă, 
fără să treacă la stilul avocăţesc. 

— Așadar, ai locuit toată viaţa împreună 
cu... ăăă... Semeția ta? o întreba, plină de interes, 
mama ei, pe Kim, ronțăind din cartofii prăjiți. 
Nu te-ai dus niciodată la școală? 

Ar fi trebuit să sune neutru, ca o întrebare 
oarecare, ca și cum Anna King ar fi discutat cu o 
altă persoană adultă. Însă Chloe îi sesiza tonul 
vocii, îi vedea expresia feței: începea să se 
manifeste îngrijorarea maternă. Chloe se gândi 
la sora ei biologică, la cea despre existența 
căreia aflase abia recent, la cea care fusese 
asasinată — probabil, de Coţcar — înainte să 
aibă măcar o șansă de a se cunoaște. Îi povestise 
mamei sale despre cealaltă fată Mai, dar se 
întreba ce s-ar întâmpla dacă ar aduce-o acasă. 
Ce-ar face Anna King? 

Ar da o petrecere, sosise evidentul răspuns. 

— Așa, zise Amy, întorcându-se din nou 
spre Alek. Cum se prezintă muzica pentru bal, 
domnule organizator al balului? 

Își înclină capul într-o parte și se așeză. Cel 
mai nou look al lui Amy consta în pantaloni 
scurți până deasupra genunchiului, colanti, 
jambiere, iar în partea de sus, tricou, cu un 


cardigan pe deasupra. Obișnuită de multă 
vreme să-i examineze ţinutele înainte de a-și lua 
privirea de la prietena ei, Chloe își dădu seama 
că era o toaletă care chiar ar fi putut să facă 
onoare unui podium de modă. Amy, cu toate că 
era drăguță, în felul ei, nu reușea niciodată cu 
adevărat să fie și un bun model pentru toaletele 
proiectate de ea. Aspectul ei părea complicat, de 
frumuseţe sesizabilă abia la a doua privire; ar fi 
trebuit să poarte toalete mai simple. 

Și, dacă n-ar fi cunoscut-o atât de bine, 
Chloe ar fi putut crede că Amy interacționa 
aproape omenește cu Alek, măcar de această 
dată. 

— Nu e un bal oarecare, îi răspunse Alek, 
arogant. E un bal al bobocilor. Și eu am reușit să- 
l agăţ pe Xtian Blu, ca să mixeze pentru o oră. 

— Hai, taci! exclamă Paul, care tocmai 
venise să se alăture conversaţiei, rămânând cu 
gura căscată. 

— Mhi, confirmă Alek, cu un aer infatuat. 

Amy și Chloe își dădură ochii peste cap, 
neavând habar despre ce DJ era vorba. 

— Dar nu mai e la modă acum să se aducă 
formaţii? întrebă mama lui Chloe, cu jale. Nici 
măcar de jazz? 

— La balul dumneavoastră cine a cântat? se 
interesă, politicos, Paul. 

— La balul bobocilor, îl corectă Alek. 

Anna King oftă, amintindu-și cu plăcere. 

— The Creepy Sheep. 

Chloe nu fu singura care se holbă la ea. 
Până și Kim făcu ochii mari. 

— Erau anii șaptezeci. Era punk, protestă 
Anna. 

— Şi, se și dansează? întrebă Kim. 


Își băuse cocteilul până la ultima picătură, 
vârându-și inuman de lunga și de îngusta limbă 
până la fund, ca să lingă toate fărâmelele. 
Caninii ei colţoși scoaseră mici clinchete în 
contact cu paharul. Mama lui Chloe se strădui să 
nu se holbeze prea tare. 

— Tema este „Ceva periculos se apropie”, 
doamnă King, zise Alek, fără să-i mai răspundă 
propriu-zis lui Kim. Am pus pe cineva împătimit 
de teatru să ne facă luminile: tot decorul să pară 
că ar fi copaci, și așa mai departe. Iar globul de 
discotecă, adăugă, cu un aer de mare înțelept, 
este luna. 

— Și, toate posturile de DJ sunt ocupate? se 
interesă Paul, aparent într-o doară, urmărind cu 
degetul contururile buzei paharului. 

Încă plin, observă Chloe, de savurosul 
cocteil fără alcool. 

— Mai avem încă liber de la nouă la zece, 
pentru cei care vin mai devreme. Vrei să-l iei tu? 

— Sigur, răspunse Paul, străduindu-se să-și 
stăpânească zâmbetul de triumf. 

— Eu n-am mai fost niciodată la vreun bal, 
zise Kim, către nimeni în mod special. 

Comentariul ei rămase să plutească prin 
aer. Până și mama lui Chloe părea o adolescentă 
stângace, neștiind ce să spună. 

— E distractiv? vru să știe Kim. 

— Nu... 

— Nu tocmai... 

— La drept vorbind, e cam plictiseală... 

— Total anost... 

— Da, dar vă duceţi cu toţii, remarcă Kim. 

Încă o dată, se lăsă tăcere. 

— Tu, zise Paul, tușind. Tu... ăăă... ai vrea 
să mergi? 


— Cu mare plăcere. Mersi, răspunse Kim, 
cu promptitudine. 

Încercă să abordeze un ton la fel de 
inexpresiv ca toţi ceilalţi, dar tot nu reuși să-și 
ascundă încântarea de pe chip. 

— Hm, scuzaţi, mă duc să-mi caut 
eufemismele, zise Chloe, străduindu-se să-și 
mascheze chicotelile. 

Alek îi întinse mâna, cu o mică înfloritură, 
ca s-o ajute să se ridice de pe canapea. Ea i-o 
acceptă și se trase în sus, cu o mișcare la fel de 
lipsită de efort și de grațioasă ca a unei fiinţe din 
afara regnului uman. Ca a unei Mai. Alek, la 
rândul lui, nu arătă nici urmă de încordare, sau 
de efort: abia își mișcă vârfurile degetelor. 
Dintr-un oarecare motiv, acest mic gest, acest 
moment de intimitate care ținu mai puţin de 
cinci secunde cu totul, se întipări cu o trăinicie 
și-o limpezime de cristal în mintea lui Chloe. Ea 
nu e o ființă umană. El nu e o ființă umană. 
Conform vechilor mituri, ei nu puteau avea 
relații sexuale cu oamenii: doar între ei. Ceilalţi 
membri ai Semeţiei deja încuviințaseră unirea 
dintre Aleasa și Alek, ca un cuplu pe viaţă. 

Lacrimi începură să-i curgă pe obraji. 

— Nu vreau așa ceva, șopti, după care porni 
spre baie, deja plângând. 

— Mă duc eu să văd ce face, se oferi Alek, 
luându-i-o înainte lui Amy. 

Vocile li se auzeau înfundat prin ușa pe 
care o trântise în urma ei. Gresia rece și 
porţelanul din baie i se păreau copleșitor de 
atrăgătoare; Chloe se așeză pe o margine a căzii 
și-și cuprinse capul între palme. 

— Chloe? zise Alek, ciocănind ușor în ușă. 
Eşti... bine? 


Ea începu să hohotească, legănându-se 
înainte și-napoi. 

— Chloe, repetă Alek, cu blândeţe, 
deschizând ușa și venind să se așeze lângă ea. 

— Nu vreau... adică, vreau — încercă ea să 
spună, printre lacrimi — vreau să-mi recapăt 
vechea viaţă. Vreau ca prietenii mei să se 
comporte normal. Vreau ca mama să se 
comporte normal... petrecerea asta e cea mai 
mare nebunie din câte a făcut până acum. Și nu 
vreau să fiu conducătoarea Semeției, strigă, cu 
violență. Nu vreau. Nu e corect. Ei se așteaptă de 
la mine să accept și, pur și simplu, să-mi schimb 
viața cu o sută optzeci de grade: să nu mai fiu o 
liceană obișnuită, și să încep să-i conduc spre 
glorie. 

— Nimeni nu crede..., începu Alek. 

— Ba da, cred to-o-oți! hohoti Chloe. Toată 
lumea îmi repetă întruna că pot să am o viață 
normală și să mă duc la Berkeley sau unde 
vreau, dar trebuie să mai fac și toate celelalte 
lucruri: ritualuri și alte chestii în care nu cred. 
Eu nu pot să conduc pe nimeni. Nu pot să mă 
conduc nici pe mine. Sunt nașpa la condus! 

Totul ieși la suprafaţă, cu violență. Tot ce i 
se acumulase în adâncul minții, cinisme șoptite 
și îndoieli tainice, toate erupseră, în sfârșit. 

— Am fost rea cu tine, nu te merit, tu n-ar 
trebui să fii aici... 

— Tu nu ești rea cu mine, zise încetișor 
Alek, cu un mic zâmbet. Poate că ești derutată în 
multe privinţe în clipa asta, Chloe King, dar un 
lucru tot pot să-ţi spun: rea nu ești. Poate doar 
față de tine însăţi. 

Chloe continuă să plângă. 

— Vreau să iau anul de la început, se 
văicări ea. Vreau ca... toate astea... să înceteze. 


— Şşşt! 

Alek o cuprinse, în sfârșit, cu braţele, și 
începu s-o legene ușor. 

— Paul a invitat-o pe Kim la bal... la balul 
bobocilor, scuză-mă. Amy e clar că vrea să 
meargă cu tine. Categoric că vrea. Brian nu 
poate să meargă, fiindcă e aproape mort. Iar eu 
oricum n-aș putea să merg, din cauză c-o să fiu 
foarte ocupată cu învățatul limbilor moarte și 
conducerea Semețţiei și participarea în echipa de 
matematică și nici măcar nu mai am impresia că 
aș face parte din liceul ăsta... 

Își şterse faţa cu dosul palmei, cu usturimi 
în ochi din cauza lacrimilor și cu nasul evident 
umflat. Probabil că arăt ca naiba. Totuși, în cea 
mai mare măsură, plânsul părea să-i fi trecut: 
acum, Chloe mai era doar furioasă. 

— Trebuie să fie de-a dreptul derutant 
pentru tine, în clipa asta, remarcă Alek, 
strângând-o de umeri. Mi-aș dori să te pot ajuta. 

— Relațiile dintre Mai sunt mult mai 
puţin... complicate decât cele dintre oameni, nu-i 
așa? se interesă ea, oftând. 

— Cred că sunt mult mai spontane, 
răspunse Alek, zâmbind. În loc să te superi, sau 
s-o iei la fugă, dac-ai fi fost educată printre Mai 
și nu ti-ar fi plăcut să mă vezi cu Amy, probabil 
că ţi-ai fi scos ghearele. 

Chloe zâmbi ușor auzind comentariul lui. 

— Îmi place că ţii la mine îndeajuns cât să 
fii geloasă, îi zise el, cu blândeţe, strângându-i 
ușor braţul. 

Rămaseră timp de câteva minute în tăcere, 
Chloe lăsându-și capul să se odihnească pe 
umărul lui. 

Era plăcut, dar dacă era să conducă pe 
cineva, oriunde, trebuia să înceapă cu adevărul. 


și iată un bun loc pentru un început. 

— Alek, eu cred..., începu ea. 

Trase aer adânc în piept, apoi continuă: 

— Nu cred că e tocmai ceea ce mi-aș dori 
eu, în clipa asta. 

El păru un pic necăjit, dar încuviință. 

— Și pe mine m-a cam băgat în speriețţi, 
când cu toată povestea aia, despre căsătorie, din 
bibliotecă... 

Se luptă să-și găsească exprimarea 
potrivită. 

— Asta înseamnă o presiune foarte mare, 
și, dintr-odată, să te trezești că ești cuplat cu 
Aleasa... 

Vocea îi șovăi pentru o clipă. 

— Nu că n-aș crede posibil ca, într-o zi... și 
n-a fost numai de distracţie, sau mai știu eu ce... 
dar n-am crezut, la început, că ar putea s-o 
considere cineva ca fiind permanentă. Doar 
ieşim împreună, pentru numele lui Dumnezeu! 
Dar, la Mai există o particularitate: până și 
opţiunile noastre în privința ieșitului împreună 
ne sunt limitate, adăugă el, cu o oarecare 
tristeţe. 

Spre stânjeneala ei, Chloe fu nevoită să 
recunoască în sinea ei că nu se mai gândise 
până acum la nimic din toate acestea dintr-o 
astfel de perspectivă; dintr-odată, el nu-și mai 
făcea de cap cu o nouă membră a comunității 
lor: el ieșea cu Aleasa. În minţile multora dintre 
cei mai maturi, ei probabil că erau deja logodiţi, 
urmând să aibă copii și să-i conducă împreună 
pe Mai spre o întreagă nouă eră a păcii și a 
prosperității. Suspină adânc de ușurare și se 
abținu să-i dezvăluie faptul că era posibil ca 
blestemul să fi fost ridicat, și că, până la urmă, ei 


chiar ar putea să umble și cu alți oameni; pur și 
simplu, nu i se păru că ar fi momentul potrivit. 

Îi veni în minte o replică din episodul 
preferat al lui Paul din Star Trek: „Am descoperit 
că nu-mi doresc căsătoria cu o legendă...” 

Alek, în calitate de prinţ consort al ei. Pur și 
simplu, nu se potrivea. 

— Mai e vreo greutate pe care-ai vrea să ţi-o 
iei de pe suflet? o întrebă Alek, blând. 

— Păi, să vedem, zise Chloe, ștergându-și 
ultimele lacrimi. Tocmai am fost numită 
conducătoarea unui popor despre care nu știu 
aproape nimic. Și lumea nu se prea înghesuie să 
mă încurajeze, să știi. La școală încă sunt în 
urmă, iar relaţia dintre mine și mama s-a întors 
cu fundul în sus de când am, hm, devenit Mai cu 
drepturi depline. Nu-mi mai găsesc locul 
nicăieri, iar prietenii mei — arătă cu degetul 
mare în direcția bucătăriei — își au propriile 
probleme. A, și mai sunt și urmărită de cineva. 

— Ce tot spui? se miră Alek, referindu-se la 
ultima ei afirmaţie. Coţcarul e mort; tu ai cam 
obținut cu forța un armistițiu fragil, atât pentru 
noi, cât și pentru A Zecea Lamă. Și, indiferent de 
ce-ar crede Igor, sau oricine altcineva dintre 
sprijinitorii lui Serghei, niciun Mai n-ar fi în 
stare vreodată să se atingă de tine. 

— Nu știu, dar pur și simplu am senzația că 
mă urmărește cineva; o știu. Dar tipul care-l 
urăște pe Brian? Rick, sau Dick, sau cum i-o zice, 
care a fost cu Whitney Rezza în seara aia, la 
Presidio... 

— Nu prea cred că ar fi el în stare să se 
furișeze după tine: e doar un om obișnuit, și nici 
pe departe la fel de bun precum Coţcarul. 

Felinarul din stradă își răspândea lumina 
prin geamul jivrat, făcând ca totul din camera 


de baie să pară în același timp atât palid, cât și 
delicat, bine definit, dar cenușiu. Plăcile de 
faianță ieșeau în evidenţă pe fundalul tencuielii 
vechi; obiectele de dimensiuni mai mari, ca 
oglinda, sau chiuveta, păreau să se estompeze în 
decorul vopsit al încăperii. Trecu un automobil, 
spărgând tăcerea pentru câteva clipe. 

— Ai aflat cine a încercat să-l omoare pe 
Brian? se interesă, cu blândeţe, Alek. 

— Nu, n-am întrebat, răspunse ea. 

Rupse puţină hârtie igienică din sul, o 
împături și-și tamponă nasul cu ea. 

— Cred c-ar fi trebuit, zise apoi. 

— Eu nu mi-aș face atâtea griji, zise el, 
cuprinzându-i umerii cu brațul și strângând-o 
ușor. Tu poţi să înfrunți orice le-ar trece lor prin 
cap să-ți servească, adăugă, mângâindu-i 
obrazul și împingându-i spre spate o șuviță 
răzlețită de păr. Ce-ar fi să ne întoarcem la 
petrecere? 

Ea încuviință, smiorcăindu-se. El îi mai 
rupse o bucată de hârtie igienică, dându-i-o ca 
să-și sufle nasul, după care se întoarseră 
împreună în living, Chloe dorindu-și cu 
disperare să nu arate ca o idioată. 

— E totul în regulă? murmură Amy. 

— Mhi, răspunse Chloe, ștergându-și din 
nou nasul și dându-și foarte bine seama cât de 
clar puteau să-i dea minciuna în vileag nasul ei 
roșu și fața umflată. 

Kim arăta alarmată. 

— N-a fost decât... o mică ieșire nervoasă, 
își continuă Chloe explicaţia. 

Mama ei se postase lângă masa din 
bucătărie, ținându-se cu mâinile de marginea ei, 
ca de timona unei corăbii. Articulațiile degetelor 
i se albiseră, de cât de tare o strângea. 


— Sunt, hm, un pic cam prea stresată în 
momentul de faţă, adăugă ea, cu un zâmbet 
șters. Pur și simplu, m-a cam copleșit totul. 

Se simțea de parcă ar fi fost din nou de 
unsprezece ani, când fugise, plângând, în 
camera ei, în timpul petrecerii aniversare. Toţi 
băieții se hotărâseră să joace fotbal pe stradă, 
iar Jason Pellerin îi spusese că ea nu poate să 
participe, din cauză că era în rochie. Chloe 
stătuse o bună bucată de timp în camera ei și 
plânsese. Când, în sfârșit, ieșise de-acolo, 
petrecerea se cam răsuflase și era pe terminate. 

— Ştii ce ti-ar trebui? o întrebă Paul, 
rupând tăcerea. O cerere în căsătorie. 

— Paul, îl apostrofă doamna King. 

— Ce-ai zice de un maraton Matrix? 
propuse Amy, scotocindu-se prin voluminoasa ei 
geantă roz, ale cărei cusături i se asortau cu 
tivul jambierelor. Tocmai voiam să i le 
împrumut cuiva... 

— Sună... excelent, zise Chloe, răsuflând 
adânc ușurată. 

Dintr-odată, întreaga tensiune a petrecerii 
se risipise. Televizorul: soluția supremă pentru 
petreceri. Paul și Alek erau clar interesaţi, iar 
Kim deja luase DVD-urile și le sucea pe toate 
feţele, curioasă, în mâini. Mama ei reîncepu să 
toace pepperoni. 

— Sinceră să fiu, eu nici n-am văzut partea 
a treia, mărturisi ea, fără să-și ridice privirea de 
la planșeta pentru tocat și cuțitul de bucătărie. 

— A fost nașpa, ziseră, concomitent, Alek, 
Paul, Amy și Chloe. 

— La fel ca și balul, comentă, cu șiretenie, 
Kim. Și, la fel ca și în cazul balului, o să stăm 
oricum s-o vedem. 


— Acum te-ai prins, exclamă Paul, bătând-o 
pe spate. 

Chloe își șterse ochii, însă de data aceasta 
nu se mai simţi jenată. Băieții luară în sarcina 
lor aparent dificila sarcină de a pune DVD-urile 
și de a pregăti televizorul, iar Amy se ocupă să 
prepare popcorn la microunde. 

— Te simţi mai bine? o întrebă, încetișor, 
Kim. 

Chloe făcu un semn de încuviințare și 
zâmbi. 

— Pur și simplu, aveam nevoie de asta... 
aveam nevoie să plâng. 

Încă se simţea inundată de valuri de 
endorfine și de ușurare. De parcă, de-acum, totul 
avea să fie bine. 

— Și, voi ce-ați făcut, cât timp am lipsit eu? 

— Nu mare lucru, mărturisi Kim. Mi s-a 
părut că aud pe cineva apropiindu-se de casă; 
asta, pe moment, m-a stârnit puțin. Dar nu era 
nimeni. 

Chloe simţi cum se opresc brusc valurile 
plăcute. Dar, înainte s-o poată întreba mai 
multe, Kim se întoarse brusc spre Paul. 

— Ai de gând să-ţi bei asta? îl întrebă, 
arătând spre paharul din mâna lui. 

— Ha? bâigui Paul, smulgându-și atenţia, 
fără tragere de inimă, de la opțiunile pentru 
ecran lat și sunet Dolby digital. 

Iar Alek îi înhăţă telecomanda cât timp el 
își privea, distrat, paharul cu cocteilul încă 
neatins. 

— Hm, păi... Privi spre mama lui Chloe, 
încercând să-și dea seama ce e de făcut. Nu, 
răspunse, până la urmă. 

Kim se întinse și i-l luă cu ambele mâini, 
după care începu să leorpăie cu lăcomie. 


— Asta, rosti apoi, lingându-și o mică urmă 
de frișcă de pe buze, chiar e o petrecere grozavă. 


Unsprezece 


O SĂ FIE BINE, se încurajă singură Chloe, a doua 
zi, dimineaţă, oarecum crezând, de data aceasta. 
Mama ei părea satisfăcută — sau, poate, 
oripilată — și dispusă să renunţe la toată 
povestea cu nevoia de a fi mai prezentă în viața 
ei, cel puţin, pentru o vreme. După ce rezistase 
la toate cele șase ore de Matrix, cu Amy sforăind 
la prima oră din Revolutions, Kim oprind 
derularea la fiecare câteva minute ca să pună 
întrebări, și Alek cu Paul certându-se în plin 
Reloaded despre motivele pentru care n-a ajuns 
și Jet Li să apară în film, mama lui Chloe 
începuse să-i cunoască destul de bine prietenii. 

Iar prietenii ei Mai nu se situau, după toate 
aparențele, în afara sferei comportamentale 
specifice adolescenților normali; nici măcar 
Kim, cu urechile ei, și ochii oblici, și ghearele. 

— E un pic cam excentrică, fusese singurul 
comentariu al mamei, după plecarea oaspeţilor. 

Chloe izbucnise în râs. 

— Mda, așa e considerată și printre Mai. 

Și iat-o acum, o școlăriță normală de liceu, 
ducându-se la ore. Aproape că ajunsese să fie 
absorbită de temele și de examenele ei, pusese 
lucrurile la punct cu Alek, iar Brian se 
restabilea. Ba chiar se părea că ea s-ar putea 
cupla cu Brian, fără a se produce consecințe 
fatale. Cât despre Amy și Paul... ei bine, chiar nu 


era problema ei. După seara trecută, cei doi buni 
prieteni ai ei dăduseră impresia că înţeleg la cât 
stres era ea supusă, și mai coborâseră un picuţ 
ștacheta bizareriei. Gata cu intonatul mantrei Eu 
o să le fiu cea mai tare prietenă, își zise, în sinea 
ei, adoptând un alt slogan: N-au decât să-și spele 
singuri rufele murdare. 

După ultimul ei test recuperat la franceză, 
Chloe se simțea nespus de bucuroasă că scăpase 
și atât de încrezătoare în calificativul pe care 
avea să-l obțină, încât își semnă lucrarea cu o 
înfloritură și o floare de crin. O predă cu o mică 
reverență și un merci beaucoup. Madame 
Sassoon era deja cu cheile automobilului în 
mână. Mulțumită lui Kim, Chloe era ferm 
convinsă că va obține un foarte bine. 

Își verifică mesageria vocală: două mesaje. 
Unul, de la Alek, care o întreba cum se simte, iar 
celălalt, de la Serghei. 

„Chloe, am descoperit ceva despre tatăl tău. 
Trebuie să cercetez proprietatea asta, din 
apropierea școlii tale.” Și Serghei îi descrisese 
exact locul și cum să ajungă acolo. „E un fost 
cinematograf. Dacă vii să ne întâlnim acolo la 
patru, putem să stăm de vorbă.” 

— Sacre bleu3l, bombăni Chloe, închizându- 
și telefonul cu un gest violent. 

Serghei se ținuse de cuvânt: încerca, într- 
adevăr, să-i găsească tatăl adoptiv. Normal că 
avea să se ducă la întâlnirea cu el. 

Apropo de franceză: unde oare învățase 
Kim s-o vorbească atât de bine? Ea nu fusese 
niciodată în Franța, cel puțin din câte știa Chloe. 
Mulţi dintre Mai nu văzuseră ca lumea nici 
măcar San Francisco, darămite Canada, și cu 
atât mai puțin Franţa. Oare ei visează măcar să 
facă și altceva? Câţiva Mai reușiseră să evadeze, 


cum era cazul cu Simone, dansatoarea, însă 
reprezentau rarități. Acolo era un ghetou 
autoimpus. Și nu-și dădea seama precis în ce 
măsură se străduia, în realitate, Serghei să-i țină 
acolo. 

Dar cum rămânea cu visurile ei, dacă tot 
venea vorba? De a conduce un imperiu al 
comerțului vestimentar? Oare avea să 
înlocuiască sclavia lui Serghei cu a ei personală? 
Oare vor insista toți ceilalți Mai să lucreze 
pentru ea? 

Și, hm, dacă veni vorba despre imperii ale 
comerțului vestimentar, ți-aduci aminte că ai 
promis s-o vizitezi pe Marisol...? 

Chloe tot amânase această vizită cam de 
multă vreme, prea sufocată de vinovăţie ca să se 
gândească măcar la asta. Dar acum, în sfârșit, se 
simţea într-o dispoziție îndeajuns de bună ca să- 
și poată aduna forțele pentru așa ceva și a 
îndura orice s-ar abate asupra ei, orice ar 
merita. Deja își bifase relația cu proprietara 
magazinului pe lista celor încheiate, așa că, în 
cel mai rău caz, nu s-ar fi putut schimba nimic. 

Nici măcar nu mai fusese la Pateena, încă 
de când se întorsese de la Firebird. Odinioară, 
acolo fusese limanul ei sigur, casa ei, departe de 
propria casă și de școală. O cu totul altă 
categorie de oameni și de probleme, și prima ei 
muncă într-adevăr solicitantă din câte avusese 
parte vreodată. Nimic nu te putea face să 
apreciezi mai mult weekendurile, decât un 
teanc de blugi cât un fotoliu, cărora trebuia să le 
sfâșii, artistic, tivurile. Mica perioadă de practică 
de la Firebird fusese, pentru Chloe, plictisitoare 
și extenuantă. 

Se opri în faţa vitrinelor și stătu, pentru 
câteva momente, să privească înăuntru. Le 


amenajaseră ca pentru Halloween: probabil, 
opera lui Marisol. Avea un simţ artistic cu mult 
superior față de posibilitatea de a și-l exprima. 
Un manechin era atârnat cu capul în jos, 
îmbrăcat cu o geacă din piele, arătând ca un 
liliac; altul fusese înveșmântat complet în 
portocaliu, ca un dovleac. Un al treilea avea o 
pereche de apărătoare pentru urechi 
remodelate astfel încât să arate ca două urechi, 
și unghii false Lee Press-On Nails, în chip de 
gheare. 

Un motan, își dădu seama Chloe. 

Minunându-se de ironia situației, inspiră 
adânc și intră. 

— Ei, ia uite cine s-a întors, exclamă 
imediat Lania. 

Evident că trebuia să fie ea acolo. Cum să 
nu. Altfel, expediţia lui Chloe în căutarea 
ispășirii — și a umilinţei aferente — n-ar mai fi 
fost întreagă. Cu toate că însemna un pericol 
pentru comerțul cu amănuntul, că era cu nasul 
pe sus față de clienţi, și că încă nu era capabilă 
să înțeleagă cum se poate anula o tranzacție 
efectuată cu cardul de credit, fetei acesteia i se 
permisese să lucreze la casa de marcat doar 
pentru că avea cu vreo doi ani mai mult decât 
Chloe. Și iat-o acum, ajunsă asistent-manager. 

— Ai venit să-ţi iei lucrurile? insistă Lania, 
cu mâinile în șolduri şi un rânjet de 
superioritate pe chip. 

Arăta ca un personaj dintr-un desen animat 
difuzat după-amiaza: de genul celor care le 
îmboldeau pe fete și-i stârneau pe adolescenţi să 
facă gesturi aiurea unii față de alții prin mall- 
uri. Chloe nu-și putu invoca nici măcar 
disprețul: ar fi fost ca și cum ar fi strâmbat din 
nas faţă de un clovn. 


— Mă scuzi, îi zise Chloe, în loc de orice 
altceva, ocolind-o cu grijă și pornind spre partea 
din spate a magazinului. 

— Ea nu vrea să stea de vorbă cu tine! ţipă 
strident Lania, cu prefăcutul ei accent de fată de 
cartier pe care-l aborda uneori. 

Lania era din La Jolla32; părinţii ei erau 
proprietarii unei ferme de cai. 

Chloe mai trase o dată aer adânc în piept, 
oprindu-se pentru o clipă în fața ușilor duble, 
metalice, rămase din vremea pe când acolo se 
afla un restaurant. Apoi, se strecură înăuntru și 
se așeză pe scaunul pliant din fața biroului lui 
Marisol. 

Marisol vorbea la telefon. Își ridică privirea 
spre Chloe și apoi chiar se holbă la ea, ca și cum 
i-ar fi fost frică să nu-i fure ceva. 

— Iubire, te mai sun eu. A intervenit ceva, 
Așteaptă puţin. 

Femeia aceasta măruntă era mai în vârstă 
față de cât părea: părul des și frumos, lung până 
în talie, contribuia din plin la impresia pe care 
ţi-o dădea, că ar fi o studentă la arte plastice. În 
schimb, în ochi avea o anume duritate, iar în 
jurul buzelor i se formau mici creţuri când și le 
strângea pungă. 

Chloe își drese glasul, dintr-odată neștiind 
sigur cum să înceapă. 

— De ce te-ai mai întors? o luă la rost 
femeia. Ca să-ți ceri scuze? Doar ţi-am spus că, 
dacă nu apari în miercurea aia, plecată rămâi 
pentru totdeauna. Ce s-a întâmplat, ai rupt-o cu 
vreunul dintre cei doi iubiți ai tăi? Ai rămas 
însărcinată? Dragă, în afară de cazul în care ar fi 
murit cineva, nici măcar nu vreau să aud 

— Ei bine, rosti lent Chloe, la drept vorbind, 
chiar au murit mai multe persoane. 


Marisol făcu ochii mari. 

Chloe se gândi la Coţcar, și la încăierarea de 
la Presidio: unul dintre membrii Ordinului A 
Zecea Lamă nu se mai ridicase, când se sfârșise 
totul. Și, desigur, dac-o puneai și pe ea la 
socoteală, asta însemna doi morți numai acolo. 

— Mama a fost răpită de sectanţii ăia 
ciudați. Și ei... l-au trimis pe dementul ăla de 
asasin în serie după mine. Și pe urmă am fost 
oarecum ținută prizonieră de oamenii ăia care 
cam sunt rude cu mine... E o poveste cam lungă. 
Totuși, dacă vrei, poţi s-o suni pe mama și s-o 
întrebi pe ea. 

Urmă o tăcere prelungită, timp în care 
Marisol o privi fix în ochi. 

— Nu, zise, într-un târziu. Te... cred. 

Totuși, nu părea prea bucuroasă, ca și cum 
n-ar fi vrut s-o creadă. Și simţi nevoia unei 
ultime verificări. 

— Și nu ți s-a simțit lipsa la școală? 

— Li s-a spus că am mononucleoză. Iar cei 
de la firma de avocatură a mamei au fost 
anunțați că a plecat în concediu. 

— Și tu ești... bine? 

— Trăiesc, răspunse Chloe, ridicând din 
umeri. 

Din nou se așternu tăcerea, Marisol 
străduindu-se în mod evident să-și dea seama 
despre ce ar fi politicos să întrebe și ce ar 
însemna să-și vâre nasul unde nu-i fierbe oala, 
unde se termina preocuparea și unde începea 
curiozitatea. 

Acesta era momentul în care Chloe ar fi 
putut să-i mărturisească. Acum putea să se 
scoată basma curată, să-și arate ghearele. Să-i 
demonstreze lui Marisol cât de mult i se 
îndepărtase în ultima vreme viaţa de cea 


normală: cum nici că se putea mai departe de 
muncă şi de ea și de veșmintele ei originale, de 
chitanţe și tivuri și chiar de Lania. Altădată îi 
destăinuia patroanei sale lucruri pe care 
niciodată nu i le-ar fi spus mamei: era ca și cum 
ar fi avut o soră mult mai mare, sau o mătușă cu 
vederi obiective, ceva mai puţin „materne” 
legate de viaţa ei. 

— Ce-ţi mai fac cei doi iubiți? se interesă, 
până la urmă, Marisol. 

Momentul se dusese. 

— Acum mai e unul singur. Zace într-un pat 
de spital, în convalescenţă, după ce a fost snopit 
în bătaie pentru că a încercat să mă salveze, îi 
răspunse Chloe. 

Se hotărî să evite o nouă tăcere 
stânjenitoare, ridicându-se în picioare. 

— Ei bine, cam asta a fost, zise, ridicând din 
umeri. Am venit doar ca să-mi cer scuze și să-ţi 
spun că absența mea nemotivată n-a fost, în 
realitate, chiar fără motiv. 

Trăsăturile feţei lui Marisol se îmblânziră, 
alcătuind acum expresia ei obișnuită din 
situațiile în care Chloe se mai plângea, uneori, 
de mama ei, sau de școală. 

— Dar de ce nu m-ai sunat, măcar? 

— Păi... m-am simţit foarte vinovată, 
recunoscu Chloe. 

Însă acum, că se gândea mai bine, acum, că 
se afla în faţa femeii de care îi fusese groază s-o 
mai vadă măcar, i se părea oarecum ridicol. 

— Tu mi-ai spus să nu mă mai întorc, și așa 
mai departe, așa că mi-am închipuit c-o să fii 
supărată pe mine și că n-o să mai vrei să 
vorbești cu mine niciodată. Mi-ai zis că asta e o 
afacere, nu un centru medical pentru 
adolescenţi nebuni. 


— Of, Chloe, tare imbécile mai ești, exclamă 
Marisol, zâmbind întristată. N-am știut că mama 
ta a fost răpită, și tot restul. Am crezut doar că ai 
probleme cu iubiții. Puteai să... trebuia să mă fi 
sunat. Mereu ar trebui să știi că poţi să mă suni, 
orice-ar fi. 

— Mersi, răspunse Chloe. 

Să nu uiţi asta, își zise în sinea ei. Nu că 
Marisol fusese atât de drăguță, încât s-o ierte, ci 
că anumite lucruri treceau peste vinovăția 
personală. Trebuia să înţeleagă unde era ceea ce 
conta cu adevărat, și unde era vorba doar 
despre sentimentele ei date peste cap, și unde 
apărea diferenţa dintre una și cealaltă. 

— Am... tocmai am angajat-o pe fata 
cealaltă, îi zise Marisol, pe un ton șovăielnic. Nu 
mai pot să-ţi dau postul înapoi. 

Chloe ridică o mână. 

— Nu-ţi face probleme pentru asta. Crede- 
mă, am atâtea în cârcă, în clipa asta, încât aș 
ajunge să-ți dau iar țeapă, și n-aş vrea să se- 
ntâmple una ca asta. Plus că, după familia mea 
biologică, sunt un soi de prințesă, sau de 
preoteasă, sau cam așa ceva. 

Marisol făcu o figură sceptică. 

— Şi ţi se dă vreo coroană? 

Chloe izbucni în râs. Măcar de-ar fi fost așa. 

— Nu, doar o grămadă de porcării de 
învățat despre poporul din care provin. 

— Asta nu sună prea bine. Ar trebui măcar 
ceva bijuterii. În fine, acum, dac-o să vrei să 
lucrezi vreo câteva ore, sună-mă. Andy nu e 
muncitoare ca tine. În schimb, se împacă bine cu 
Lania. 

Chloe își dădu ochii peste cap. Marisol 
izbucni în hohote zgomotoase. 


În drum spre ieșire, se strădui să le evite 
atât pe Lania, cât şi pe fata cea nouă, aceasta din 
urmă tocmai sporovăind voioasă la telefonul ei 
mobil în timp ce rearanja umerașele deranjate 
de clienţi. Avea părul vopsit negru, în stil goth, 
însă atitudinea îi era total neconcordantă, 
oarecum ca o versiune mai superficială a lui 
Amy. Chloe oftă și plecă, dar neputând să reziste 
ispitei de a expedia un zâmbet superior, calm, în 
direcția Laniei: era evident că fata încercase să 
asculte conversaţia dintre ea și Marisol. 

Se îndreptă spre locul în care rămăsese 
vorba să-l întâlnească pe Serghei, așteptându-se, 
în mod corect, ca el să întârzie cu câteva minute. 
La Firebird, tot restul mergea ceas, numai unii 
dintre mai vârstnicii angajați est-europeni, 
inclusiv Serghei însuși, păreau să aibă dificultăți 
când venea vorba să ajungă undeva la timp. 

Cinematograful reprezentă o dezamăgire: 
nu rămăsese afară nici măcar o copertină 
atrăgătoare, sau orice altceva, ci doar panourile 
goale, pe care odinioară fuseseră expuse afișele. 
Cu casa de bilete făcută zob și pereții din 
cărămidă plini de graffiti, clădirea părea un pic 
mai mult decât părăsită și înaintată bine pe 
drumul spre ruină. 

Dac-aș conduce eu Firebird, aș face o chestie 
tare cu clădirea asta, se gândi Chloe. 
Posibilităţile erau nelimitate: apartamente cu 
adevărat mari, un bar formidabil, poate chiar 
un nou cinematograf. Pentru spectacolele unei 
trupe locale și proiecția unor filme de 
cinematecă, sau poate o versiune proprie a 
cafenelei din Smallville. Hei, Lana32 avea doar 
vreo șaisprezece ani, și ținea cafeneaua; Chloe 
tot șaisprezece avea, plus că era conducătoarea 
poporului său, și om-pisică, pe deasupra. N-ar fi 


trebuit să aibă nicio problemă când venea vorba 
despre simpla administrare a unei cafenele. 

— Chloe! 

Tresări; chiar și fără să fie atentă în mod 
special, cu auzul ei superior, de Mai, Chloe ar fi 
trebuit să-l audă apropiindu-se. Serghei era 
destul de masiv și de... greoi, și avea o 
predilecție spre pantofii care ţăcăneau când 
mergea. Dar, iată-l acolo, la numai doi pași, cu 
un zâmbet vesel pe chip și mâinile împreunate 
la spate. 

Era îmbrăcat mai neprotocolar ca de obicei, 
și Chloe fu nevoită să recunoască faptul că asta 
îl făcea să pară mult mai agreabil. Doar bluza 
polo și pantalonii kaki erau de-ajuns ca să-i dea 
o înfățișare mai puțin impozantă, mai umană. 

— Nu-mi vine să cred că te-am speriat, zise 
el, chicotind. Stai cam de mult timp printre 
oameni. 

— Mda, foarte nostim, ripostă Chloe, 
revenind imediat la postura defensivă. 

— Ah, îmi cer scuze, zise bărbatul mai 
vârstnic, oftând și ducându-și mâna la gură. N- 
ar fi trebuit să spun așa ceva. N-a fost deloc 
amuzant. Am vrut doar să fac o glumă, ca să mai 
destind atmosfera. 

Chloe se relaxă un pic. 

— Sunt cam sensibilă când vine vorba 
despre mama, în ultima vreme. 

— Total de înțeles. Haide, nu vrei să intrăm, 
cât timp stăm de vorbă? propuse Serghei, 
făcându-i semn să intre ea prima, în timp ce 
scotea un inel mare cu chei din buzunar. 
Neghiobul de proprietar n-a putut să vină: avea 
un alt client, pentru un restaurant de lux, așa că 
aici era un fleac, prin comparaţie. 

— Cam nepoliticos, zise Chloe. 


Murea de nerăbdare să afle ce descoperise 
Serghei despre tatăl ei, sau ce anume urmărea 
el, însă se hotări să aibă răbdare. 

Serghei ridică din umeri. 

— Aici e vorba despre afaceri. Trebuie să 
înveţi, Chloe, că deseori nu e nimic personal. Nu 
trebuie să pui la suflet. Te alegi cu un ulcer. Ah, 
uite! 

Alese o cheie veche și o introduse în lacătul 
drugului metalic care trecea prin toate acele 
toarte din față. Apoi, cu o cheie mai mică, din 
bronz, descuie ultima ușă dinspre stânga. 

— E ca într-un joc video, se hazardă Chloe. 

— Ştii ce, eu n-am jucat niciodată așa ceva... 
uite, lasă-mă să intru eu primul, ca nu cumva să 
fie cineva acolo, la pândă, sau mai știu eu ce, 
zise, pe un ton de parcă cei care s-ar fi ocupat cu 
așa ceva ar fi fost șobolani. 

Își făcu loc înăuntru și strigă: 
Aaalllooooooo, apoi ascultă orice posibil zgomot 
de mișcare, sau de mișunat. Apoi făcu un semn 
de încuviințare. 

— Doar o mulțime de gândaci. Locul e 
sigur. 

Chloe își dădu seama, cu dezgust, că și ea 
putea să audă insectele, cu zecile, măruntele lor 
picioare scoțând mici zgomote în timp ce fugeau 
de lumină. Remarcă, amuzată, că Serghei nu 
proceda, în viața reală, precum eroii din filmele 
de la cinematograf, sau de la televizor, adică nu- 
și agita fasciculul luminos al lanternei, de un 
galben pal, peste tot pe pereţi, și pe podea, și pe 
uși. El doar înainta, așteptând câte o clipă ca să- 
și adapteze privirea la bezna aproape deplină. 
Dac-ar fi fost cu fața spre ea, Chloe știa că i-ar fi 
văzut ochii micșorându-se ca două fante înguste, 


apoi mărindu-se, precum ochii unei pisici prin 
întuneric, abia zărind-se vreo urmă din iris. 

Foaierul nu arăta chiar atât de dărăpănat; 
de îndată ce și ochii ei se adaptară, Chloe 
observă că, în realitate, covorul roșu era doar 
prăfuit și ros, nu rupt și nici mucegăit. 
Tejgheaua bufetului avea sticla spartă în vreo 
două locuri, și aparatele de preparat popcorn 
dispăruseră. Păcat: totdeauna își dorise să aibă 
și ea unul. Ar fi fost drăguţ să-și poată lua un 
astfel de aparat acasă. Mai exista o cutie cu 
şerveţele, având și șervețele în ea, și un 
candelabru din imitație de cristal, cu o parte din 
lămpi și braţe lipsă. 

— Ce ai de gând să faci cu clădirea asta? se 
interesă Chloe, care deja începuse s-o 
redecoreze în minte. 

— Încă nu m-am hotărât, îi răspunse 
Serghei, ridicând din umeri. Știu că e posibil să 
te dezamăgesc, dar în afară de cazul în care 
structura de rezistenţă ar fi într-adevăr intactă, 
și am putea să-i găsim o întrebuințare, există 
varianta ca toată clădirea să fie demolată. 
Terenul pe care e situată ar fi mai valoros 
pentru apartamente. Sau pentru o parcare: din 
astea ies banii adevărați. 

Chloe oftă. Ce, rușii — bine, el era abhaz — 
n-ar fi trebuit să fie mai bine educați și mai 
intelectuali și cu un simţ artistic mai bine 
dezvoltat decât americanii? Cum era posibil ca 
el să nu ia în seamă toată această grandoare a 
decadenței, frumuseţea ruinată a acestui loc? 

— Şi, cum te descurci cu Kim, la învățatul 
limbii Mai? o întrebă el, ca într-o doară, 
lungindu-și gâtul peste una dintre tejghele, ca să 
examineze ce mai rămăsese din mașinăriile 
slinoase. 


— Hm, încă nici n-am început de-a binelea, 
recunoscu Chloe. Dar eu tocmai mi-am terminat 
de recuperat restanţele de la școală, și învăţ 
destul de repede. 

Bine, e drept că nu era la fel de adevărat și 
în privința limbilor străine... dar ea era destul 
de convinsă că nu va fi nevoie decât să 
memoreze. Nu avea timp să înveţe toate 
conjugările, sau cine știe ce alte noțiuni de 
egipteană veche va trebui să deprindă până 
mâine. 

— Doar să nu uiţi de public, îi atrase atenția 
Serghei, mai mult ca o sugestie, decât ca o 
mustrare. 

Și Chloe își dori ca și mama ei să fi avut o 
conduită ceva mai asemănătoare cu a lui, măcar 
uneori. 

— Tu, pentru ei, ești ca o a doua venire a 
Mântuitorului... așa că ai grijă să nu-i 
dezamăgești. 

Chloe suspină din nou. Uite că a venit și 
asta. Cea de-a doua conversaţie inevitabilă a 
zilei. Sări până în locul în care stătea cândva cel 
care rupea biletele și rămase acolo, pe scândura 
aceea lată de zece centimetri, într-o poziție 
imposibilă pentru orice ființă omenească, 
excepţie făcând, poate, doar Jackie Chan sau Jet 
Li. 

— Serghei, eu nu mi-am dorit asta 
niciodată, mărturisi ea, punându-și tot sufletul 
în cuvinte. Cred că mi-aș fi dorit să-mi termin 
mai întâi liceul, să merg la facultate, și, eventual, 
să-mi pun bazele propriului imperiu comercial, 
cu magazine de îmbrăcăminte. Nimic din ce mi- 
am dorit vreodată nu implica gheare, urechi de 
pisică sau conducerea poporului Mai. 


— Da, dar ești cine ești, preciză Serghei, 
întrerupându-și inspecția ca s-o fixeze pe fată cu 
ochii lui oblici. Își lăsă capul într-o parte, exact 
ca un motan. Nu poţi să schimbi nimic, adăugă 
el. 

— Ce-am vrut eu să spun — Chloe inspiră 
adânc — este că nu vreau să preiau Semeţia de 
la tine. 

Afară, firește, de cazul în care s-ar dovedi că 
tu ai trimis într-adevăr pe cineva ca să-mi 
omoare mama. Dar, și în acest caz, Chloe și-ar fi 
ales pe cineva care să conducă, alături de ea. Pe 
Igor, sau pe Olga, sau pe altcineva. 

— Chloe, e foarte drăguţ ce spui, replică 
Serghei, cu sinceritate. Dar, în realitate, tu nu 
mi-o iei. Și, oricum, tu ești Aleasa: e dreptul tău. 

— Nu-i așa, zise Chloe, un pic ezitantă, nu-i 
așa că e un pic ciudat, în zilele noastre, în epoca 
noastră, să avem conducători ereditari? Adică, 
doar pentru faptul că m-am născut cu anumite 
calităţi, asta chiar să mă facă potrivită pentru 
conducere? 

— Da, e ceva arhaic, eu sunt de acord... 
chiar dacă sunt și singurul. Nu e tocmai o 
postură bazată pe merite. Eu am clădit 
compania Firebird din temelii și ador s-o 
conduc, dar asta n-are nici cea mai mică 
importanță. Precedenta noastră conducătoare a 
Semeţiei, lăsând deoparte orice altceva, chiar a 
încercat să realizeze ceva. Ea a avut ca scop 
unirea tuturor acelor Mai împrăștiați prin 
Europa de Est, și a trudit din greu ca să 
reușească. 

Lăsând deoparte orice altceva? Ce-o fi vrut 
să spună prin asta? 

— Numai că Europa de Est a fost — și încă 
este — un loc foarte primejdios în care să 


trăiești, iar vremea noastră acolo trecuse. Prea 
multe războaie, prea multe prejudecăţi, prea 
multe violențe inutile. Scopul meu a fost 
totdeauna să plecăm cu toții de-acolo. Să 
mergem spre vest. Să fugim de noi înșine și s-o 
luăm de la capăt, într-o lume nouă. Poate chiar 
să scăpăm și de vechiul blestem, adăugă, un pic 
întristat. Am trudit din greu ca să-i aduc aici pe 
toţi, să clădesc Firebird, să creez aici un loc sigur 
în care să putem trăi cu toții. Nu crezi că asta mă 
îndreptățește să fiu conducător? 

— Sigur, răspunse Chloe, neștiind ce altceva 
ar fi putut să spună. 

Serghei oftă. 

— Mare păcat că nimeni altcineva nu mai e 
de părerea ta. Mă întreb dac-o mai fi rămas ceva 
în sala principală a cinematografului... de 
obicei, se scot scaunele și se vând la licitaţie. 
După tine, o invită, deschizându-i ușa și 
făcându-i o mică plecăciune în timp ce ea intra. 

Întunericul de dinăuntru era de nepătruns, 
însă Chloe resimțea vastitatea spaţiului din jurul 
ei. Era un loc bun în care să ţi se tragă o 
sperietură. Se simțea de parcă ar fi fost gata să 
plutească prin aer. 

— Hei, unde sunt întrerupătoarele? întrebă 
ea. 

— Îmi pare rău după micile noastre 
conversații, zise Serghei, și vocea i se auzi 
deodată de la vreo zece pași distanţă de ea, total 
imposibil de localizat. Şi după partidele noastre 
de șah, adăugă el. 

— Şi mie, mărturisi, la rândul ei, Chloe. E 
oprit curentul, sau ce? 

Întinse brațele în față, bâjbâind după 
peretele cel mai apropiat, dintr-odată neliniștită. 

— Îmi vor lipsi și mesele noastre împreună. 


— Dar nu trebuie să renunțăm la ele doar 
pentru că eu nu mai locuiesc în prezent acolo, 
zise ea. 

Să fi fost doar frica ei de întuneric, sau 
chiar existase ceva rău-prevestitor în tonul lui? 

— Mă tem că nu va mai fi posibil, răspunse 
bărbatul mai vârstnic, cu regret în glas. Nu din 
cauză că tu ești Aleasa, sau de altceva... 

Deodată, toate luminile se aprinseră, la 
întreaga capacitate. Sala cinematografului fu 
inundată de o lumină galbenă, strălucitoare, și 
Chloe se simți orbită, acoperindu-și fața cu 
palmele cu o secundă prea târziu. 

— „ci pentru că tu vei fi moartă. 

Chloe se forță să-și deschidă ochii, clipind 
dureros, pe măsură ce mușchii acestora îi 
contractau pupilele mai repede și mai mult 
decât fuseseră vreodată. 

În faţa ei se afla Coţcarul. 


31 Înjurătură în limba franceză. 

32 Localitate din sudul Californiei, aproape de granița cu 
Mexicul, situată la aproximativ 20 de kilometri spre nord 
faţă de San Diego. 

33 Lana Lang, personaj din seria de benzi desenate cu 
Superman, locuind în Smallville în casa învecinată cu cea 
a familiei Kent, și prietenă din copilărie cu Clark Kent, 
eroul principal. 


Doisprezece 


PRIMUL LUCRU CARE-I TRECU prin minte fu: 
Oh, Doamne, uite că n-a murit. 

Alexander Smith, zis și Coţcarul, asasinul 
psihopat din Ordinul A Zecea Lamă, ar fi trebuit 
să fie mort. 

Când Chloe se luptase cu el pe podul Golden 
Gate, îl văzuse prăbușindu-se spre moarte, sau 
așa avusese impresia. Când cei din A Zecea 
Lamă aflaseră, trimiseseră o armată de asasini 
să răscolească orașul în căutarea ei, ca să-i 
răzbune moartea. Însă adevărul era că, în 
ultima clipă, ea îi întinsese mâna... ca să-l ajute 
să se salveze, din raţiuni pe care niciodată nu 
reușise să le exprime cu adevărat în cuvinte, 
mai departe de „așa mi s-a părut că trebuie să 
fac”. 

Era înalt, musculos, poate un pic mai slab 
decât ultima oară când îl văzuse, cu aceeași 
coadă de cal blond-alburie atârnându-i peste 
umăr, aceiaşi ochi de nebun, acelaşi costum 
negru dintr-un material gen neopren, care fără 
îndoială conținea aceleaşi nenumărate 
pumnale, cuțite, shuriken și alte felurite arme 
tradiționale pentru A Zecea Lamă. 

— Chloe King, zise Coţcarul, cu o urmă de 
zâmbet. 

— Arăţi bine, îi zise Chloe, fără să se poată 
abține. 


Acum nu era momentul să aibă umor. și 
Coţcarul ar fi prea puțin probabil să aibă simţul 
umorului. 

— Ce se-ntâmplă aici? ceru ea socoteală, 
întorcându-se cu fața spre Serghei. 

— Mă... tem... că timpul petrecut printre 
noi ţi s-a sfârșit, Venerată Conducătoare, îi 
replică Serghei, cu o mică  plecăciune 
batjocoritoare. Îmi pare rău c-o să lipsești la 
întâlnirea de mâine. 

— De ce faci asta? îl întrebă Chloe, deși știa 
oricum răspunsul. 

— N-ai fost atentă la nimic din ce ţi-am zis? 
ripostă Serghei, exasperat. Acum, că ai apărut 
tu, Semeţia o să mă azvârle deoparte. Treizeci de 
ani de muncă trudnică — din viața mea — 
aruncați, pur și simplu. Nu prea cred c-o să las o 
adolescentă parvenită, crescută printre oameni, 
să-mi ia totul, indiferent care i-ar fi descendența. 

— Descendenţa...? întrebă Chloe, 
nedumerită. 

— Mama ta a fost precedenta conducătoare 
a Semeţiei noastre, o lămuri Serghei. 

Și, în timp ce el vorbea, Coţcarul stătea 
nemișcat ca o statuie, zâmbind din când în când, 
în anumite momente. 

— Sora ta ar fi fost următoarea 
conducătoare: era mai mare decât tine, știi, și-a 
fost nevoie de toate cele nouă lame pentru ea. 
Dac-ar fi supravieţuit, acum am fi avut două 
„Alese”, adăugă el, chicotind. Ceea ce nu s-a mai 
întâmplat de multă vreme. 

Chloe simți o greutate în adâncul 
stomacului. Închipuie-ţi doar... o soră, care și ea 
putea să moară și să se-ntoarcă la viață, care ar 
fi putut să-i preia o parte din povară, care chiar 
fusese crescută în spiritul Mai și-ar fi putut să-i 


arate calea... Ia stai... două „Alese”? Dar cum 
rămânea cu al treilea, cu fratele despre a cărui 
existență posibilă îi pomenise Kim? Serghei 
părea să nu știe nimic despre el... Chloe își 
ascunse gândul acesta undeva, în adâncurile 
minţii. 

— Domnul aici prezent — Serghei făcu un 
gest cu înflorituri spre Coţcar — s-a ocupat de 
ea. Biata fată: n-ar fi trebuit să hoinărească pe 
străzile orașului, noaptea, de una singură... 

Prin mintea lui Chloe trecură, fulgerător, 
imagini ale visului ei repetitiv: cel despre 
moartea surorii sale. Se cutremură, dar își 
concentră din nou atenția asupra prezentului. 
Tot nu înțelegea. Își plimbă privirea de la unul la 
celălalt. Coţcarul își dedicase existența nimicirii 
poporului Mai... era viaţa lui. Și el cu Serghei, 
căpetenia Semețţiei, lucrau împreună? 

— Am tot încercat să-ți dăm de urmă, o 
vreme, povesti Serghei, întorcându-se din nou 
spre Chloe. Într-un final, am presupus că ai 
murit în timpul confruntărilor violente dintre 
georgieni și abhazi. Imaginează-ți mirarea mea, 
când ai apărut aici, chiar sub nasul meu! 

— Voi doi colaborați ca să omorâţi pe 
oricine ar putea deveni adevăratul conducător 
al Semeţiei? 

— Fraza asta chiar nu-mi place, replică 
Serghei, cu o strâmbătură. 

Coţcarul doar zâmbi. 

— Dar, da. În această unică privinţă, 
drumurile noastre se intersectează: A Zecea 
Lamă nu dorește să existe conducători 
puternici, misterioși, ai poporului Mai, capabili 
să-l unifice și să-l conducă spre victorie — sau 
spre ce altceva și-or închipui ei că i-ai putea 


conduce — în timp ce mie îmi cam place actuala 
mea postură. 

— Lucrezi împreună cu un om care vrea să 
ne șteargă de pe fața pământului, insistă Chloe, 
senzația aceea de greutate din adâncul 
stomacului transformându-se în furie, pe 
măsură ce deruta i se risipea. Cu cineva care a 
omorât mai mulți Mai! Dacă, într-adevăr, ţii atât 
de mult la ei, cum de ești în stare să-i asasinezi, 
să ne asasinezi? Doar mi-ai tot spus că am rămas 
atât de puţini! argumentă ea cu disperare, 
străduindu-se să înțeleagă. 

— Da, e o asociere cam bizară, recunosc, 
zise Serghei, clătinând aprobator din cap. E 
mare păcat, din punct de vedere genetic, 
pierderea a două fete ca voi, însă reprezintă un 
sacrificiu mărunt, când vine vorba să împiedici 
apariția haosului în cadrul Semețţiei... care o 
ducea chiar perfect înainte să apari dumneata, 
domnișoară King. 

Chloe deschise gura să mai spună ceva, dar 
nu găsi ce. Coţcarul era în continuare nemișcat, 
însă cine putea să știe cât avea să mai dureze 
până când el va ataca? Timpul trecea. 

— Tu ai trimis s-o asasineze pe mama? 
întrebă, în cele din urmă, încet. 

— Pe care dintre ele? 

Chloe miji ochii spre el. 

— Pe cea adoptivă, răspunse. 

Însă acum, dacă se gândea mai bine... 

— Da, îi răspunse, prompt, Serghei. Dar asta 
a fost înainte să aflăm cu toţii că tu ești „Aleasa”. 
Atunci, nu erai decât o altă Mai pe care o 
primeam cu brațele deschise în haita noastră, 
numai că tu nu păreai încă pregătită să-ți lași 
trecutul în urmă. Așa că nu făceam decât să 
grăbim puţin procesul. 


— Aţi fi avut nevoie să-i omorâți pe mai 
mulţi, nu numai pe mama, ca să mă prindeți cu 
totul în haita voastră, replică, înfierbântată, 
Chloe. Ar fi trebuit să-i omorâți pe Paul, pe Amy, 
pe Brian... 

— Eu fac ceea ce trebuie făcut, replică 
Serghei, ridicând iar din umeri. Nu te măguli 
singură, considerându-te prima dintre Mai care 
să fi fost crescută de oameni. Ei sunt șase 
miliarde, iar noi, numai o mie, Chloe. Ei nu au 
nevoie de tine. Noi, da. Mă rog, adăugă el, pe un 
ton de scuză, nu de tine, evident, dar așa, la 
modul general. 

Coțcarul păru să se încordeze puțin, în fine, 
plictisit de conversaţie. 

— Dar măcar mi-ai căutat, câtuși de puțin, 
tatăl? îl întrebă Chloe pe Serghei, deși știa deja 
răspunsul. 

Serghei își vâri inelul mare cu chei înapoi 
în buzunar, pregătindu-se să plece. 

— Nu știu. E posibil să-l fi căutat Olga, din 
moment ce am pomenit despre asta de faţă cu 
ea. Şi chiar îmi lipsesc momentele noastre 
petrecute împreună, adăugă, oftând. În oricare 
alte condiţii, aș fi fost mândru să-ți fiu eu tată. 

— Eu m-am săturat să ascult toate astea, 
mârâi până la urmă Coţcarul. Pregătește-te să 
mori, târfă Mai. 

Începu să-și încrucișeze braţele peste piept, 
vârându-și mâinile în mânecile opuse, în 
căutarea câte unei lame. 

— Nu vorbi așa cu ea, se răsti Serghei, iritat. 
Tu doar fă-ţi treaba, și-atât. 

— M-am săturat și de tine, Demone, ripostă 
Coţcarul, pe un ton inexpresiv, și imediat azvârli 
cu precizie o shuriken spre el. 


Înainte să poată reacționa cumva Chloe, 
steluța își încheie zborul îngropându-se în 
gâtlejul lui Serghei. Se înfipse chiar sub barba 
lui îngrijită, tunsă scurt, și din locul acela 
începură să șiroiască panglici lungi, de un roșu 
întunecat. 

— Tu..., gâlgâi Serghei, smulgându-și steluța 
din gât. 

Scoțându-și ghearele, se năpusti asupra 
Coţcarului. 

Alexander sări cu ușurință deoparte din 
calea lui, dar nu îndeajuns de departe încât să 
evite ca una dintre labele dolofane, pătrățoase, 
ale lui Serghei, să-i grebleze brațul cu cinci 
șanțuri însângerate. Se răsuci ca un titirez și 
înfipse un cuțit lung în spinarea lui Serghei, 
făcându-l să scoată un sunet situat undeva între 
geamăt și țipăt, complet neomenesc. 

— Și tu ești Mai, Serghei Shaddar, șopti 
Coţcarul, în timp ce-l ţinea cu o mână pe 
Serghei, ca să-și afunde mai mult lama în trupul 
lui. Tu nu însemni nimic pentru mine. 

Serghei mai scoase un ultim geamăt 
bolborosit și se stinse. 


Treisprezece 


CHLOE PRIVEA CU GURA CĂSCATĂ scena din 
fața ei. Se simţea cumva desprinsă de ea, ca și 
cum ar fi văzut-o la televizor. Era, pur și simplu, 
prea mult pentru puterea ei de înțelegere. 

Serghei și Coţcarul lucraseră împreună. Iar 
acum relaţia dintre ei părea să se fi, hm, sfârșit. 
Serghei contribuise la asasinarea surorii ei, iar 
acum o ademenise pe Chloe în cinematograful 
acesta, astfel încât Coţcarul s-o poată omori și pe 
ea. 

Cine era mai bun dintre ei doi? Asasinul, 
sau cel care-și trăda poporul? 

Hei, Chloe. FUGI! 

Se scutură din gândurile ei tocmai când 
Alexander lăsă trupul lui Serghei să se 
prăbușească pe podea cu un dizgrațios buf. Și, 
spre deosebire de Chloe, Serghei nu dădu nici 
cel mai mic semn cum că s-ar întoarce vreodată 
la viaţă. 

— Ei, ca să vezi, comentă Coţcarul, dar fără 
prea mare mirare, el chiar nu era adevăratul 
conducător al Semețţiei. 

Asasinul din fața ei probabil că știa mult 
mai multe despre Mai decât ea, își dădu seama 
Chloe. 

— Chiar și pentru un Mai, era un trădător 
mizerabil, continuă Coţcarul, scoțându-și cuțitul 


din trupul lui Serghei și ștergându-i lama. Apoi 
se întoarse cu fața spre ea. Tu, pe de altă parte... 

Ar fi trebuit să rămână și să se lupte cu el, 
sau să fugă? Acea parte din Chloe care o 
smulsese din gândurile ei adineauri o zorea încă 
să fugă, însă, fără să-și dea seama precis de ce, 
nu i se părea că ar fi o mișcare înţeleaptă. Nu e 
bine să-ți lași spatele expus... mai ales în fața 
cuiva dotat cu arme care pot să ajungă departe. 

— Eu, pe de altă parte...? îl îmboldi ea, 
încordându-se și pregătindu-se să intre în 
dispoziția pentru luptă, făcând câţiva pași la 
stânga. 

— Tu ai fi o conducătoare cu adevărat 
măreață; falșii voştri zei au ales bine. Mare 
păcat că nu ești om. Acesta fiind motivul, adăugă 
el, pe un ton de scuză și făcându-i o mică 
plecăciune, pentru care trebuie neapărat să fac 
asta. 

— Tu nu trebuie să faci nimic neapărat, îi 
atrase atenţia Chloe, deplasându-se astfel încât 
să fie cu spatele spre ieșirea din sala 
cinematografului, capul lui Serghei fiind 
îndreptat spre picioarele ei. Eu n-am făcut 
niciodată vreun rău cuiva... pentru numele lui 
Dumnezeu, chiar am încercat să te salvez și pe 
tine, când ai căzut. 

— Ştiu, răspunse Coţcarul. 

Și, pentru doar o clipă, expresia lui 
imperturbabilă se  destrămă, lăsând locul 
nedumeririi. Însă momentul trecu repede, și el îi 
aruncă un zâmbet încrâncenat, scoțând la iveală 
două pumnale. unul dintre ele era încă pătat de 
sângele lui Serghei. 

— Probabil că asta se datorează faptului că 
ai fost crescută de oameni. Ar fi fost un 
experiment interesant — dacă n-ai fi fost Aleasa, 


adică — să vedem ce ai fi devenit. Să vedem pe 
care dintre tabere ai fi ales-o. 

— Nu. Există. Nicio. Tabără. 

Chloe sări exact când el își aruncă unul 
dintre pumnalele lungi spre ea; sări drept în sus, 
și arma trecu pe sub ea, înfigându-se în peretele 
tapetat cu catifea din spatele ei. 

— Există bine și rău, noi și voi, zise 
Coţcarul, dându-i târcoale și ţintuind-o cu 
privirea. 

— Nu, există oameni sănătoși și demenți 
afurisiţi, îl corectă Chloe. Sau, în cazul tău, 
dementi afurisiţi și dementi afurisiți rău. 

La un moment dat, el scosese un al doilea 
cuţit, ca să-l înlocuiască pe cel aruncat; Chloe 
constată, iritată, că nu observase când anume. 
În același timp, el reușise s-o îndepărteze de 
ieșire, astfel încât să se situeze între ea și ușă: 
Chloe se afla, acum, în poziția cea mai 
nepotrivită cu putință pentru salvare. 

— Şi cu Brian cum e? insistă ea, continuând 
să ocolească trupul lui Serghei, în sensul acelor 
de ceasornic. Capul lui parcă arăta spre ieșire. A 
fost „bine” ce i-a făcut lui Ordinul? 

Coţcarul se încruntă. 

— Pentru fapta lui, Richard nu are nicio 
scuză, să trateze așa un om, și încă pe unul de-al 
nostru. Puteau să se găsească și alte modalități 
de a se ocupa de fiul lui Whitney. 

Mâinile i se mișcară atât de repede, încât le 
mai văzu doar ca prin ceaţă, și deodată două 
pumnale zburau, învârtindu-se prin aer, spre ea. 

Chloe scoase un sâsâit și se azvârli în sus și 
înapoi. 

Își scoase ghearele și se prinse de spătarul 
unui scaun, știind că-l va găsi acolo. Picioarele i 
se lăsară în jos, cu ghearele scoase, apucându-se 


de un scaun de pe rândul următor. Dintr-odată, 
se simțea îngrozită, dar puternică, hăituită, dar 
stăpână pe sine. 

Se lăsă în genunchi pe îngustul spătar al 
scaunului, abia având nevoie să-și menţină 
echilibrul cu vârfurile ghearelor. 

— A, uite cum apare animalul. Asta-mi 
ușurează misiunea,  comentă Alexander, 
zâmbind. 

Și azvârli un pumnal din argint, care vâjâi 
spre ea. Și el, la rândul lui, era cine trebuia să 
fie: vânătorul. 

Chloe se răsuci și sări de pe spătarul unui 
scaun pe altul, și așa mai departe, tocmai până 
în partea din față a sălii. 

Păstrează-ţi controlul, se povățui singură. 
Însă se simţea atât de bine în mișcare! 

— Sora ta a fost greu de ucis, rosti Coţcarul, 
vrând s-o necăjească, în timp ce alerga pe 
intervalul dintre scaune, încercând să ţină pasul 
cu ea. 

Sora mea. 

Până ca măcar să afle Chloe că avea o soră, 
fata deja murise. Graţie lui Serghei. Și 
Coţcarului. 

Furia îi explodă în suflet, arzându- 
membrele. Făcu un ultim salt sălbatic, de pe 
primul rând de scaune până în avanscenă, 
răsucindu-se prin aer astfel încât să aterizeze cu 
fața spre Coţcar. Acum, se afla undeva mai sus: 
un avantaj vizibil. 

— O ultimă întrebare, rosti ea, printre dinți. 
Tu ai fost cel care m-a urmărit tot timpul? 

— În afară de cazul în care ar mai fi fost și 
altcineva, da, răspunse el, sărind de pe podea 
până pe scaunele din primul rând. 


Începu să alerge pe spătarele acestora la fel 
de sprinten de parcă ar fi fost Mai. 

— Numai că tu ești aproape totdeauna 
înconjurată de oameni. Trebuia să te prindem 
singură. 

Și Coţcarul se avântă înainte, zburând spre 
scenă și aterizând cu precizie, într-o poziţie 
ghemuită. 

Dar Chloe se azvârli asupra lui, mârâinăd, 
înainte ca el să ajungă jos. Avu nevoie să-și 
adune toate puterile ca să se împotrivească 
instinctului care o îndemna să-l lovească în 
piept, sau în burtă, scoțându-i maţele, așa cum 
ar face o pisică veritabilă. Însă își dădea seama 
că, pe sub neopren, el avea o platoșă Kevlar 
care-i proteja braţele și pieptul. 

Așa că-și întinse rapid ghearele, ţintindu-i 
gâtul, chiar deasupra armurii de un negru mat, 
unicul loc expus și vulnerabil. 

Coţcarul își apropie braţele unul de celălalt 
și le ridică, ținând un pumnal îndreptat oblic în 
jos, de-a curmezișul încheieturii, ca să-și apere 
beregata. Ghearele mâinii ei stângi zăngăniră în 
contact cu metalul, trimițându-i vibrații în sus 
pe braț, ca un cui îndoit înapoi. În schimb, 
ghearele mâinii drepte nimeriră ceva; când se 
retrase de lângă el, văzu sânge, însă nu putu să- 
și dea seama dacă-i rănise mâna, sau urechea. 
Coţcarul nici nu urlase: doar icnise, umplându-și 
plămânii sufocaţi cu aer. 

Ea făcu două salturi mortale înapoi și 
ateriză la cincisprezece pași distanță de el. Își 
ridică mâinile, apărându-și la rândul ei gâtul, și-i 
așteptă riposta. Dacă i-ar fi întors spatele și-ar fi 
fugit, Chloe știa că s-ar fi ales cu un pumnal 
înfipt între vertebre. 


Iar cinematograful ar fi putut să se 
transforme, lesne, în mausoleul ei. 

Și s-ar fi trezit cu el aplecat deasupra ei, 
așteptând, și l-ar fi văzut scoțându-și micul 
pumnal din argint și retezându-i beregata cu el. 
De șapte ori. Până când nu avea să se mai 
trezească. 

Chloe fu cuprinsă de panică pentru o clipă, 
inundată de amintiri care nu-i aparțineau. O 
fată, alergând prin întuneric. Un oraș, noaptea. 
O alee. Visul avut de ea... un tatuaj, pe un braţ. 
Sodalitas Gladii Decimi. Sora ei. 

Coţcarul se ridică, tremurând puţin, însă 
deja avea o shuriken în mâna din care dispăruse 
pumnalul. 

Chloe își pierduse concentrarea. 

— NU MIȘCĂ NIMENI! 

Se întoarseră amândoi. 

Ușile cinematografului se izbiseră de pereți 
și un polițist își făcuse apariția acolo, cu pistolul 
calibrul 45 scos din teacă și țintind spre ei. Era 
greu să-și dea seama spre care dintre ei ţintea. 
Dar nu mai avea importanţă: un altul apăru 
lângă el, trăgându-și de asemenea piedica armei. 
Un al treilea trecu în faţa lor, observă cadavrul 
și fugi să îngenuncheze lângă el. 

— Cu amândoi vorbesc. LĂSAȚI-VĂ 
ARMELE JOS, strigă primul poliţist. 

Pentru o fracțiune de secundă, Chloe și 
Coţcarul își avură momentul lor, privindu-se 
unul pe celălalt. Apoi, concomitent — fără vreun 
semnal — amândoi porniră în fugă în direcţii 
opuse. Chloe se îndreptă spre ieșirea de 
incendiu din dreapta scenei. 

— AM ZIS: NU MIȘCĂ NIMENI! zbieră din 
nou polițistul. 


Ea sări jos de pe scenă, drept înainte, 
concentrându-și întreaga forță în braţe și 
ghemuindu-se, ca o ghiulea. Se izbi de ușă, 
făcând-o să se deschidă tocmai în timp ce 
detuna cea dintâi împușcătură. Tare. Mai tare 
decât ar fi crezut, din ce văzuse la televizor. 

Chloe ţâșni afară pe ușă și se rostogoli pe 
pavajul de afară, ferindu-se într-o parte și 
trăgându-și picioarele sub ea înainte ca ușa să se 
trântească la loc cu putere în urma ei. Își văzu 
articulațiile degetelor, cu care-și protejase 
creștetul capului, însângerate și jupuite. 

Porni, alergând și sărind și săltându-se de 
pe un hidrant pe o copertină, apoi pe scara de 
incendiu și, în sfârșit, pe acoperiș, apucându-se 
și avântându-se, până când ajunse din nou 
foarte sus, unde putea să înainteze repede și în 
siguranţă, unde-i era cu adevărat locul. 


Paisprezece 


ȘI ACUM? 

Chloe alerga mai departe, dar se silea să 
gândească: lucru pe care instinctele ei pisicești 
nu-l agreau. 

Își petrecuse ultimele câteva săptămâni 
acasă, refăcându-se după un precedent atentat 
asupra vieţii ei, integrând relativ subitele 
manifestări ale noilor sale capacități, două 
învieri din morți, Ordinul A Zecea Lamă, 
poporul Mai, precum și relația dintre acestea 
din urmă, din ultimele milenii, în normalitatea 
vieţii ei de adolescentă. 

Dar ce nu făcuse? 

— Nu m-am pregătit, nu mi-am găsit o 
cameră sigură, n-am descoperit Grota Pisicii, 
răspunse Chloe, către cerul nopții, în timp ce 
sărea de pe o clădire pe alta, ignorând faptul că 
se afla la vreo treizeci de metri înălțime. Nu m- 
am antrenat cum trebuie pentru luptă. Nu mi- 
am alcătuit un fel de strategie defensivă. N-am 
inițiat un exercițiu de urgență pe care să-l 
urmăm, eu, Amy și Paul. Și Kim. Și Alek. NU MI- 
AM FĂCUT UN PLAN. 

Se certă singură pentru faptul că nu făcuse 
toate acestea la timp. Negarea totală nu salvează 
vieţile, se gândi ea. 

— Un pic cam târziu, Chlo, bombăni. 


Bine măcar că, probabil, Coţearul n-o mai 
urmărea acum. Oricât de puternic și de 
îndemânatic ar fi fost, Alexander tot om 
rămânea, și nu-i erau la îndemână toate 
salturile și mișcările ei, cu atât mai puţin în 
ritmul acesta. Pentru o clipă, Chloe își permise 
să și-l imagineze într-un Coţcaro-mobil, stând la 
volan cu un rânjet malefic pe faţă, ca un Joker3t 
blond. Oricum, chiar și să fi avut mașină, el 
probabil că în clipa de față era preocupat să 
accelereze și să se îndepărteze pe cât posibil mai 
mult de polițiști, fără să se mai sinchisească de 
ea. 

—  Slavă Domnului că există poliția, 
bombăni Chloe, măcar o dată în viață fără 
ironie. Dar de unde-or fi știut ce se petrecea 
acolo? Oare cum de-au știut că e cineva 
înăuntru? 

Se îndreptă spre cel mai înalt punct al 
orizontului apropiat din fața ei, o antenă mare 
pentru satelit, de tip farfurie, fixată solid, dar 
fără pricepere, de vârful unui horn. Dacă o 
urmărea cineva — poliția, sau Coţcarul, sau 
oricine altcineva — ar vedea sigur. 

De îndată ce se văzu stând în echilibru 
deasupra farfuriei, strângând cu o mână de 
marginea acesteia, își scoase singura armă pe 
care o avea la dispoziţie. 

Telefonul ei mobil. 

Mai întâi, sună la Firebird. 

— Alo, aici Firebird L.L.C., se auzi vocea 
secretarei. 

Cineva chiar ar trebui să-i atragă atenţia să 
renunțe la accentul rusesc pentru convorbirile cu 
exteriorul, se gândi Chloe. Știa că Alexandra era 
capabilă să vorbească engleza aproape perfect; 
așa, tot restul însemna fandoseală. 


— Sunt Chloe. Dă-mi-o pe Olga. 

— Este ieșită pentru moment... pot să-i 
transmit ceva? 

— Nu. Dă-mi-l pe Igor. 

—  Venerată  Conducătoare, este într-o 
ședință, veni răspunsul, respectuos, dar prompt. 

— Scoate-l de-acolo, ceru Chloe, dându-și 
ochii peste cap la auzul straniei neconcordanţe a 
cuvintelor celeilalte femei. E foarte important. 

— Da, Venerată Conducătoare, răspunse 
Alexandra, trecând-o în așteptare. 

Chloe era încă uluită: îi fusese evident că 
fata cealaltă n-o plăcuse de la început, însă 
acum făcea orice-i cerea, fără ezitare și doar cu 
o mică notă de sarcasm. 

După o surprinzător de scurtă așteptare, 
Igor răspunse. 

— Alo? 

Tonul îi era puțin iritat și răstit. Nu se prea 
dă în vânt după toată povestea asta, cu 
conducătoarea spirituală. Ceea ce avea să facă să 
sune cu mult mai neplăcut ce urma să-i spună. 

— Igor, Serghei e mort. 

Urmă o tăcere, ca și cum el s-ar fi întrebat 
dacă a auzit bine. Engleza lui Igor nu era 
perfectă, așa că putea fi de înţeles. 

— Ce tot spui? o întrebă, în cele din urmă. 

— Coţcarul tocmai l-a omorât pe Serghei. 
Eram cu el la cinematograful de care vă 
interesați voi. 

Avea să-l împovăreze mai târziu cu 
amănuntele despre faptul că ea se afla acolo 
fiindcă Serghei voia să fie asasinată; 
deocamdată, nu voia decât să transmită vestea. 

— Stai, stai. Coţcarul mai trăiește? Am 
crezut că l-ai omorât. 


— Nu, în realitate, am încercat să-l salvez... 
ah, las-o baltă, oftă Chloe. 

Într-o bună zi, avea să lămurească ea și 
toată povestea asta. 

— Se pare că el n-a murit când a căzut de pe 
podul Golden Gate. Cumva, a reușit să scape cu 
viață. Și adineauri l-a omorât pe Serghei, în 
clădirea cinematografului. 

— Care cinematograf? vru să știe Igor, 
ridicând tonul. 

— Cinematograful pe care voi vă gândeaţi 
să-l cumpăraţi și să-l demolaţi, ca să construiți 
apartamente, sau altceva, zise Chloe, exasperată 
de faptul că el alesese să se fixeze tocmai asupra 
acestui punct anume. 

— Dar noi nu ne gândeam să cumpărăm 
niciun cinematograf... Nu știu despre ce tot 
vorbești tu acolo. 

Chloe se lăsă în spate pe marginea farfuriei, 
năucită. Și-așa era destul de grav faptul că 
Serghei încercase s-o omoare, dar uite până 
unde mersese el cu planul... Făcuse rost de 
cheile unei proprietăți despre care nu știa 
nimeni de la Firebird, doar ca să aibă la 
dispoziție un loc convenabil în care să fie 
omorâtă Chloe. O pusese pe Olga să-i caute tatăl 
lui Chloe, ca să aibă pretextul unei întâlniri cu 
ea acolo. Oare mai era și ceva în legătură cu care 
să nu fi mințit Serghei... sau cineva din cadrul 
semeţiei față de care să nu fi minţit? 

— Unde e cinematograful acela? o iscodi 
Igor. Ajung imediat acolo... 

— Nu, îl întrerupse Chloe. Mișună poliția. 
Au apărut imediat după ce am început să ne 
luptăm, eu și Coţcarul. Ține-te la distanţă... 
spune-le tuturor să se ţină la distanţă, și e 


valabil și pentru kizekh. Nu putem risca să ne 
expunem. 

Nu-i venea să creadă că putea să vorbească 
astfel. 

— Eşti sigură că e mort? o întrebă Igor, 
aproape în șoaptă. 

— Sunt foarte sigură, Igor, răspunse ea, cu 
toată blândeţea de care era capabilă. Dacă ar 
mai fi existat vreo șansă ca el să 
supraviețuiască, atunci ei l-ar fi dus la spital. 
Dar părea mort de-a binelea. Îmi pare rău. 

Urmă o tăcere prelungită. 

— L-ai omorât pe Coţcar? întrebă până la 
urmă Igor, cu un ton de un calm ucigător. 

— Ce? Nu, răspunse Chloe, dându-și seama 
că face o greșeală de îndată ce-i ieșiră cuvintele 
de pe buze. De față cu toți polițiștii ăia? 

— Dar l-ai urmărit măcar? 

— Nu, Igor, am fugit de la locul faptei. Ți- 
am pomenit cumva că veniseră polițiștii? 
Înarmaţi? 

Se străduia să aibă un ton la fel de calm și 
de neșovăitor, nu unul laș, așa cum probabil că 
o socotea el. 

— Ascultă, o să vă explic totul mai târziu, 
bine? Sunt multe de explicat. Trec diseară pe- 
acolo. Dar acum trebuie să închid. 

Și închise. Nu putea să fi fost Olga? Era 
îngrozită, ațâțată de adrenalină, iar acum se 
simțea ca un rahat laş, doar din cauza 
ultratestosteronizatului Padawan al domnului 
Serghei. 

Exista și cineva care să manifeste înțelegere 
față de ea? Fără s-o acuze, sau să-i pună 
întrebări? 

În timp ce apela următorul număr, o 
mașină de poliţie trecu în goană la treizeci de 


metri sub ea, cu sirena urlând. Chloe întoarse 
capul să privească, dar mașina nu se opri. 

— Chloe! se auzi ciripitul vesel al lui Amy. 
Care-i treaba? 

— Ți-aduci aminte de Serghei? Tipul mai în 
vârstă, care schimba insulte cu celălalt bătrân, 
la Presidio... 

— Conducătorul Semeţiei voastre, mda, o 
întrerupse prietena ei. Pe un ton infatuat, 
mândră că știa toate acestea. 

— E mort. Omorât de asasinul care a 
încercat să mă ucidă pe mine, atunci, pe pod. 

— O, Doamne! 

— Numai că el, de fapt, încerca să facă 
astfel încât eu să fiu omorâtă de Coţcar; a fost un 
soi de înscenare... 

— Mama mă-sii, o întrerupse din nou Amy. 
Și tu ce-ai de gând să faci? 

— Eu cred... 

Chloe se întrerupse, stând să se gândească. 
N-avea niciun chef să se ducă imediat la 
Firebird: acolo probabil că era harababură. Și, 
în beneficiul unei depline dezvăluiri — din 
moment ce, probabil, oricum avea să apară 
toată povestea la știri — era, probabil, de 
preferat ca ea să-i spună totul mamei sale. 

— Cred că o să mă duc mai întâi acasă. Dac- 
o fi să se-ntâmple ceva ciudat, vreau să pot s-o 
apăr pe mama. 

— Bine gândit. O să venim și noi, eu și cu 
Paul. E mai bine să fim împreună, din moment 
ce toată lumea știe deja despre noi... 

— Păi... bine, mda, bună idee. 

— Absolut. Ne vedem în scurt timp. 

Și acum, ultimul apel. Era chiar pe apelare 
rapidă. 

— Alo? 


— Alek, zise ea, și inspiră adânc. Serghei e 
mort. Coţcarul l-a omorât. 

— O, Dumnezeule! Tu ești bine? 

— N-am nimic. Mă duc spre casă, fiindcă 
vreau să fiu sigură că mama e bine, și așa mai 
departe. Nu știu ce poate să se mai întâmple mai 
departe. 

— Ai nevoie de mine? Eu sunt prins într-o 
repetiție cu orchestra... dar las totul și vin, dacă 
vrei... 

— Nu, răspunse Chloe, zâmbind și 
scuturând din cap, uitând că el n-avea cum s-o 
vadă. N-am nevoie. Sună-mă când ieși. 

— OK. Ai grijă de tine, Chloe. 

— O să am. 

Chloe își închise telefonul și și-l îndesă la 
loc în buzunar. Mai demult, când începuse să fie 
hăituită de Coţcar și să-și dezvolte puterile, 
mereu mergea spre casă pe căi ocolite, ca să 
deruteze pe oricine ar fi putut s-o urmărească. 
De când îi fusese răpită mama, devenise evident 
faptul că toată lumea știa unde locuiește: acum, 
important era doar să ajungă ea prima acolo. 
Mai privi o dată, prelung, în jur, savurând 
priveliștea și răgazul de moment faţă de ororile 
a ceea ce avea să urmeze. 

Pe urmă, sări jos de pe acoperiș și se zori 
spre casă, pe alei și străzi lăturalnice, invizibilă 
pentru toată lumea... inclusiv pentru polițiști. 


Când își auzi mama zornăindu-și cheile la ușă, îi 
deschise, dar uită să-și retragă ghearele, și Anna 
rămase uimită văzând-o. Chloe își petrecuse 
toată ora în care așteptase ca mama ei să se 
întoarcă de la muncă patrulând prin casă, 
asigurându-se că toate ferestrele și ușile sunt 
ferecate și ascultând orice eventuale zgomote 
ale intrușilor. Amy stătea în faţa televizorului, 


comutând mereu între știrile zilei de pe CNN și 
canalele locale (inclusiv la reluările din Invader 
Zim35). Paul încă nu ajunsese. 

— Doar n-o să-ţi scoţi ghearele la mine, nu-i 
așa? o întrebă Anna King, un pic neliniștită, 
intrând și așezându-și servieta diplomat pe 
masă. 

— Nu tocmai, îi răspunse Chloe, cu un 
zâmbet crispat. 

— Hei... o dau iar! strigă Amy, de pe 
canapea. 

Mama și fiica intrară în living. Un tânăr 
prezentator de știri, cu o expresie de îndârjire 
pe chip, vorbea, în timp ce cuvintele Om de 
afaceri din localitate asasinat luminau un colț al 
ecranului în roșu, galben și albastru. 

— „Magnatul local din domeniul imobiliar 
Serghei Shaddar a fost găsit astăzi mort în 
clădirea unui cinematograf părăsit. Connie 
Brammeier, aflată în Inner Sunsetă?, relatează.» 

Imaginea se mută pe chipul unei 
reporterițe, tânără și cu înfățișarea serioasă, 
urcată pe scena cinematografului. În spatele ei 
se petreceau tot felul de lucruri, însă era greu de 
spus ce anume. Se vedeau mai mulți polițiști, 
plus un detectiv cu oboseala întipărită pe chip, 
care se încrunta spre mapa din mâna ei, și mai 
multe bliţuri clipind. 

— „Astăzi, ceva mai devreme, poliţia a fost 
alertată de o persoană din partea locului, cu 
privire la desfășurarea unor anumite activități 
suspecte în această clădire părăsită. Înăuntru, a 
fost descoperit trupul neînsuflețit al lui Serghei 
Shaddar, deținător al Firebird Properties L.L.C., 
victima unui asasinat oribil — și, posibil, ritualic 
— şi plin de plăgi înjunghiate...” 


— Plin? Dar n-a fost decât una, exclamă 
Chloe, înainte de a se putea stăpâni. 

— „ „Și, de asemenea, cu beregata tăiată. 
Dacă a fost victima crimei organizate, sau a unui 
atac întâmplător, rămâne deocamdată o 
necunoscută. Shaddar era un om de afaceri 
retras, dar popular, care dona de fiecare Crăciun 
câte zece mii de dolari unor diverse societăţi 
caritabile.” 

Uite ceva nou pentru mine, își zise Chloe, în 
sinea ei. La fel ca variabilele inverse și 
persoanele cărora le place Avril Lavigne, îi 
venea greu să înţeleagă cum de era posibil să fie 
cineva atât de absolut malefic... dar și să facă 
donaţii în favoarea săracilor. 

— „Investigatorii afirmă că nu dețin vreo 
urmă a celor doi suspecți care au fugit de la 
locul crimei, însă poliția continuă să cerceteze. 
Oricine are vreo informaţie privitoare la această 
crimă este îndemnat să sune la numărul afișat 
în partea de jos a ecranului. Toate informațiile 
vor beneficia de protecția anonimatului. Bob?” 

— Oare de ce am eu senzaţia că unul dintre 
suspecți ai fi tu, Chloe? o întrebă mama ei, pe un 
ton care se apropia în chip primejdios de un 
mârâit. 

Amy dădu sonorul mai încet. 

Chloe inspiră adânc. 

— Serghei m-a chemat să ne întâlnim la 
cinematograf, fiindcă spunea că ar avea 
informații despre tata, începu ea să povestească, 
și mama ei făcu ochii mari. De fapt, era o 
înscenare, ca eu să fiu omorâtă de Coţcar, care 
era și el acolo, așteptându-mă. 

— Eu crezusem că persoana aceea — 
Coţcarul — a căzut de pe pod, rosti, lent, mama 
ei. 


— Doi la sută dintre  sinucigași 
supraviețuiesc în fiecare an căderii, declară 
Amy, fără să-și ia ochii de pe ecranul 
televizorului. 

— Oricum ar fi, el e încă viu, continuă 
Chloe, sub privirea încruntată a mamei sale. El 
şi Serghei colaborau pentru asasinarea oricăror 
potenţiali „Aleși”... din motive diferite, evident. 
Ei sunt cei care mi-au asasinat sora biologică, în 
urmă cu câteva luni. Însă acum Coţcarul s-a 
supărat pe Serghei și l-a omorât, înainte de a mă 
ataca pe mine: era doar un alt Mai pe care-l voia 
mort. 

Anna King își privi prelung fiica, fără să 
clipească, exact în stilul lui Kim. Dar privirea ei 
era mult mai dură și mai oțelită decât cea a 
fetei-pisică, și părul blond nu-i stătea la fel de 
strâns pe cât și-l ținea de obicei. Iar când vorbi, 
într-un târziu, avea un ton la fel de calm ca al lui 
Igor. 

— Asta a fost. Ne mutăm. 

Chloe fu nevoită să-și reia în minte 
cuvintele ei de mai multe ori până să le 
înțeleagă. 

— Ce? 

— Ne mutăm. Orașul San Francisco e mult 
prea periculos. E ridicol, exclamă Anna King, 
scoțându-și ochelarii și întorcându-se cu spatele, 
în timp ce lua un carneţel. N-ar trebui să am 
probleme în găsirea unui serviciu în Seattle, sau 
în New York... 

— Mamă, ce tot vorbești? strigă Chloe, 
urmărind-o prin casă. 

Amy se făcu mică pe canapea, aruncând 
doar din când în când câte o privire peste 
spătarul acesteia. 


— În ultimele câteva luni, au fost două 
tentative de a-ţi lua viața, începu mama ei, 
enumerând pe degete. Eu am fost ţinută ostatică, 
tu ai fost, practic, ţinută ostatică, eu am fost, 
personal, martoră la un război între bande, 
indiferent de cum ai vrea să-l numești. 

— Dar nu putem să fugim, pur și simplu... 
poporul Mai m-a căutat atât de mult timp... ei n- 
or să renunţe, cu una, cu două. Și nici Coţcarul! 
protestă Chloe. 

— Atunci, ne vom găsi o ascunzătoare. Eu le 
voi spune autorităților ce mi s-a întâmplat și 
vom intra într-un program federal de protecție, 
sau cam așa ceva. O luăm de la început. Nu mă 
interesează. 

— Dar nu pot să părăsesc așa pe toată 
lumea! se văicări Chloe, dorindu-și ca izbucnirea 
ei să fi sunat mai puțin adolescentin. 

— Iar eu nu pot să te las așa, să fii omorâtă! 
ripostă mama ei. 

Ochii îi aruncau văpăi, iar maxilarul îi 
stătea încleștat de iritare. 

Dintr-odată, Chloe înțelese. Mama ei se 
simţea neputincioasă în a-și proteja fiica. Se 
simţea neștiutoare și lăsată pe dinafară; viața 
fiicei sale devenise, dintr-odată, potopită de 
culte străvechi și de rase mitologice, și Anna era 
supărată din cauză că nu mai avea nici pic de 
control asupra ei. Iar acesta era unul dintre 
lucrurile pe care le prețţuia mai mult decât 
aproape orice. 

Desigur, întreaga situație era, cu adevărat, 
scăpată de sub control: Serghei murise, Coţcarul 
era încă în libertate, Brian probabil că se 
regăsea și acum pe lista celor mai căutați 
dușmani ai Ordinului, poporul Mai nu avea 
conducător și se simțea pierdut, și, din câte 


începea să-și dea seama Chloe, încetul cu 
încetul, nu exista decât o singură persoană în 
măsură să rezolve toate aceste probleme. 

Își îndreptă umerii și se strădui să adopte 
un ton cât mai calm. 

— Mamă, știu că totul e tulburător, dar fuga 
chiar n-ar rezolva nimic. Orice Mai poate să-mi 
dea de urmă, la fel ca un copoi. Și... eu nu pot să- 
i părăsesc. Acum sunt singura lor conducătoare. 

Când mama ei încercă să deschidă gura, 
Chloe îi tăie vorba, cu toată blândeţea posibilă. 

— Tu m-ai văzut murind și întorcându-mă 
din morți. Mi-ai văzut ghearele. Aici nu mai e 
vorba doar despre vreun cerc artistic de la liceu, 
sau altceva asemănător: e ceva serios. Și eu sunt 
singura capabilă să oprească tot acest ciclu al 
violențelor, se trezi spunând Chloe. 

Uau, oare chiar cred eu una ca asta? Și, când 
se gândea mai bine, își dădea seama că nu era o 
„credință”: era un adevăr. Ea trebuia să fie cea 
care să-l oprească. Altfel, avea să tot continue. 
La nesfârșit. 

Sau până când mureau toți cei implicaţi. 

— Iar eu nu pot să te las să te implici în 
continuare, zise mama ei, cu glasul tremurat. 

Însă Chloe îi simțea hotărârea 
destrămându-se. 

— Nu avem de ales, nici tu, nici eu, zise 
Chloe. Dacă nu mă duc eu la ei, vin ei la noi. Și-ţi 
jur că ţie n-o să-ți mai facă nimeni rău vreodată. 

— Și eu, de ce nu pot să jur același lucru, 
pentru fiica mea? șopti Anna, ducându-și 
degetele la tâmplă. 

Nu plângea, nu tocmai, însă era evident că 
se străduia să se abțină. 

Atunci, bătu cineva la ușă, făcându-i pe toți 
să tresară. 


— Hei, urlă voios Paul, prin geamul ușii de 
la intrare, ridicând la vedere o pungă cu Krispy 
Kremes. Abia apoi văzu expresiile de pe feţele 
tuturor. Am nimerit într-un moment nepotrivit? 


* k*k 


Mama lui Chloe insistă să conducă ea, dacă 
tot nu putea să interzică deplasarea, nici să 
indice ea direcția. Paul și Amy se așezară pe 
bancheta din spate, îndopându-se cu gogoși, ca 
să mai scape de tensiune. 

Aproape ca pe vremuri, se gândi Chloe, cu 
melancolie. Ceva din faptul că stătea pe locul din 
dreapta o făcea să se simtă ca și cum ar fi avut 
iar zece ani. Mama ei își ţinea și acum 
maxilarele încleștate, scrâșnind din dinți; până 
și cerceii i se legănau cu hotărâre în urechi. 

Chloe oftă, urmărind cu degetul micii stropi 
de ploaie care se adunau pe geam, înainte de a- 
și croi drum într-o parte, sau în jos, lipiţi de 
sticlă prin puterea vântului. Cineva spusese 
odinioară despre un conducător că e la fel de 
bun ca prietenii și sfetnicii de care se înconjura. 
Poate că ar trebui să le acord un pic mai multă 
încredere lui Paul și lui Amy. 

Când ajunseră la Masa — restaurantul era 
un loc de întâlnire cât mai neutru cu putință — 
cineva îi conduse cu discreţie în spate, unde 
erau deja așteptați de Olga, Igor și Kim. Mama 
lui Chloe făcu ochii cât cepele când toți o 
întâmpinară pe fiica ei cu „Bun venit acasă, 
Venerată Conducătoare” și se înclinară. Chloe îi 
adresă mamei sale un zâmbet firav și ridică din 
umeri. 

Masa era dreptunghiulară, și Chloe se 
orientă imediat spre un loc de pe una dintre 
laturile mari, chiar lângă Olga, însă mama ei o 


înghionti ușor și clătină aproape imperceptibil 
din cap, arătându-i din ochi spre capul mesei. 

— Dacă vrei într-adevăr să pui capăt 
violențelor și să-ți conduci poporul, atunci 
trebuie să-l conduci, murmură ea. Preia 
controlul, Chloe. Nimeni nu poate să-l preia în 
locul tău. 

Chloe încuviinţă, zărind în ochii Annei King 
ceva anume, la care nu fusese cu adevărat 
atentă până acum. Ceva care implica o slujbă de 
mare răspundere și calități politice. Ceva legat 
de faptul de a fi femeie și asociată la o firmă 
importantă. Trebuie s-o întreb despre asta într-o 
zi, se gândi Chloe, strecurându-se pe scaun și 
cufundându-se în pielea moale a tapiţeriei. 
Încercă să se concentreze asupra urmelor 
imprimate de fesele precedentului ocupant în 
tapițeria scaunului, ca să ignore senzaţia de 
nervi la stomac. 

Igor și Olga erau, în mod evident, surprinși 
și stânjeniți de prezența neprogramată a 
oamenilor. 

— Igor, Olga, v-o prezint pe mama mea, 
Anna King, zise Chloe, arătând cu braţul spre cei 
numiţi. 

Olga trecu peste orice șoc ar fi resimțit și-i 
strânse mâna cu căldură doamnei King. 

— Mă bucur foarte mult să vă cunosc, zise, 
cu accentul ei pronunțat... care devenea 
sesizabil mai pronunţat ori de câte ori era 
stresată. 

— Bună seara, zise scurt Igor. 

— Prietenii mei, Paul și Amy. 

Cei doi Mai își înclinară capetele în semn de 
salut spre cei doi adolescenți umani; nici Olga, 
nici Igor nu fuseseră prezenţi la lupta de la 
Presidio. Erau ocupați cu munca propriu-zisă, își 


dădu seama Chloe, pufnind mental. Nu se jucau 
de-a puterea precum cei doi bărbați vârstnici 
care conduceau cele două tabere. 

— Ei sunt Olga și Igor, cei mai importanţi 
doi... ăăă... reprezentanţi Mai. 

— Mă bucur să vă cunosc, zise mama ej, cu 
o oarecare răceală. 

— Paul, Amy, zise Olga, înclinându-și capul 
spre ei. Doamnă King. 

Kim doar le făcu un semn cu mâna: cumva, 
total adorabilă, cu ghearele ei pisicești. 

— Îi cunoști pe oamenii aceștia? o întrebă 
Igor, uluit. 

— Sunt prietenii mei, răspunse Kim, cu 
nonșalanţă. 

— Îmi cer scuze dacă am compromis 
siguranţa, zise Chloe, făcându-le semn celorlalți 
Mai să se așeze, ca și mamei sale. 

Toţi trei se conformară, dar privindu-se cu 
oarecare neîncredere. 

— Eu... nu știam precis ce avea să se mai 
întâmple, continuă ea, și am vrut să-i mențin în 
siguranţă. 

— Sigur că da, replică prompt Olga. Ei au 
contribuit la salvarea ta, da? Sigur că sunt bine- 
veniți printre noi. 

Igor, în schimb, nu spuse nimic. 

— Înainte de a merge mai departe cu orice 
altceva... Chloe trase aer adânc în piept. Trebuie 
să aflați că Serghei încerca să-mi provoace 
moartea când s-a întâmplat totul. 

Kim făcu ochii mari, până într-atât, încât 
păreau gata să-i explodeze din orbite. Olga 
clătină încetișor din cap. 

— E ridicol, zise Igor. 

— Din nefericire, nu e, îl contrazise Chloe. 


Le istorisi întreaga întâmplare, cu toată 
acuratețea și toate amănuntele pe care putea să 
și le mai amintească. În mod special, exact 
cuvintele lui Serghei. 

— Așa că, practic, concluzionă ea, Serghei și 
Coţcarul colaborau pentru descoperirea și 
asasinarea tuturor altor posibili Aleși, inclusiv a 
surorii mele. 

— Nu avea niciun motiv, pufni Igor, cu 
dispreț. 

— El voia să-și păstreze puterea, și se temea 
să nu-i fie luată. 

— Dar tu ești Aleasa, rosti Olga, 
neputincioasă. De ce-ar fi făcut el așa ceva? 

— Tocmai v-am spus, răspunse Chloe, 
străduindu-se să nu-și piardă răbdarea. 

Mama ei scutură aproape imperceptibil din 
cap. Calmează-te, Chloe. 

— Eu nu cred, repetă Igor, luând o 
înghițitură din cafea. 

— OK, poţi să crezi, sau nu; realitatea este 
că el e mort, iar poliția derulează o investigaţie. 
Noi ce facem acum? 

Toţi cei din jurul mesei rămaseră tăcuți. 
Olga sorbi delicat din ceaiul pe care i-l adusese 
chelnerul. 

— Vom discuta despre asta la întâlnirea la 
care vei participa și tu, și toată Semeţia, mâine- 
seară, zise ea. 

— Eu o să te învăţ principala rugăciune 
pentru deschidere; cred că va fi de ajuns, 
deocamdată, se oferi Kim. 

— Rugăciune... ? 

Mama lui Chloe își întoarse căutătura 
furioasă spre fata-pisică. Urechile lui Kim se 
pleoștiră, și ea se făcu mică sub privirea femeii 
mai vârstnice. 


— Mai degrabă, o... o invocaţie, bolborosi 
ea, începutul tradițional al unui discurs. 

Chloe se strădui să-și stăpânească zâmbetul. 

— Daţi-mi voie să clarific în totalitate un 
aspect: nu sunt în totalitate de acord cu toate 
acestea, rosti cu hotărâre Anna King, cu toate că 
respect necesitățile și credințele poporului nativ 
al lui Chloe. Dar, dacă i se întâmplă ceva lui 
Chloe, ţineţi minte: spre deosebire și de voi, și de 
membrii Ordinului, eu nu am nimic împotriva 
armelor de foc. 

Igor se pregătea să-și dea ochii peste cap, 
însă Olga îl făcu să se răzgândească, trăgându-i o 
lovitură cu piciorul pe sub masă. Chloe și-o 
imagină pe mama sa, stând cu o armă automată 
în mâini, țipând și agitându-și arma într-o parte 
și-n cealaltă, trăgând rafală după rafală spre 
inamicii nevăzuţi. În viziunea lui Chloe, încă 
avea pe nas ochelarii pentru citit și în urechi i se 
legănau cerceii de argint. 

— Și acum, ce-o să le spunem tuturor? 
Despre motivul pentru care nu ești acolo, cu ei? 
ceru să știe Igor. 

— Le spuneţi adevărul. Boule, fu cât pe ce 
să adauge Chloe. Că e cu adevărat periculos în 
momentul acesta, că-l am pe urmele mele pe 
Coţcar... și c-o să ne vedem cu toţii mâine, acolo, 
în Grota Pisicii. 

— Unde? o întrebă Olga, nedumerită. 

Ups. E amuzant numai pentru mine, își dădu 
seama Chloe. 

— Ăăă... la Firebird, se corectă ea. 

Însă văzu că Paul și Amy zâmbeau. 

— Să le mai spuneţi și că nu va fi nicio 
răzbunare. Nici din partea vreunei persoane 
individuale, nici din partea vreunui kizekh. 


— Dar toți cei loiali dintre Mai vor insista, 
se stropşi Igor. Eu însumi, dac-aș fi avut 
iscusinţa... 

— Tu — le — vei — spune — că — nu — va 
— fi — nicio răzbunare, repetă Chloe, cu glas 
tărăgănat. Nimeni nu va face nimic, până după 
marea seară a discursurilor de mâine. Toţi sunt 
avizi de sânge... și cei din A Zecea Lamă vor fi 
pregătiți și în așteptare, de îndată ce vor afla 
veștile. Se vor aștepta la un atac, preciză ea, 
sperând că fusese suficient de convingătoare. 

— Are dreptate, o susținu Olga. 

Chloe încă era năucită de credința absolută 
a acestei femei mai vârstnice în ea, ca Aleasă. Și 
ea îi fusese la fel de loială lui Serghei ca și Igor, 
însă nu avea nici cea mai mică problemă în 
acceptarea a ceea ce spunea noua și adolescenta 
lideră spirituală a poporului Mai, oricât de 
deplasat ar fi părut. 

și e foarte bine, dacă mă gândesc la 
pumnalele din ochii cu care mă privește Igor... 

— Cred că mai avem câteva ore de acalmie 
înainte de începerea furtunii, adăugă Kim. Ar fìi 
un moment prielnic ca să evaluăm situaţia și să 
ne facem planurile. 

— Dar investigarea asasinării lui Serghei n- 
o să-i conducă pe polițiști spre voi? interveni 
Paul. Adică, să cerceteze la Firebird, și printre 
toți partenerii lui de afaceri, și angajaţii 
nemulțumiți... 

— Are dreptate, îl aprobă mama lui Chloe. 
Voi aveți măcar vreun plan pentru genul acesta 
de investigaţie? 

Igor și Olga se priviră unul pe celălalt, apoi 
își întoarseră ochii spre Chloe. 

După toate aparențele, nu aveau. 


34 Aluzie la personaje din seria Batman și la vehiculul 
botezat Batmobil. 

35 Elevul unui cavaler Jedi, în seria Războiul Stelelor. 

36 Serial american animat de televiziune produs de 
Nickelodeon și având ca personaj principal un 
extraterestru pe nume Zim, de pe planeta Irk, care are ca 
misiune cucerirea și distrugerea Pământului. 

37 Partea interioară a Sunset District, important cartier 
din zona central - vestică a metropolei San Francisco. 


Cincisprezece 


ÎN DIMINEAȚA URMĂTOARE, Chloe își dădu 
seama că era o zi de marți. Numai că, în loc să se 
ducă la școală, mai rămase pentru un timp în 
pat și hotări că, la câte se întâmplau în jurul ei, 
încă o zi n-ar însemna sfârșitul lumii. În clipa 
aceasta, nu se simţea în stare să îndure nimic. 
Nici recuperări după programul de școală, nici 
întâlniri cu oricine, nici nimic. Nimic, până la 
șapte seara, când trebuia să se adreseze 
minusculului trib de Mai, fără casă și fără 
conducător, unor peste o sută de persoane 
necunoscute, cu fețele ridicate și ochii mijiți 
spre ea, în căutarea speranţei. 

Chloe încercă să trateze această ocazie ca 
pe un examen oral și să nu-și facă griji pentru ea 
decât ceva mai târziu. Se întinse și se ridică în 
capul oaselor, lăsându-și doar pentru câteva 
clipe ghearele să-i iasă din vârfurile degetelor de 
la mâini și de la picioare. Pijamaua ei consta 
într-o veche pereche de boxeri și un uriaș tricou 
Tide pe care-l primise cadou mama ei la Target, 
sau altundeva. Mare. Portocaliu. Urât. 

Alek o plăcea în urâtele și 
supradimensionatele ei veșminte pentru noapte, 
își aminti ea, cu o ușoară întristare. 

Chloe clătină din cap. Făcuse pace cu el 
săptămâna trecută, concomitent cu temele ei 
pentru școală. Făcuse pace și cu Marisol. și 


Serghei, hm, odihnească-se în pace. Acum avea 
nevoie de o zi de pace și de liniște pentru ea 
însăși, înainte ca rahatul să înceapă iar să se 
reverse, în seara aceea. 

Am nevoie să plec la o plimbare cu bicicleta. 

Își îndepărtă sub duș lenea somnului și-și 
trase pe ea veșminte curate: blugi, un tricou și o 
geacă pufoasă Patagonia, pe care o purta rareori 
la școală, de teamă ca Amy să n-o acuze că ar fi 
stridentă. Mama ei era jos, la masă, sorbind din 
cafea și parcurgând cu privirea facturile. 

— Mă duc să fac o plimbare cu bicicleta, o 
anunță Chloe, smucindu-și degetul mare în 
direcția mini-garajului care conţinea mult prea 
multe porcării depozitate încât să mai încapă și 
mașina în el. 

— Să-ţi iei casca, rosti mașinal doamna 
King. 

Abia apoi își ridică privirea spre fiica ei. 

— Ia stai! Eşti sigură că e bine? Dar cum 
rămâne cu poliția... și cu Coţcarul? 

— Dă-i în mă-sa, răspunse Chloe, cu un 
zâmbet fioros. 

Apoi își îndulci expresia văzând groaza 
întipărită pe faţa mamei. 

— Mă îndoiesc că polițiștii ar putea să mă 
recunoască, dacă am casca pe cap. Cât despre 
Coţcar... îți promit c-o să stau numai în locuri 
publice. El n-o să facă nimic, dacă sunt acolo 
persoane nevinovate — oameni — în preajmă. 
Am mare nevoie să-mi limpezesc mintea, o 
vreme. 

— Şi eu, zise Anna King, pe un ton vag. 
Este... cu adevărat... ceva neobișnuit pentru 
mine, știi? 

— Tu chiar n-aveai habar în ce te-ai băgat 
când m-ai adoptat, hm? zise Chloe, zâmbind, cu 


toate că, pe dinăuntru, se simţea într-adevăr 
vinovată pentru asta. 

— Mi-am dat seama în ce m-am băgat când 
aveai doi ani și ţi-ai dărâmat biblioteca peste 
tine. Și pe urmă ai început să-mi ronţăi toate 
romanele mele preferate de Tony Hillerman3ă, 
replică mama ei, cu șiretenie. Am mai citit 
despre alți părinți cu copii care vor să-și 
restabilească legăturile cu... etnicitatea lor 
originară. Dar niciunul dintre cazurile relatate 
acolo nu se ocupa de supranatural. 

Era un termen neobișnuit. Chloe niciodată 
nu se gândise la el, cu referire la propria 
persoană. În fine, ea încerca să nu se gândească 
deloc la toată povestea cu muritul și întorsul din 
morți, în general. Era prea bizară. Acum, de 
exemplu, Serghei o fi în lumea aceea a 
umbrelor? Exista el alături de celelalte umbre 
de lei care bântuiau prin întunericul acelei 
veșnicii? Sau exista un iad pentru Mai, rezervat 
celor ca el? 

— Vestea bună e că, dacă păţesc vreun 
accident, mi-au mai rămas încă șapte vieți, 
declară Chloe, zâmbind. 

— Nici măcar în glumă să n-o mai spui, 
replică mama ei, printre dinți. 


În unele privințe, mama ar fi o mai bună 
întruchipare a Zeițelor Gemene, decât Kim, se 
gândi Chloe, în timp ce pedala prin parc. Ca 
atunci când își formulase discursul despre 
apărarea sau răzbunarea fiicei sale, pentru 
eventualitatea în care i s-ar fi întâmplat ceva: 
protectoare ca Bastet, războinică precum 
Sekhmet. Kim era profund spiritualizată, însă 
nu etala cu adevărat calităţi ale niciuneia dintre 
ele. Dacă exista ceva asemănător cu muzele din 


panteonul Mai, atunci cu siguranţă că ar fi fost 
vorba despre Kim. 

Aerul era răcoros, perfect pentru o 
expediție pe bicicletă, și soarele îi încălzea 
spinarea. Amy obișnuia să se distreze pe seama 
căștii lui Chloe, când erau încă în creștere: ea 
mereu și-o lepăda pe-a ei, de îndată ce se 
îndepărtau de casă la o distanţă la care să nu 
mai poată fi văzute. Însă Chloe considera că o 
făcea să arate ca o veritabilă biciclistă, ca o 
participantă la curse, sau, poate, o fată-curier. 

Oamenii îi zâmbiră când intră pe aleea din 
parcul Golden Gate; alți biciclişti o întâmpinară 
cu „Bună dimineaţa”, sau „Ce zi grozavă pentru 
plimbare”. Chloe era, în același timp, anonimă și 
recunoscută, salutată și apoi uitată, la fel ca toți 
ceilalți oameni care se bucurau de vremea 
frumoasă de-afară. O fetiță pe o bicicletă roz cu 
rotițe laterale de sprijin încercă să se ia la 
întrecere cu ea cale de câțiva metri, și Chloe se 
prefăcu că pedalează cu îndârjire, până când 
mama își chemă odrasla înapoi. 

Era o senzație plăcută să-și simtă picioarele 
pedalând, și acea stranie poziţie cocoșată, când 
se apleca deasupra ghidonului. Însă nu exista 
nimic din acea familiară usturime în gambe cu 
care fusese obișnuită, în mod normal, ceea ce i 
se părea, într-adevăr, caraghios. Principalul 
motiv pentru care-și dorise o bicicletă Merida 
era acela că avea un motor electric asistat de 
pedale și solicita un efort mai mic din partea ei 
când trebuia să urce o pantă. Acum, însă, cu 
forța și rezistenţa ei de Mai, aceasta nu mai 
constituia o problemă. Pun pariu că aș putea 
acum chiar să particip la triatlon. Poate, doar, în 
afară de partea cu înotul: nu era convinsă dacă 
pisicile se descurcau prea bine cu înotul, și nici 


în ce măsură aversiunea lor naturală față de apă 
i-ar putea afecta performanţele. 

Trecu pe bicicletă pe lângă oamenii care se 
jucau prin parc în fiecare dimineaţă devreme, și 
privi cum un tip înalt, șaten, sărea după un 
frisbee aruncat foarte sus. Ceva mai departe, se 
petrecea o chestie politică tipică pentru San 
Francisco: un tip blond, mai scund, care nu 
părea să fie mai mare ca vârstă decât ea, stătea 
la o masă și împărțea fluturași despre beneficiile 
libertarismului3?2. Chloe nu știa prea bine despre 
ce era vorba, însă judecând după glumele 
sarcastice ale unor tipi mai zdrenţăroși din 
preajmă, probabil că nu era ceva stângist. 

Își întoarse cu o mișcare energică bicicleta 
spre nord, ieșind din parc la câteva minute după 
aceea. Destinația care o tot tulbura din adâncul 
minţii ieși în sfârșit la suprafață și deveni 
cunoscută: podul Golden Gate. 

Locul în care se luptase pentru prima oară 
cu  Coţcarul, și-l crezuse mort. Prăpastia 
simbolică dintre vechea ei viață și traiul printre 
Mai, ascuns în micul lor conac de peste fluviu, în 
Sausalito. Ea, cu Amy și Paul — pe vremea când 
erau doar cu un pic mai tineri, pe vremea când 
toţi erau, încă, „doar prieteni” — obișnuiau să se 
plimbe de-a lungul lui, și să viseze la lumile noi 
aflate de partea cealaltă. După atentatele din 
data de 11 septembrie, brigăzi ale Gărzii 
Naţionale începuseră să fie postate în jurul lui, 
menținându-i siguranța și incomodându-i pe 
localnici. 

Ceea ce, odinioară, fusese unul dintre 
locurile ei preferate din întreaga lume, devenise 
o sursă de tulburare, de frământări și de 
serioase deranjamente stomacale. 


A venit vremea să mi-l iau înapoi. Să-l 
revendic. 

Chloe comută bicicleta pe viteza superioară 
și pedală cât putu de tare, picioarele ei 
surclasând motorul. Străduindu-se să nu 
gândească, se avântă înainte și închise ochii. 

Când îi deschise iar, era pe pod. 

Era o zi superbă: traversele portocalii 
străluceau sfidătoare pe fundalul albastru 
delicat al cerului și albul de vată de zahăr al 
norilor, o culoare complet nepotrivită în natură. 
Apa golfului scânteia orbitor dedesubt, un 
albastru-închis pe care ambarcaţiunile de un alb 
prăfos pluteau nepăsătoare. Dealurile din fața ei 
aveau diverse nuanţe sclipitoare de verde și 
verde-închis, ca un afiș în acuarelă dintr-un 
magazin cu suveniruri pentru turiști. 

Chloe simți că-i vine să strige, sau să cânte. 
Din moment ce nu prea putea să se descurce la 
acest din urmă capitol, lăsă să-i scape un 
„IIIUUUUUPIIIII!” care-i sperie pe câțiva pietoni. 

Era năpădită de o bucurie a mișcării de 
care nu mai avusese parte de multă vreme. Nu 
vâna, nici nu era vânată, nu avea pe nimeni prin 
preajmă care să i-o tulbure: doar viteza, șuierul 
vântului în urechi, picioarele mișcându-se și 
priveliștea superbă. 

Rugăciunea este mișcarea. 

Chloe își aminti ceva nedeslușit despre 
dansatorii-șerpi Hopi, care se rugau pentru 
ploaie ținând în guri șerpi cu clopoței. 
Rugăciunea lor era dansul, nu o recitare 
separată, sau un cântec, sau versuri rostite. 
Exact asta simțea ea acum: numai splendoarea 
și bucuria de a fi, pur și simplu, în viaţă. 

Îţi mulțumesc, Cine-oi fi. 


Podul i se păru prea scurt, până la urmă; în 
timp ce trecea de celălalt capăt al iui, Chloe se 
miră cum de i se păruse interminabil în acele 
situații în care-l traversase, într-o parte și-n 
cealaltă, cu mașina, o dată chiar cu Brian 
aproape mort pe bancheta din spate. 

Nu avea niciun chef să se întoarcă 
deocamdată acasă, așa că trecu mai departe și 
porni spre promontoriul Marin, așteptând să 
resimtă oboseala, pe măsură ce dealurile aveau 
să-și ceară tributul. 

Dar nu se întâmplă așa ceva. 

Ca și cum ar fi urcat în spirală spre vârful 
unui gigantic cornet cu înghețată, Chloe 
înconjură dealul pe la marginile lui și se pomeni 
în fața ochilor cu o nouă priveliște superbă: 
podul, văzut de sus, și San Francisco, în 
depărtare, iar între ele, numai apă și stropi. Nu 
era decât o mică suprafață pentru parcare și un 
strat subțire de iarbă învelind promontoriul 
stâncos; cei mai mulți dintre oameni urcau până 
acolo, făceau câte o fotografie și plecau. Cei care 
rămâneau erau respectuoși și tăcuţi. Orice 
zgomot din partea copiilor extaziațţi care țopăiau 
în vârful lumii era măturat de vântul dinspre 
ocean. 

Chloe își rezemă cu grijă bicicleta de un 
bolovan și se sui în vârful lui, îmbrățișându-și 
genunchii la piept și sorbind priveliștea. 

Ce-aș vrea să mă simt așa mereu! 

Chloe își dori să fi existat vreo cale de a-și 
înmagazina întregul moment prezent, nu doar 
imaginea, doar partea vizuală, ci totul, cu 
mirosuri, și senzații, și restul. Ca într-o piatră, 
sau altceva care să poată fi păstrat în cutia cu 
bijuterii, și scos ori de câte ori simţea nevoia să 
retrăiască momentul. 


Se lăsă pe spate și se întinse, ridicându-și 
privirea spre cer. În bătaia soarelui și a 
vântului, și în tăcerea din jur, rotițele din 
mintea ei începură să se așeze, încetul cu 
încetul, la locurile lor; cheile universale și toate 
celelalte unelte care o sabotaseră mental pe 
durata ultimelor câteva luni dispărură treptat. 
Vacarmul de fond din creierul ei se stinse. 
Acum, doar exista. 

Și iată, acolo, ascunse de mâzgăliturile 
mentale, văzu răspunsurile care fuseseră 
totdeauna acolo. Nu era o uriașă revelație, un 
mesaj trimis de Zeițele Gemene, sau de mama ei 
de dincolo: era doar mintea lui Chloe. Care 
vorbea acum deslușit cu ea însăși. 

Se ridică în șezut și-și scoase telefonul, 
plină de regret pentru faptul că momentul se 
sfârșise, dar și de hotărâre. 

Făcu o comandă telefonică, astfel încât să 
nu i se afișeze numărul ca apelant, și-l ceru pe 
Whitney Rezza când i se făcu legătura, 
spunându-i secretarei că e Chloe King. 

— Ei, iată un apel la care nu m-aș fi așteptat 
niciodată, răspunse Whitney, cu obișnuitul lui 
rânjet ușor, ca și cum ar fi fost la clubul de 
iahting. 

— Domnule Rezza, Alexander Smith l-a 
omorât ieri pe Serghei. 

— Zău? Ei, asta chiar este o veste cam 
neașteptată. Bine i-a făcut. 

Chloe își păstră calmul interior, refuzând să 
izbucnească, sau să devină sarcastică. 

— În realitate, ei doi lucrau împreună. 
Pentru asasinarea tuturor descendenților 
precedentei adevărate conducătoare a Semețţiei. 
Ca, de exemplu, a surorii mele. Sau a mea. 


— Nu cred așa ceva nici în ruptul capului, 
replică vârstnicul ei interlocutor. 

Chloe se întrebă, pentru o clipă, dacă exista 
cineva, din oricare dintre cele două tabere, care 
să fi văzut vreodată un film cu spioni. De oricare 
fel. De parcă ideea ca doi dușmani să lucreze 
împreună pentru atingerea unui scop comun ar 
fi fost, pentru ei, absurdă. 

— Ei bine, totuși așa a fost. O știu: am fost 
acolo când l-a omorât Coţcarul. Amândoi au 
vorbit despre asta. Dar, staţi, nu în legătură cu 
asta v-am sunat. 


— Da? 
— În calitate de nouă conducătoare a 
Semeției — de Aleasă — vă propun un 


armistițiu, zise ea. 

Inspiră adânc. Nu-și depășea propria 
autoritate: doar era noua conducătoare. Iar cei 
ca Igor n-aveau altceva de făcut decât să 
accepte. 

Păi, nu? 

— Vom lăsa ca moartea lui Serghei să fie 
ultimul act de violență dintre noi. Pe cuvântul 
meu, rosti Chloe, cu hotărâre. 

— Hmmm... fascinantă idee... 

Chloe își ținu respiraţia. 

— „dar nu, îmi pare rău, nu e chiar atât de 
interesantă. Este pentru prima oară, după atâţia 
ani, când Ordinul nostru are o cauză demnă de 
luat în seamă: de ce ne-am opri la un armistițiu, 
când am putea să mergem mai departe și să vă 
nimicim de tot? Chiar ar fi cazul să-ţi 
mulțumesc, să știi... Mica înfruntare de la 
Presidio, pe care ai pus-o la cale, chiar a făcut 
minuni pentru moralul și scopurile noastre. 

Ce voia să spună prin asta? Există putere în 
războaie, asta a vrut să spună, își dădu seama 


Chloe, întunecată. Ultima lor manevră strategică 
importantă împotriva poporului Mai fusese 
atunci când Whitney își pierduse propria soție, 
omorâtă de un oarecare membru al unei bande, 
fără legătură cu niciuna dintre părți... De atunci, 
Ordinul nu însemnase mai mult decât o 
adunătură de masoni violenți și puțin cam 
supraestimați, cu reguli și ritualuri secrete, dar 
nu prea dibaci în privința unor atacuri cu 
adevărat orientate. 

— Altfel spus, îți doresc succes în calitate de 
nouă conducătoare, și așa mai departe... dar, 
sincer vorbind, ai tăi nu vor semăna un pic cu 
puii cu capetele tăiate, pentru o vreme, cumva? 

Părea extrem de sigur pe sine. Chloe mai 
avea nevoie de un singur lucru, să joace o carte 
cu care să-l lase tulburat. Să-i dea o temă de 
gândire. 

— Mulţumesc. Apropo, Whitney, ce-ţi mai 
face fiul? 

Și, cu aceasta, închise. 

Secretul. Aceasta era problema, de ambele 
părți. Secretul și ritualurile. Dac-ar fi fost după 
ea, dacă ea ar fi fost conducătoarea poporului 
Mai, cu ani în urmă, când ajunseseră în 
America, la primul semn al atacurilor din partea 
Ordinului, ea le-ar fi înfipt în coaste pe cel mai 
tare avocat specializat în crime și delicte rasiale. 
Le-ar fi aruncat în aer secta, în public. Paul îi 
arătase odată lista cu „Topul 10 al lucrurilor pe 
care să nu le faci în calitate de Suzeran al 
Răului”, pe web, iar în acest top zece se afla și 
sfatul potrivit căruia, atunci când se apropie 
gaşca eroilor, nu asmuţi asupra lor dulăii 
iadului: doar suni la poliția locală și faci astfel 
încât să fie arestaţi pentru violarea proprietății. 


O să spun, se hotărî Chloe, cu cea mai 
plângăcioasă și copilăroasă voce mentală de 
care era capabilă. Sună din nou la numărul 
pentru comenzi telefonice și ceru să i se facă 
legătura cu numărul aflat de la știri, pentru 
informații. 

— Alo? Bună, am, ceva... ăăă... informații 
despre tipul care a fost asasinat ieri în 
cinematograf, da? 

— Poţi să vii până la secţie, ca să-ți luăm o 
declarație completă? o întrebă interlocutoarea, 
într-o manieră bruscă și profesională. 

— Păi, ăăă, aș prefera să nu. Eu tocmai, ăăă, 
cumpăram ceva... marfă de la un... prieten, 
înăuntru... am văzut toată faza, dar n-aş vrea să 
fiu implicată. 

— Foarte bine, atunci, mormăi femeia, 
spune-mi ce-ai văzut. 


Chloe îi istorisi întreaga întâmplare, ocolind 
faptul că fusese prezentă în calitate de 
protagonistă și concentrând relatarea asupra 
Coţcarului și a lui Serghei. Îi descrise la perfecție 
pe amândoi... ceea ce, în sfârșit, reuși să-i 
capteze interlocutoarei întreaga atenţie: era 
evident că nu repeta doar ceea ce se spusese la 
ştiri, fiindcă descrisese acea shuriken care se 
înfipsese în gâtul lui Serghei. Le spuse tot ce-și 
putu aminti despre Coţcar, de la coada lui 
tâmpită și până la tăieturile de pe braţ, și 
adăugă ceva zvonuri vagi „de pe stradă” 
referitoare la un tip dement cu tot felul de cuțite 
și o predilecție spre stilul de luptă specific 
pentru Hong Kong. Poliţista îi mulțumi și 
închise. 

— Așa, zise Chloe, luându-și bicicleta. 

Am spus. Acum, descurcă-te și cu asta, 
Whitney Rezza. 


Fidelă noii sale politici de eliminare a secretelor, 
Chloe se hotări să se ducă spre conacul Firebird, 
cu mașina, în seara aceea fără să se mai 
sinchisească de încercările de a-și ascunde 
urmele. Oricum, era ridicol: Whitney știa cine 
fusese Serghei, și toată lumea știa că Serghei 
condusese compania Firebird. Și, fiindcă veni 
vorba, același lucru probabil că se aplica și în 
cazul Ordinului A Zecea Lamă. Toţi prietenii lui 
Whitney sigur știau că el este membru al unui 
anume club privat; nu era nevoie să fii un geniu 
ca să-l urmărești până acolo, într-o zi. 

Ciudat lucru, mama ei nu avu absolut nimic 
împotrivă să-i împrumute mașina. Teoretic 
vorbind, deși Chloe nu avea decât permis de 
începător, Anna King ajunsese la concluzia că 
fiica ei era mai în siguranță având acces la 
volan, decât dacă și-ar fi făcut apariţia într-un 
taxi. 

— Să mă suni la fiecare jumătate de oră, 
insistase mama ei. Dacă sari peste un singur 
apel telefonic, și spun un singur apel telefonic, 
sun la poliție. Ai înțeles? 

— Da, mamă. 

Și răspunsul ei nu avusese nici măcar o 
undă de sarcasm. Sinceră să fie, Chloe se 
minuna că mama ei o lăsa atât de ușor să plece. 

— Și hai să stabilim o parolă... am găsit: 
„David Bowie.” Dacă-mi spui asta, atunci sun la 
poliție... bine? Asta va fi parola noastră de 
siguranţă. 

— OK, fu de acord Chloe, întrebându-se 
cam cum ar putea strecura numele starului rock 
într-o conversaţie oarecare, în timp ce ar fi 
ascultată de răpitorii / torționarii ei. Dar cred că 
e posibil să fiu nevoită să rămân acolo peste 
noapte... 


— Atunci, mă suni la fiecare trei ore, după 
unu noaptea, și vorbesc serios, Chloe King. Poţi 
să fii tu conducătoarea lor, dar tot fiica mea 
rămâi, și tot sub optsprezece ani ai. 

— Da, mamă,  încuviinţă Chloe, 
îndatoritoare. 

Deja stabilise c-o să-și lase deschis tot 
timpul telefonul dotat cu GPS. Până în prezent, 
nimeni dintre Mai, în afara lui Kim și-a lui Alek, 
nu știa despre el. 


Când ajunse Chloe la Firebird, soarele apusese... 
și știrile de la televizor se schimbaseră. 

— Cred că ai face bine să vezi asta, Chloe! 

Kim o așteptase pe alee, cocoțată în vârful 
fântânii ornamentale din marmură care 
constituia centrul sensului giratoriu din fața 
intrării. Arăta îngrijorată, ceea ce-i provocă lui 
Chloe o reacție de panică: de obicei, prietena ei 
nu reacționa la nimic. 

Nu mai era nimeni în foaier; nici în vreunul 
dintre birouri. Multe dintre persoanele cele mai 
importante se aflau în biroul lui Serghei, cu 
ochii lor oblici acum mari și plini de consternare 
în semiobscuritate, scăldaţi în razele emise de 
uriașul televizor ascuns după o draperie. 

Acum, era un alt reporter în fața 
cinematografului, vorbind, însă fotografiile care 
apăreau într-un colț, în timp ce el relata 
întreaga poveste, nu-l mai înfățișau pe Serghei: 
erau ale celor asasinați de el. 

Chloe îşi  concentră atenția asupra 
televizorului și a reporterului cu înfățișarea 
solemnă de pe ecran. 

— „acum, că este implicat și FBI-ul. 
Investigatorii declară că Serghei Shaddar era un 
creier al criminalității, implicat în unele 
organizații teroriste din blocul răsăritean. 


Informaţii din partea unor oficialități ale 
statului Georgia dau de înţeles că numeroase 
dintre crimele pe care le-a săvârșit în ţara sa 
natală au fost  camuflate în spatele 
confruntărilor civile violente dintre georgieni și 
statul separatist Abhazia.” 

Chloe își întoarse privirea spre Kim. 

— Ascultă mai departe, îi șopti fata cealaltă. 
Nebunia abia începe. 

— „Shaddar a mai fost implicat și într-un 
număr de alte asasinate comise pe teritoriul 
Statelor Unite, printre acestea fiind posibil să se 
numere și asasinarea unei fete în cazul căreia 
rănile și modul de operare se potrivesc perfect 
cu cele ale domnului Shaddar.” 

În colț apăru fotografia fetei care-i fusese 
soră lui Chloe. 

Acum mă crezi, jigodie? ar fi vrut Chloe să-i 
strecoare printre dinţi lui Igor, însă ar fi fost un 
gest total nedemn de o conducătoare. 

Așa că, în loc de asta, oftă, clătină din cap, 
după care ridică glasul, în timp ce aprindea 
luminile. 

— V-aș ruga ca toată lumea să iasă din 
cameră, în afară de Olga, Igor, și Kim. 

Toţi își întoarseră feţele spre ea, clipind, 
orbiți de lumina strălucitoare. O duzină de 
perechi de ochi reveni la forma aproape 
omenesc de rotundă a pupilelor. 

— Şi vă rog să pregătiţi, hm, sala de 
spectacole, pentru întrunirea programată la ora 
șapte. Ar putea cineva dintre dumneavoastră să 
aranjeze ca în sală să fie un televizor, cu acces la 
programele de știri, sau un ecran mare pentru 
proiecţii, sau ceva asemănător? 

Mai multe capete se înclinară în semn de 
încuviințare. 


— Da, Venerată Conducătoare. 

Chloe încercă să nu ia în seamă cât de 
ușurate și de recunoscătoare și de pline de 
speranţă erau feţele celor care treceau pe lângă 
ea, privind-o. Până și secretara, care se 
strecurase în urma lor, ca să vadă știrile, își 
înclină capul. 

După ce ieșiră toți, Kim închise ușa. 

— Are cineva ceva de spus? întrebă Chloe, 
plimbându-și privirea peste cei trei. 

Olga profită de ocazie și izbucni în plâns. 

— Habar n-am avut! exclamă, tușind. Nu 
pot să cred... 

Ochii îi redeveniră mijiți și ghearele îi 
țâșniră afară, pe măsură ce emoțiile o copleșeau; 
Chloe își dădu seama că, dintre toți membrii 
comunității Mai pe care-i cunoștea, oricât de 
puţin, pe femeia aceasta n-o văzuse nici măcar o 
dată transformându-se cât de cât. 

— Nici mie nu-mi vine să cred, rosti Igor, 
moale, însă privirea lui absentă afirma altceva. 
Pentru mine a fost ca un tată... 

— Aș putea să vă propun să privim dintr-o 
altă perspectivă? interveni Kim, pe unul dintre 
cele mai glaciale tonuri din câte-o auzise Chloe 
folosind vreodată. În alte cazuri de orfani, ca al 
lui Chloe, când părinții umani au dispărut 
„accidental” sau au fost găsiți morţi, cum a fost 
cu Chase... Doar n-o să-mi spuneţi că n-aţi 
bănuit ceva. 

Niciunul dintre cei doi nu suflă o vorbă. Cu 
toate acestea, Olga părea vag cuprinsă de rușine. 

— Nu întrebi, nu spui, hm? Foarte bine, 
trecutul e trecut, zise Chloe, luptându-se cu un 
val de dezgust și unul de furie când se gândi la 
propria mamă și la urmele prezenţei unor Mai 
descoperite de Kim în jurul casei sale. Declar în 


mod oficial un moratoriu și o amnistie, chiar în 
clipa asta. Pe viitor, nu vor mai fi alte asasinate. 
Și, dacă se întâmplă să aibă cineva vreo 
bănuială, să și-o rezolve în mod normal, prin 
intermediul poliției... nu s-o acopere, bine? 
Ascultaţi, mai zise ea, consultându-și ceasul. 
Trebuie să-mi sun mama peste, să zicem, cinci 
minute, dar înainte de asta, vreau să vă dezvălui 
câteva dintre planurile mele secrete. 

Planuri pentru care-și tot făcuse griji și le 
tot depănase în minte, negăsind nimic în 
neregulă la ele... dar încă având îndoieli în 
privinţa lor. 

— Igor, până... mă rog, până la noi ordine, 
tu ești acum președinte interimar al companiei 
Firebird. Olga, consideră-te numită director 
executiv. 

Tânărul Mai clipi de vreo două ori într-un 
fel care nu era total omenesc, șocat până-n 
măduva oaselor de brusca povară a 
responsabilității. Chloe continuă. 

— Indiferent ce s-ar întâmpla, domeniul 
imobiliar nu face parte din viitorul meu, iar 
resursele umane nu intră în preocupările mele 
imediate, oricât de plăcut ar putea fi gândul 
descoperirii altor Mai răzleţiți. Eu chiar am de 
gând să mă duc la facultate. Ah, și dați-mi voie 
să vă repet pentru ultima oară... 

Chloe îl fixă cu privirea pe Igor. 

— Serghei. Și Coţcarul. Lucrau. Împreună. 
Dezvăluire care, fără îndoială, va apărea, de 
asemenea, la știri, undeva pe parcursul 
următoarelor câteva ore, după ce poliţia va da 
publicității informația. 

— De unde știi asta? o întrebă Igor, total 
derutat. 


— Pentru că eu le-am spus, răspunse Chloe, 
cu un aer de superioritate. 

Și era adevărat: nici într-un milion de ani, 
niciuna dintre părți nu s-ar fi așteptat ca poliția 
să primească informaţii de la cealaltă parte. 


Convorbirea telefonică a lui Chloe cu mama ei 
fu rapidă, iar drumul spre sala de spectacole, și 
mai rapid. În sfârșit, evenimentele începeau să- 
și pună amprenta asupra ei, iar liniștea după- 
amiezii să lase locul nervozităţii privitoare la 
ceea ce avea de făcut în următoarea oră. 
Vorbitul în public nu se număra printre 
principalele talente ale lui Chloe. N-o ajuta nici 
faptul că prietena ei Kim purta o robă alburie 
din pânză de olandă și un machiaj oarecum de 
tip egiptean, cu fard negru în jurul ochilor și sub 
bărbie. Încercase s-o convingă și pe Chloe să 
poarte robă. 

— Nu e genul meu, o refuzase Chloe, 
categoric. Poporul nostru trebuie să vadă ce fel 
de persoană sunt eu în realitate... nu cine mă 
prefac că aș fi. 

Kim n-o contrazisese. 

Încăperea era mai mică față de cât s-ar fi 
așteptat: într-adevăr, nu erau decât vreo sută de 
oameni-pisică, asemănători publicului dintr-o 
sală studio, stând zece câte zece, și înghesuiți. 
Chiar dacă însemna o ușurare, o și întrista 
oarecum: nu existau decât trei semeții în 
America, iar aceasta era una dintre ele, și 
membrii ei erau atât de puțini... Chloe era 
conducătoarea unui popor muribund, al unei 
specii pe cale de dispariţie. 

Cineva instalase ecranul pentru proiecția 
imaginilor de la televizor, așa cum ceruse ea, și 
urmăreau cu toţii, îngroziţi, cum se succedau pe 
ecran știrile despre fostul lor conducător, prin 


vocile reporterilor și a coloratului banner din 
partea de jos. Când fu de părere că văzuseră 
destul, Chloe îi făcu un semn tipului din spate — 
un Mai pasionat de aparatură audio / video? — și 
urcă pe mica estradă, în urma lui Kim. 

Prietena ei, acum intrată pe deplin în rolul 
de preoteasă, își înălță brațele, închise ochii și 
începu să cânte. La fel ca în noaptea vânătorii, 
când Chloe auzise pentru prima oară un cântec 
tradițional Mai, i se păru exact la fel de straniu 
și de tânguios. Era imposibil de prevăzut spre ce 
se va îndrepta linia melodică: schimbările de 
tonalitate și de octavă ale lui Kim se produceau 
fără vreun avertisment prealabil. Și suna la fel 
de trist și de dezrădăcinat precum simțea Chloe 
că arăta poporul ei în clipa de faţă. 

Dintr-odată, îi simţi chiar atunci. 

Pe măsură ce imnul continua, și ea le 
privea chipurile, Chloe simți emoţiile colective. 
Teamă. Tristețe. Așteptări. Suntem atât de puţini! 
Am pierdut atât de mulţi! Iar acum, această... 

Speranţă, când o priveau pe ea. 

Igor încerca să fie atent, însă sentimentul 
trădării și cel al durerii erau atât de puternice, 
încât el nu era cu adevărat conectat la realitatea 
înconjurătoare. 

Chloe simți o căldură stranie, ca și cum 
toată lumea s-ar fi aflat acolo unde trebuia să 
fie: Semeţia ei, reunită, așteptând-o. 

Mai era, totuși, o notă discordantă, un mic 
amănunt care lipsea, ca și cum cineva n-ar fi 
fost acolo. 

După ce termină Kim, Chloe ieși în faţă, 
acum lipsită de orice temeri sau neliniști. Aici 
era poporul ei. Ea le era conducătoarea. Își drese 
glasul. 


— Pentru cei care nu m-au cunoscut încă, 
eu sunt Chloe King, conducătoarea Semeţiei și 
Aleasa voastră. 

Suna atât de bombastic și de ciudat, însă 
toată lumea o asculta, captivată. 

— Serghei Shaddar nu a fost adevăratul 
vostru conducător. Cu toate că a avut intenţii 
bune, și le-a pus în aplicare prin mijloacele 
răului. Omul pe care aţi crezut că-l urmaţi spre 
un deznodământ fericit v-a adus numai violență 
și moarte. Până și cei care-i erau mai apropiați 
n-au cunoscut până unde i se întindeau 
activitățile. 

Desigur, poate că unii dintre kizekh aveau 
cunoștințe destul de temeinice, din moment ce 
sigur s-a folosit de ei ca să-i pună în aplicare 
anumite ordine... Dar nu avea să se abată de la 
linia pe care și-o propusese, aceea a amnistierii 
și a iertării. 

— Când m-am întâlnit cu el, în fața 
cinematografului în care a fost omorât, Coțcarul 
era deja acolo, așteptându-mă. 

Nu se auzi niciun zgomot printre atât de 
rezervații Mai, însă Chloe simţi șocul colectiv 
căruia îi căzuseră pradă o sută de persoane. 

— Cei doi lucraseră împreună, pentru 
omorârea tuturor posibililor Aleși, inclusiv a 
surorii mele. Nu știu dacă Serghei o fi omorât în 
realitate personal pe cineva, însă el îl informa 
pe Coţcar cine era persoana și unde avea s-o 
găsească, iar Alexander se ocupa de restul. Dar, 
de îndată ce m-a avut în faţa ochilor, nici 
Serghei nu i-a mai fost de vreun folos, motiv 
pentru care Coţcarul s-a hotărât să-l omoare și 
pe el. 

— Nu-mi vine să cred că un Mai ar fi în 
stare să omoare alți Mai! Suntem atât de puțini, 


se văicări o femeie Mai. 

— Există persoane rele chiar și printre noi, 
la fel cum există persoane bune și printre 
oameni, așa cum este mama mea. Și Brian. Și 
Paul, și Amy. 

Scrutând cu privirea mica mulțime, îl zări 
pe Alek. Privirile li se înlănțuiră pentru o clipă, 
și el îi zâmbi: un zâmbet sincer, fără ca tot ce se 
petrecuse între ei în ultima vreme să reprezinte 
un obstacol. El îi oferea sprijinul. Ea îi răspunse 
la zâmbet, fără să se mai gândească. 

— Mama mea, precedenta voastră Aleasă... 
visul ei a fost să unească tot poporul Mai din 
Europa de Est, pe toţi cei risipiţi de războaie, de 
exil, de violenţe, și de blestemul abătut asupra 
noastră. În calitate de noua voastră 
conducătoare a Semeţiei, consider că a venit 
acum vremea, dacă tot suntem împreună, să ne 
îmbrățișăm pe deplin noua noastră țară. 

Aici, avu o mică ezitare: încă nu erau toţi 
acolo, și unde avea să ajungă cu asta? 

— Serghei a mai avut dreptate într-o 
privinţă: voi nu sunteți obligaţi să trăiţi aici, ca 
șobolanii în vizuină. Voi trebuie să fiți liberi să 
vă urmaţi propriile destine și să vă întâlniți 
fiindcă așa vreţi, nu fiindcă aţi fi forțați. Sunteţi 
acum în America, și din unele puncte de vedere 
nu vă deosebiți de oricare alți imigranți. De 
acum încolo, vom respecta legile Americii. Asta 
înseamnă că s-a terminat cu răzbunările și 
războaiele cu A Zecea Lamă. Dacă ei încalcă 
legea, vor fi pedepsiţi în conformitate. După 
cum poate aţi văzut la știri, Coţcarul este dat în 
urmărire. Şi știți de ce? Pentru că eu le-am spus 
că e asasinul lui Serghei. 

De data aceasta, icnetul mulțimii se auzi 
clar. 


Kim se retrăsese într-o parte, după cum 
remarcă deodată Chloe, și stătea să discute cu 
cel care se ocupa de televizor. 

— Poliţia îi va da de urmă și-l va aresta. Iar 
el își va primi pedeapsa pentru crima asta, și 
pentru celelalte... 

— Chloe, murmură Kim, apărând alături de 
ea, iartă-mă că te întrerup, dar Ivan mi-a zis că 
s-a dat la televizor o informaţie pe care ar trebui 
s-o vedem... a înregistrat ultimele câteva 
minute... 

— Pune-o, zise Chloe, iar Kim făcu un semn 
afirmativ cu capul spre cel din spate, și proiecția 
imaginilor de la televiziune reîncepu. 

Fără să-și dea seama de ce, Chloe nu fu 
mirată să vadă o fotografie care-i înfățișa mama 
biologică apărând lângă chipul reporterului de 
la CNN, ca una dintre persoanele asasinate din 
ordinul lui Serghei. 

— „Anastasia Leon, membră și 
conducătoare a unui obscur trib de nomazi din 
Europa de Est, originară din Turcia, s-a întors în 
ţara natală a poporului său. Investigatorii au 
descoperit acum dovezi asupra faptului că ea a 
fost una dintre primele victime ale asasinatelor 
politice comise de Serghei Shaddar;, sursele 
noastre nu cunosc cu certitudine motivul...” 

Anastasia Leon. Acesta era numele mamei 
ei. Și iat-o. O fotografie asemănătoare celei 
ținute de Chloe în mână, acum nu mai departe 
de vreo două săptămâni, înfățișând o femeie cu 
părul negru, lung până la mijloc, și un zâmbet 
larg, neîmblânzit, fruntea brăzdată de cute și 
privirea hotărâtă. 

Făcu un semn să se taie sonorul. 

Ceilalți Mai arătau năuciţi; unii plângeau, 
alții comentau cu glas scăzut. Chloe simţi un 


amestec de milă și de uluire la gândul că 
niciunul dintre ei nu se așteptase la așa ceva. 

— Vedeţi? Exact despre asta vorbeam. 
Secretele și nevoia de a supraviețui v-au forțat 
să urmați pe cineva care v-a asasinat 
conducătoarea  Semeţiei. Aceste violențe 
nejustificate dintre noi și A Zecea Lamă 
încetează acum. Tot ceea ce fac ele este să nască 
noi și noi violenţe, și lupte pentru putere în 
rândurile noastre... priviți ce i-a făcut Serghei 
surorii mele, și priviţi ce-a păţit Brian din cauza 
oamenilor lui. Eu sunt noua voastră Aleasă, și vă 
voi conduce către siguranţă și prosperitate... dar 
numai prin mijloace pașnice. 

Urmă tăcerea. Oare aveau să aplaude? S-o 
dea afară? Ce-o să se-ntâmple? Chloe se strădui 
cu disperare să simtă acea stranie empatie de 
mai devreme, însă aceasta se estompase acum, 
până la o bătaie surdă a inimii. 

Deodată, Alek sări în picioare și scoase un 
răget. Singura dată când mai auzise Chloe așa 
ceva fusese atunci când își pierduse ea 
cumpătul, cu Keira... și-o băgase în răcori pe 
fată. Era un sunet profund, înfricoșător, care 
părea mult prea răsunător și prea adânc ca să 
poată izvori din statura lui umană. Ochii îi erau 
mijiţi, înspăimântători; ghearele, scoase. 

Valerie fu următoarea care se ridică și-i 
urmă exemplul. 

În scurt timp, toată lumea era în picioare, 
urlând, răgând, într-un vacarm asurzitor care ar 
fi trebuit s-o înfricoşeze pe Chloe, dar nu reușea. 
Pentru doar o clipă, legătura se refăcu, și ea le 
putu simți întreaga energie, și putere, și 
dragoste: sprijinul pe care i-l oferea Semeţia. 

Kim nu apelă la răgete, preferând să-i ofere 
un straniu de omenesc semn aprobator, cu 


degetul mare ridicat. 


Când se retrase să-și sune la repezeală mama, și 
s-o înștiințeze despre cum decurseseră treburile, 
Chloe se simţea istovită. Tot nu sunt bună de 
vorbitoare în public, înţelese ea. Doar capabilă să 
se descurce, atunci când era cazul. Igor o 
așteptă, răbdător, alături, până când termină de 
vorbit la telefon. 

— Venerată Conducătoare...? i se adresă el, 
politicos. 

— Da, Igor? îi răspunse Chloe, în timp ce-și 
lăsa jos telefonul. 

Curând, avea să-și reia munca de 
convingere prin care să-i determine să-i spună 
din nou „Chloe”. Deocamdată, însă, i se părea că 
ar fi prea mult. 

— Am vrut să spun... cred că ai dreptate, 
zise el. 

Și nu părea că s-ar forța să afirme așa ceva; 
dădea impresia că e plin de liniștea și împăcarea 
pe care ea însăși le resimţise în acea după- 
amiază. 

— Poate e din cauză că am de-a face — am 
avut de-a face — cu oamenii mai mult decât 
Serghei, dar sunt de părere că ar trebui să le 
respectăm legile. Cu atât mai mult dacă 
rămânem aici. Și chiar dacă nu rămânem: 
nomazii nu trebuie să se facă de râs peste tot pe 
unde merg. Altfel, n-am mai fi primiţi înapoi, 
zise, și pe buzele lui se zărea un zâmbet aproape 
imperceptibil. 

— Mulţumesc, Igor. Asta chiar înseamnă 
foarte mult pentru mine, îi zise. 

Și, asta era: se terminase. Toată tensiunea 
dintre ei, din ultimele câteva zile, toată iritarea 
lui la adresa ei. În schimb, tristețea era încă 
prezentă, și Chloe știa că el avea să se tot 


gândească destul de mult la Serghei, pe 
parcursul următoarelor câteva săptămâni, 
amintindu-și de toate lucrurile bune și 
cernându-le, căutând îndărătul lor semne ale 
nemilosului asasin. 

— Eu nu mi-am cunoscut niciodată tatăl 
biologic, adăugă ea, încet. Iar tatăl adoptiv m-a 
părăsit când eram mică. Serghei a fost al treilea 
tată pe care l-am pierdut... și, în anumite 
privinţe, cel de care am fost mai apropiată. 

Igor făcu un semn de încuviințare, nefiind 
sigur că ar fi în stare să vorbească. 

— Hei, exclamă Chloe, schimbând subiectul 
și amintindu-și de absenţa pe care o remarcase 
când își începuse discursul. Unde e Dmitri, 
apropo? 

Era vorba despre bodyguardul pe care i-l 
repartizase Serghei, atunci când ea se răzvrătise 
împotriva traiului printre Mai, cel care mersese 
cu ea, ca s-o apere, când plecaseră să vadă 
Războiul Stelelor. Împreună cu Ellen, o altă 
kizekh... și, după cum era destul de convinsă, 
iubita lui. 

Se aștepta să primească un răspuns rapid, 
de genul: A, patrulează la etaj și păzeşte Semeţia 
pe timpul întrunirii. 

Însă chipul lui Igor, nedumerit și 
dezorientat, îi spuse cu totul altceva. 

Un alt fir desprins, îşi dădu ea seama, 
epuizată. Unul dintre acele lucruri inexplicabile 
care se vor întoarce și mă vor ciupi de fund mai 
târziu. Devenea cu mult mai înțeleaptă, atât de 
repede... și, totuși, asta n-o făcea să se simtă mai 
fericită. 


38 Scriitor american de romane cu detectivi (1925-2008), 
multe fiind adaptate pentru marele ecran sau pentru 
televiziune. Cele mai cunoscute dintre ele aveau ca 
personaje membri ai tribului de indieni navajo. 

39 Curent asemănător anarhismului, promovând 
libertatea absolută a individului. 


Șaisprezece 


PÂNĂ LA URMĂ, Chloe reuși să se desprindă în 
liniște din mulțime și să se strecoare spre 
salonul de spital. Brian tocmai citea ceva, sub o 
singură lumină care plutea prin întuneric. 

— Bună, i zise ea, zâmbindu-i. 

— Bună. 

Își lăsă jos cartea și-și ridică privirea 
nerăbdătoare spre ea. Acum, nu mai avea decât 
un pansament subțire în jurul capului, în cea 
mai mare parte alb, nepătat. 

Părul îi stătea ceva mai bine, ca și cum ar fi 
fost spălat, și ochii îi erau mai strălucitori, cu 
toate că aveau încă în jur vânătăi și tăieturi. 

Însă în mod categoric avea mai multă viață 
în el, prinsese culoare și arăta mai sănătos, și 
Chloe simți un mic val de mândrie la gândul că 
poate, doar poate, ea ar fi cea care să ridice 
străvechiul blestem dintre oameni și Mai. 

Cartea, după cum observă Chloe când se 
mai apropie, era intitulată Meridianul 
sângelui. Arăta ca un roman western. 

— Nu sunt prea multe posibilități de 
alegere în privința lecturilor, pe-aici, zise el, 
ridicând din umeri. Totuși, asta e destul de 
bună. 

— Eşti tratat cum trebuie? se interesă ea, 
trăgându-și un taburet metalic. 


— Ce, glumești? pufni Brian. Indiferent ce 
păreri or avea despre mine, și le păstrează doar 
pentru ei. Totul e numai  „Venerata 
Conducătoare” în sus, și „Aleasa” în jos, și „după 
cum dorește...” Cu toate că doctorița, după 
părerea mea, chiar este foarte bună. Și oarecum 
nostimă, pentru o Mai. 

— Asta ce-ar vrea să însemne? vru să știe 
Chloe, luându-l de mână. 

— Ca o persoană care a fost silită, în cea 
mai mare parte a vieții, să-i studieze, trebuie să- 
ți mărturisesc: majoritatea compatrioțţilor tăi nu 
prea au cine știe ce simţ al umorului. 

Chloe deschise gura, vrând să-l contrazică, 
dar se gândi mai bine. Avea dreptate. Ridică din 
umeri. 

— Am avut o mare întrunire sus. 

— Am auzit. Mă rog, n-am auzit propriu-zis, 
dar toată lumea vorbea despre asta. A ieșit totul 
bine? 

Chloe oftă și-i povesti despre Serghei, și 
despre Coţcar, și despre faptul că ea le dăduse 
informațiile polițiștilor, ceea ce condusese la 
investigaţiile ulterioare, și la concluzia că el 
părea să-i fi asasinat întreaga familie biologică, 
în afara tatălui, pe care nimeni nu-l cunoștea, 
sau nu părea să trezească nimănui interesul. Fu 
nevoită să se întrerupă la un moment dat, ca să- 
şi sune mama, fapt în legătură cu care Brian o 
tachină ulterior; în schimb, cât timp vorbi ea, el 
rămase tăcut, dar cu sclipiri în ochi. 

— Bun, zise ea, întinzându-se și căscând. 
Cam asta e. 

— Și-acum? 

— Acum? 

Își întinse ghearele fără să-și dea seama și- 
și scărpină un anumit loc din creștetul capului, 


în care simțea o mâncărime persistentă. Spera 
să nu fie cumva mătreaţă. Sau ce-o mai fi, la 
pisici. 

— Acum, cred c-o să-mi caut vechea 
cameră, să mă târăsc până în pat și să dorm 
până la paștele cailor... sau va trebui s-o sun iar 
pe mama, peste vreo trei ore. 

— Dar de ce nu rămâi aici? îi propuse 
Brian, cu o voce scăzută. 

Chloe își ridică privirea spre el. Nu glumea. 
De fapt, niciodată nu-l văzuse privind-o cu atâta 
seriozitate. Întinse o mână spre ea, atingându-i 
buzele: o mână prinsă de un braț de-a dreptul 
înzdrăvenit, cu o culoare normală și musculos. 
Își plimbă degetele pe obrazul și pe maxilarul ei, 
după care i le strecură prin păr. 

Atunci, ea se ridică de pe taburet și cobori 
balustrada metalică a patului de spital. 

— O să fie numai o noapte dormită 
împreună, ca între prieteni, zise el, zâmbind. 

— Da, dar n-o să ai parte de bătăi cu perne, 
murmură ea, trăgând cearșaful în jos și 
sărutându-l pe gât. 


De dimineață, Chloe se trezise înțepenită și 
somnoroasă. 

Nu ratase decât un apel telefonic către 
mama ei — cel de la ora patru — și Anna King o 
sunase la fix cinci minute după aceea. Chiar 
dacă nu-i prea convenea să răspundă, 
consecinţele ar fi fost cu mult mai neplăcute, așa 
că se forțase să pună mâna pe telefon. 

Brian scoase mici murmure de protest când 
ea se desprinse cu grijă și se strecură jos, peste 
marginea patului. 

— Să  te-ntorci repede, mormăi el, 
încercând să deschidă ochii și nereușind. O să- 
mi lipsești. 


Chloe se aplecă peste el și-l sărută. Brian 
zâmbi, dar în scurt timp reîncepu să sforăie. 

Cum mă simt? se întrebă singură Chloe, 
culegându-și blugii de pe podea și trăgându-i pe 
ea. Îi îmbrăcă ușor și i se potriviră numai bine, 
așa cum se-ntâmplă mereu cu blugii purtați mai 
multe zile. 

Mă simt altfel? 

Își croi drum printre dulapurile cu recuzită 
spitalicească, luând-o prin surprindere pe 
doctorița Lovsky, care venea ducând tava cu 
micul dejun pentru Brian. 

— O, ăăă, bună dimineaţa, Venerată 
Conducătoare, zise femeia, puţin șocată când își 
dădu seama de faptul că ei doi fuseseră 
împreună toată noaptea. 

Dar fie că șocul ei se datora faptului că el 
era un om obișnuit, fie că șmecheria asta se 
petrecuse în micul ei regat steril, Chloe nu putu 
să-și dea seama. 

— 'Neaţa, răspunse ea, voioasă, după care- 
și reluă meditaţia și drumul spre etaj. 

Poate că avea să se organizeze un mic 
dejun ceremonial, sărbătoresc, de a-douazzi- 
după-discursul-noii-con-ducătoare-a-Semeţiei. 
Ar fi fost teribil de jenant, dar poate că i-ar fi dat 
și salată de fructe. 

Adulmecând aerul și întrebuințându-și 
auzul de Mai, Chloe fu oarecum dezamăgită 
când nu auzi niciunul dintre zgomotele care s-ar 
fi putut asocia cu preparativele unei sărbătoriri, 
așa că se duse în schimb spre chicinetă, de unde 
măcar îi venea miros de cafea. 

Kim era deja acolo, pregătindu-și ceaiul 
verde de dimineaţă. 

— Venerată  Conducătoare, zise ea, 
cufundându-și în același timp pliculețul cu ceai 


în cană și capul între umeri. 

— Chloe, o corectă Chloe, morocănoasă, 
luându-și o ceașcă. 

De când nu mai fusese ea acolo, instalaseră 
un nou automat pentru cafea, la care puteai să 
alegi dintre zece tipuri diferite de cafea, sau 
ceai, sau chiar ciocolată caldă... și, dacă apăsai 
pe anumite butoane, aparatul îţi putea prepara 
aproape orice. Desigur, recipientele cu cafea 
erau confecționate dintr-un Mylar! care nu era 
biodegradabil, așa că, de îndată ce aveau să se 
liniștească apele pe-acolo, Chloe urma să 
înceapă demersurile pentru descotorosirea de 
așa ceva. 

O Aleasă sigur putea să facă asta. 

Mâna nu-i era încă prea sigură: când își 
turnă lapte, cafeaua i se revărsă din ceașcă — 
bine măcar că nu era una din plastic — și curse 
pe masă. 

— Fir-ar a naibii, mormăi Chloe, ridicându- 
şi ceașca la buze și sorbind preaplinul. 

Se simțea aproape ca mahmură. 

— Ai dormit bine? o întrebă Kim. 

Chloe se încruntă, privindu-și prietena în 
ochi, însă nu găsi acolo vreun subînțeles. Fusese 
o întrebare nevinovată. 

— Nu... tocmai. 

Kim încuviinţă cu un aer înţelept. 

— Tu și cu Brian ați făcut sex? 

Chloe se înecă și împroșcă peste tot cu 
cafea, reușind să mai verse și o parte a 
lichidului din ceașcă în același timp. 

— Ce naiba? se răsti ea. 

Fata cu urechi de pisică nu se osteni prea 
tare să-și ascundă zâmbetul. 

— Eram doar curioasă. 


Chloe deschise gura, vrând să spună ceva 
legat de vieţile particulare ale Aleselor, când 
intră Igor în încăpere. 

—Venerată  Conducătoare, o salută el, 
însoțindu-și cuvintele de o rapidă înclinare a 
capului. Ar fi bine să vii repede. S-a întors 
Dmitri... a omorât pe cineva. 

S-a dus finalul fericit care abia începuse. De 
ce nu putea să fie nimic prea ușor? 

Îl urmă pe Igor pe coridor, și apoi în biroul 
lui Serghei. Kim veni fără zgomot după ea. 
Dintr-un motiv oarecare, pe Chloe n-o deranja 
prezenţa ei permanentă, nici chiar atunci când 
nu era tocmai invitată. Niciodată nu distrăgea 
atenţia, nu-și dădea cu părerea, nici nu se umfla 
în pene. 

Chloe se așteptă să-l găsească într-o postură 
impunătoare, impasibilă, înfricoșătoare, 
amenințătoare: așa cum era el, în mod normal. 
În definitiv, un kizekh era un soldat; și, din ce 
văzuse ea, cu ocazia confruntării de la Presidio, 
erau soldați destul de eficienți și disciplinați, în 
felul lor înspăimântător, felin. 

În loc de asta, îl găsi prăbușit pe un scaun și 
plângând. Olga stătea lângă el, ținându-i o mână 
pe umăr. 

— Venerată Conducătoare! strigă Dmitri, 
întorcându-se spre ușă; normal că-i auzise 
vorbind. 

Simţurile îi erau, probabil, la fel de ascuţite 
ca ale lui Kim. Impunătorul soldat se aruncă în 
genunchi la picioarele ei, și-i atinse gleznele. 

— N-am știut! zise el. Că a fost asasinul 
unora dintre ai noștri... că el... că el... ne-a 
omorât Aleasa! 

Chloe fu derutată pentru câteva clipe, până 
când își dădu seama de faptul că el se referea la 


mama ei biologică. Era destul de matur ca să și-o 
amintească, înţelese ea, și poate chiar o 
cunoscuse, înainte de a veni încoace. 

— Ce s-a întâmplat? îl întrebă Chloe, cu 
toată blândețea de care era capabilă, dat fiind 
faptul că avea în fața ei un adult ucigaș și 
nebun, care se văicărea și se prosterna. 

— Când am aflat vestea despre moartea 
condu... a lui Serghei, m-am înfuriat și am jurat 
răzbunare! 

Chloe își întoarse privirea mânioasă spre 
Igor. 

— El nu era aici când ţi-am transmis 
ordinul de interzicere a răzbunărilor, protestă 
el. Și, chiar să fi fost, mă rog, tensiunile cam 
escaladaseră... 

— M-am dus într-un loc în care știam c-o să- 
l găsesc patrulând pe unul dintre mizerabilii 
oameni ai Ordinului, povesti Dmitri, și în ochi îi 
apăru un licăr de duritate când își aminti. Și l- 
am omorât pe lașul acela cu ghearele goale, 
adăugă el, după care se porni din nou pe plâns. 
Am crezut că-l răzbun pe conducătorul nostru, 
pe marele nostru protector... Știam că tu ești 
Aleasa, însă el ne-a fost ca un tată în zilele de 
după Aleasa de dinainte... 

— Ți-aduci aminte cine era cel pe care l-ai 
asa... ăăă... l-ai omorât? se interesă Chloe. 

Dmitri scutură din cap. 

— Toţi arată la fel: părul șaten, mirosul 
oribil... era cel din încăierarea din seara aia. 

Vorbește mai degrabă ca un klingonian, 
decât ca un Mai, constată Chloe. 

— Ai aflat noua mea lege? Fără vărsare de 
sânge, cu excepția cazurilor de legitimă 
apărare? îl întrebă Chloe. 


— Da, Venerată Conducătoare. Desigur. 
Datoria noastră este să apărăm Semeţia, nu să 
declarăm război, zise Dmitri, ridicându-și 
privirea spre ea, cu chipul de nebun brăzdat de 
dârele lacrimilor, însă marcat de o nouă 
hotărâre. 

Chloe nu știa precis dacă el cerea iertare; 
nu știa precis dacă putea să i-o acorde. Erau alte 
lucruri mai importante de care să se ocupe 
imediat. Cum spuseseră la televizor? Limitarea 
pagubelor? 

Încercă să-și blocheze imaginea cu bărbatul 
din fața ei sfâșiind beregata unui om anonim, 
încercă să uite că la picioarele ei se afla un 
asasin. Asasinat. Viaţa cuiva se stinsese, din 
cauză că se nimerise în calea unui om-pisică 
mânios, răzbunător. Nu că oricine dintre 
membrii Ordinului A Zecea Lamă ar fi fost 
tocmai nevinovat, dar dacă era unul ca Brian? 
Forţat să se ralieze, nu tocmai întru totul de 
acord cu doctrinele... 

Chloe dădu ocol biroului lui Serghei și făcu 
singurul lucru care i se părea logic: îl sună pe 
Whitney. Direct. 

— Alo? 

După tonul respingător pe care pronunţase 
acest unic cuvânt, ea își dădu seama că știa deja 
cine-l sună. 

— Whitney, trebuie să ne întâlnim imediat. 
Este cel de-al doilea mort, într-o săptămână, din 
cauza micului război prostesc dintre noi... e 
necesar să-i punem capăt. 

— Care al doilea mort? 

Chloe își ridică privirea spre Igor, Olga și 
Kim. Cu toţii ridicară din umeri: indiferent pe 
cine-ar fi omorât Dmitri, însemna că 
deocamdată nu fusese găsit. 


— Unul dintre oamenii mei l-a omorât pe 
unul dintre oamenii tăi, ca răzbunare pentru 
moartea lui Serghei, împotriva ordinelor mele. 
Nu știu despre cine e vorba, dar poate că vrei să 
faci apelul... 

— Fir-ar al... 

— Vezi? Eu te sun ca să te informez. Sunt 
deschisă și sinceră în încercarea de a pune capăt 
acestei... nebunii. 

Amy avea un termen mult mai bun pentru 
așa ceva, însă Chloe bănuia totuși că domnul 
Whitney H. Rezza nu cunoștea limba idiș. 

— Dacă tu crezi c-o să-ți mulțumesc pentru 
că ești prima care-mi dă vestea despre moartea 
unui membru al Ordinului meu, sau c-o să cedez 
nervos, izbucnind în plâns și implorând un 
armistițiu, domnișoară King, mai ales din partea 
dumitale... 

Chloe se întrebă dacă lucrurile ar fi stat 
altfel, în cazul în care ea ar fi fost bărbat. Sau 
mai în vârstă. El nu-i spunea „domnișoară” 
decât atunci când era cu adevărat furios și căuta 
s-o insulte. 

— Ascultă-mă. Ți-aduci aminte când te-am 
întrebat despre fiul dumitale? 

— Ce-are a face...? 

— Ele la noi. Viu. La limită. 

În sfârșit, de partea cealaltă se lăsă tăcerea. 
Era o cacealma: el părea să fie mai mult decât 
dornic să-l dea pe Brian pe mâna celorlalți 
membri ai Ordinului A Zecea Lamă, pe care 
considera că-i trădase ajutând-o pe Chloe. 
Numai că Brian îi era fiu, la urma urmei, și ea 
era în stare să pună pariu că, indiferent ce 
soartă i-ar fi dorit Whitney, probabil că nu 
implica aflarea lui la mila unor Mai. 


— Dacă vrei să-l mai vezi, viu, vino la — 
într-un loc public, într-un loc sigur — la Cheiul 
39, la ora șapte, cu toți micii dumitale camarazi, 
sau cum vrei să le spui. Toată povestea se va 
sfârși astăzi, într-un fel sau în altul, domnule 
Rezza. 

Și-i închise, încă o dată, telefonul în nas. 

Era destul de plăcut. 

Își ridică privirea: Olga, Kim, Igor și Dmitri 
se holbau cu toții la ea. 

— Ce e? vru să știe. 

— nu semeni deloc cu ucenica pe care am 
angajat-o acum câteva săptămâni, Venerată 
Conducătoare. 

Chloe nu-i răspunse altcumva decât printr- 
un zâmbet, economisindu-și energia pentru 
lucruri mult mai importante decât râsul. 


40 Într - adevăr, este vorba despre un western istoric 
aparținând scriitorului american Cormac McCarthy, 
apărut în anul 1985 și subintitulat Amurgul purpuriu al 
Vestului. Personajul principal este un adolescent fugar, 
numit „puștiul”, și cea mai mare parte a textului îi 
descrie întâlnirile cu membrii unui grup istoric de 
vânători de scalpuri, care au masacrat întregi triburi de 
indieni nord- americani din zona granițelor dintre 
Statele Unite și Mexic, în anii 1849-1950. 

41 Un tip de poliester folosit în special pentru proprietățile 
sale izolatoare. 


Șaptesprezece 


— NICIODATĂ NU I-AM VĂZUT atât de aproape, 
mărturisi Kim, intrigată de leii-de-mare. 

Se  aplecă periculos de mult peste 
balustradă, șapca neagră de baseball și 
subțirimea de salcie făcând-o să fie lesne de 
confundat cu un adolescent exagerat de 
nerăbdător. 

— Locuiești în Bay Area de când te-ai 
născut, și n-ai mai văzut până acum leii-de- 
mare? o întrebă Chloe, uluită. 

Brian se străduia să-și păstreze vigilența 
într-un fotoliu rulant, în apropiere; Dmitri și 
Ellen stăteau de pază lângă el. Cu înfățișarea lui 
arătoasă și bizareria prezenţei lor, Brian era, din 
când în când, luat drept o celebritate: turiștii îi 
făceau fotografii pe nepregătite, crezând că e 
cineva. Şi, pe lângă că i se părea amuzant, Chloe 
se bucura că are parte de martori suplimentari. 

Brian nu fusese în totalitate de acord când 
îi povestise Chloe planul: socotise că e periculos 
pentru ea... și pentru oricare alt Mai implicat. 
Dar când Chloe îl întrebase ce altceva ar mai fi 
putut să facă, lui nu-i veni vreo idee mai bună. 

Amy, Paul și mama lui Chloe îl însoțeau, la 
rândul lor; Chloe voia ca toți cei implicaţi să fie 
martori la orice ar fi urmat. Alek se prefăcu de 
vreo două ori că o aruncă pe Amy cu capul 
înainte în apă, și Paul chiar se oferi o dată să-l 


ajute. Sunt sigură că furia sublimată nu are nimic 
de-a face cu asta, își zise Chloe. Olga mânca o 
îngheţată la cornet, chiar dacă, după înfățișarea 
ei, dădea impresia că însăși ideea de așa ceva ar 
trebui să-i fie străină. Mă întreb dacă și ea o fi o 
pisică de lăptărie. 

Cam la o jumătate de oră după apusul 
soarelui — era și greu să-ți dai seama, fiind una 
dintre acele zile cenușii și reci de toamnă din 
San Francisco — Whitney își făcu apariţia, 
pășind grăbit, cu o umbrelă lucioasă pe care o 
legăna ca pe un baston din trestie, și cu 
impermeabilul său scump fluturând în urma lui. 
Mai erau și alte persoane cu el, majoritatea de 
vârstă mijlocie, dar și câțiva mai tineri. 

— Unde e fiul meu? se răsti Whitney, 
nerăbdător. 

— Sunt aici, tată, răspunse Brian, făcându-i 
un semn slab cu mâna. 

Tatăl lui se albi la față când văzu cât de 
numeroase erau rănile fiului. 

— Ce i-aţi făcut...? îi luă la rost Whitney, 
înaintând și înroșindu-se la faţă de furie. 

Igor se strecură cu ușurință între el și 
Brian, încrucișându-și braţele. Ellen și Dmitri se 
aplecară ameninţători în față. 

— Noi nu i-am făcut nimic, răspunse Chloe, 
împotrivindu-se ispitei de a adăuga: moșule. Eu 
l-am găsit, practic la un pas de moarte, pe o alee. 
Oamenii voștri i-au făcut toate astea. 

Bătrânul nu zise nimic. N-ar fi vrut nici să 
nege, nici să confirme. 

— Dickless a fost, tată, zise Brian, cu vocea 
lui subțire aproape pierzându-se în vântul serii 
și printre vaietele leilor-de-mare. El și cu 
căţelușii lui m-au luat prin surprindere. M-au 
lăsat acolo, crezându-mă mort. 


Whitney deschise gura și o închise la loc de 
mai multe ori la rând. 

— Richard e mort, rosti el, în cele din urmă. 
A fost omorât de Mai azi-noapte. 

— Oh, exclamă Brian. Pe naiba. 

— Vezi, exact asta îți spuneam! exclamă 
Chloe, enervată. Serghei își asasina propriii 
oameni pentru putere, iar oamenii tăi se omoară 
între ei doar pentru... nu știu, pentru niște legi 
vechi. Poate și pentru putere. Și la ce bun? 

Își roti privirea spre toți cei adunaţi acolo. 

— Care să fie motivul adevărat pentru care 
tot săriți unii la beregatele celorlalți, de atâtea 
mii de ani încoace? 

— Ordinul A Zecea Lamă există pentru 
apărarea omenirii de cei mai puternici, care ar 
putea s-o înfrângă cu ușurință, declamă 
Whitney, pe un ton dramatic. 

— N-ai vrea să arunci o privire? strigă 
Chloe,  azvârlindu-și un braţ în direcția 
prietenilor ei Mai. Dacă spionii tăi sunt măcar 
pe jumătate la fel de buni ca ai noștri, știi 
probabil că suntem mai puţini de o sută în West. 
O sută, Whitney. Asta înseamnă cu mult mai 
puţini decât amerindienii, sau tibetanii, sau 
evreii, sau oricare altă minoritate pe cale de 
dispariție, oprimată! 

— Hei, bombăni Amy. Nu cred că noi am fi 
pe cale de dispariţie. 

Însă Paul îi trase un ghiont, ca să-i închidă 
gura. 

— Uită de A Zecea Lamă: un cutremur 
zdravăn, sau un incendiu, sau vreo bombă 
urâtă, sau un atac terorist, și n-ar mai rămâne 
picior de Mai la vest de Mississippi. Când s-a 
întâmplat ultima oară, mai precis, ca poporul 


Mai să constituie o amenințare față de 
permanenta existenței umane? 

— Noi am fost mereu prezenţi, ca să-i 
împiedicăm, insistă Whitney, adunându-și 
forțele. 

Însă, după privirile membrilor mai tineri ai 
Ordinului, era clar că nu mai convingea, în 
realitate, pe nimeni. 

— Şi să nu uităm de motivul inițial al 
apariției noastre, interveni o femeie între două 
vârste, ieșind în faţă. Satele și orașele care au 
fost șterse de pe fața... 

— Din cauză că aţi violat-o și ați asasinat-o 
pe una dintre surorile noastre! exclamă Igor, 
făcând la rândul lui câțiva pași înainte. 

— Acum. Cinci. Mii. De. Ani. Doamne, 
Dumnezeule, oameni buni, mai lăsați-o baltă! 
strigă Chloe, privindu-i furioasă când pe unii, 
când pe ceilalți. Și, dacă mi-e permis să vă 
amintesc — se adresa delegației Ordinului — că 
poporul Mai nu este alcătuit din vampiri care să- 
și caute prada printre cei vii. Iar voi nu sunteți 
ucigași de vampiri, care să-i apere pe cei 
nevinovați. 

— Dar sunt fiare, bestii ticăloase, fătate prin 
gropi, luă cuvântul un alt reprezentant al 
Ordinului A Zecea Lamă. Existenţa lor este o 
anatemă asupra lui Dumnezeu. De aceea ei sunt 
pedepsiți să nu aibă niciodată un cămin al lor, și 
să nu se amestece pe veci cu oamenii. 

—  Vorbești precum Coţcarul, bombăni 
Chloe. Care, apropo, e un asasin dement și 
psihopat. Și, în orice caz, toată povestea asta cu 
blestemul vechi de cinci mii de ani pare să fie de 
domeniul trecutului. Brian și cu mine nu doar că 
ne-am... ăăă... sărutat în numeroase rânduri, 
dar... 


N-ar fi vrut s-o spună, însă dacă prin asta ar 
fi slujit cauzei, ca în situaţia de față, în fine, 
aparenţa castității ei n-ar fi cântărit în realitate 
prea mult în comparaţie cu cadavrele. 

— Azi-noapte... ne-am... ăăă... Mă rog, în 
fine, faza e că el n-are nimic. 

Se alese cu priviri șocate din partea tuturor, 
mai ales a lui Amy. Chloe îi jurase, acum câţiva 
ani, că ea va fi prima care va afla când va fi să 
se-ntâmple Treaba. Practic, „Treaba” nu se 
întâmplase încă: nu avea nici cea mai mică 
dorință de a rămâne gravidă, pe deasupra 
tuturor celorlalte întâmplări din viața ei 
prezentă. Însă ceea ce se petrecuse era destul de 
aproape de Treaba ca să intre la socoteală. 

Brian se înroșise violent și se străduia să 
întâlnească privirea tatălui său. 

— De fapt, continuă Chloe, ridicând tonul 
astfel încât s-o poată auzi toată lumea — și 
sperând că n-o să fie considerată o destrăbălată 
— m-am pupat cu un alt om chiar înainte de a-l 
cunoaște pe Brian. 

— Ia stai, ce-ai spus? sări Brian, arătându-se 
şocat și puţin întristat. 

Chloe nu-l luă în seamă. 

— Și nici el nu are nimic. Vedeţi, faza e că 
nu există nicio chestie divină împotriva... ăăă... 
iubirii dintre Mai și oameni. Putem să ne 
amestecăm și să ne împreunăm și să ne 
împerechem fără să existe consecinţe fatale. 

— Blestemul pare să se fi ridicat deoarece 
noi am ajutat la salvarea a doi oameni, interveni 
Kim. Mama lui Chloe și Brian. 

Chloe nu vru să-l privească pe Alek în ochi, 
care se făcuseră mari, fiindcă lui nu-i venea să 
creadă ce auzea. Fără îndoială că ulterior aveau 


să existe momente stânjenitoare și explicaţii, 
chiar dacă se despărţiseră. 

Însă presupunerea cum că el se gândea la 
ea fu brusc distrusă când Alek o înșfăcă pe Amy 
și-o sărută, îndelung și apăsat. Puțin cam prea 
îndelung și prea apăsat — Paul și Kim își 
întoarseră privirile în altă parte, enervați — însă 
Amy nu se împotrivi. Chiar deloc. 

Când se opriră ca să mai respire, Alek o 
privi în ochi. Amy trase aer în piept, așteptă o 
clipă, după care ridică din umeri. 

— Nimic. Adică, a fost grozav... dar nu am 
vreo senzaţie ciudată, sau altceva. 

Nu era tocmai felul în care-și închipuise 
Chloe că ar putea debuta o mai bună înţelegere 
între oameni și Mai, însă, ia stai, tot era ceva. Și, 
dacă se gândea mai bine, prietena ei, de obicei 
extrovertită, fusese cam tăcută în ultima vreme. 
Așa că era cum nu se poate mai nimerit ca ea să 
capteze lumina reflectoarelor pentru o mică 
scenă a ridicolului din cadrul unei întâlniri, 
altfel, fatidice. 

Edna și Whitney păreau îngroziți, ca și alți 
membri mai vârstnici ai Ordinului... sau Olga, și 
unii dintre kizekh. Era posibil și să se fi înșelat 
Chloe, însă unii dintre ceilalți păreau că li s-ar fi 
stârnit curiozitatea. Nu oricine poate studia 
oamenii-pisică sexy, fără să devină măcar un pic 
curios. Faza cu contrariile care se atrag, și așa 
mai departe. 

— Apropo, Coţcarul tocmai a fost arestat, 
anunţă Paul, citind știrile pe telefonul său mobil. 
Acum aproximativ o oră. Era căutat în legătură 
cu mai mult de o duzină de crime... Hm, oriunde 
altundeva, aș zice că-l așteaptă pedeapsa cu 
moartea, pentru ce dovezi au împotriva lui, însă 


cred că probabil o să fie condamnat la 
închisoare pe viaţă. 

— Bun venit în America, dragi copii, li se 
adresă Chloe, cu dulceaţă în glas, celor din A 
Zecea Lamă. Și voi toţi v-aţi născut aici. Așa se 
face dreptatea, nu cu organizații paramilitare. 

— Făcând așa ceva, riști să dezvălui 
existența propriului tău popor, îi atrase atenţia 
Edna; însă, după expresia ei dezorientată, era 
evident că niciunul nu se așteptase la o astfel de 
mișcare. 

— Cum? o întrebă Chloe. Chiar aveţi 
impresia că polițiștii ar putea să creadă 
elucubraţiile unui criminal în serie, când el le-ar 
spune că toate victimele sale erau, în realitate, 
pisici, cu gheare și ochii oblici? Știţi ce, eu încă 
vă propun un armistițiu. Un armistițiu adevărat. 
Puteţi să vegheați în continuare, dacă vreţi să 
fiți siguri că nu turbează cumva vreo pisicuţă și 
se apucă să omoare în stânga și-n dreapta, dar 
gata cu violențele. Dacă se-ntâmplă ceva — de 
oricare parte — să se ocupe poliția. Gata cu 
războaiele între bande, gata cu luptele 
fratricide, și ghici ce-nseamnă toate astea? Gata 
cu  nevinovaţii împușcați colateral, rosti, 
privindu-l cu duritate în ochi pe tatăl lui Brian. 

— Chiar dacă ţi-am lua de bună propunerea 
cu „armistiţiul” acesta, zise Edna, acoperindu-l 
pe domnul Rezza cât timp își revenea din șocul 
observaţiei lui Chloe, rămâne încă mica 
problemă a inechității. 

— Cum adică? Serghei e mort, Richard e 
mort, Coţcarul probabil că va ajunge la 
închisoare, sau cine mai știe unde, zise Chloe, 
străduindu-se cu disperare să găsească o soluţie. 
Dar nu-i veni niciuna. Suntem chit, declară ea. 


— Nu tocmai, interveni tatăl lui Brian, care- 
și drese glasul, pregătindu-se să ia cuvântul, 
redevenit stăpân pe sine. Mai există încă 
problema membrului Ordinului nostru, pe care 
l-a omorât Serghei la Presidio. Din câte am 
cunoștință, niciun Mai nu s-a ales nici măcar cu 
o vătămare permanentă în cursul încăierării. 

— Şi ce vreţi să fac eu în privinţa asta? o luă 
gura pe dinainte pe Chloe. 

Fiindcă, de îndată ce vorbi, știu că făcuse o 
greșeală. 

— Ceea ce a spus Edna. Restabilirea 
echităţii. Atât băiatul pe care l-a omorât Serghei, 
cât și Serghei, sunt morți. Însă acel, sau acea 
Mai, care l-a omorât pe Richard, e încă în viaţă. 
Sacrifică-l, sau  sacrific-o, și atunci vom 
considera că suntem chit. 

Și Whitney îi zâmbi, cu acel zâmbet 
încrezător și ușuratic al lui. Am învins, grăia 
zâmbetul lui. 

— Nu! strigă Ellen, nu cu teamă, ci cu 
ardoare. 

Îl apucă de braț pe Dmitri, și ghearele îi 
ieșiră la iveală, întinzându-se, ochii i se 
îngustară, iar  caninii  alungiți  sclipiră 
ameninţători. 

Ca unul singur, membrii Ordinului A Zecea 
Lamă se dădură înapoi. Chloe își dădu seama 
cum era posibil ca simpla existență a unor Mai 
să-i îngrozească pe unii oameni. Priviţi astfel, ei 
chiar erau un soi de monștri. 

— Ellen, rosti Dmitri, cu calm, dacă asta va 
alege Venerata Conducătoare, asta trebuie să se 
facă. 

Auzindu-i cuvintele, Chloe intră în panică. 
Toată echilibristica ei pentru obţinerea păcii și a 
armistițiului o adusese aici: într-o situaţie din 


care nu putea să iasă câștigătoare. Conducătorii 
trebuie să facă uneori sacrificii care nu le fac 
plăcere, sau pe care nu și le-ar dori, ca să-și 
atingă scopurile. Dar ea nu putea să ofere, pur și 
simplu, cu indiferență, viața cuiva — a cuiva 
împreună cu care văzuse Războiul Stelelor, a 
cuiva cunoscut de ea — care să moară ca să 
pecetluiască un armistițiu dorit de ea. Ba el 
chiar părea dispus să se jertfească, părea 
pregătit să plătească pentru ceea ce făcuse. Sau 
poate că era doar o expresie a deznădejdii, după 
aflarea trădării lui Serghei față de Semeție. 

Cu un singur cuvânt, Chloe putea să-l 
trimită înainte, să-i lase pe membrii Ordinului A 
Zecea Lamă să-l omoare, și să garanteze astfel 
un viitor durabil, lipsit de fapte sângeroase, 
pentru Mai și Ordinul A Zecea Lamă. Nu merita 
acest ţel sacrificarea unei singure vieți? 

Ba da. Dar nu a lui. 

Cu toate acestea, ea putea să ofere o altă 
viață, la schimb. 

— Nu, nu Dmitri; el a făcut ce a considerat 
că era drept, la momentul respectiv, zise Chloe, 
apoi trase aer adânc în piept. Mă ofer eu în locul 
lui. 


Optsprezece 


UN PESCĂRUȘ ALB, răzleţ, descrise un arc 
delicat deasupra capetelor tuturor, înainte de a 
se îndepărta, peste ape. În acea clipă unică, totul 
tăcu. După care momentul trecu. 

— Ce? ţipară, la unison, Amy, Brian, și 
mama lui Chloe. 

— În calitate de Aleasă, am nouă vieți pe 
care să le dăruiesc pentru apărarea Semeţiei 
mele, rosti lent Chloe. Cred că situaţia de față 
poate fi socotită ca fiind pentru apărarea 
viitorului nostru. Îmi ofer una dintre viețile 
mele, în numele „echităţii”, dacă prin asta vom 
stabili armistițiul. 

Greu de spus care dintre tabere era mai 
marcată de șoc: A Zecea Lamă, sau Mai. Printre 
Mai se vedeau chipuri mai degrabă îngrozite; în 
rândurile celor din Ordinul A Zecea Lamă, erau 
mai derutate. 

— Nu prea pot să cred că ar fi corect, strigă 
cineva din spatele delegaţiei Ordinului. Doar nu 
înseamnă că o să moară cineva definitiv din 
tabăra lor... 

— Ah, ia mai taci, Carlos, se răsti Edna. 

Un cuplu de turiști tocmai trecea prin 
preajmă, suficient de aproape încât să-i poată 
auzi, arătând spre leii-de-mare. 

— Whitney? 


— Alegerea îți aparține, domnule Rezza, 
rosti încetișor Chloe. Poţi să lași ca omorurile să 
continue, sau să rămâi în istorie drept 
conducătorul care a adus pacea pentru ambele 
tabere. 

— Şi, pentru un grup cu o istorie de cinci 
mii de ani, nu e tocmai rău, adăugă Olga. Pentru 
ambele grupuri. 

Asta era. Aici era cheia. Sacrificiul de sânge, 
sigur, însă ego-ul însemna totul. Whitney 
îmbătrânea, și devenise evident faptul că Brian 
nu avea să-i calce pe urme. Dinastia lor, aflată la 
conducerea Ordinului, se sfârșea odată cu 
generaţia lui. Cealaltă opțiune a sa, Richard, 
pierise. 

Cei doi turiști nu păreau să observe ce se 
petrece și-și tot făceau loc printre Mai și oamenii 
Ordinului, ca să ajungă mai aproape de leii-de- 
mare. Atât cei câțiva kizekh, cât și soldații 
Ordinului, începură să se foiască, stânjeniţi, însă 
după vreo două fulgere strălucitoare ale 
blițurilor, perechea se îndepărtă iar, fericită și 
neștiutoare. 

— Chloe, nu face una ca asta, șopti Brian. 

Dar nu se putea spune tocmai că și-ar fi 
dorit. Faptul că murise în două rânduri, și se 
întorsese la viaţă era ciudat... și, dacă stăteai 
într-adevăr să te gândești bine, putea fi chiar 
explicabil. Căderea ei din Turnul Coit și 
scăparea cu viață însemnase un miracol. Faptul 
că fusese împușcată în inimă și-și revenise, mă 
rog, era cu adevărat bizar, însă nu total neauzit. 
lar micile ei excursii pe lumea cealaltă a 
poporului Mai?  Halucinaţii provocate de 
insuficienta oxigenare a creierului. 

Nu avea la fel de multă încredere în Zeițele 
Gemene, pe cât avea Kim. Ea nu avea decât 


experiență. 

Și spera să nu i se observe frica. 

Urmă o tăcere prelungită, tensionată, în 
care toată lumea stătu cu ochii pe tatăl lui Brian, 
așteptându-i răspunsul. 

— Eu cred că ar fi... acceptabilă pentru noi 
soluţia pe care ai propus-o, rosti el, tărăgănat. 

Și i se întrezărea ceva ciudat pe chip, în 
timp ce-și plimba privirea de la Chloe la Brian și 
înapoi. De parcă și-ar fi dat seama că fiul său, 
brutalizat de propriii săi oameni, era îndrăgostit 
de o reprezentantă a rasei pe care o ura. 

Ghici cine vine la cină, zise Chloe, în sinea 
ei, încercând să-și adune curajul. 

Whitney făcu un semn către doi dintre 
membrii Ordinului. 

— Aveţi grijă să nu vină nimeni... să ne 
întrerupă, zise el. 

Și, imediat, mai mulți bărbați și femei cu 
înfățișări milităroase se strecurară în tăcere 
prin mulțimea din ce în ce mai rarefiată care se 
plimba pe chei. 

— Tu chiar vrei să faci asta? o întrebă Kim, 
apropiindu-se mult de ea. 

Fără să-i spună nu, fără s-o încurajeze, doar 
vrând să se asigure. O briză sărată le învălui pe 
amândouă, făcând ca vocile să le sune înfundat. 

— Eu cred, zise Chloe, străduindu-se să-și 
ţină respiraţia sub control, fiindcă îi era un pic 
cam prea precipitată, din cauza pulsului care i-o 
luase razna, eu cred că păcatul cel mai mare 
pentru Mai este egocentrismul. Prea marea 
autoimplicare. Puțin cam prea multă privire 
introspectivă, nu ţi se pare? 

Kim înălță o sprânceană, străduindu-se să 
deslușească gândurile nebunești ale lui Chloe. 


— Ce-am făcut noi vreodată pentru oricine 
altcineva, în afara noastră înșine? continuă 
Chloe. 

Brian își apropie căruciorul de ea. 

— Eşti dementă? ţipă strident Amy, încă o 
dată, apropiindu-se la rândul ei. Nu ești obligată 
să faci una ca asta. 

— Ba chiar sunt, zise Chloe, luându-și 
prietena de mână. 

— Se va săvârși prin ritualul pumnalului, 
hotărî Whitney, înaintând. 

Dar se opri brusc când îl văzu pe Brian 
ţinând-o pe Chloe de mâna cealaltă, precum și 
groaza din ochii ei. 

— Ar putea... Chloe se strădui să-și oprească 
tremurul vocii. Ar putea să fie Brian...? 

Atât tatăl, cât și fiul părură la fel de 
surprinși. 

— Nu văd de ce nu, răspunse, până la urmă, 
Whitney. Este... era o înaltă onoare, să oficiezi o 
astfel de execuţie. 

Se auziră sâsâituri și murmure furioase 
printre Mai. 

— Este cum nu se poate mai potrivit ca fiul 
unei căpetenii a Ordinului s-o facă. Însă noi toți, 
ceilalți, vom sta aproape, ca să ne asigurăm că 
nu vor fi trucuri. 

— Uau. Mersi, tată, replică, sarcastic, Brian. 

— Brian, eu... Ochii domnului Rezza 
examinară fiecare rană, fiecare vânătaie, fiecare 
zgârietură și pansament de pe fiul său. Eu n-am 
crezut că ar fi în stare... 

— Să încerce asasinarea mea? se răsti Brian. 
Dar ce-ai crezut c-o să facă Dickless, când i-ai dat 
frâu liber împotriva „trădătorului”? 

Însă, între timp, Dmitri o îndepărtă pe 
Chloe de această reuniune de familie. 


— Venerată Conducătoare, i se adresă el, 
încetișor, lăsându-se de data aceasta doar pe un 
genunchi și privind-o drept în ochi. Este 
îndatorirea mea... este onoarea mea să vă 
protejez. Lăsaţi-mă pe mine. 

Chloe scutură din cap, încercând să 
zâmbească, dar nereușind. 

— Eu sunt conducătoarea voastră, și am 
hotărât. Prin urmare, așa va fi. 

Şi dacă te mai rogi de mine o singură 
secundă în plus, cred c-o să și leșin. 

Îngenunche în fața fotoliului rulant al lui 
Brian, ca să-i faciliteze misiunea, prefăcându-se 
că-i aranjează veșmintele, sau cam așa ceva, 
pentru eventualitatea în care celor din A Zecea 
Lamă trimiși să patruleze le-ar scăpa vreun 
curios, preocupat să vadă cum i se taie cuiva 
beregata. Câtă profunzime a ironiei: ea se 
străduia să-și ascundă propria moarte. 

— Eu nu pot să fac una ca asta, anunță 
Brian, clătinând din cap. Nu poți să mi-o ceri. 

— Trebuie, insistă Chloe, în șoaptă. E 
singura cale de a aduce pacea între Mai și Ordin. 

— Nu pot să te omor, rosti el, cu o voce 
slabă și o expresie deznădăjduită în ochi. 

— Nu pot să am încredere în nimeni 
altcineva, zise Chloe, sărutându-l pe frunte. 

Încercă să nu-și audă mama, care plângea 
ceva mai încolo, înăbușind sunetele și 
concentrându-se asupra lătratului leilor-de- 
mare. 

— Știu c-o să fii grijuliu. La cicatrice mă 
refer, înţelegi, adăugă Chloe, cu un zâmbet, cu 
toate că ştia ce va înțelege Brian că însemna, în 
realitate, acel „grijuliu”. 

Aceasta era unica modalitate de a aduce 
pacea, însă Chloe nu putea fi sigură că altcineva, 


în afara lui Brian, nu i-ar despica gâtul de încă 
șase ori, de fiecare dată când s-ar trezi din nou 
la viaţă. 

Whitney îi înmână fiului său frumosul 
pumnal din argint. 1 se păru ciudat de familiar... 
și, deodată, Chloe își aminti de visul în care ea 
era sora ei, și Coţcarul îi tăia gâtul. Era același 
pumnal? Sau unul asemănător? 

Toată lumea se strânse în jurul lor, cel mai 
aproape stând Whitney, care încă arăta tulburat. 

— E ceva oribil, protestă, slab, Brian. 

— Hei, nu am încredere în bătrânul tău, 
zise Chloe, cu vocea tremurându-i. Dar în tine 
am încredere, Brian. Am foarte mare încredere 
în tine. 

— Te iubesc, Chloe, zise Brian, pe un ton 
aprig, și o singură lacrimă i se rostogoli pe 
obraz. 

— Și eu te iubesc, șopti Chloe. 

Și atunci, el îi tăie beregata cu pumnalul, și 
ea se prăbuși la pământ, moartă. 


Nouăsprezece 


CÂND DESCHISE OCHII și văzu strania priveliște 
a spaţiului, a galaxiilor de la capătul timpului și 
nebuloaselor învârtindu-se deasupra ei, Chloe se 
simţi chiar ușurată. 

Tot i se părea un loc înfricoșător, întunecat 
ca smoala, cu răgete răsunând în depărtări, pe 
marginea unei faleze, cu umbre pâlpâind 
pretutindeni în jur, amenințătoare și prea 
apropiate. 

Dar tot e mai bine decât să fiu moartă. Cu 
adevărat moartă. 

— Mamă? întrebă Chloe, ridicându-se în 
picioare și împotrivindu-se tentației de a o rupe 
la fugă. 

Vocea i se pierdu în imensitatea spațiului, 
sufocată de sâsâiturile din jurul ei, ca o mie de 
lumânări  stingându-se. Se  îndepărtă de 
marginea falezei, îndreptându-se spre locul în 
care se strângeau umbrele. 

Nu pe-acolo. Nu încă, ajunse până la ea o 
voce, ca un mârâit. Umbra neagră a unei flăcări 
îi blocă drumul. Era atât verticală, cât și leonină, 
în același timp, maiestuoasă și animalică. 

— Şi acum, ce fac? se rugă Chloe. Am 
procedat așa cum trebuia? 

Ai făcut cel mai bun lucru din câte a văzut 
poporul nostru, în mai mult de cinci mii de ani. 
Semeţia noastră n-a văzut niciodată o 


conducătoare ca tine, nici măcar în persoana 
mea. 

— Şi, vom avea pace acum? Vom fi în 
siguranţă? 

Pentru o vreme... sufletele, atât la oameni, 
cât și la Mai, sunt schimbătoare, Fiică Aleasă. Tu 
ai făcut tot ce-ai putut ca să asiguri o pace, cât de 
cât. 

— Mamă? 

Cumva, Chloe avea senzația că timpul 
petrecut cu mama ei se apropia de sfârșit. 

— Te deranjează dacă sunt cu Brian? 

Ar fi putut să jure că auzise râsete. 

Să fii Mai înseamnă o stare mentală, o stare 
spirituală, în egală măsură cu cea trupească. Și el 
te iubește, la rândul lui. Ce altceva ţi-ai mai dori? 

Chloe nu știa precis ce fel de răspuns putea 
să fie acesta, însă îi era clar că mama ei nu 
părea deranjată de această unire. 

— Mulţumesc, rosti încetișor. Acum, cred c- 
o să mă întorc. 

Du-te cu binecuvântarea mea, Fiică Aleasă. 

Nu era nimic care să poată fi îmbrățișat, 
fiindcă altfel Chloe n-ar fi stat pe gânduri. 
Umbra mamei sale era alcătuită numai din foc și 
din aer. Se întoarse cu fața spre muchia falezei. 
Vânturile a mii de epoci suflau peste ea, 
făcându-i părul să se ridice și biciuindu-i faţa. 

Își întinse mâinile, ca Superman, și sări. 


Douăzeci 


CHLOE SE TREZI, de această dată, calmă, fără să 
mai tresară, sau să se smucească. Asta, pentru că 
eu am ales să fie așa, și am fost pregătită, înţelese 
ea. Avea capul în poala lui Brian, lipicios de 
sânge. Rana de la gât i se usca deja și se 
închidea, cum stătea acolo. În câteva clipe, nu 
avea să rămână decât o cicatrice ștearsă. 
Precum cea de glonț. Sau precum cea de după 
căderea din turn. 

— Chloe! exclamă Brian, cu glasul 
sugrumat, îmbrățișând-o cum putea mai bine 
date fiind poziţiile lor dificile. 

— A cam fost... nașpa, afirmă Chloe, 
încercând să detensioneze atmosfera din jurul 
lor. 

Deodată, simţi ceva ciudat în stomac. 
Viteaza conducătoare și martiră se desprinse de 
Brian exact la timp ca să vomite peste tot, pe 
pământ. Când îi zvâcnea gâtul, o durea precum 
cele mai rele dintre crampe. O durere care nu 
murea și învia imediat; chiar și fiind Aleasa, tot 
exista suferință. Scăpă un geamăt, nereușind să- 
l ţină sub control. 

Dmitri și Amy erau lângă ea, primul 
susținându-i capul, iar cealaltă având grijă să-i 
tragă părul în spate. 

— Acum... acum suntem chit? întrebă Chloe 
în șoaptă, ridicându-și privirea spre tatăl lui 


Brian. 

Gâtul o ustura, parcă ros de un acid. 

— Suntem, confirmă bărbatul de vârstă 
mijlocie, cu o voce răsunătoare și autoritară; în 
schimb, ochii îi erau suspect de umezi. 


Epilog 


NU ERA NICIDECUM așa cum își imaginase 
Chloe participarea ei la balul bobocilor. 

În primul rând, că rochia ei era cam o 
improvizație de ultimul minut: Marisol o lăsase 
să-și aleagă ceva gratuit de pe umerașe, iar Amy 
se ocupase cu ajustarea. Ferindu-se de dantelă, 
sau de satin, sau chiar de bumbac, Chloe optase 
în favoarea unei bustiere din piele și a unei 
fuste-creion, drepte și strâmte. Se simțea un pic 
cam îndrăzneață, în ultima vreme. O panglică 
roșie din catifea îi era legată în jurul gâtului, ca 
un colier, ascunzându.-i cicatricea. 

Partenerul ei nu era niciunul dintre elevii 
școlii, și în plus venise în cărucior. Brian îi 
promisese că va încerca să se ridice în cârje 
pentru un singur dans, însă Chloe n-avea de 
gând să-l oblige să se ţină de cuvânt. La drept 
vorbind, el arăta grozav, extrem de tragic și de 
romantic, cu geaca lui din catifea neagră, tenul 
palid și părul bogat, șaten-închis. Amy reușise 
cumva să șterpelească un cărucior cu aspect de 
obiect vechi, ceea ce contribuia la crearea 
imaginii. Cu toate acestea, Brian se împotrivise 
din răsputeri atunci când ea îi propusese să-i 
aștearnă și un pled din catifea în poală. 

Amy chiar dansa cu Alek. Erau, acum, în 
mod oficial un cuplu. Și arătau destul de sexy 
împreună, Chloe se simțea nevoită s-o 


recunoască. Prietena ei era absolut splendidă în 
echipamentul de zombi din secolul al 
șaptesprezecelea pe care și-l concepuse. 

Paul sorbea dintr-un punci alcoolizat lângă 
Kim, care nu se mai obosise să-și camufleze 
urechile și ochii; era un bal de Halloween, la 
urma urmei. Toată lumea o complimentase 
pentru „proteze”. Îmbrăcase o rochie neagră 
foarte potrivită pentru bal, cu pliseuri și alte 
prostii, dar care, la drept vorbind, chiar stătea 
bine pe ea, într-un chip oarecum nepământean. 

Paul încă se simțea oarecum agitat în 
preajma lui Kim, iar Kim încă era în stadiul de a 
absorbi cultura adolescenților umani normali; 
arăta ca o orfană căreia i se permisese brusc să 
participe la un banchet. Cumva, Chloe nu-i 
vedea pe ei doi cuplându-se. Cel puţin, nu 
deocamdată. 

— A, hei, exclamă deodată Brian, 
întrerupându-i meditaţia. Ți-am adus ceva... dar 
am uitat complet. 

— În afara florilor? îl tachină Chloe, 
pipăindu-și orhideele de la încheietura mâinii. A 
plouat peste mine cu bogății! 

În timp ce el bâjbâia prin buzunare, ea 
încercă să ghicească despre ce-ar putea să fie 
vorba. O mică figurină în formă de pisică? 
Numele ei, scris cu hieroglife, ca un cartuș de 
agăţat la gât? Sau niște iarba-mâţelor? 

În loc de orice din toate acestea, el scoase la 
iveală o insignă. Ea își încordă privirea prin 
lumina slabă, permițându-le ochilor de Mai să 
stea mijiți doar pentru o clipă. 

Prima Femeie Președinte, scria acolo, și era 
înfățișată Femeia Minune, stând, mândră, în 
picioare, cu mâinile în șolduri. 

Chloe izbucni în râs. 


— Cred că am deja toate funcţiile de 
conducere pe care-aș putea să le duc, în clipa de 
faţă, zise ea. 

Se aplecă spre Brian, astfel încât el să-i 
poată prinde insigna. În loc de asta, însă, el o 
trase mai aproape și-o sărută. 

— O fotografie a fermecătorului cuplu? 
propuse Scott Shannon, fluturându-și 
ademenitor camera foto. 

Într-un colț, fusese amenajat un spațiu 
pentru portrete, cu un fotograf profesionist 
veritabil, însă Scott se ocupa de instantaneele de 
„acţiune”. 

— Ar fi minunat, răspunse Kim, 
entuziasmată, apropiindu-se și trăgându-l după 
ea pe Paul. 

Îi invită prin semne pe Amy și pe Alek să li 
se alăture. 

— Să ne prinzi pe toți, îi ceru apoi lui Scott. 
Vreau din cele mititele, care încap în portofel. 

— Dar tu ai măcar un portofel? bombăni 
Paul. 

Kim doar sâsâi la el. 

Toată lumea râse, și blițul se declanșă. 


42 Wonder Woman, eroină a serialului omonim de benzi 
desenate, o prințesă războinică a amazoanelor, dotată cu 
puteri supraomenești. 


